
Reţeaua mondială a traficului cu femei şi fete 
originare din Europa de Est şi fostele republici sovietice 


= W i 


„O, Nataşa! Nataşa!“ 


Pe aeroportul internațional din Cairo, la coborârea din avion, 
Marika fu izbită de un suflu de aer uscat şi fierbinte. Blonda de 
nouăsprezece ani, înaltă, cu ochi verzi, privi în jurul ei dezorien- 
tată. Epuizată şi nelinistită, înaintă cu greu în coada de la vamă. 
Un funcţionar cu fața măslinie îi răsfoi pașaportul, îi aruncă o 
privire rapidă şi puse pe una dintre paginile goale o viză de intrare. 
Cînd apăru cu singurul ei bagaj în mână în zona aglomerată a 
sosirilor, fu întâmpinată de un rus corpolent care îi mormăi nu- 
mele. Ea încuviință din cap, iar el o apucă strâns de braţ, escor- 
tând-o rapid către un jeep cu tracțiune integrală, prăfuit şi ars 
de soare. 

Pe bancheta din spate erau înghesuite alte trei femei, două din 
Moldova și una din Rusia, toate cu vârste între 16 şi 19 ani. Fetele 
tăceau. Păreau îngândurate şi speriate. Soferul o îmbrânci pe Marika 
pe locul pasagerului din faţă și-și îndesă pântecele voluminos în 
spatele volanului. „Nu avem timp de pierdut, urlă el în rusă. 
» Trebuie să ajung la locul de întâlnire în două ore.“ 

Vehiculul se năpusti înainte cu o zdruncinătură violentă. Drumul 
era plin de gropi, iar în maşină era o tăcere mormântală. În vreme 
ce jeepul înainta cu viteză în deșertul încins, Marika închise ochii 
și se rugă în tăcere. 

Cu câteva săptămâni în urmă, o femeie plinuţă şi îmbrăcată 
țipător, de la o agenţie de recrutare din orașul ei natal, Harkov, 
din Ucraina, i-a vorbit entuziasmată despre slujba pe care i-o găsise: 
un post de chelneriță la Tel Aviv. La început, Marika a fost 

neîncrezătoare. Auzise vorbindu-se despre femei tinere ademenite 
în străinătate cu slujbe fictive şi fortate apoi să se prostitueze. Însă 
recrutoarea era foarte insistentă, jurându-se cu mâna pe inimă — 
ba chiar pe lisus, Iosif și Maria — că această ofertă era una cinstită. 

Marika era victima perfectă. Căuta cu disperare de lucru. 
Mama ei era bolnavă, iar tatăl, un somer betiv, vrednic de milă. 
Cele două surori mai mici slăbeau văzând cu ochii. Slujba care 
i se oferea era singura ei șansă de a ameliora situația. Era un risc; 
simțea acest lucru cu fiecare fibră a corpului. Dar era un risc pe 
care ştia că trebuie pur și simplu să și-l asume. Ceea ce o nelinistea 
la această slujbă era felul neobişnuit în care era organizată călătoria 
— un drum sinuos, demn de un roman de spionaj. Trebuia să zboare 
de la Kiev la Viena. Acolo trebuia să schimbe avionul pentru a 
ajunge în Cipru, de unde urma să se îmbarce într-un alt avion 
cu destinația Cairo. Odată ajunsă în Egipt, urma să fie condusă 
cu maşina la Tel Aviv. Marika şi-a exprimat neîncrederea, dar 
recrutoarea a convins-o că motivul alegerii acestui traseu era acela 
de a cheltui cât mai puţin pe biletele de avion. Acum, după două 
zile de călătorie, visul Marikăi de a avea o nouă slujbă se destrăma 
odată cu fiecare milă parcursă. 

Jeepul se opri în afara unui sat dogorit de soare. Soferul sări din 
maşină şi se apropie de doi beduini înarmaţi. Schimbară căteva 
cuvinte. Le înmână un plic, iar femeilor le ordonă să coboare din 
maşină. 

Pentru prima dată în acea zi, Marika vorbi cu voce tare. „Am 
spus că vreau să mă întorc acasă, îşi aminti ea. „Porcul ăla de rus 
mă lovi peste fară cu putere şi-mi spuse să tac. Îmi dădu sângele 
pe gură şi am început să plâng. “ 

Soferul se întoarse la jeep și demară într-un nor de praf; lăsând-o 
pe Marika și pe celelalte femei în paza celor doi beduini, călăuzele 
lor. Cei doi bărbaţi erau nişte fiinţe stranii, învăluite în mantale 
roşietice şi esarfe, cu pustile pe umeri şi pumnale lungi şi curbate 
atârnându-le la brâu. Fetele priviră uimite cum bărbaţii încălecau 

cămilele. Strigară un ordin în arabă şi făcură semn cu mâna 
amenințător către femei să-i urmeze. Micuța caravană porni de-a 
lungul Deșertului Sinai, femeile alergând cu paşi mărunți în urma 
cămilelor. 

„Era cumplit de cald, iar nouă ne era foarte sete, dar arabilor 
care ne duceau cu ei de-a lungul deșertului nu le păsa. Țipau întruna 
la noi. Nu ştiu ce spuneau. Țipau pur şi simplu“, povesti Marika. 

Merseră timp de aproape două zile, oprindu-se de două ori 
ca să mănânce — lipie, smochine uscate şi curmale şi o cană cu 
apă — şi o dată ca să doarmă pe nişte prelate din pânză groasă, 
sub cerul liber. 

„Mă simţeam cum trebuie să se fi simțit sclavii în timpurile 
biblice“, spuse Marika. „La fiecare pas, mă gândeam că sunt 
pedepsită de Dumnezeu pentru păcatele mele din trecut. “ 

În cea de-a doua după-amiază, târziu, caravana ajunse într-o 
zonă marcată de rotocoale ruginite de sârmă ghimpată care se întin- 
deau de-a lungul peisajului arid. Beduinii descălecară. Un stâlp 
scrijelit iesea din nisip. Își legară cămilele de acesta şi le făcură 
semn femeilor să înainteze cu grijă către gardul din sârmă. Marika 
nu ştia asta atunci, dar tocmai ajunseseră la frontiera egipteano-isnae- 
liană. De acolo, micul grup continuă drumul pe jos. O oră mai 
târziu, călăuzele se întoarseră brusc către femei şi le ordonară să 
se culce la pământ. În depărtare, Marika auzea zgomotul sacadat 
al unui camion. Era o patrulă a armatei israeliene. Beduinii le 

făcură semn să stea nemişcate. Câteva minute pline de încordare 
trecură astfel și vehiculul se pierdu în depărtare. Singure din nou, 
fetele se ridicară anevoie în picioare şi călătoria fu reluată sub 
privirile vigilente ale beduinilor. 

În noaptea aceea, complet epuizate și deshidratate, femeile se 
prăbuşiră sub cerul liber, aproape de marginea unui sat. Una dintre 
călăuze continuă drumul singură, întorcându-se puțin mai târziu 
cu doi israelieni, într-o camionetă albă. Soferul vorbea fluent ruseste 
și le ordonă aspru femeilor să urce în spate. Le duseră într-o casă 

părăsită și le îmbrânciră într-o încăpere goală. Închiseră şi încuiară 

ușa în urma lor. În ciuda călătoriei lor lungi şi anevoioase, nu li 
se oferi nici mâncare, nici apă şi nici nu li se permise să se spele 
sau să vorbească. Dormiră pe podeaua murdară. 

În după-amiaza următoare apărură doi bărbaţi cu fete de 
criminali şi le ordonară fetelor să se dezbrace. „Ni s-a spus să ne 
dezbrăcăm complet ca să ne poată privi. A fost de-a dreptul umi- 
litor“, spuse Marika. 


Eram foarte speriate. Am făcut ce ni s-a spus. Unul dintre bărbaţi 
ne-a luat pe mine și pe rusoaică. O chema Lidia. Ne-a dus cu 
mașina la Tel Aviv, într-un apartament situat aproape de malul 
mării. Acolo mai erau trei femei. Două erau ucrainence, cealaltă 
din Republica Moldova. Ușa avea multe încuietori și un bărbat 
foarte solid pe nume Avi stătea pe hol așezat la un birou. Era 
paznicul nostru. Ni s-a spus să facem un duș și, pe când ne uscam, 
bărbatul a intrat și ne-a spus să îmbrăcam niște lenjerie ieftină, 
transparentă. 


Femeile fură strânse laolaltă în camera de zi, unde proprietarul 
lor le vorbi. „Pe proprietar îl numeam Baal Bayith. Mai târziu 
am aflat că înseamnă «proprietar al casei» în ebraică. Baal în- 
seamnă proprietar, iar bayith casă“, explică Marika. 

Bărbatul cu înfățișare de brută le anunţă că le cumpărase cu 
10 000 de dolari! pe fiecare şi că aveau să fie proprietatea lui până 
când vor fi achitat fiecare o datorie de 20 000 de dolari. Le spuse 
că trebuiau să înceapă să muncească pentru plata datoriei începând 
chiar din seara aceea, oferind servicii sexuale clienților. De aseme- 
nea, le avertiză pe femei că orice refuz de a-şi face treaba urma să 
fie pedepsit imediat şi cu cruzime. Pentru a demonstra ce voia să 
spună, patronul aruncă o privire semnificativă spre Avi. Matabala 
păroasă care păzea uşa a rânjit ameninţător la femeile înfvicoşate. 


În noaptea aceea am simţit pentru prima dată ce înseamnă să fii 
târfă. A trebuit să prestez servicii sexuale pentru opt bărbaţi. Mă 


1. Toate sumele în dolari din această carte sunt în monedă americană. 

simțeam groaznic și atât de rușinată. Făceam un duș după fiecare 
întâlnire, dar nu puteam spăla murdăria din mine. În următoarele 
patru luni, nici nu mai știu cu câte sute de bărbaţi israelieni am fost 
obligată să am relaţii sexuale. Bărbaţi tineri, bătrâni, grași, dezgus- 
tători. Soldați, soţi și credincioși. Nu conta dacă eram bolnavă sau 
dacă eram la ciclu. Trebuia să muncesc, altfel eram pedepsită. 


În acea perioadă, Marika încercă cu disperare să găsească o cale 
de evadare, dar ferestrele din apartamentul mic, cu două dormitoare, 
erau bătute în cuie, iar Avi cel cu gâtul gros era întotdeauna la post. 


Am stăruit pe lângă câţiva clienţi, cei care păreau mai înţelegători, 
să mă ajute. I-am întrebat dacă puteam folosi telefonul lor mobil 
pentru a o suna pe mama, să-i spun doar că sunt în viaţă. Au refu- 
zat toți, chiar și cei credincioși. Tot ceea ce făceau era să se plângă 
lui Avi dacă nu îi satisfăceam. Pentru asta primeam o palmă peste 
față, o amendă care se adăuga la suma datorată pentru călătoria 
în Israel și nimic de mâncare timp de o zi întreagă. 

M-am gândit de multe ori să mă sinucid, însă după aceea mă 
gândeam la biata mea mamă și la surorile mele. Mă rugam în fie- 
care zi să fiu salvată. Dar zilele se scurgeau în continuare la fel. 


Pe vremea când presta servicii sexuale pentru valul constant 
de clienți, Marika era foarte nedumerită de un lucru. Majoritatea 
nu făceau deosebire între originile etnice ale fetelor. Nu conta dacă 
erau din Rusia, Republica Moldova, România sau Ucraina. Pentru 
ei, erau toate rusoaice. Dar și mai ciudat era felul în care mulți dintre 
bărbaţi li se adresau. „Ne spuneau Nataşa. Nu ne întrebau nici- 
odată care este numele nostru adevărat. Pentru ei, eram toate Natase. 

„Eram fantezia lor sexuală. Imbecilii aceștia obișnuiau să intre 
în salon și, cu un rânjet stupid pe faţă, să ne strige « Nataşal» , de 
parcă am fi fost vreo păpușă rusească. lar noi trebuia să zâmbim 
și să ne grăbim spre ei.“ Marika îşi aminti de prima dată când 
a fost strigată pe numele acela. 


Porcul ăsta gras și asudat ajunge la punctul culminant și începe 
să murmure: „O, Nataşa! Natașa!“ La început mi s-a părut ciudat 

să mi se adreseze cu un alt nume. Dar foarte curând, am ajuns să 
accept acest lucru ca pe propria mea salvare. Când eram singură 
cu gândurile și visurile mele, eram Marika, eliberată din această 
închisoare. Iar când eram cu un bărbat, deveneam o altă femeie, 
o prostituată numită Nataşa, care era rece și moartă înlăuntrul meu. 

Nataşa era coșmarul meu. Marika, salvarea mea. Nu am spus 
niciodată vreunuia dintre bărbaţii aceștia numele meu adevărat. 


Și nici ei nu au întrebat vreodată. 


INTRODUCERE 
Al patrulea val 


Odată cu destrămarea Uniunii Sovietice în 1991, democraţia 
s-a revărsat peste republicile acestui cândva opresiv imperiu comu- 
nist. Era o perioadă de transformări și de imense schimbări; în 
plus, majoritatea populaţiei părea pregătită pentru această 
provocare. Pentru mulți, era împlinirea unui vis de-o viaţă. Erau 
liberi, odată pentru totdeauna, să trăiască în cadrul unor state 
independente. Puteau vorbi propria limbă, puteau practica pro- 
priile credinţe și, cel mai important, puteau să se guverneze 
singuri. 

Apoi, odată cu invazia realității, pentru o mare parte din popu- 
laţie, speranțele pentru o viață mai bună au dispărut peste noapte. 
Aplicarea reformelor economice, care ar fi trebuit să ghideze 
aceste țări spre economia globală, a adus, în schimb, o scurgere 
masivă de capital. Legea și ordinea au fost compromise de 
corupție, lăcomie și mită. Într-un timp foarte scurt, economiile 
noilor republici s-au prăbușit și plasele de siguranţă socială, care 
oferiseră celei mai mari părți a populaţiei un nivel de trai minim, 
au fost sfâșiate. Siguranţa şi egalitatea au devenit relicve ale 
trecutului. Democraţia s-a transformat într-o farsă amară. 

În haosul care a urmat, zeci de milioane de oameni au fost 
abandonaţi, lăsaţi să supravieţuiască cum s-o putea. Cui să ceară 
sprijin? Cu siguranță nu celor care îi conduceau. Noua clasă 
conducătoare era o clasă bogată. În timp ce multe familii nu 
ştiau ce să pună pe masă a doua zi, politicienii și oficialii de 

nivel înalt își umpleau buzunarele până la refuz. Pentru ei, Mer- 
cedesurile și telefoanele mobile au devenit un mod de viaţă, 
iar singurele preocupări erau „Câte?“ și „Ce marcă?“. Din cauza 
acestei uzurpări a puterii și a acumulării de către cei de la cârma 
ţării a unor bogății de neimaginat înainte, tradiționala neîn- 
credere în autoritate, adânc înrădăcinată de-a lungul deceniilor 
de stăpânire sovietică, a generat o dezamăgire generală. Populaţia 
a fost nevoită să se descurce singură. 

Nu a durat mult până ca pierderea controlului și permea- 
bilitatea noilor frontiere să atragă o altă forță de temut. În timp 
ce Cortina de Fier, inexpugnabilă odinioară, se dezintegra în 
haos, crima organizată a pătruns rapid... și a înlocuit-o cu un 
fermoar ieftin de plastic. Piaţa neagră a explodat și rămâne un 
fenomen endemic în prezent. De asemenea, nu a durat mult 
ca mafia să-și îndrepte atenţia către una dintre valorile cele mai 
de preţ ale tinerelor republici: femei și fete frumoase, dar dis- 
perate — educate, manierate, însă fără nici un viitor. 

Din cauza dezorganizării structurii sociale, familiile s-au des- 
trămat. Copiii au fost abandonați în stradă. Soții au căutat con- 
solarea în alcool, iar alcoolismul a devenit un fenomen larg 
răspândit. Violenţa împotriva femeilor şi a copiilor a crescut 
rapid. Şi în toate acestea, femeilor le revenea sarcina de a salva 
situaţia. Ele au început să-și caute de lucru pentru a-și păstra 
familiile unite. Chiar și fetele tinere care nu-și întemeiaseră încă 
o familie a lor au plecat să-și caute slujbe pentru a-și hrăni 
surorile și fraţii mai tineri și părinţii. Însă, între timp, rata șoma- 
jului în rândul femeilor urcase până la aproximativ 80%. Nu 
se mai găsea pur și simplu nimic de lucru. În această atmosferă 
de disperare copleșitoare, ele erau ţintele perfecte. 

„Salvatorii“ intră în scenă, cu nenumărate şi variate pro- 
misiuni de slujbe care, pentru aceste femei, nu erau nimic altceva 
decât salvarea. Slujbe de bone în Grecia... menajere în Italia 
şi Franța... în Austria și Spania... manechine în America de 

Nord şi Japonia. În fiecare dintre aceste cazuri, recrutorii pre- 
zentau imagini ademenitoare, cu slujbe bine plătite în țări fasci- 
nante. Pentru această generaţie de tinere femei, dintre care multe 
au crescut nutrind fantezii romantice legate de Occident, acestea 
erau mai mult decât slujbe de vis. Erau o cale de scăpare. Fără 
să se gândească prea mult, n-au lăsat să le scape ocazia, trezin- 
du-se însă prizoniere ale unui sistem infinit mai rău. 

Natașele au fost transportate peste tot în lume. Ele sunt cele 
mai recente /t girls* din industria înfloritoare a sexului. Ele sunt 
aliniate pe străzile cartierelor roșii din Austria, Italia, Belgia și 
Olanda. Ele constituie materia primă a bordelurilor din Coreea 
de Sud, Bosnia și Japonia. Ele lucrează goale în saloane de masaj 
erotic din Canada şi Anglia. Ele sunt sechestrate ca sclave 
sexuale în apartamente din Emiratele Arabe Unite, Germania, 
Israel și Grecia. Ele sunt protagoniste în peep show-uri şi cluburi 
de striptease sordide din Statele Unite. Pentru observatorul 
neatent, ele se amestecă fără deosebire cu femeile care au ales 
să întrețină relații sexuale în schimbul banilor. Cu machiajul 
lor ieftin, în hainele lor ţipătoare și pe tocuri-cui, ele au același 
mers și același fel de a vorbi. Zâmbesc, fac cu ochiul, pozează 
şi merg ţanţoş, dar o fac pentru că știu ce se va întâmpla dacă 
nu o fac. 

Natașele sunt forțate să presteze neîncetat servicii sexuale 
pentru cel puţin zece mergând și până la treizeci de bărbați pe 
noapte. Banii pe care-i obţin revin „proprietarilor“ lor. Trăiesc 
în condiţii îngrozitoare, fiind frecvent bătute şi amenințate. 
Cele care se opun sunt sever pedepsite. Cele care refuză sunt 
uneori mutilate sau omorâte. 

Majoritatea oamenilor nu știu nici măcar că aceste femei 
există. Cu excepţia celor care lucrează pe stradă, ele sunt în gene- 
ral invizibile, fiind ţinute închise în apartamente, bordeluri, 


* Termenul de J girl desemnează de obicei o tânără frumoasă, sexy, 
la modă. (N. trad.) 

saloane de masaj erotic și baruri. Pentru clienţii lor, ele nu sunt 
decât niște trupuri interschimbabile. Nu contează că sunt ţinute 
în sclavie; sexul în schimbul banilor este o tranzacţie comer- 
cială. Pentru proprietarii şi peștii lor, ele sunt bunuri perisabile 
care trebuie folosite la maximum înainte de a se deteriora. Iar 
pentru bandele care fac trafic cu ele, aceste femei și fete sunt 
una dintre cele mai profitabile afaceri existente în prezent. Trafi- 
cul de persoane este astăzi pe locul trei printre cele mai pro- 
fitabile afaceri din lume, după traficul de arme ilegale și cel 
de droguri. De altfel, Naţiunile Unite estimează că acest comerț 
aduce crimei organizate un profit net de 12 miliarde de do- 
lari pe an. 

La un bar expres de la marginea unui drum din afara Romei, 
un pește albanez se lăuda: „Am plătit 2 500 de dolari pe ea. 
Mi-am recuperat investiţia în câteva zile.“ Potrivit organizaţiei 
internaţionale de poliţie Interpol, venitul pe care-l poate aduce 
o femeie traficată se situează undeva între 75 000 de dolari și 
250 000 de dolari pe an. Din punctul de vedere al profitului, este 
afacerea perfectă. Beneficiile sunt incredibile. Marfa se găsește 
din belșug și este ieftină. Și dacă o femeie este uzată sau nu 
mai este solicitată, este îndepărtată și înlocuită cu o faţă mai 
tânără şi mai proaspătă. 

Numărul victimelor este cutremurător. În raportul din 2003 
privind traficul de persoane, Departamentul de Stat al SUA 
atrage atenţia că nici o ţară nu este „ferită de pericolul traficului 
de persoane“ și estimează că între 800 000 și 900 000 de persoane 
sunt traficate peste graniţele internaționale în toată lumea. Această 
cifră nu include traficul intern, care, conform estimărilor unor 
observatori, ar ridica numărul la peste două milioane. Din pă- 
cate, raportul adaugă faptul că „traficul de persoane nu numai 
că se menţine, dar pare să fie în creștere la nivel mondial“ şi 
că majoritatea covârșitoare a victimelor este compusă din femei 
şi copii. 

Raportul mai menţionează că traficul de persoane dezuma- 
nizează femeile şi copiii, „expunându-i la viol, tortură, HIV/SIDA 
şi alte boli infecțioase transmise pe cale sexuală, violență, con- 
diţii de muncă periculoase, alimentaţie insuficientă și depen- 
denţă de alcool şi de droguri. Un număr tot mai mare de adulți 
şi copii traficaţi pentru prostituție, precum și copii ai străzii 
contractează HIV/SIDA.“ 

Bazarul internaţional cu femei nu este nimic nou — femeile 
asiatice au fost marfa de bază timp de ani de zile și armate întregi 
de bărbaţi încă se mai îmbulzesc la Bangkok și Manila pentru 
excursii sexuale. În ultimii treizeci de ani, s-au înregistrat la 
nivel mondial patru valuri distincte de trafic în vederea exploa- 
tării sexuale. Acest cel mai recent val, care vine din Europa Cen- 
trală și de Est, a fost botezat „Al patrulea val“, iar viteza și 
dimensiunile lui sunt cu adevărat uluitoare. În urmă cu numai 
zece ani, aceste femei nici nu apăruseră pe ecranul radarului. 
În prezent, ele reprezintă mai mult de 25% din această afacere. 

Primul val de traficate a venit din Asia de Sud-Est în anii '70 
şi era compus în special din femei thailandeze și filipineze. Al 
doilea val a apărut la începutul anilor '80 şi era format din femei 
din Africa, în principal din Ghana și Nigeria. Al treilea val, 
din America Latină, a urmat imediat după aceea și era format 
din femei care proveneau în special din Columbia, Brazilia și 
Republica Dominicană. Aceasta nu înseamnă că lumea și-a dat 
brusc seama că femeile sale sunt răpite, vândute și violate. Sin- 
gura diferență este că, în prezent, acest fenomen este mai înflo- 
ritor ca niciodată. 

Natașele este o anchetă asupra valului cel mai recent și își 
propune să afle cum a apărut el și de ce continuă să se extindă. 
Cartea analizează elementele declanșatoare — factorii de res- 
pingere-atracţie, oferta și cererea — și zidul de autocomplezenţă, 
complicitate și corupţie care a permis acestui comerț să se 
dezlănţuie. 

În cei treizeci de ani ai mei de jurnalism, m-am confruntat 
cu scandaluri, corupţie, lăcomie și infracţiuni de tot felul. Am 
văzut tragedii de proporţii uriașe: disperarea provocată de foa- 
mete, ravagiile războiului. Am fost martor al pierderilor de vieți 
omenești și al pierderii speranţei în Orientul Mijlociu și Africa... 
în Afganistan, Etiopia, Somalia şi Iran. Cu toate acestea, nici- 
odată până acum nu am fost atât de izbit de disprețul rece față 
de demnitatea umană cum am fost în acești ultimi doi ani cât 
timp m-am documentat pentru această carte. 

Pentru mine, Nazașele este o carte despre o generaţie de fete 
pierdute. Practic, în fiecare metropolă, oraș și sat din Europa 
Centrală și de Est, unele fete și femei dispar. În mod incredi- 
bil, ele nu au dispărut din cauza bolilor, războiului, foametei 
sau a catastrofelor naturale. Dimpotrivă, au devenit bunuri de 
consum în industria înfloritoare a banilor, luxurii și sexului. Ceea 
ce este mai grav este faptul că traficul de persoane este un 
dezastru provocat de om, care poate fi împiedicat. Cu toate 
acestea, lumea continuă să ignore situaţia disperată a acestor femei 
şi fete. A sosit timpul să oprim traficul. 


1. Prada contrabandiştilor 


„Viaţa mea nu îmi mai aparţine“ (Lida, o orfană din România). 


În fiecare zi, zeci de femei tinere de pe tot cuprinsul fostului 
Bloc de Est sunt ademenite cu oferte de slujbe care le duc pe 
drumul infernal al sclaviei sexuale și al violenței. În ciuda avertis- 
mentelor de la radio şi televiziune, din ziare și afișe, femei disperate 
continuă cu naivitate să stea la rând cu dosarele de candidatură 
în mâini, sperând că, de data aceasta, poate chiar vor avea 
noroc. Anunţuri în ziare din Kiev, Bucureşti, Sankt Petersburg, 
Moscova, Odessa, Minsk și Praga oferă femeilor o cale de ieșire 
dintr-o sărăcie apăsătoare, o șansă pentru un nou început, fără 
să fie nevoie de vreo calificare. Aceste anunţuri promit o viață 
de relativ confort, mai ales în comparaţie cu condiţiile de acasă. 
Posturi de chelneriţe, manechine, bone, spălătorese de vase și 
menajere sunt oferite în toată lumea. Salariile lunare ajung până 
la 2 500 de dolari, sumă care, pentru marea lor majoritate, este 
mai mult decât ar putea câștiga în ani de zile. Unele anunţuri 
par chiar să fie aprobate oficial, afişând simbolul american al 
steagului cu dungi și stele sau pe cel canadian al frunzei de arțar. 
Altele sunt decorate cu tricolorurile ademenitoare ale Germa- 
niei, Belgiei, Olandei, Italiei sau Franței. 

Pretinşii recrutori oferă eventualelor persoane în căutare de 
lucru un „pachet complet“ pentru slujbe în străinătate. De obicei, 
ei nu cer experiență profesională anterioară și caută aproape 
întotdeauna femei tinere, de preferință celibatare. „Fetele: tre- 
buie să fie celibatare și foarte frumoase. Tinere și înalte. Vă 

invităm să lucraţi ca manechine, secretare, dansatoare, core- 
grafe, gimnaste. Cazarea este asigurată. Slujbe disponibile în 
străinătate. Candidatura se depune personal“, așa suna un anunț 
dintr-un ziar din Kiev. Pachetul include adesea formarea, docu- 
mentele de călătorie şi biletul de avion, gratuite pentru candidată. 

Tot ce trebuie să facă este să se prezinte! Ceea ce nu știu însă 
aceste persoane nou recrutate este că în aproximativ 95% din 
aceste cazuri slujbele promise nu există. 

Multe dintre anunţuri sunt publicate de agenţii de recrutare 
aparent legale, care și-au ceschis afaceri în Rusia, România, 
Republica Cehă și Ucraina. Unele agenţii au mers atât de departe 
încât au organizat standuri în cadrul „zilelor carierei“ la univer- 
sități din Rusia, promițând slujbe avantajoase în străinătate. 
Majoritatea acestor firme, sau intermediari, nu sunt altceva 
decât terenuri de vânătoare pentru rețele criminale implicate 
în profitabila industrie a sexului. De mai bine de zece ani, 
recrutori fără scrupule au prins anual în cursă peste 175 000 de 
femei din fostele republici sovietice și le-au predat ca pe niște 
miei de sacrificiu traficanților, peștilor și proprietarilor de borde- 
luri din ţări străine. 

Femeile sunt uneori recrutate în grup și, gândindu-se că 
grupul le conferă siguranță, ele semnează cu entuziasm. Unui 
grup de femei din Lvov, Ucraina, li s-au oferit slujbe de mena- 
jere în Republica Cehă. Odată ajunse acolo, au fost vândute 
unui pește pentru 500 de dolari fiecare și forțate să se prostitueze 
pe marginea rău famatei Autostrăzi E-55, în apropiere de fron- 
tiera dintre Cehia și Germania. În alt caz, o întreagă trupă de 
tinere dansatoare ucrainene a fost înșelată de un „impresar“ 
care le-a promis un tur prin cinci orașe din Europa. Turul părea 
legal. Li s-au prezentat chiar și „contracte“. Au sfârșit închise 
într-un apartament din Germania și vândute pentru prostituție. 

În lumea traficului de fiinţe umane, nu toate femeile cad 
victime poveștilor pretinselor agenţii de recrutare și anunţurilor 

de recrutare fictive. Prima verigă din lanţul traficului de ființe 
umane este cel mai adesea o rudă, un vecin sau un prieten al 
unui prieten. O cunoștință, capabilă să câștige încrederea, abor- 
dează de obicei familia unei tinere femei, oferindu-se să o ajute 
pe aceasta din urmă să obțină o slujbă bună în străinătate. În 
fiecare an, un număr uriaş de fete sunt înșelate prin acest șiretlic. 

La Strada, o organizaţie neguvernamentală din Kiev care 
asistă femei traficate din Ucraina, a documentat numeroase cazuri 
de înșelăciune comise de cunoştinţe şi persoane cu poziţii de 
încredere în comunitate. Printre vinovaţi se numărau profesori, 
un psiholog local, soția unui poliţist și fiica unui preot de ţară. 

Tania, care este originară dintr-un orășel din regiunea Luhansk 
din Ucraina de Est, a fost una dintre victimele acestui tip de 
înşelăciune. Abandonată de tatăl ei la vârsta de patru ani, a 
început să-și caute de lucru la douăzeci de ani, pentru a-și ajuta 
mama să aibă grijă de fratele ei invalid. Deşi terminase școala 
profesională, nu găsise de lucru din cauză că majoritatea uzi- 
nelor și fabricilor din oraș fuseseră închise. Situaţia era dispe- 
rată. Erau zile în care familia ei trăia doar cu pâine și apă. 
Potrivit organizaţiei La Strada, Taniei, care era descrisă ca fiind 
„suplă și frumoasă“, i s-a oferit o şansă extraordinară când o 
prietenă a mamei ei i-a propus o slujbă în străinătate în 1998. 
Femeia i-a spus Taniei că familii arabe bogate din Emiratele 
Arabe Unite angajau menajere. Aceste slujbe ar fi fost plătite 
cu până la 4 000 de dolari pe lună. Taniei nu-i venea să creadă 
ce noroc dăduse peste ea. 

Dar, când a ajuns la Abu Dhabi, a fost dusă la un bordel, 
unde un peşte i-a spus că o cumpărase cu 7 000 de dolari. Din 
acel moment, era obligată să lucreze ca prostituată până ce-și 
va fi plătit așa-zisa datorie. După trei luni de captivitate, Tania 
a reușit să scape. A fugit glonț la un post de poliţie din apropiere 
şi şi-a relatat povestea. În mod incredibil, a fost acuzată de pros- 
tituţie și condamnată la trei ani de detenţie într-o închisoare 

din deșert. În 2001, distrusă psihic şi copleșită de rușine, Tania 
a fost eliberată. Între timp, peştelui ei nu i se întâmplase nimic. 
Purtând stigmatul de prostituată într-o ţară musulmană, a fost 
expulzată imediat în Ucraina. 

Într-un alt caz documentat de La Strada, o absolventă de 
facultate de douăzeci și trei de ani, numită Olexandra, a fost 
ademenită din Cernigov, Ucraina de Nord. Olexandra era divor- 
țată, mamă a unei fete de doi ani, și se afla într-o mare strâm- 
toare financiară. I s-a oferit o slujbă bine plătită în Germania 
de către o rudă îndepărtată, care s-a lăudat că și fiica ei lucrase 
acolo și fusese foarte mulţumită. Şi astfel, în vara anului 1997, 
Olexandra și o altă tânără femeie ucraineană au trecut granița 
în Polonia pentru a căuta de lucru. Au fost ţinute cu forţa într- 
o clădire, unde au fost bătute și violate. Câteva săptămâni mai 
târziu, au fost trecute clandestin peste un râu în Germania, unde 
nişte peşti turci le-au vândut de mai multe ori. Împreună cu 
femei din Polonia, Bulgaria și Cehia, Olexandra a fost forțată 
să presteze servicii sexuale în diferite bordeluri din Germania. 
Mai târziu în toamna aceea, femeile au fost arestate în timpul 
unei razii a poliţiei. Olexandra, acum foarte bolnavă, a fost 
expulzată în Ucraina, unde a fost diagnosticată cu o infecţie in- 
ternă gravă, spitalizată timp de trei luni şi supusă unei serii de 
operaţii chirurgicale invazive. Infecția fusese provocată de sclavia 
ei sexuală în străinătate. Din nefericire, Olexandra nu și-a mai 
recăpătat sănătatea. 

Un fenomen și mai îngrijorător este folosirea femeilor trafi- 
cate pentru a atrage noi victime, așa-numitul al doilea val. Pentru 
multe femei traficate, este singura cale prin care pot scăpa de 
brutalitatea situaţiei de a fi forțate să întreţină relaţii sexuale 
cu peste zece bărbați pe zi. Peștii lor le dau posibilitatea de a se 
întoarce acasă dacă promit să racoleze o serie de înlocuitoare. 
Şi femeile sunt extrem de convingătoare, aflându-se adesea la 
volanul unor mașini de lux, purtând bijuterii strălucitoare și 

haine scumpe. În scurt timp, sunt înconjurate de adolescente 
naive, invidioase, care se lasă repede înșelate de poveştile exa- 
gerate despre viaţa în Occidentul aurit. 

O altă capcană o reprezintă „serviciile matrimoniale“ oferite 
sub acoperirea unei firme internaţionale de intermediere. Aceste 
agenţii, specializate în „mirese prin poștă“ şi accesibile adesea 
oricărui posesor de computer, nu sunt de obicei altceva decât 
bordeluri online. Potrivit Organizaţiei Internaţionale pentru 
Migraţie, cu sediul la Geneva, marea majoritate a agenţiilor 
specializate în „mirese prin poştă“ din fosta Uniune Sovietică 
sunt deținute și conduse de rețele ale crimei organizate. Cu nenu- 
măratele victime care se agaţă de speranţa demnă de basmele 
cu zâne a unei poveşti de iubire împlinite și a unei vieţi mai 
bune în Vest, recolta este imensă și se face incredibil de ușor. 
Femeile stau la coadă pur și simplu cu miile. Dar, când se aven- 
turează în cele din urmă afară din ţară pentru a-l întâlni pe 
bărbatul perfect, sunt date pe mâinile unor pești fără milă, 
forțate imediat să se prostitueze de către noii lor „soţi“ sau 
vândute pe bani gheață pentru sex. 

Alte victime sunt ademenite dincolo de graniţe de noi „prie- 
teni“, atrase de promisiunea unei seri în oraş. Şi ele ajung să 
fie urcate cu forţa în vehicule gata să plece și vândute unor pești 
sau traficanţi pe o grămadă de bani. 

Poate una dintre cele mai înfricoșătoare tactici de recrutare 
este răpirea directă. Fetele sunt pur și simplu răpite. În multe 
zone rurale din Republica Moldova, România și Bulgaria, femei 
şi fete au fost răpite în timp ce mergeau spre casă, de-a lungul 
drumurilor de ţară. Situaţia este atât de gravă, încât, în unele 
zone rurale, pentru a le proteja, părinţii au încetat să-și mai trimită 
fetele la școală. 

Fără îndoială, unul dintre aspectele cele mai înfiorătoare 
ale acestui comerţ este interesul său pentru orfanii din toată 
Europa de Est. În martie 2003, de exemplu, Departamentul 

de Stat al SUA a raportat existența unei „forme de trafic de 
persoane“ implicând orfani din Moldova. Conform Rapoartelor 
de ţară cu privire la respectarea drepturilor omului, fetele expuse 
acestui risc sunt cele care „trebuie să părăsească orfelinatele după 
absolvire“, de obicei la vârsta de șaisprezece sau șaptesprezece 
ani. Majoritatea nu au nici o sursă de venit pentru asigurarea 
traiului de zi cu zi și nu au nici educaţia sau pregătirea necesare 
pentru a obţine o slujbă. Adesea, traficanţii știu precis când 
aceste fete trebuie să iasă din instituţiile care le găzduiesc („anumiţi 
directori de orfelinate au vândut informațiile [...] traficanţilor“) 
şi le așteaptă cu ofertele de muncă pregătite. Departamentul 
de Stat mai evidenţiază faptul că, pe tot teritoriul Rusiei, există 
„rapoarte cu privire la copiii care sunt răpiți sau cumpăraţi din 
[...] orfelinate pentru abuzuri sexuale şi pornografie cu copii“ 
şi că prostituţia cu copii este „larg, răspândită“ în orfelinatele 
din Ucraina. Şi în România, „multe orfelinate sunt complice 
la predarea fetelor în mâinile rețelelor de traficanţi“ 

Armate întregi de copii ruși, care au fugit de brutalitatea 
din orfelinate, rătăcesc pe străzile Moscovei şi Sankt Petersbur- 
gului. Sunt numiţi Pezprizornie. Rândurile lor sunt mărite de 
beznadzornie, copii ai străzii care au fost abandonaţi de părinţii 
lor. Aceşti copii nefericiţi sunt produsele secundare ale noii 
Rusii. Conform estimărilor oficiale, sunt nu mai puţin de un 
milion; mulți asistenţi sociali spun că numărul lor ar putea fi 
chiar dublu. 

În plus, problema aceasta pătrunde în toate fostele repu- 
blici sovietice. Peste tot în noile state independente, copiii sunt 
abandonaţi într-un ritm alarmant de părinţi și familii care nu- 
şi mai pot permite să-i păstreze. Conform datelor poliţiei din 
Ucraina, în fiecare an 12 000 de copii sunt abandonaţi de părinţii 
lor. Un document al Ministerului de Afaceri Interne declară 
că 100 000 de copii, 14% dintre ei sub vârsta de șapte ani, au 
fost înregistrați ca fiind fără adăpost în anul 2000. Jumătate 

dintre aceşti copii au sfârşit în orfelinate. Între timp, numărul 
orfanilor din ţara vecină, România, a depășit 60 000. 

În marea lor majoritate, aceste orfelinate nu sunt nimic mai 
mult decât depozite frigorifice. O anchetă a Human Rights 
Watch din 1998 a descoperit că, în orfelinatele rusești, copiii 
„sunt expuși unei cruzimi și neglijări ce ating niveluri înfricoșă- 
toare. Pot fi bătuţi, încuiați în camere înghețate timp de mai 
multe zile la rând sau abuzați sexual, fiind adeseori supuși unor 
tratamente degradante de către personal“. Nu este surprinzător 
că mii de copii fug în fiecare an, asumându-și riscul de a trăi 
pe străzi. 

Orfelinate din Ucraina, România și Rusia sunt pline până 
la refuz și, majoritatea lor pierzându-și fondurile de la stat, sunt 
incapabile să facă față mulțimii de orfani pe care-i primesc. 
Este o luptă de zi cu zi pentru a o scoate la capăt. Principiile 
înseși pe baza cărora funcţionează aceste instituţii sunt total 
nesatisfăcătoare și oferă puţine șanse reale unui copil de a duce 
o viaţă normală după plecarea de acolo. Satisfacerea nevoilor 
de bază ale copiilor este deja destul de dificilă, ca să nu mai 
vorbim de pregătirea lor pentru o viață independentă odată 
ce împlinesc vârsta de optsprezece ani. Puţini sunt formați 
pentru schimbările radicale pe care le va aduce viaţa pe cont 
propriu. Cei mai mulți nici nu știu cum să-și încălzească o oală 
cu apă. Această lipsă a abilităților esenţiale în viață face din acești 
copii, din fete în special, o pradă ușoară pentru exploatatorii 
care pândesc în apropierea porţilor. Uneori, ei sunt luaţi în vizor 
chiar înainte de a ajunge la poartă, fiind selecționați și vânduți 
de lucrătorii din orfelinate. Directorii mai multor orfelinate din 
Rusia, Ucraina, România și Republica Cehă recunosc că fetele 
lor cad pradă traficanţilor de sex, dar se plâng că pur și simplu 
nu au resursele necesare pentru a gestiona situația. 

În toamna anului 1999, doi recrutori au selecționat fete din 
mai multe orfelinate ale Republicii Karelia, situată în nord-vestul 

Rusiei, în apropiere de graniţa finlandeză. Recrutorii, care arătau 
ca niște profesioniști și erau convingători, au sosit cu oferte 
de formare profesională pentru fete cu vârste între paisprezece 
şi șaptesprezece ani. Prins în capcana aparenţelor de profesio- 
nalism a acestora, personalul era încântat la culme că aceste 
suflete binevoitoare se interesau de bunăstarea fetelor lor. Cunoş- 
teau foarte bine, dura realitate pe care trebuiau să o înfrunte 
fetele odată ieșite din instituţie, la împlinirea vârstei de optspre- 
zece ani, iar acum cel puţin câtorva dintre ele li se oferea o 
şansă de reușită după plecare. După interviurile formale, câteva 
candidate promițătoare au fost selectate pentru a fi formate 
în arta bucătăriei chinezești la o școală din China. Călătoria 
şi formarea erau gratuite, cu condiţia ca după formare să lucreze 
timp de doi ani ca ospătărițe. 

Aproximativ treizeci de fete au semnat nerăbdătoare — toate, 
în mod deloc surprinzător, frumoase, dornice și naive. O săptă- 
mână mai târziu, cu puţinele lucruri pe care le aveau, s-au urcat 
într-un autobuz. Emoția era evidentă. Şi asta a fost tot. În loc 
să se îndrepte spre est, către China, autobuzul a gonit spre sud, 
pătrunzând adânc în Europa de Vest. Destinația era un oraș 
din Germania, unde au fost duse într-un apartament, închise 
şi ţinute fără mâncare și apă. Visele fetelor au degenerat rapid 
într-un coșmar îngrozitor. Se ţipa la ele încontinuu. Uneori erau 
bătute. Câteva zile mai târziu au fost strânse toate în camera 
de zi și li s-a ordonat să se dezbrace în faţa unor bărbaţi însoțiți 
de bodyguarzi. Infractorii au privit fetele cu subîneles și au 
început să liciteze, cumpărând orfanele cu bani gheață în loturi 
de câte trei, patru și cinci. Fetele au fost apoi distribuite la mai 
multe bordeluri din Germania, unde au fost forțate să întreţină 
relații sexuale cu până la zece bărbaţi pe zi. Pe parcursul unei 
perioade de șase luni, câteva au reușit să fugă. Altele au fost 
adunate în urma unor razii ale poliţiei. Abia atunci a ajuns la 
orfelinate povestea acestei oribile înșelătorii. 

Este important de observat că în dedesubturile sordide ale 
comerţului internaţional de carne vie, nu toate femeile sunt 
victime inocente. De altfel, oficiali ai poliţiei și ai guvernului 
fac totul pentru a sublinia că unele dintre aceste femei intră 
de bunăvoie în acest comerţ. Poate că, în opinia lor, această 
așa-zisă „consimţire“ le justifică apatia și indiferența. Cu toate 
acestea, nimic nu poate fi mai departe de adevăr. Chiar și femeile 
care „consimt“ nu au nici o idee despre ce le așteaptă cu adevă- 
rat. Este adevărat că multe femei ştiu foarte bine, când acceptă 
o ofertă de slujbă, că vor lucra într-una dintre ramurile industriei 
sexului — saloane de masaj erotic, cluburi de striptease, peep 
show-uri și agenţii de dame de companie. În funcţie de cine 
evaluează situația — poliţie, asistenţi sociali, oficiali sau organi- 
zaţii de apărare a drepturilor femeilor —, estimările cu privire 
la numărul celor care se angajează „în cunoștință de cauză“ 
variază de la 30 la 80%. Cu toate acestea, marea majoritate a 
acestor femei nu sunt conștiente de natura sau condiţiile exacte 
ale slujbei. Cele care acceptă să lucreze în străinătate ca prosti- 
tuate și dame de companie sunt lăsate să creadă că vor face acest 
lucru în anumite condiţii. Li se spune că vor câștiga 5 000 de 
dolari pe lună, că vor locui într-un apartament de lux, că vor 
avea două zile libere pe săptămână, că vor oferi servicii pentru 
doi sau trei clienți pe noapte și că nu vor fi obligate niciodată 
să meargă cu un bărbat care nu le place. Perioada „contractului“ 
este adesea de numai trei luni și femeilor li se spune că după 
această perioadă vor fi libere să plece. 

Multe dintre aceste femei se aventurează să plece având 
mintea plină de imagini din filmul Pretty Woman. Speră că vor 
strânge rapid mulți bani și că poate chiar îl vor întâlni în același 
timp pe bărbatul perfect. Dar aceste iluzii sunt spulberate când, 
după câteva clipe de la sosirea la destinaţie, află care va fi ade- 
vărata lor soartă. Majoritatea ajung în situații incredibile de 
sclavie din cauza datoriilor, incapabile să câştige suficient pentru 

a-și plăti înapoi dobânda mare pentru cheltuielile de călătorie 
şi de trai. Devin victime ale celor mai rele forme de exploatare 
sexuală posibile. Nu sunt libere să plece și nici nu pot evada 
ușor. Sunt vândute unor pești sau proprietari de bordeluri pe 
piaţa liberă și se trezesc curând în situații abuzive, în care sunt 
forțate să întreţină relaţii sexuale cu până la zece, douăzeci sau 
treizeci de clienţi pe zi. Nu pot refuza un client sau o cerere. 
Nu le sunt acordate zile de concediu medical. Nu-și pot lua 
liber în perioada ciclului menstrual. Unele dintre ele rămân 
însărcinate și fac avorturi. Multe contractează virusul HIV sau 
alte boli cu transmitere sexuală, pentru a nu mai vorbi de pro- 
blemele psihologice și medicale provocate de abuzurile con- 
stante și violurile în grup. Unele devin alcoolice, altele dependente 
de droguri. Adesea peștii lor le fac să devină dependente de 
heroină, ca să fie siguri că le vor satisface toate cererile. 

În ansamblu, oricât de „voluntare“ erau aceste femei şi 
indiferent cum au căzut în capcana traficului, marea lor majo- 
ritate sfârșesc ca nimic altceva decât niște sclave, fiind abuzate, 
folosite și comercializate. Iar când nu mai sunt folositoare sau 
când îmbătrânesc prea mult ori sunt copleșite de boli, sunt pur 
şi simplu îndepărtate. Numai atunci se pot gândi să se întoarcă 
acasă. Numeroase sunt cele care nici nu se mai întorc acasă. 
Multe dintre ele mor din cauza abuzurilor și bolilor. Altele 
renunță și se sinucid. 


Odată ce aceste femei sunt recrutate — sau capturate ori 
furate —, un sistem de trafic foarte bine pus la punct intră în 
funcţiune. Organizațiile criminale folosesc tehnici foarte variate 
pentru a-și transporta marfa umană peste frontierele interna- 
tionale. Multe fac acest lucru pe căi ce par complet legale, datorită 
vizelor de student, de turist sau de muncă temporară. În unele 
țări, femeile pot obține vize pentru a munci ca dansatoare exotice 
sau artiste. Altele intră în calitate de „mirese prin poștă“ și apoi 

depășesc perioada de ședere permisă de viză, alunecând în lumea 
subterană a imigranţilor ilegali. 

Totuși, când aceste mijloace aparent legale nu sunt la înde- 
mână, traficanţii fac apel la contrabandiștii profesioniști. Grupu- 
rile de crimă organizată au constituit o rețea vastă și complicată 
de rute, prin care transportă femeile în diferite țări pe uscat, 
pe apă și pe calea aerului. Aceste rute de contrabandă traversează 
literalmente globul în lung și-n lat și sunt controlate practic 
la fiecare etapă de rețele criminale interconectate. De fapt, majo- 
ritatea acestor rute au fost trasate cu mult timp în urmă de 
traficanţi pentru a face contrabandă cu arme ilegale sau droguri. 
Recenta cerere explozivă de femei din Europa Centrală și de 
Est nu a făcut altceva decât să atragă un produs de contrabandă 
în plus pe aceste căi bine bătătorite. 

Traficanţii profesioniști, obișnuiți să ocolească punctele de 
trecere a frontierelor, antrenează autorităţile de frontieră într-un 
joc nesfârșit de-a șoarecele și pisica. Ei îşi schimbă în mod con- 
stant rutele pentru a fi mereu cu un pas înaintea legii, transpor- 
când femeile peste granițe cu o relativă ușurință. De-a lungul 
frontierei sinuoase a Uniunii Europene, contrabandiştii au 
stabilit un sistem complex de coridoare bine protejate, exploa- 
tând „graniţele verzi“ sau frontierele nepăzite. Unul dintre cori- 
doarele terestre cele mai importante este cunoscut sub numele 
de „Ruta Orientală“ și șerpuieşte prin Polonia spre Germania. 
Odată ce traficanţii și victimele ajung pe teritoriul Uniunii 
Europene, toate statele membre sunt ţinte ușoare, iar activitatea 
crimei organizate se desfășoară relativ nestingherită. Femeile 
transportate ilegal pe această rută provin din Rusia, Ucraina, 
România, Letonia, Lituania și Estonia și pot fi găsite în număr 
îngrijorător de mare în Italia, Grecia, Germania, Belgia, Austria 
şi Franţa. 

Coridorul cel mai cunoscut este ruta Balcanilor. El își croiește 
drum prin Serbia, Croaţia, Macedonia, Bosnia-Herţegovina, 

Albania, Muntenegru și Kosovo. În timpul sângerosului război 
civil care a sfâșiat fosta Iugoslavie, organizaţiile criminale și-au 
creat o poziţie puternică în regiune. Contrabanda lor includea 
comerțul cu arme și droguri. Acum, după terminarea războiului, 
ruta Balcanilor este folosită pentru a face contrabandă cu dro- 
guri ilegale, mașini și femei. Această rută clandestină tra- 
versează teritoriul Balcanilor, destinaţia-cheie fiind Uniunea 
Europeană. Italia este ţinta principală, oferind un acces ușor 
la multe dintre celelalte țări din Europa. Totuși, Balcanii nu 
sunt doar puncte de tranzit, datorită afluxului masiv de soldați 
ai trupelor Naţiunilor Unite de menţinere a păcii și de lucrători 
umanitari internaţionali. În mod surprinzător, prezenţa lor le-a 
oferit patronilor locali de bordeluri care făceau comerţ cu femei 
traficate o piață însemnată, gata pregătită. 

În Republica Moldova, drumul către servitutea sexuală începe 
adesea într-un sătuc sărăcit, deplasându-se rapid prin România 
spre Ungaria sau Muntenegru. Apoi continuă până la centrele 
de triere din Serbia. Pe de altă parte, femeile din Ucraina sunt 
de obicei duse la Belgrad prin Ungaria și apoi distribuite în Bosnia 
sau Italia. Româncele trec în Serbia pe la Porţile de Fier, pe 
Dunăre, în vreme ce bulgăroaicele sunt de obicei introduse ilegal 
direct în țară. Drumul din Serbia spre Italia se face fie pe uscat, 
prin Bosnia, Croaţia și Slovenia, fie prin orașele-porturi mari- 
time albaneze Vlorë și Durrës, unde femeile se agaţă de șalupe 
pneumatice de mare viteză ce se avântă prin apele Mării Adriatice 
spre coasta italiană. 

Un alt coridor-cheie duce de la „triunghiul de aur“ din sudul 
Bulgariei, format din orașele Blagoevgrad, Sandanski și Petrici, 
până în Grecia. Tinere din Rusia, România, Georgia și Ucraina 
sunt duse de reţelele de trafic într-o serie de hoteluri din aceste 
orașe bulgare. Aici sunt luate în primire de gangsteri greci, care 
sosesc într-un flux constant pentru a le alege și pentru a face comenzi 
şi chiar pentru a le testa ei primii. Femeile sunt apoi încredințate 

unor contrabandiști locali, capabili să se orienteze pe drumurile 
nesigure de munte de la granița dintre Grecia și Bulgaria, şi 
sunt predate noilor lor proprietari. Alte femei traficate sunt 
destinate Turciei, o altă piață activă pentru femeile est-europene, 
în special ucrainence. Pentru a ajunge în Turcia, traficanţii călă- 
toresc pe uscat, prin Georgia și Bulgaria, și cu vaporul, de la 
Odessa, portul ucrainean la Marea Neagră, spre Istanbul și 
Ankara. Traficanţii au trasat, de asemenea, rute de contrabandă 
prin statele baltice spre ţările scandinave. 

Totuși, geografia și circumstanţele traficului de femei se 
schimbă întruna. La începutul anilor '90, principalele țări de 
provenienţă erau Ungaria, Republica Cehă și Polonia. Zece ani 
mai târziu, acestea rămân țări de origine importante, dar au 
devenit și puncte de destinaţie însemnate. Majoritatea femeilor 
traficate în Republica Cehă şi Polonia provin din Rusia, Ucraina, 
Belarus, Republica Moldova, România, Georgia și Bulgaria. 
Între timp, fostele republici sovietice din Asia Centrală, Armenia, 
Georgia, Azerbaidjan, Kârgâzstan și Kazahstan, au devenit zone 
noi de recrutare. O treime din traficul din aceste regiuni trece 
prin Europa Centrală, continuând spre alte țări europene, în 
vreme ce restul se îndreaptă spre Orientul Mijlociu și China. 
Nici spre aceste destinaţii nu lipsesc rutele de trafic. 

Sindicatele crimei organizate au trasat, de asemenea, rute 
complexe și profitabile spre destinaţii îndepărtate pentru a-și 
capitaliza „bunurile“. Israel, Emiratele Arabe Unite, Coreea de 
Sud, Thailanda, China, Japonia sunt toate elemente-cheie pentru 
reţelele lor de prostituție. Canada și Statele Unite devin desti- 
naţii din ce în ce mai importante pentru femeile traficate din 
Europa de Est, așa cum o demonstrează zecile de anunţuri de 
pe ultimele pagini ale unor tabloide ieftine din numeroase orașe 
din America de Nord. „Femei frumoase din Rusia vă oferă 
servicii complete de masaj erotic“ la preţul de 60 de dolari 
pe oră; atingerile sunt permise și clienţilor li se garantează o 

„finalizare“. Anunţurile mai arată o creștere uriașă a servici- 
ilor de dame de companie din New York, Miami, Chicago, 
Los Angeles, Montreal şi Toronto, iar în toate aceste orașe 
dansatoarele rusoaice au devenit un fenomen popular în clu- 
buri de striptease și peep show-uri. Proxeneţii nu fac nici o 
dictincţie între femeile din Rusia, Ucraina, Letonia sau Lituania. 
Pur şi simplu le pun: pe toate laolaltă într-un singur tipar etnic: 
cel rusesc. 

Pentru a fi mereu cu un pas înaintea legii și a presiunii 
exercitate de autoritățile internaţionale în vederea întăririi con- 
trolului la punctele de trecere a frontierelor, crima organizată 
pătrunde progresiv pe pieţele interne. Multe femei sunt traficate 
Chiar în orașele din care sunt recrutate. Orașe est-europene im- 
portante precum București, Praga, Odessa, Kiev, Sankt Peters- 
burg și Moscova oferă constant femei pieței înfloritoare a 
turismului sexual din America de Nord, Europa și Asia. Femeile 
sunt transportate de asemenea în orașe și pe şosele din Cehia, 
Polonia și Ungaria, în apropiere de graniţa cu Germania și 
Austria pentru a profita de traficul transfrontalier regulat. Artera 
cea mai notorie este Autostrada E-55. 

Renumită în toată lumea, Autostrada E-55 se întinde de-a 
lungul căii principale dintre Dresda și Praga, la numai câţiva 
kilometri de graniţa dintre Cehia și Germania. Pentru auto- 
mobiliști, această întindere dezolantă de asfalt de cinci kilometri 
dispune de una dintre cele mai mari concentrații de prostituate 
din Europa. Pentru cei mânaţi de poftele carnale, ea a fost supra- 
numită „autostrada dragostei“, clienții principali, germani și 
austrieci, venind aici cu mașinile pentru „afaceri“ bune. Sunt 
atrași de preţurile reduse — jumătate din ceea ce plătesc în țările 
lor natale. O jumătate de oră pe marginea Autostrăzii E-55 sau 
în orașul Dubi din apropiere costă în jur de 35 de dolari. Sexul 
fără prezervativ costă 10 dolari în plus. Dar aici nu vin doar 
europeni. Datorită notorietății autostrăzii, lăudată pe nenu- 

mărate site-uri web, turiști sexuali din continente îndepărtate 
precum Australia și America de Nord călătoresc cu avionul până 
în Germania, închiriază mașini și fac croaziere pentru a ajunge 
aici. Fiecare loc de parcare şi fiecare metru de la marginea 
drumului este împărţit și controlat de pești; fiecare adăpost 
umbros din pădurile din apropiere serveşte drept bordel în aer 
liber, zi și noapte. 

Am decis să mă opresc cu mașina pentru a vedea situaţia la 
faţa locului și am fost izbit imediat de numărul imens de vânză- 
toare aliniate pe ambele părți ale drumului, care-și ofereau marfa 
pe stradă. Priveliștea era suprarealistă. Vânzătoarele erau neobiș- 
nuit de tinere. Unele erau de-a dreptul frapante. Toate erau femei 
şi fete din Ucraina, România, Rusia, Belarus și Bulgaria. Măr- 
furile erau propriile corpuri, mai mult sau mai puţin despu- 
iate. Pozau lasciv în blugi mulaţi, cu talie joasă, bluze scurte cu 
spatele gol și tocuri cui. În timp ce fluxul constant de automobilişti 
trecea șuierând pe lângă ele, femeile își ridicau tricourile ară- 
tându-și rapid sânii. Altele strigau la trecători, promițând să 
facă tot ceea ce le vor cere. 

În ciuda atmosferei macabre, de circ, ceea ce este evident, 
chiar și pentru un observator neavizat, este că majoritatea 
acestor femei nu dețin controlul asupra comerțului pe care îl 
fac. Nişte bărbaţi în treninguri și cu lanţuri de aur atârnân- 
du-le de gât dau târcoale locului în mașini uzate. Singurul lor 
rol este de a-și ține sub observaţie marfa și de a colecta banii 
pe care-i câștigă. 

Pe când priveam stupefiat, în tăcere, la nefericita revărsare 
umană de pe E-55, câteva femei au pășit cu grijă pe stradă și 
au strigat la șoferii care treceau: Warte mal! („Hei, așteaptă!“) 
şi Ich mache alles! („Fac de toate!“). O femeie suplă, blondă, 
cu părul lung până la umeri a țâșnit spre mașina mea. În timp 
ce încetineam în traficul aglomerat, a deschis ușa și a sărit pe 
locul pasagerului. Cu un semn al mâinii, mi-a indicat să conduc 

către un loc împădurit, retras, unde mi-a cerut 1 400 de coroane 
cehe în avans. Am făcut cum mi-a spus, dar i-am spus că voiam 
doar să discut. A părut uluită, dar a ridicat din umeri și a încu- 
viinţat dând din cap. 

Pe toată durata scurtei întâlniri de cincisprezece minute, nu 
şi-a dezlipit nici o clipă ochii ei căprui, grei de pe bord. Vorbea 
în şoaptă, curăţându-și cuticulele zdrenţuite. Conversaţia era 
anevoioasă. O chema Lida. Era româncă, avea optsprezece ani 
şi muncea pe E-55 de trei luni. Era orfană. Pe când se pregătea 
să părăsească un orfelinat din afara Bucureștiului, a apărut o 
femeie care pretindea că-i este rudă. 

„Era mătuşa mea. Directorul a spus că așa este. Nu am cre- 
zut-o, dar ce puteam face? Mi-a spus că avea permisiunea de 
a mă lua cu ea. Am plecat cu ea. M-a dus la Stephan, iar el m-a 
pus să lucrez pe drumul ăsta. Nu am avut nici un cuvânt de spus 
în privinţa asta. Viaţa mea nu îmi mai aparţine“, a spus ea pe 
un ton resemnat. 

Dintr-odată chipul i-a fost cuprins de spaimă. „Dacă mă 
vede vorbind cu tine, o să mă bată.“ 

Am întrebat-o dacă voia să fugă. „Pot să te iau de aici.“ 

Mâinile au început să-i tremure. „Nu. O să mă găsească și 
o să mă ucidă. A jurat că o va face. Vă rog, nu mai vreau să 
vorbesc.“ 

Conversaţia s-a terminat subit atunci când ea s-a lăsat repede 
sub bord, prefăcându-se că lucrează. Cu coada ochiului, prinsese 
privirea lui Stephan în oglinda de pe partea pasagerului. Peștele 
cu ochi amenințători, cu păr negru, creţ și slinos și un rânjet 
respingător a trecut încet pe lângă noi într-un Ford Opel alb 
uzat. S-a uitat țintă, amenințător, la mine. Câteva minute mai 
tîrziu, Lida a ieşit din mașină și a alergat cu pași mărunți înapoi 
la locul ei pe E-55. Părea tulburată și tristă. Peștele ei a oprit, a 
coborât geamul și a început să ţipe la ea. Apoi a întins mâna pe 
fereastră şi a pocnit din degete. Ea i-a dat cele 1 400 de coroane, 

iar el a demarat în trombă. Afișând din nou un zâmbet, Lida 
a pășit pe stradă, a făcut cu mâna următoarei mașini cu placă de 
înmatriculare germană și a strigat: Ich mache alles! 

Următoarea mea oprire a fost în cătunul boem din apro- 
piere, Dubi. Renumit odinioară pentru porţelanurile sale în 
formă de ceapă, colorate în albastru și alb, cunoscute sub nu- 
mele de „cibulak“, acum e un loc rău famat din cauza femeilor 
ușoare. Dubi este oricum, numai încântător nu. Baruri cu nume 
precum Alibi, Libido și Kiss suntaliniate pe strada principală, de-a 
lungul unui șir de hoteluri de mâna a treia și pensiuni, unde 
nimeni nu rămâne toată noaptea. De la deschiderea granițelor 
Germaniei, în 1989, numărul prostituatelor care lucrează pe 
partea cehă a frontierei a crescut enorm. Există aici zeci de baruri 
şi fiecare are douăsprezece sau mai multe femei tinere, care stau 
la mese sau dansează pe muzică disco în timp ce așteaptă sosirea 
următorului bărbat. La un pahar de vin ieftin, negocierile se ter- 
mină repede, fiind urmate de chicote și pipăieli înainte ca cei doi 
să se îndrepte spre vreo cameră de la etaj sau din spatele barului. 

„În această regiune amatorii de sex vin ca la o grădină zoo- 
logică “, a spus sarcastic un ofiţer de poliţie. „Nimeni din guvern 
nu este interesat să-i oprească. Așa că de ce să-mi bat eu capul? 
Rolul meu este să mă asigur că nu sunt probleme, iar târfele 
astea știu bine că este în interesul lor să nu facă probleme.“ 

L-am întrebat dacă se gândea la faptul că multe dintre femei 
erau traficate și forțate să lucreze ca prostituate. 

Ofiţerul a râs. „Au de ales între a fi prostituate și a duce o 
viaţă cinstită. Ele au ales să fie târfe.“ 

Puțin mai departe pe șosea, printre dealurile pitorești ale 
Boemiei, se află orașul Teplice, staţiune balneoclimaterică. Adă- 
postește un secret sumbru, consecințele tragice ale hârjonelilor 
sordide de pe E-55 şi din Dubi. În fiecare an, zeci de copii 
nedoriți se nasc și sunt abandonaţi la spitalul local. Ei sunt 
urmarea faptului că anumiţi clienți sunt dispuși să plătească 

puţin mai mult pentru sex fără prezervativ și a faptului că peștii 
nu le dau suficienți bani femeilor pentru mijloace anticon- 
cepţionale. În medie, nasc câte trei prostituate pe lună. Mulți 
dintre copii se nasc cu sifilis sau sunt seropozitivi. Unii sunt 
dependenţi de droguri. Un doctor de la spital a subliniat că 
avorturile sunt costisitoare şi că multe dintre femei muncesc 
până în ziua în care intră în travaliu. De altfel, există un flux 
constant de clienţi care vin în mod special pentru a întreţine 
relaţii sexuale cu femei însărcinate și care sunt dispuși să plă- 
tească un bonus pentru această ocazie. 

În apropiere, într-un orfelinat suprasolicitat, în jur de şapte- 
zeci de bebeluşi de pe E-55 sunt în așteptarea adopţiei. 


2. Locurile supunerii 


„Ştiam că nu aveam puterea de a îndura ceea ce avea să urmeze cu 
siguranță dacă mă împotriveam“ (Sofia, care a fost „instruită“ după 
ce-a de-a treia zi de captivitate). 


Oleksander Mazur știe totul despre locurile supunerii. El 
este polițist ucrainean și a fost repartizat la forţa internaţională 
de poliție a Naţiunilor Unite, CIVPOL, în Priștina, capitala 
regiunii Kosovo. Misiunea lui era de a sparge ușile bordelurilor 
şi de a salva femei traficate în această provicie separatistă sârbă. 
Ceva mai mult de un an, numai asta a făcut, salvând în acea 
perioadă peste o sută de femei, majoritatea dintre ele adolescente. 

„Aş dori să curăţ mizeria asta pentru totdeauna“, a spus Mazur. 
„N-aș fi vrut să am misiunea asta. Mi-a spulberat iluziile.“ 

În urma numeroaselor investigații pe care le-a efectuat, Mazur 
a întocmit un dosar impresionant despre traficanţi și opera- 
ţiunile lor. Cunoaște bine dușmanul: cum arată, cum gândește, 
cum acţionează. Cunoaște numele câtorva actori-cheie; descri- 
erile lor îi sunt întipărite în minte. Mai mult, a descoperit pozi- 
ţiile centrelor secrete de iniţiere din Serbia, unde acești infractori 
distrug spiritul și voinţa ostaticilor lor îngroziţi. Aceste centre 
sunt la îndemâna lui, dar nu are nici o autoritate. Mandatul 
lui se limitează la Kosovo. Locurile supunerii, aflate la doar 
câţiva kilometri dincolo de frontiera cu Serbia, nu intră nici 
în fișa postului lui, nici în jurisdicţia lui. 

Mi-ar plăcea să am puterea, autoritatea să intru în Serbia, 

să-i prind pe infractori şi să-i închid pentru totdeauna. Aici 

este ca şi când i-ai prinde pe micii traficanţi de droguri. Este 
frustrant, mai ales atunci când ştii că-i poți prinde pe marii 

traficanti, dar nu-ţi este permis să treci granița. Am o mulțime 
de informatii. Nu este mare lucru să-i prinzi. Te duci pur și simplu 
acolo şi spargi poarta. 

Belgradul este centrul principal din Serbia. Există, de asemenea, 
apartamente în Niš şi Kraljevo. Sunt acolo locuri care seamănă 
cu nişte închisori, unde sute de femei tinere sunt ținute până 
când sunt vândute. Acolo sunt supuse fetele. Acolo sunt instruite. 
Acele locuri sunt un infern. 


Anna Eva Radicetti a auzit şi ea de locurile supunerii din 
Serbia în discuţiile ei cu sute de femei salvate. În calitate de 
directoare a proiectului „Combaterea traficului, întoarcere şi 
reintegrare“ („Counter-Trafticking Return and Integration“) 
al Organizaţiei Internaţionale pentru Migraţie în Kosovo, şi 
ea a adunat o mulțime de informaţii despre ceea ce se întâmplă 
cu femeile traficate de partea cealaltă a graniţei. „Majoritatea 
fetelor sunt aduse în apartamente sau case mari din Belgrad. 
Uneori sunt și cincizeci de fete într-un loc“, a explicat ea. 
Radicetti a aflat că potenţialii cumpărători „testează“ femeile, 
cam așa cum testăm noi mașinile noi. „Sunt testate sexual de 
fiecare cumpărător. Aceștia vor să se convingă ei înșiși de ceea 
ce pot face fetele în materie de performanţă sexuală.“ 

Când nu sunt folosite, tinerele ostatice sunt înghiontite pre- 
cum vitele. 


Trebuie să rămână goale ore întregi pe zi atunci când bărbaţii 
vin să se uite la ele. Aceştia se uită la sânii lor, la culoarea pielii 
și verifică dacă nu au eczeme sau coşuri. Fetele trebuie să se 
îmbrace ca nişte prostituate şi să se machieze. Cele care se împo- 
trivesc sunt izolate, bătute și terorizate. Este și mai umilitor pentru 
ele dacă sunt considerate urâte. Sunt tratate mai rău decât 
animalele, având în vedere ceea ce sunt forțate să facă. Există 
tot felul de traficanţi, de la cei mai cruzi la cei mai depravați. 

Ceea ce li se întâmplă majorităţii femeilor traficate, fie că 
au fost înșelate, răpite sau că au consimțit, este de natură penală. 
Ele sunt implicate cu forţa în situaţii de teroare cumplită, com- 
parabile cu aceea de a fi luat ca ostatic. Sunt deposedate imediat 
de documentele de călătorie și fiecare mişcare le este strict con- 
trolată și limitată. De obicei, locuiesc în stabilimentul în care 
lucrează, sunt încuiate în camere, se află sub supraveghere con- 
stantă și trăiesc cu frica unor violenţe și amenințări extreme. 
Sunt avertizate că, dacă încearcă să fugă, vor fi găsite și pedepsite 
sever. Li se mai spune că familiile lor vor fi amenințate. Deseori, 
sunt înregistrate pe casete video sau fotografiate în ipostaze 
sexuale jenante și avertizate că, dacă încearcă să scape, imaginile 
vor fi trimise familiilor și distribuite în orașele lor natale. 


Sofia a tresărit cuprinsă de panică când a fost întrebată despre 
răpirea ei sub ameninţarea cuţitului într-o seară, pe un drum 
de ţară, la aproximativ un kilometru de casa ei. 

„Auzeam mașina apropiindu-se și am încremenit brusc. Nu 
m-am mai putut mișca“, a spus românca de optsprezece ani, 
răsucind nervos pe degete șuviţe din părul ei negru, lung până 
la umeri, în vreme ce relata coșmarul în care i se transformase 
viaţa în cele patru luni care au urmat. 


Doi bărbaţi înarmați cu cuțite m-au forțat să intru în maşină. 
Am crezut că mă vor viola şi că mă vor ucide. M-am rugat ca 
viața să-mi fie cruțată. În loc de aceasta, am fost dusă la punctul 
de traversare a unui fluviu, unde m-au vândut unui sârb. Acesta 
m-a trecut Dunărea într-o mică barcă şi apoi m-a dus într-un 
apartament dintr-un oraş din munți. Nu-i ştiu numele. Dar 
am aflat curând că eram în Serbia. 


Sofia a fost îngrozită de ceea ce a văzut în timpul scurtei ei 
detențţii din acea clădire. Experiențele prin care a trecut continuă 
să o bântuie în somn și sunt tipice pentru ceea ce li se întâmplă 
femeilor în locurile supunerii. 

Erau foarte multe fete tinere acolo. Erau din Republica Mol- 
dova, România, Ucraina şi Bulgaria. Unele plângeau. Altele 
păreau înspăimântate. Ni s-a spus să nu vorbim între noi. Să 
nu ne spunem numele sau de unde venim. Tot timpul, nişte 
bărbaţi urâţi şi abjecți intrau și târau fetele în alte camere. 
Uneori le violau pe fete în fața noastră. Tipau la ele, ordonân- 
du-le să se miste în anumite feluri... să simuleze excitarea. ... 
să geamă. Era dezgustător. 


Fiecare fată era abuzată fizic și emoțional de brutele fără 
inimă care conduceau centrul. 


Cele care se împotriveau erau bătute. Dacă nu cooperau, erau 
încuiate în beciuri întunecate pline de șobolani, fără mâncare 
sau fără apă timp de trei zile. O fată a refuzat să facă sex anal 
si în noaptea respectivă proprietarul a adus cinci bărbaţi. Au 
tinut-o pe podea și au făcut toți sex anal cu ea în fața noastră, 
a tuturor. Ea tipa încontinuu, în timp ce noi toate plângeam. 


În ziua următoare, fata a încercat să se spânzure. 

„Multe fete au încercat să se sinucidă“, a spus Sofia. „Mi 
s-a spus că unele au reușit și că au fost îngropate în pădure.“ 

Frica cea mai mare a Sofiei era să nu fie și ea aservită. 


Îmi era groază de acel moment. În prima zi, mi-am spus în 
sinea mea că mă voi opune. Apoi am văzut ce i-au făcut unei 
fete care s-a opus. Era din Ucraina. Foarte frumoasă şi cu o 
voință foarte puternică. Doi dintre proprietari au încercat să 
o forțeze să facă anumite lucruri și ea a refuzat. Au bătut-o, i-au 
ars braţele peste tot cu mucurile de țigară. Ea continua să se 
opună. Proprietarii o tot violau, iar ea tot se împotrivea. Au 
lovit-o cu pumnii. Au lovit-o încontinuu. Apoi și-a pierdut 
cunoştinţa. 

Zăcea pur şi simplu acolo, iar ei au continuat să o violeze 
anal. Când au terminat, nu mai misca. Nu mai respira. Nici 

o urmă de îngrijorare nu se vedea pe fața proprietarilor. Au 
scos-o pur şi simplu de acolo. 


Câteva zile după ce fata ucraineană a fost dusă de acolo, 
una dintre compatrioatele ei și-a făcut curaj și a întrebat de 
ea. Reacţia proprietarului a fost tăioasă, rapidă și brutală. 


A apucat-o de păr şi a târât-o afară. Când s-a întors, arăta 
de parcă ar fi văzut moartea cu ochii. Ne-a spus că proprietarul 
a dus-o într-o pădure din apropierea clădirii, i-a dat o lopată 
şi i-a spus să sape. A crezut că-și sapă propriul mormânt. În 
timp ce săpa, a observat o movilă proaspătă de pământ lângă 
ea. Era sigură că era mormântul fetei ucrainene. 


După o oră, bărbatul i-a smuls lopata din mână și i-a ordo- 
nat să iasă din groapa nu foarte adâncă. Mesajul lui era clar: 
„Dacă mai pui întrebări, vei sfârși în mormânt.“ 

În ce-a de-a treia zi de captivitate, Sofia a fost „instruită“ 
S-a supus fără împotrivire. S-a mișcat cum i s-a spus. A simulat 
excitarea la fiecare penetrare. 


Stiam că nu aveam puterea de a îndura ceea ce cu siguranță 
avea să urmeze dacă mă împotriveam. În noaptea aceea, nu 
voiam decât să mor. Fusesem umilită în ultimul bal. Pentru 
aceşti bărbaţi, nu eram decât o bucată de carne. Din acel 
moment, m-am simţit murdară. Nu pot scăpa de această 
senzaţie din corpul şi mintea mea oricât de mult aş încerca. 


O săptămână mai târziu, Sofia a fost vândută unui pește, 
împreună cu alte două femei. Îi aparţinea lui acum. ÎL cunoştea 
doar după numele de Saba, albanez de vreo douăzeci și ceva 
de ani. Cele trei femei au fost duse cu o camionetă în Albania 
şi apoi introduse ilegal în Italia, în toiul nopții, cu o șalupă 
rapidă ce a traversat Marea Adriatică. Saba era un tip deosebit 
de periculos, având o înclinaţie specială în a-și ameninţa „pro- 
prietăţile“cu ţigara aprinsă. Le-a pus pe femei să muncească pe 

Via Salaria, o şosea circulată intens care ducea spre Cetatea 
Eternă. Locuiau într-un apartament igrasios de la subsol, unde 
dormeau pe saltele de burete. Peștele păstra toate câștigurile, 
cu excepţia unei mici retribuţii pentru nevoile de bază și mân- 
care. „Câştiga în mod sigur într-o noapte o mie de dolari pe 
seama noastră“, a spus Sofia. „Nu aveam voie să ne întoarcem 
la apartament până ce nu făcea suma asta.“ 

Trei luni mai târziu, cu ajutorul unui mărinimos client fidel, 
Sofia a fugit, ajungând la o misiune catolică de salvare din sudul 
Italiei. 


Pentru sute de femei „supuse“ aduse, prin trafic, din Europa 
de Est, următoarea oprire este rău famata Piaţă Arizona. Între 
Sarajevo și Zagreb, în nord-vestul Bosniei, aproape de fron- 
tiera cu Serbia și Croaţia, se află o porțiune de drum numită 
Autostrada Arizona. Alături este Piaţa Arizona. Cu aleile sale 
strâmte și cu sutele de barăci din lemn de brad, seamănă cu 
un oraș american din anii 1800, din vremea goanei după aur. 
În timpul zilei, piața forfoteşte de mulțimea de cumpărători 
care parcurg un labirint de drumuri murdare în căutare de 
chilipiruri. Aici poți găsi nu numai tricouri, pantofi, farduri, 
saltele, CD playere și CD-uri piratate, ci și mărci contrafăcute, 
precum Rolex, Levi's și Ralph Lauren, fructe confiate, vase de 
toaletă strălucitoare din porțelan și pui proaspeți. 

La intrare, o pancartă mare aduce omagii americanilor: „Mul- 
țumim armatei americane pentru sprijinul adus dezvoltării 
acestei pieţe.“ Construită în 1996, după războiul civil din Balcani, 
piața, numită adesea în glumă Wal-Martul Bosniei, a fost ideea 
unui general american. A fost concepută ca un loc în care toate 
facțiunile, croaţi, sârbi și bosniaci, să poată lăsa deoparte riva- 
lităţile etnice și religioase pentru a se reconcilia sub semnul 
comerțului liber. În timpul zilei, cu mulțimea ei de cumpărători, 
piaţa pare un experiment care a reușit într-un fel sau altul. Dar 
când apune soarele, un comerț mai pernicios se pune în funcţiune. 

La umbra nopţii, mașinile de lux și SUV-urile furate de pe 
străzile Uniunii Europene iau locul tricourilor și pantofilor, fără 
a mai vorbi de arme, droguri ilegale și camioane întregi de țigări 
de contrabandă. Dar bunurile cele mai prețioase sunt cele însu- 
flețite: femei tinere și fete traficate din Europa de Est. 

Mara Radovanovic, vicepreședinta organizaţiei locale de femei 
Lara, din orașul apropiat Bijeljina, clatină din cap cu dezgust 
când vine vorba de Piaţa Arizona. „Acolo vin comercianții să 
cumpere fete. Le ordonă să se dezbrace complet, iar ele stau pe 
drum goale. Sunt scoase la vânzare precum vitele.“ Radovanovic 
a spus că femeile traficate mai sunt vândute și în cadrul unor 
„licitaţii de sclave sexuale“ în cluburi de noapte cu nume precum 
Acapulco și Las Vegas, care au apărut în interiorul pieţei. „Fetele 
apar goale pe scenă, cu numere în mâini. Bărbaţii urcă pe scenă, 
le pipăie trupul, le controlează pielea și se uită chiar și în gura 
lor înainte de a face o ofertă.“ Odată cumpărate, femeile sunt 
ţinute în condiţii de sclavie și forțate să muncească în barurile 
şi bordelurile din toată regiunea. „Le sunt luate documentele 
personale și nu li se permite să iasă fără un paznic. Nu sunt plă- 
tite deloc și deseori patronii de cluburi de noapte le forțează 
să întrețină relaţii sexuale neprotejate. Drept urmare, în fiecare 
săptămână, cel puţin una dintre acele femei face un avort în 
spitalul din Bijeljina.“ 

În cătunele din împrejurimi au apărut „centre de colectare“, 
unde sute de femei sunt ţinute captive în subsoluri, beciuri și 
poduri, așteptându-și rândul la vânzarea prin licitaţie. „Majo- 
ritatea sunt fete tinere și naive din zone rurale, care cred că vor 
găsi o slujbă peste graniță“, a spus Radovanovic. „Își dau seama 
ce anume trebuie să facă doar atunci când ajung la Piaţa Arizona 
sau în Serbia. Atunci este însă prea târziu și au puţine șanse 
să scape.“ 

Femeile sunt vândute sutelor de bordeluri și baruri răspân- 
dite prin zonele rurale din toată Bosnia-Herţegovina. Acolo 
prestează servicii sexuale pentru localnici și, mai ales, pentru 

numărul imens de străini din care sunt constituite forțele inter- 
naţionale de menţinere a păcii și de reconstrucţie. Femeile care 
nu sunt cumpărate la licitaţie rămân în Arizona, oferind servicii 
cumpărătorilor și poliţiştilor locali în douăsprezece cluburi 
din piață. 

La o reuniune de urgenţă de o zi, la sfârșitul toamnei anului 
2001, sponsorizată de organizaţia Marei Radovanovic, poliţia 
locală a fost invitată să vorbească despre eforturile de aplicare 
a legii pentru a pune capăt acestui comerţ. În câteva minute, 
cei doi poliţişti au fost puşi pe banca acuzaților. Înconjuraţi 
din toate părţile de femei hotărâre, toate activând voluntar în 
ONG-uri locale sau regionale, ei au fost întrebaţi fără ocoli- 
şuri de ce poliţia stă pur și simplu cu mâinile încrucișate, când 
este evident ce se întâmplă în practic fiecare oraș din zonă. 
Încurcaţi, poliţiştii au invocat scuze penibile, citând legi contra- 
dictorii şi reglementări referitoare la diferite jurisdicții. Dar 
Radovanovic i-a supus pe cei doi unui interogatoriu necruţător. 
Ea a acuzat direct poliția de complicitate și corupție, arătând 
că un bar de striptease, în care se presupunea că sunt ascunse 
femei traficate, funcţiona fără teamă de urmări chiar peste drum 
de postul de poliție din Bijeljina. Poliţiştii s-au foit încurcați, 
dar şi-au menţinut declaraţiile. 

Mai târziu în seara aceea, un student la drept m-a dus chiar 
la acel bar. Era slab luminat, plin de fum și mirosea puternic 
a transpiraţie și bere ieftină. O piesă disco se auzea pârâind din 
două difuzoare așezate pe o scenă înaltă, unde o adolescentă 
goală se mișca stângace pe ritmul surd al muzicii. În timp ce 
dansa, privea fix la imaginea ei din oglinda ce acoperea integral 
peretele de la capătul scenei. Arăta posomorâtă și sfioasă. Părea 
în transă, iar tânăra femeie pe care o vedea în reflexia din oglindă 
era o străină care îi furase trupul. 

O matahală musculoasă ne-a condus până la un separeu de 
la un capăt al barului. Cu coada ochiului, am observat că pro- 
prietarul — un neisprăvit tuns periuță, îmbrăcat într-o geacă de 

piele neagră — a făcut un semn cu mâna celor două fete care 
stăteau la o masă chiar din fața barului. Acestea au sărit în picioare 
grăbindu-se spre masa noastră. „Ce doriţi?“ a întrebat în 
ucraineană o fată palidă cu părul scurt, castaniu. 

„Două beri“, i-am răspuns în ucraineană, dându-mi seama 
imediat că nu era deloc ceea ce trebuia să spun. Fata m-a privit 
lung, cu ochii mari și s-a retras către bar, schimbând pe ascuns 
câteva cuvinte cu proprietarul. Acesta a luat telefonul și a format 
un număr. „Cred că ar trebui să ne bem berile repede și să ieșim 
de aici“, i-am spus însoțitorului meu. El a încuviinţat din cap 
neliniștit. 

În acel moment, o altă tânără s-a îndreptat spre scenă. Era 
obeză şi era ţinută acolo în mod evident pentru amuzamentul 
şi ironiile patronilor. Dansa în ritmul muzicii, ţinându-se de 
o bară de alamă, în timp ce un grup de bărbați de la marginea 
scenei fluierau și râdeau. În timp ce ea se învârtea în jurul barei, 
dansatoarea precedentă a reapărut dintr-o cameră din spate îmbră- 
cată într-un neglijeu bej. Patronul i-a ordonat să se ducă într-un 
colț întunecat al barului, unde un bărbat soios între două vârste 
stătea aplecat la o masă, cu o sticlă de vin roșu ieftin în față. 
Din momentul în care ea s-a așezat, el a început să o pipăie, 
plimbându-și mâna cu forţa în susul și în josul neglijeului. În 
vreme ce o atingea, ea își ținea ochii închiși, de parcă s-ar fi 
rugat. După câteva minute, cei doi s-au retras într-o cameră din 
spatele barului. 

Tocmai ne terminam băuturile, când cinci bătăuși de-ai locului 
s-au îndreptat agale către masa noastră. Unul dintre ei mi-a spus 
ceva. Tonul era în mod evident amenințător. M-am întors către 
ghidul meu. 

„Vrea să ştie cine eşti şi de ce am venit aici.“ 

„Spune-i că ne era sete și că am intrat să bem o bere.“ 

Au schimbat câteva cuvinte. „A spus să ne terminăm berile 
şi să ieşim de aici. Nu-i place faţa ta.“ 

Ne-am ridicat și am plecat. 


Nivelul la care ajung violenţa fizică și intimidarea psiho- 
logică prin care sunt controlate aceste femei este intenţionat 
şi extrem. Scopul este să inspire frica — să le zdrobească, să le 
distrugă voința, să le forțeze să se supună. Există rapoarte despre 
femei care au fost mutilate și ucise drept pedeapsă pentru refuzul 
lor de a fi implicate în comerţul sexual. Sunt femei care au fost 
ucise, ca să fie date exemplu altor femei, fiindcă au îndrăznit 
să se împotrivească. Potrivit poliţiei italiene, numai în această 
țară este ucisă lunar câte o prostituată străină. La Istanbul, în 
Turcia, două ucrainence au fost aruncate de la un balcon situat 
la mare înălțime, sub privirile îngrozite a șase captive rusoaice. 
În Serbia, o ucraineancă ar fi fost decapitată în faţa unui grup 
de fete traficate. O rusoaică a fost strangulată de peştele ei în 
mai 1996, fiindcă a refuzat să-i dea bacșișul de 20 de dolari 
primit de la un client. Peștele ei israelian a abandonat cadavrul 
în apropierea orașului Ramallah din Cisiordania, pentru ca poliția 
să creadă că femeia a fost ucisă de arabi. Iar în 2000, trupurile 
a două moldovence au fost găsite plutind într-un râu de lângă 
Piaţa Arizona. Mâinile le erau legate la spate, de picioare aveau 
prinse bucăţi de beton, iar pe gură aveau lipită bandă adezivă, 
toate indicii că fuseseră ucise în stilul unei execuţii. Pe banda 
lipită pe gură, ucigașii au mâzgălit cuvintele „Organizaţia pentru 
Securitate și Cooperare în Europa“. Sub mandatul său, OSCE 
încerca să instaureze ordinea civilă în Bosnia-Herţegovina. 

Sunt apoi nenumăratele cazuri de femei, precum Irini Penkina, 
care pur și simplu renunță și-și iau viaţa. Circumstanţele îngro- 
zitoare în care s-a sinucis Irini au zguduit Grecia, leagănul demo- 
craţiei, dar indignarea opiniei publice a fost de scurtă durată. 
Femeia de douăzeci de ani din Belarus a fost găsită moartă 
într-un apartament din nordul orașului-port Salonic în octom- 
brie 1998. O anchetă superficială a poliţiei a conchis că fata 
s-a sinucis din cauza disperării de a fi fost forțată de peștele ei 
grec să presteze servicii sexuale pentru mai mult de doisprezece 

bărbaţi pe zi. Irini și-a înnodat niște dresuri negre în jurul gâtului 
şi a legat celălalt capăt de o ţeavă de deasupra vasului de toaletă 
din baia ei nu mai mare decât un dulap. A găsit-o colega ei de 
cameră de douăzeci și trei de ani. Nu a lăsat nici un bilet de adio. 

Investigatorii au aflat că și-a părăsit ţara natală cu promi- 
siunea unui post de chelneriță în Grecia. Când a ajuns, a fost 
brutalizată pentru a se supune și apoi închisă într-un bordel 
sufocant dintr-un oraș notoriu pentru prostituție. Ea și alte trei 
femei, o bulgăroaică, o moldoveancă și o ucraineancă, rareori 
aveau voie să părăsească apartamentul, și atunci numai sub 
atenta supraveghere a unui paznic brutal. Peștele lor le forța 
să presteze servicii sexuale pentru o masă confuză de turiști 
sexuali și localnici, care se precipitau în apartamentul umed şi 
rece la orice oră din zi și din noapte. Peştele a fost arestat și 
acuzat de proxenetism și ademenirea femeilor pentru prostituție, 
dar a fost ulterior achitat din lipsă de probe. 


În fiecare metropolă din jurul lumii, fetele traficate se ames- 
tecă liber cu femeile care aleg să ia bani în schimbul sexului. 
La prima vedere, este greu să le deosebeşti. Se îmbracă și arată 
la fel. Au aceeași expresie ademenitoare. Zâmbesc, pozează, se 
etalează și merg ţanţoș. Asta este ceea ce văd potenţialii clienți 
în baruri sau pe străzi. 

Dar asta este și ceea ce au grijă peştii ca ei să vadă. Ceea 
ce le scapă complet din vedere clienţilor este partea întunecată 
a acestui comerţ. Există o latură urâtă, ascunsă în spatele unor 
uși masive, închise cu lacăte, în camere cu gratii de fier la ferestre 
şi infractori înarmaţi pe hol. Acolo, este posibil ca blonda remar- 
cabilă ce zâmbeşte timid pe stradă să fi fost bătută cu cabluri 
electrice în seara precedentă. În spatele acestor ziduri, poate 
că bruneta dulce care stă timidă într-un colț, cu privirea inocentă 
a unei eleve de șaptesprezece ani, tocmai a fost îndoctrinată 
în acest comerţ de doi paznici și un peşte deciși „să-i zdrobească 
voinţa“. Acesta este aspectul care le face să rămână pe străzi și 

care le menţine zâmbetul pe buze. Rămân pentru că le este 
teamă de ceea ce se va întâmpla dacă vor fugi... şi zâmbesc 
pentru că ştiu ce se va întâmpla dacă nu o fac. 

„Clienţii“ lor, dacă s-ar uita cu atenţie la trupurile pe care 
le folosesc, ar putea vedea câteva dintre semnele revelatoare: 
vânătăi care se ivesc de sub machiajul ieftin de culoarea pielii, 
urme de bici pe fese, arsuri de la mucurile de ţigară pe braţe. 
Dacă ar face o cât de mică pauză, în timp ce sunt pe cale de a 
atinge punctul culminant, pentru a se uita cu adevărat în ochii 
acestor femei, ar putea vedea acolo frustrare, repulsie, frică, 
depresie, resemnare, mânie, rușine... Şi dacă ar întreba-o pe 
femeia cu care sunt de ce face ceea ce face, dacă și-ar face cu 
adevărat timp să-i cerceteze trecutul, ar putea auzi cum a fost 
răpită dintr-un orfelinat din Ucraina, scoasă ilegal din ţară, 
vândută la o licitaţie şi obligată să lucreze pe stradă de un pește 
lacom de bani, care o forțează să-i aducă 500 de dolari pe noapte. 

Pe scurt, sunt forțate să facă orice cu oricine, atât timp cât 
acesta plătește; și sunt obligate să o facă cu zâmbetul pe buze, 
cu ochii scânteind și gemând... exact așa cum au fost învățate 
în locurile supunerii. 


3. Intenţie infracțională 


„Poţi cumpăra o femeie cu 10 000 de dolari și-ți poţi recupera banii 
într-o săptămână, dacă este frumoasă și tânără. Apoi, restul este profit“ 
(Un mafiot notoriu cunoscut sub numele de Tarzan). 


În țările-sursă, Rusia, Ucraina, Republica Moldova și în țările 
din Europa de Est, ceea ce alimentează traficul ilegal de femei 
este o nevoie disperată de o viață mai bună. În ţările de desti- 
nație, traficul este întreţinut de un apetit insațiabil, fără reţineri, 
pentru sexul pe bani. Ceea ce le face să se întâlnească este crima 
organizată, bine-cunoscută pentru reacția sa rapidă la forțele 
atractive ale pieţei. Dar în această situaţie, spre deosebire de 
traficul ilegal de arme și droguri, riscurile sunt minime pentru 
infractori, iar profiturile extrem de mari. 


Anna Diamantopoulou, comisar european pentru ocuparea 
forței de muncă și afaceri sociale, a deplâns cruzimea traficului 
de persoane din zilele noastre într-un discurs pronunțat la o 
conferință pe tema combaterii acestui fenomen, organizată la 
Bruxelles, în septembrie 2002: 


Este o industrie înfloritoare, condusă cu o eficiență nemiloasă 
de puternice retele criminale multinaționale. .. Aceștia nu sunt 
infractori ocazionali. Ei conduc organizaţii influente, bine 
finanțate şi bine organizate. Își cunosc afacerea ca pe propriul 
buzunar și reacționează la schimbările pieței cu o viteză ce 
nu poate fi egalată nici măcar de cele mai competitive cor- 
porații. Priceperea şi capacitatea lor de a exploata piața sunt 
întrecute doar de lipsa lor de considerație pentru viața umană. 

Femeile sunt cumpărate, vândute şi închiriate ca orice alt produs. 
Rezultatul final este profitul. 


Profiturile sunt, de altfel, neînchipuit de mari. Interpolul 
estimează că fiecare femeie exploatată poate aduce un profit 
mergând de la 75 000 de dolari până la 250 000 de dolari pe 
an. Peştii se laudă deseori că o femeie cumpărată cu 1 500 de 
dolari poate aduce un profit de 100 de dolari pe oră... ei recu- 
perându-și investiţia în doar câteva nopţi. Conform spuse- 
lor lui Willy W. Bruggeman, director adjunct al Oficiului 
European de Poliţie (Europol), câştigurile din comerţul cu fiinţe 
umane ajung până la 12 miliarde de euro în întreaga lume în 
fiecare an. 

În plus, comerțul acesta este larg răspândit. Bruggeman 
semnala că toate statele membre ale Uniunii Europene au „rapor- 
tat implicarea unor grupări străine de crimă organizată (CO)“ 
în traficul de persoane. Şi nu este numai cazul Europei. În 
calitate de director al Biroului ONU pentru Controlul Dro- 
gurilor și Prevenirea Criminalităţii, în 2001, Pino Arlacchi observa 
că traficul de fiinţe umane este „în prezent una dintre pieţele 
cele mai globalizate din lume... o piață împotriva căreia puţine 
țări se află la adăpost“. Arlacchi a mai subliniat că, fiind tipul 
de infracţionalitate internaţională care se dezvoltă cel mai rapid, 
„acesta se află acum pe locul trei, după traficul de droguri și 
arme, printre cele mai profitabile afaceri ale crimei organizate“ 

Perspectiva dă de gândit. Grupările de crimă organizată se 
transformă treptat în mari structuri ierarhice. Nu mai vor să 
trateze cu intermediari. Vor să conducă ele însele procesul — 
de la recrutare până la exploatarea finală. Conform Raportului 
de evaluare a crimei organizate întocmit de Europol în 2002 
şi vizând traficul cu fiinţe umane în Uniunea Europeană, acest 
lucru va „mări profitabilitatea, eficienţa și securitatea opera- 
ţiilor“, ceea ce „reflectă și o dorință de a exercita un control 
mai mare asupra tuturor elementelor acestui comerţ, indicând 

probabil o creștere a statutului traficului de fiinţe umane în 
cadrul mai larg al activităților grupurilor de crimă organizată“ 

Telegrame urgente, rapoarte și semnale de alarmă primite 
de la servicii de informaţii specializate în criminalitate și de la 
forțele de poliţie din întreaga lume conturează un tablou înspăi- 
mântător al acestor activităţi intensificate. Cea mai cumplită 
ameninţare pentru femeile slave este, la ora actuală, crima orga- 
nizată rusă (COR). Oriunde sunt traficate femei și fete din țările 
Europei de Est, pumnul de fier al COR joacă cu siguranţă un 
rol. Sindicatele ei, în prezent mai mult de 200, activează în 
cincizeci și opt de state din întreaga lume, inclusiv Austria, 
Germania, Belgia, Olanda, Italia, Ungaria, Polonia, Turcia, Israel, 
Canada și Statele Unite. Majoritatea controlează rețelele de 
prostituție, dar se află și în spatele unor colosale planuri de 
înșelătorie şi extorcare de bani. 

Aceste sindicate ale COR au format o puternică axă globală 
împreună cu principalele patru puteri ale crimei organizate 
internaţionale: Mafia italiană, cartelurile columbiene de dro- 
guri, Triadele chinezești şi Yakuza japoneză. Conform poliţiei 
italiene, în anumite părți ale Italiei, influența COR o depășește 
deja pe cea a Mafiei. Mafiile rusești au încheiat, de asemenea, 
alianțe strategice cu grupurile de crimă organizată și bandele 
de motociclişti din SUA, precum și cu cele din Ucraina, Polonia, 
Ungaria, Cehia, Turcia, Serbia, Israel și Albania. 

Liderii politici din acea parte a lumii au menţionat în repe- 
tate rânduri implicarea crescândă a COR în traficul cu femei 
din Europa de Est. Bojidar Popov, secretar general în Minis- 
terul de Interne bulgar, a afirmat public că țara lui este folosită 
de infractorii ruși ca punct de tranzit pentru traficul de femei 
destinate prostituţiei din Rusia, Ucraina, Georgia și Cecenia 
spre Turcia, Grecia și Europa de Vest. Parlamentarul lituanian 
Viliia Aleknaite-Abramikiene a declarat că gangsterii ruși se află 
în spatele traficului de femei din țara lui. Una dintre bandele 

cele mai cunoscute, aflată sub intensa supraveghere a mai multor 
forțe europene de poliţie, este puternicul cartel Izmailovskaia. 
Un alt grup, temuta organizaţie Mogbhilevici, deţine cluburi 
de striptease la Praga, Riga și Kiev; cluburile sunt pline de femei 
traficate. În Extremul Orient rus, bande violente din Vladivos- 
tok furnizează femei pentru bordelurile și cluburile din Hong 
Kong, Taiwan, Coreea de Sud, Thailanda și Macao. Aproximativ 
douăsprezece rețele de prostituție conduse de ruși operează în 
prezent în Israel. Un raport al Reţelei Femeilor Israeliene (Israel's 
Women’s Network) din noiembrie 1997 a tras concluzia că COR 
controlează industria sexului din întreaga ţară. Și poliţia din 
Emiratele Arabe Unite afirmă că organizaţiile de crimă organi- 
zată rusești sunt puternic implicate în prostituţia locală cu femei 
traficate. 

Informaţiile culese în ultimii zece ani de FBI și Royal 
Canadian Mounted Police dezvăluie că mafia rusească și-a extins 
activitatea pe piețele profitabile ale sexului din America și Canada, 
exportând femei din Rusia și Ucraina pentru cluburi de strip- 
tease, peep show-uri, servicii de dame de companie și saloane 
de masaj erotic din America de Nord. La cartierul său general 
din Washington, D.C., FBI a întocmit dosare impresionante 
cuprinzând informaţii ce demonstrează faptul că sindicatele 
crimei organizate rusești Izmailovskaia, Dagestantsi, Solnțevskaia 
şi Kazanskaia au pătruns în rețelele de prostituție din întreaga 
țară. Bandele locale ale COR din New York şi New Jersey au 
încercat chiar să se impună în activităţi de trafic și prostituție 
conduse de alte organizaţii criminale. În vara lui 1998, de exem- 
plu, șeful mafiot Viaceslav Ivankov — alias „Nașul Roșu“, șeful 
presupus al operaţiunilor sindicatului Solnţevskaia în SUA — 
i-a lansat în cursă pe gangsterii lui, în încercarea de a câștiga 
controlul asupra agenţiilor de dansatoare și modele care impor- 
tau femei din Europa de Est pentru piața de carne vie. FBI 
estimează că mai mult de douăsprezece dintre aceste agenții 

de dansatoare și modele, fiecare angajând între 60 și 200 de 
est-europence, furnizează femei numeroaselor baruri de strip- 
tease și peep show-uri conduse de Mafia italiană din New York 
şi New Jersey. 

Pe lângă faptul că sprijină alte grupuri de crimă organizată 
din Europa de Est, COR se extinde și în Canada, în special 
în Toronto, Montreal și Vancouver. Conform raportului din 
2002 vizând crima organizată din Canada, realizat de Serviciul 
Canadian de Informaţii Criminalistice (CISC), „grupările de 
crimă organizată din Canada care își au baza în Europa de Est 
au legături strânse cu reţele omoloage din Rusia, Europa și 
Statele Unite și funcţionează ca părți integrante ale marilor rețele 
internaționale de crimă organizată“ Raportul CISC arată că 
aceste grupări infracționale sunt „cunoscute pentru tendințele 
lor antreprenoriale și oportuniste, sunt ușor adaptabile și puter- 
nic motivate de profit. În consecinţă, se vor angaja în orice 
tip de activitate criminală şi vor încerca să pătrundă pe orice 
sector de piață în care văd un potenţial de exploatat“, inclusiv 
prostituţia. 

Rapoartele serviciilor de informaţii ale poliţiei din Canada 
şi SUA mai dezvăluie că, în America de Nord, controlul comer- 
țului ilegal rămâne, în mare parte, în mâinile unor bande mai 
mici de emigranţi care au în general legături cu sindicate de 
crimă organizată mult mai puternice din străinătate. Așa cum 
arată istoria, gangsterii care operează în țări străine îşi folosesc 
legăturile cu crima organizată din ţara-mamă pentru a-și alege 
victimele printre ai lor. Situaţia este aceeași și în cazul de față. 
Majoritatea victimelor traficului de persoane sunt recrutate și 
vândute de propriii concetățeni. 

Totuşi, COR nu este nici pe departe singurul actor. În rețeaua 
acestei afaceri sunt implicate și bande din Ucraina, Polonia, 
Israel, Cehia, Georgia, Ungaria, România, Bulgaria, Serbia și 
Albania, precum și Mafia italiană, Triadele chinezești și Yakuza 

japoneză. Rapoartele internaţionale ale poliţiei din aproape 
fiecare capitală de pe glob abundă în avertismente privind impli- 
carea acestor grupuri în traficul de femei. Totuşi, oricare ar fi 
structura sau legăturile, gangsterii implicaţi în acest comerţ au 
la dispoziţie două arme foarte puternice: un pachet de mușchi 
pentru a inspira frica și foarte mulți bani pentru a influența 
şi corupe. 


Voiam să aflu cât de dificil este să cumperi tinere slave pentru 
comerțul cu sex. Am descoperit că, de fapt, este chiar foarte 
ușor. Ai nevoie doar de o persoană de legătură și de bani gheață. 

Întâlnirea a avut loc într-un apartament din Ottawa, capitala 
Canadei, într-o noapte rece de la începutul lui ianuarie 2003. 
Eram puţin agitat. Bărbatul cu care trebuia să mă întâlnesc nu 
era un infractor de rând. Ludwig Fainberg este un mafiot 
israelian notoriu, cu un temperament exploziv și cu apetit 
pentru violenţa extremă. Conform documentelor FBI, era omul 
de legătură al unei rețele internaţionale de contrabandă cu 
droguri și arme în care erau implicați capii traficului de droguri 
columbieni și Mafia rusă din Miami. Ceea ce l-a făcut faimos 
pe Fainberg a fost faptul că la mijlocul anilor '90 s-a aventurat 
într-o bază navală de maximă securitate dintr-o regiune nordică 
îndepărtată a Rusiei. Avea misiunea de a negocia achiziţia, 
pentru cartelul columbian al cocainei, unui submarin diesel 
rusesc din anii Războiului Rece, cu tot cu căpitan, ieşit la pensie, 
şi cu un echipaj de douăzeci și cinci de oameni. Preţul: 5,5 mi- 
lioane de dolari. Vasul urma să fie folosit în acţiunile de contra- 
bandă cu tone de pudră albă desfășurate de-a lungul coastei 
Californiei. Afacerea a eșuat. 

Din 1990 şi până la arestarea și condamnarea lui pentru 
contrabandă şi escrocherie la Miami, în februarie 1997, Fainberg 
a condus un club rău famat de striptease numit Porky's. Clubul, 
luminat cu neoane roz, de la marginea Aeroportului Inter- 

naţional Miami, era un magnet pentru infractorii ruși şi emi- 
granţii sordizi cu averi ilicite și idei noi de câștiguri ilegale. 

Ascensiunea lui Fainberg în rândurile COR poate fi subiect 
pentru filmele hollywoodiene de categoria B. S-a născut la 
Odessa, Ucraina, în 1958. Când avea treisprezece ani, el și părinţii 
lui au emigrat în Israel. Ulterior, a încercat să intre în marina 
israeliană, dorind să ajungă în trupele speciale ale marinei 
militare. A picat la antrenamentul de bază. Apoi a vrut să devină 
ofițer în armata israeliană, dar n-a luat examenul. Rănit în 
orgoliul lui supraevaluat, s-a hotărât să-și încerce norocul în 
altă parte. În 1980, şi-a făcut valiza şi s-a îndreptat spre Berlin, 
unde și-a făcut o reputaţie de gangster de stradă în activități 
de extorcare și fraudă cu cărți de credit. Patru ani mai târziu, 
a plecat în Statele Unite — o țară pe care, cu drag, o descrie astfel: 
„Vestul sălbatic, pentru că este atât de uşor să furi acolo!“ 

S-a stabilit în zona Brighton Beach din Brooklyn, unde 
Organizaţia, cum este numită adesea mafia rusă, şi-a stabilit 
sediul. Acolo s-a asociat cu mafia și s-a specializat în incen- 
dieri premeditare, dând foc firmelor care concurau cu cele deținute 
de ruși. În 1990, s-a mutat la Miami, pentru a conduce clubul 
Porky's. Nouă ani mai târziu, era declarat vinovat, sub acuzaţia 
de escrocherie, și condamnat la treizeci și șapte de luni de 
detenţie. Pentru că stătuse deja treizeci de luni în închisoare 
în aşteptarea procesului, Fainberg a fost deportat în Israel. În 
anul următor, a apărut în Canada, visând să se îmbogăţească 
din comerţul cu carne vie. La scurt timp după sosire, s-a căsă- 
torit cu o canadiancă și s-a mutat cu noua sa soție și cu fiica 
lui de zece ani dintr-o căsătorie anterioară într-un apartament 
confortabil situat pe malul râului Ottawa. 

Am intrat în apartamentul cu două dormitoare, bine ame- 
najat. Fainberg m-a fixat insistent în timp ce ne strângeam mâinile. 
Este un om voinic, poartă un barbișon subțire și are părul tuns 
scurt; era evident că mă examina. Probabil am trecut testul. 

M-a apucat strâns de braţ şi m-a condus în camera de zi, dotată 
cu cele mai recente echipamente video și audio. M-am cufundat 
într-o canapea moale din piele de ied, iar el s-a retras în bucătă- 
rie pentru a aduce două beri de import. 

— Poţi să-mi spui Tarzan, a început el de cum a intrat în 
cameră. Zâmbind mândru, copilăreşte, mi-a întins o carte de 
vizită. Pe una dintre feţele cărții de vizită duble, făcute la comandă, 
era caricatura unui bărbat musculos cu părul ciufulit, sub numele 
Porky's. Interiorul înfățișa o caricatură a unei femei goale, cu 
forme generoase, aplecată, purtând cizme cu tocuri-cui până la 
genunchi. Dedesubt era scris numele lui, „Tarzan Da Boss“ 
(Tarzan Şefu'), iar pe partea opusă „Bine aţi venit pe Planeta 
Sexului, Tărâmul Fanteziilor“. După spusele lui Fainberg, era 
poreclit Tarzan pentru că s-a afișat odată cu o coamă de păr 
în dezordine și se purta de parcă tocmai ieşise din junglă. În 
prezent, din motive legate de călătorie și de regimul imigrației, 
este cunoscut sub numele de Alon Bar. Fostul proprietar de 
club de striptease și-a schimbat legal numele în timpul ultimei 
lui opriri în Israel. 

Omul este un mare lăudăros. Cea mai mare parte a serii s-a 
fălit cu escapadele sale ilicite și legăturile necinstite cu lumea 
subterană, lăudându-se că viaţa lui ar putea fi un subiect pentru 
o superproducție hollywoodiană. A spus chiar că ar vrea să-și 
scrie memoriile. „Aș fi numărul unu pe lista de bestselleruri din 
New York Times.“ Dar este un aspect al vieţii lui pe care probabil 
că nu ar vrea să-l dezvăluie în nici o carte. Lui Fainberg îi place 
să le pună pe femei la locul lor. Martori ai unui incident violent 
petrecut în Miami, agenţi sub acoperire de la FBI și Agenţia 
Americană Antidrog au privit, aflându-se la o distanță sigură, 
cum a fugărit o stripteuză în afara clubului Porky's şi a izbit-o 
de mai multe ori cu capul de ușa Mercedesului său până ce mașina 
a fost împroşcată cu sânge. În alt episod, a bătut o dansatoare 
în parcarea din afara clubului și apoi a obligat-o să mănânce 

pietriș. Era evident că nu era un gentleman și toate femeile 
din clubul lui o ştiau. În mod incredibil, el pune această trăsă- 
tură josnică pe seama educației pe care a primit-o: „În Rusia este 
normal ca bărbaţii să le pălmuiască pe femei. Este o trăsătură 
culturală. Face parte din viață.“ 

Fainberg preferă să se considere un om de afaceri abil şi, dacă 
este o afacere pe care o cunoaște bine, aceasta este comerțul cu 
carne vie. „e poate face milionar în doi timpi şi trei mișcări“, spuse 
el făcând cu ochiul. Visul lui canadian era să deschidă un club 
de striptease la Gatineau, Quebec. Clubul, aflat pe malul celălalt 
al râului Ottawa, în dreptul capitalei țării, avea să prezinte talente 
importate — stripteuze și dansatoare din Rusia și Ucraina. Când 
l-am întâlnit, cumpăra femei pentru un partener canadian și 
încerca să facă rost de o infuzie de capital. L-am întrebat pe Tarzan 
ce aducea el în afacere. Mi-a vorbit de know-how-ul lui și de 
expertiza lui remarcabilă în divertismentul de import. 

O oră mai târziu, am îndreptat conversaţia spre subiectul 
propriu-zis: cumpărarea femeilor. Cu o expresie serioasă și prac- 
tică, Fainberg mi-a spus imediat că era ceva foarte simplu de 
făcut: putea aduce femei din Rusia, Ucraina, România sau Repu- 
blica Cehă. 

— Nici o problemă. Preţul este 10 000 de dolari, pentru o 
fată ajunsă la aeroport. E simplu. E uşor să obţii fete. Dai un 
telefon şi gata. Îi cunosc pe intermediarii din Moscova, Sankt 
Petersburg și Kiev. Pot să sun la Moscova mâine și să-ţi arăt cât 
de uşor este. Pot obţine transporturi de zece, cincisprezece sau 
douăzeci de fete pe săptămână. 

În mod evident, mai făcuse asta de multe ori înainte. 

— Ele ştiu exact pentru ce sunt angajate? am întrebat eu. 
Nu sunt forțate? 

— Ştiu pentru ce vin. Nu vor face probleme, m-a asigu- 
rat el. 

Prudent, i-am spus, pe când navigam pe internet, dădusem 
peste documente ale FBI şi ale Departamentului de Stat al SUA 

în care se spunea că el „ar face trafic cu femei“. Asta i-a atras 
atenţia. Mişcându-se spre marginea scaunului, lui Fainberg îi 
scăpărară ochii de indignare. 

— Astea-s scorneli. Nu am traficat niciodată femei. Nu am 
nevoie de femei traficate. Agenţii din Rusia sunt asaltați de 
femei care vor să facă asta de bunăvoie. Uită-te la condiţiile 
lor de viață din Rusia, nu e chip să supravieţuieşti. Trăiesc în 
sărăcie. În felul ăsta pot cel puţin să-și câștige existența. Ce 
poți să faci dacă oamenii trebuie să mănânce? 

— Având în vedere ceea ce tocmai ai spus, ele nu sunt de 
fapt prostituate, i-am replicat eu. 

Fainberg s-a oprit un moment, reflectând la cuvintele mele. 
Apoi, cu un râset, mi-a răspuns prompt: 

— În opinia mea, o prostituată este cineva care se vinde. 
Din punctul ăsta de vedere, asta sunt. Este adevărat, bineînțeles, 
că ele nu vor să facă asta. Sunt împinse de condiţia lor socială. 
O fac de nevoie. Sunt mânate de instinctul de supravieţuire. 
Din perspectiva asta, poate că nu sunt cu adevărat prostituate. 

El s-a prezentat chiar în postura bunului samaritean: 

— Fetele vin aici, trimit nişte bani acasă și familia trăieşte. 
Dacă nu vin să lucreze aici, în Germania sau în Anglia, familia 
lor suferă. Eu le ofer acestor fete șansa de a câștiga bani. Pentru 
mine este o tranzacție comercială, pur și simplu, dar le și ajut 
pe aceste femei. 

— Am auzit că multe dintre aceste femei nu au nici o idee, 
atunci când acceptă aceste așa-zise oferte de lucru în străinătate, 
că intră în prostituție, am ripostat eu. De fapt, am citit că multe 
dintre ele cred că vor fi chelnerițe sau cameriste. 

Fainberg își păstră cumpătul. 


Asta mi se pare greu de crezut. Am fost prezent în multe dăți 
când fetele erau angajate. În plus, am avut odată mai mult 
de douăzeci de fete din Rusia, Ucraina şi România care au 
venit să lucreze în State. Poate că unele dintre ele nu ştiu. Dar 

cât de proastă trebuie să fii ca să crezi că te duci într-o țară 
străină să lucrezi ca dansatoare într-un club sau chelneriță? 
Este prostie curată. E o tâmpenie. Femeile stiu pentru ce pleacă. 
Uneori, când își dau seama de greșelile lor sau când suferă, 
este ușor să dea vina pe altcineva pentru că ele au fost atât de 
bătute în cap. Cred că ar trebui să se învinuiască doar pe ele 
însele că au intrat în treaba asta. 


A recunoscut în silă că unele dintre femeile acestea sunt 
înșelate. 

— Cred că 10% nu ştiu în ce se bagă. 90% ştiu foarte bine 
ce vor face. Dar ceea ce poate nu știu precis sunt condiţiile în 
care o vor face și câţi bani vor obţine. 

— Nu vă deranjează deloc să împingeţi femei extrem de 
sărace spre prostituție? 

— Uite ce e, asta este ceea ce pot ele oferi. Viaţa este o afa- 
cere. Este comerț. Vrei să dai ceva pe degeaba? Poţi ajuta odată 
sau de două ori. Dar de zece, douăzeci sau patruzeci de ori? În 
cazul ăsta, vrei să obţii şi tu ceva în schimb. 

— Despre ce sume vorbim? am întrebat eu. Cât costă să 
aduci o femeie și ce profit poate fi obținut? 

— Dacă treaba se face cum trebuie, curat, poţi avea o clien- 
telă bună şi poți face o mulțime de bani. Poţi cumpăra o femeie 
cu 10 000 de dolari şi-ţi poţi recupera banii într-o săptămână, 
dacă este frumoasă și tânără. Apoi, restul e profit. 

Am întrebat cum erau aduse femeile în Canada sau Statele 
Unite. 

— E simplu, extrem de simplu, s-a lăudat el. Ştii cît de greu 
se presupunea că este, după 11 septembrie, să intri în Statele 
Unite. Îți voi demonstra chiar acum cât de ușor putem intra 
noi în Statele Unite și cât de uşor putem ieși, fără ca cineva să 
ştie vreodată că am fost acolo. A continuat prin a lăsa să se înţe- 
leagă că anumiţi mafioți ruși au legături cu bande autohtone, 

ale căror complici se află de ambele părți ale frontierei dintre 
Canada și SUA. 

Câteva zile mai târziu, autorităţile de imigrație canadiene 
au descins în vizuina lui confortabilă de la Ottawa și l-au arestat 
pe Fainberg. A fost calificat drept o ameninţare pentru secu- 
ritatea naţională și siguranţa publică şi a fost expulzat în Israel. 


Uşurinţa cu care infractori precum Fainberg intră în comerțul 
de carne vie este nu numai îngrijorătoare, este de-a dreptul ului- 
toare. Să luăm exemplul cazului clasic de trafic de persoane din 
Chicago, care a început în septembrie 1996. 

Alex Mishulovich, un agent de asigurare de treizeci și opt de 
ani, șomer, a fost abordat de Serghei Cearuşin, un şofer de taxi 
rus, care i-a făcut o propunere de afaceri avantajoasă, cu șanse 
sigure de câștig: să meargă cu avionul la Riga, capitala Letoniei, 
să recruteze femei tinere și frumoase pentru a dansa goale în 
cluburile de striptease locale din Windy City. Serghei avea un 
partener din umbră dispus să avanseze banii. Mishulovich era 
paravanul ideal, pentru că era proaspăt cetățean american și 
putea călători liber în fosta Uniune Sovietică. Era, de asemenea, 
persoana perfectă pentru a se ocupa de femei, odată ajunse în 
State, în mare parte datorită personalităţii sale: era o brută. 
Nu a durat mult ca acesta să fie convins și, o lună mai târziu, 
pornea spre Riga. 

Mishulovich nu era un nechibzuit. Ştia că avea nevoie de 
ajutor pentru abordarea victimelor; comportamentul lui inti- 
mida prea mult. Era îndesat, avea ochelari cu lentile groase și 
rame negre de plastic, purta țăcălie și era ras în cap. Curând după 
sosire, s-a asociat cu o blondă serviabilă de douăzeci şi unu de 
ani, cu ochi albaștri și picioare lungi, pe nume Rudite Pede. După 
pecetluirea înţelegerii, cei doi au pornit să cutreiere străzile în 
căutare de femei frumoase. 

Rudite era momeala perfectă, prezentându-le pe cele pe care 
le ademenise partenerului ei „de afaceri american“. Dându-se 
drept patronul unui club „exclusiv masculin“ rafinat, Mishulovich 
spunea că vrea să angajeze dansatoare pentru localul lui din 
Chicago. Insista asupra faptului că sexul, nuditatea și atingerile 
nu erau permise în localul lui. Dansatoarele sale dansau în 
bikini, le-a asigurat el pe femeile neîncrezătoare, niciodată fără 
sutien sau goale, și câştigau 60 000 de dolari pe an. În Letonia, 
unde venitul mediu lunar este de circa 250 de dolari, oferta 
era pur și simplu prea ispititoare pentru a fi refuzată. În foarte 
scurt timp, cei doi au prins în plasă cinci tinere pline de spe- 
ranță: toate având în jur de douăzeci de ani, toate blonde și 
toate încântătoare. 

A existat o mică întorsătură în timpul demersurilor pentru 
aducerea fetelor în State. Mishulovich pretindea că are o relaţie 
la ambasada SUA din Riga, ceea ce făcea mai ușoară pentru 
el obţinerea vizelor turistice. Le-a învăţat pe fete ce să spună 
funcţionarului și le-a ajutat să completeze formularele pentru 
viză. Dar, pe măsură ce data plecării se apropia, uneia dintre femei 
i s-a făcut frică. A simţit că ceva nu era în regulă și a încercat 
să se retragă. Mishulovich a înnebunit de furie. Țipând ca un 
dement, a tras-o deoparte și a ameninţat-o că-i va umple „fața 
aia frumoasă“ de tăieturi, astfel încât nici un bărbat nu va mai 
voi vreodată să o privească. A mai avertizat-o că are mulți prie- 
teni în temuta Mafie cecenă, o organizaţie de crimă organizată 
notorie, care va fi „încântată“ să-i ucidă familia. Înspăimântată, 
femeia s-a îmbarcat, conform planului, în avionul pentru SUA. 

La sosirea la aeroportul O'Hare din Chicago, fetele au fost 
luate cu mașina de Serghei, care le-a deposedat de documentele 
de călătorie și de biletele de întoarcere. Au fost duse în suburbia 
Mount Prospect, unde au fost încuiate într-un apartament cu 
un dormitor. Serghei a devenit paznicul lor permanent. Odată 
ajunse pe pământ american, Mishulovich le-a informat pe femei 

că îi datorau fiecare 60 000 de dolari pentru biletele de avion 
şi demersurile pentru intrarea în SUA. Trebuiau să-și plătească 
datoria dansând goale într-un bar de striptease. Când una dintre 
fete a refuzat categoric, el a dat-o cu capul de pereţi. Femeia 
a suferit o comoție şi a rămas la pat timp de câteva zile. Îngri- 
jorat să nu stârnească suspiciuni, noul ei proprietar a refuzat 
să o ducă la spital sau să cheme un doctor să o vadă. Unei alte 
femei care s-a opus i-a dat în cap cu niște patine cu rotile, i-a 
învineţit un ochi și i-a mai dat și un pumn în nas. 

În timpul calvarului, femeile erau supuse unor reguli stricte, 
aplicate prin tirade verbale și bătăi fără motiv. Nu puteau părăsi 
apartamentul fără Serghei după ele. Când acesta își părăsea 
postul, le încuia și lua telefonul cu el. Dar Mishulovich era ade- 
văratul executant. Se plimba ţanţoş prin apartament, înarmat 
cu o pușcă și un pistol. Dacă fetele îl înfruntau sau nu câștigau 
suficienţi bani într-o noapte anume, le ducea în garaj și le bătea 
crunt. 

Odată, când fetele pregăteau cina, a înșfăcat-o pe una dintre 
ele, i-a pus un pistol la tâmplă, lăudându-se cât de ușor ar fi să 
apese pe trăgaci. Alrădată, i-a pus cuțitul la gât unei fete, ame- 
ninţând-o că-i va cresta faţa. Le-a avertizat de mai multe ori 
că, dacă se întâmpla să fie arestate și expulzate în ţara lor natală, 
el le va da de urmă și va cere ajutorul cunoștințelor sale din mafia 
cecenă din Riga pentru a le viola şi apoi a le ucide împreună cu 
membrii familiilor lor. Ca să dea greutate spuselor sale, a smuls 
de la gâtul uneia dintre fete un medalion cu fotografia mamei, 
urlând că acum va fi mai ușor pentru asociaţii lui mafioți să 
o urmărească pe femeie până-n pânzele albe și să o ucidă, dacă 
era nevoie. 

Mishulovich era și un mare porc. Făcea mereu avansuri gro- 
solane. Le pipăia pe fete, se masturba în fața lor, se uita la filme 
porno când acestea erau prin preajmă și dădea buzna în baie 
când ele făceau duș, cerându-le să facă sex oral cu el. 

În vreo două săptămâni a reușit să obțină pentru toate 
permise de conducere de California și carduri de sănătate false. 
Apoi le-a dus pe fete cu mașina la o audiție la un club de strip- 
tease local, prezentându-le ca dansatoare cu experiență în Florida 
şi Windy City. Dar directorul clubului a văzut că aceste femei 
erau îngrozitor de stângace în materie de dans exotic și au fost 
date afară. Mishulovich a explodat de furie. L-a trimis pe 
Serghei la un centru de închiriat casete de prin apropiere după 
Streaptease, cu Demi Moore în rolul principal, și Showgirls, cu 
Elizabeth Berkley. Fetele au fost forţate să se uite de nenumărate 
ori la aceste filme și să exerseze tehnici sexuale în camera de 
zi sub privirile atente ale supraveghetorilor. 

Odată ce au învăţat pe de rost tehnicile de dans, au fost 
închiriate unor baruri locale de striptease — Skybox, Crazy 
Horse și Admiral Theatre... şi banii au început să curgă. În 
fiecare seară, Mishulovich sau Serghei le duceau cu mașina la 
lucru, le luau după aceea și adunau banii. Fiecare fată aducea 
între 200 și 500 de dolari pe noapte. Mishulovich le lua practic 
tot ce câștigau, lăsându-le nu mai mult de 20 de dolari pe zi. 
Le căuta și prin poşete și ameninţa că le va căuta până la piele 
dacă le bănuia că ascund bani. După aceea, împărțea profitul 
cu partenerul lui. Erau vremuri bune. 

Foarte rapid, Mishulovich a avansat pe scara socială în comu- 
nitatea de imigranţi evrei ruși din Chicago, cheltuind o grămadă 
de bani pe obiecte de lux și lucruri fine. Îşi făcea cumpărăturile 
la magazine de lux, purta costume de designer, lua masa la resta- 
urante exclusiviste și consuma băuturi scumpe. 

S-a arătat apoi primul semn rău. În ianuarie 1997, Serghei 
a fost prins în flagrant când fura dintr-un magazin de biju- 
terii din Mount Prospect. A fost condamnat și, pentru că nu 
avea statut de rezident permanent în SUA, a fost expulzat în 
Rusia două luni mai târziu. Serghei dispărând din peisaj, Mishu- 
lovich se trezi cu vizita celui care, până atunci, rămăsese partenerul 

lui din umbră, un bărbat pedant, de douăzeci și ceva de ani, care 
purta ochelari mici, cu rame din sârmă. Avea părul scurt, negru 
şi cârlionţat și o față de bebeluș. Numit înainte Vadim Goro- 
hovski, era cunoscut acum sub numele de Vadim Gorr şi voia 
să-și protejeze investiția. 

Gorr și Mishulovich au continuat să închirieze fetele și să 
adune banii în fiecare zi. Dar, pe la începutul verii, cei doi au 
început să se îngrijoreze că autorităţile de imigrație americane 
ar putea să le descopere planul. Fără tragere de inimă, au hotărât 
să le elibereze pe fete. Trei dintre ele s-au întors imediat în Leto- 
nia. Celelalte două au rămas în SUA, căsătorindu-se cu clienți 
care se îndrăgostiseră de ele. 

Dar Gorr și Mishulovich dăduseră de un filon profitabil și 
nu voiau să renunţe la el. Astfel că, în noiembrie 1997, au luat 
avionul spre Minsk, intenționând să recruteze un al doilea lot 
de femei. De data aceasta, șiretlicul lor s-a lovit de un obstacol, 
când un funcţionar perspicace de la serviciul de vize al ambasa- 
dei americane a bănuit că ceva nu era în regulă, respingând direct 
candidaturile femeilor. 

În Letonia, funcţionarul de la ambasada americană din Riga 
care eliberase iniţial vizele de turist pentru femeile letone a întâl- 
nit-o din întâmplare pe una dintre fete, curând după întoarcerea 
ei acasă. Tânăra femeie i-a relatat incredibila ei poveste. Furios, 
funcţionarul a întocmit un raport complet pentru Departa- 
mentul de Stat al SUA şi cazul a fost transferat FBl-ului. 

Cazul a fost atribuit agentului special Michael Brown, un 
detectiv de 1,85 m și 102 kg, exact ca-n filme. Agentul, care 
lucrase la Brigada de criminalistică est-europeană, a dat imediat 
de urma lui Mishulovich și a lui Gorr. Proba arăta că ambii 
bărbaţi, atunci naturalizaţi cetăţeni americani, emigraseră din 
Rusia la începutul anilor 1980 împreună cu părinții lor. 

„Au venit pe vremea când era un imens aflux de evrei ruși 
în Statele Unite“, a spus Brown. „Ambele familii au cerut și au 

obținut statutul de refugiat, pretinzând că erau persecutați de 
ruşi din cauză că erau evrei.“ 

Pe baza probelor adunate, cei doi parteneri au fost arestaţi 
şi puși sub acuzare în septembrie 1998. După arestare, Gorr 
„a cerut un avocat“ și și-a ținut gura. Cu Mishulovich a fost altă 
poveste. El nu a încetat să pălăvrăgească. 

„Am vorbit îndelung cu el“, a relatat Brown. „Este un bărbat 
foarte inteligent, cu darul vorbirii. Nu este nici o îndoială în 
privinţa asta. Nu era un idiot. În majoritatea cazurilor, am de-a 
face cu bande, gangsteri şi traficanţi, persoane needucate și 
ignorante. Engleza lui era fenomenală. Dar, dacă analizăm 
faptele, ei bine, este o persoană respingătoare.“ 

Ceea ce-l deranja mai mult era faptul că Mishulovich nu 
avea deloc mustrări de conștiință cu privire la modul în care 
le tratase pe femei. „La drept vorbind, se purta de parcă ar fi fost 
un aristocrat. Obișnuia să spună: «Sunt niște lepădături. Nişte 
țărănci. Trebuie să le scuipi în față. Nu trebuie să crezi nimic 
din ce spun. Târfe baltice.» Ăsta era termenul pe care-l folosea 
ca să le descrie.“ 

Mishulovich a fost un manipulator josnic până la urmă, 
sperând să-și asigure prin această colaborare o condamnare mai 
mică. În mod evident, scopul lui era să arunce cea mai mare 
parte a vinii în cârca lui Gorr, care, susținea el, era creierul din 
spatele întregii operaţii. În același timp, Gorr plănuia să se 
prezinte ca un actor secundar, naiv. 

Iată ce spune Brown: 


Una dintre teoriile mele despre acest lucru este că Gorr era un 
om foarte abil și calculat și că avea nevoie de un om de sacrificiu 
sau de un paravan, astfel încât, dacă ceva ar fi ieşit vreodată 
la iveală, altcineva să suporte consecințele. De aceea l-a recrutat 
pe Serghei, care, la rândul lui, l-a găsit pe Misbulovich. Aveau 
nevoie de cineva care să se ducă la Riga şi să recruteze fetele. 

Cineva care să-și pună numele pe formularele de viză, în cali- 
tate de garant al fetelor. Cineva în a cărui casă să stea fetele. 
Cineva care să interacționeze cu ele, să le ducă şi să le aducă 
de la cluburi. Cineva care să țină fetele în frâu dacă scăpau 
de sub control. Cineva care să facă munca murdară. 

Acel cineva era Mishulovich şi singurul motiv pentru care 
Gorr a ieșit din umbră este faptul că Serghei fusese expulzat, 
iar el nu mai avea să primească vreun ban dacă nu intra în 
contact direct cu Mishulovich. 


FBI-ul se baza în mare măsură în acest caz pe un mar- 
tor-cheie al acuzării, femeia letonă de douăzeci şi doi de ani 
care povestise ce i se întâmplase funcţionarului de la ambasada 
americană din Riga. Brown își aducea aminte că: 


Avea tărie de caracter. Avea curaj. Dacă nu am fi avut mărturia 
ei, cazul nu ar fi avansat deloc. Fata asta a avut o mulţime 
de probleme din cauza asta. Multe traume psihologice au fost 
provocate în urma celor întâmplate, pentru că a fost bătută 
și abuzată. Au fost și tentative de sinucidere. Mi-a luat o groază 
de timp să o fac să recunoască faptul că de-a lungul întregului 
calvar au avut loc violuri. 


Brown a spus că le-a chestionat pe toate fetele. Două dintre 
ele au decis să nu coopereze. „Erau foarte multe motive: teamă 
pentru familiile lor de acasă, neîncredere în aplicarea legii. Tre- 
buie să ținem seama și de climatul de acolo. Este un fost stat 
sovietic cu un nivel de corupție foarte ridicat. Pentru ele, FBl-ul 
şi KGB-ul (foarte temuta fostă poliţie secretă sovietică) sunt 
același lucru.“ 

În urma unui proces de zece zile, în decembrie 1999, juriul 
l-a găsit pe Gorr vinovat de săvârșirea a patru infracțiuni de 
falsificare a vizelor, pentru a le ajuta pe femeile letone să intre 
fraudulos în SUA. Ștergându-și lacrimile, Gorr şi-a îmbrățișat 

jubilând avocatul. A fost achitat de acuzaţiile mai grave, acelea 
de a le fi pus pe femei să îndeplinească acte de servitute. La 
sfârșitul lui decembrie 2001, bărbatul de douăzeci și nouă de 
ani a fost condamnat la trei ani de închisoare şi a primit o 
amendă derizorie de 5 000 de dolari. 

Pe 13 februarie 2002, Mishulovich a compărut în faţa unui 
judecător pentru pronunțarea sentinţei. A citit o declaraţie de 
cincisprezece minute, susținând că, deși era vinovat de implicare 
într-o „afacere oribilă, dezgustătoare și stupidă“, nu el, ci Gorr 
fusese creierul din spatele afacerii. Fostul „om de afaceri“ a im- 
plorat să i se dea „o a doua șansă“. Curtea nu s-a lăsat păcălită. 
Întrucât pledase vinovat pentru o mulțime de acuzaţii, inclusiv 
servitute involuntară și conspirație la fraudă împotriva Statelor 
Unite, a fost condamnat la 112 luni de închisoare. 


Cazul Chicago este un exemplu înfricoșător, caracteristic 
pentru ușurința cu care infractori de rând intră în branșa tra- 
ficului de persoane. Dar nu doar lichele ca Mishulovich și Gorr 
trăiesc pe seama unor femei naive și inocente. Arestarea surprin- 
zătoare a unui doctor din Londra, în 1999, a demonstrat cât 
de larg răspândit a devenit de fapt acest comerţ. 

În 1994, Oksana Ryniekska a absolvit facultatea de medicină 
în Ucraina. La douăzeci și șase de ani, și-a dat seama curând 
că faptul de a fi doctor în ţara natală nu-i oferea banii sau stilul 
de viaţă pe care şi le dorea şi la care considera că avea dreptul. 
A ales să plece și s-a îndreptat spre Anglia. Dar, curând după 
sosire, a înțeles că socotelile de acasă nu se potrivesc cu cele din 
târg. Banii nu curgeau pur și simplu gârlă, așa că a pus la cale 
un plan pentru a câștiga sume mari ușor și repede. Proaspăta 
doctoriţă a înfiinţat nu o clinică, ci un bordel, peste drum de 
o curățătorie chimică. Pentru a-și asigura personal, s-a gândit 
la tinere din ţara ei natală, de unde a importat nouă fete care 
să muncească pentru ea. Ryniekska le-a spus că le va ajuta să 

obțină vize care să le dea posibilitatea de a studia engleza. Dar 
singura engleză pe care au învăţat-o a fost terminologia sexuală 
necesară pentru a înţelege și presta servicii sexuale pentru valul 
constant de clienți. Inutil să mai spunem că banii curgeau gârlă, 
atât din prestațiile din cadrul „serviciului permanent“, cât și 
din „vizitele la domiciliu“. În numai opt luni, până a fost arestată 
în urma unui flagrant, Ryniekska a strâns peste 210 000 de dolari. 

La procesul care a avut loc la Londra, în septembrie 1999, 
doctoriţa, plină de remușcări, i-a spus judecătorului că se simţea 
„foarte rușinată“. Judecătorul a fost îngrozit de faptele la care 
se dedase Ryniekska, calificându-le drept „absolut scandaloase“ 
Escrocheria, a spus judecătorul, era din cale afară de șocantă, 
având în vedere că ea era un medic calificat. Cu toate acestea, 
Ryniekska a fost condamnată la doar trei luni de închisoare, 
cu recomandarea de a fi expulzată imediat după eliberare. 


Profiturile masive rezultate din traficul de femei au atras şi 
bande precum Hell’s Angels (Îngerii iadului) din Hamburg, 
Germania. În ianuarie 1999, banda motocicliștilor din Hamburg 
s-a reprofilat masiv pe rețele de prostituție. În foarte scurt timp, 
a ajuns să controleze peste 200 de femei est-europene în douăzeci 
şi șase de bordeluri și „patru hoteluri“ din cartierul roșu al ora- 
şului port Sankt Pauli, precum și două bine-cunoscute cluburi 
de striptease din Hamburg, Pasha și Eros. Însă, în mod neaștep- 
tat, afacerea lor a fost de scurtă durată. Şapte membri ai bandei 
au fost arestaţi, în urma unui flagrant foarte bine organizat, 
la începutul lui noiembrie 2000. 

Conform rechizitoriului de 529 de pagini, motocicliștii au 
traficat sute de femei est-europene în Germania pentru a lucra 
ca prostituate în bordelurile și hotelurile lor de mâna a treia. 
Femeile se aflau ilegal în ţară, erau abuzate constant și erau 
forţate să presteze servicii sexuale șapte zile pe săptămână. 
Operaţiunea s-a soldat cu un succes incredibil. În urma raziei, 
poliția a confiscat 350 000 de dolari bani gheaţă, un Lambor- 


72 


ghini Diablo, trei Mercedesuri de lux, alte cinci mașini foarte 
scumpe, douăsprezece motociclete Harley-Davidson, comandă 
specială, câteva pistoale și o grenadă. Bunurile au fost recuperate 
în cartierul șic Elbchaussee din Hamburg, de la un pretins mecanic 
auto, un fotograf, un instalator, un electrician și un vânzător. 
Pe baza dovezilor, poliția germană a estimat profitul total al 
motocicliștilor la 17 milioane de dolari. 

Motocicliştii au fost acuzaţi de trafic de persoane, acte de 
violență cauzatoare de vătămări corporale grave, proxenetism, 
şantaj și extorcare prin violență. Procesul a început în primele 
zile ale lunii august 2001 și se presupunea că va dura cel puţin 
doi ani. Apoi, după numai o jumătate de zi de la începerea pro- 
cedurilor, pe coridoarele tribunalului au început să circule zvo- 
nuri despre negocierile privind procesele dintre procurori și 
costisitoarea echipă de avocaţi ai bandei Angels. Două luni mai 
tîrziu, acuzaţii au fost aduși în sala de judecată pentru pronun- 
tarea sentinţei, după ce pledaseră vinovaţi pentru o mulțime 
de acuzaţii. În ciuda gravităţii evidente a infracţiunilor comise, 
motocicliștii au primit pedepse cuprinse între un an și patru 
luni şi patru ani şi opt luni, o reușită incontestabilă pentru 
echipa apărării. Pedeapsa de șaisprezece luni a unuia dintre 
motociclişti a fost suspendată, deoarece curtea considera că are 
şanse mari de „reintegrare în societate“. De asemenea, membrii 
bandei au fost obligați la plata unor amenzi de 5,5 milioane de 
dolari. Mai târziu, în aceeaşi zi, pe treptele tribunalului, moto- 
ciclistul a cărui pedeapsă a fost suspendată radia de bucurie 
în faţa celor prezenţi, spunând că hotărârea judecătorească 
este „minunată“ 


Ca majoritatea activităţilor infracționale, traficul de femei 
pentru prostituție a devenit din ce în ce mai strict delimitat 
din punct de vedere teritorial. Orice încălcare a teritoriului COR, 
de exemplu, este sancționată rapid. Se ştie că sindicatele COR 
sunt gata să ucidă dacă se ivește o problemă cât de mică. Acest 

comerț mai are drept consecinţă și o creştere fără precedent a 
violenţei atât împotriva concurenţilor potenţiali, cât și împo- 
triva femeilor traficate. Bandele albaneze sunt notorii pentru 
cruzimea cu care își terorizează și torturează victimele sau le 
ucid pe fetele care nu vor să coopereze. În anumite cazuri, ban- 
dele își tatuează „proprietatea“, așa cum cowboy-i îşi marchează 
vitele cu fierul roșu. Yakuza, în Japonia, le omoară pe femeile 
care încearcă să scape. Mafia turcească și gangsterii sârbi le 
aruncă pe fete de la mare înălțime, dacă refuză să se supună. 
Iar când aceste bande ucid, o fac adesea pentru a transmite 
un mesaj, așa cum s-a întâmplat în cazul unei brutale crime duble 
care a avut loc în orașul siberian Vladivostok pe 24 iunie 1994. 
În Vladivostok, când Natalie Samosalova trecea pe undeva, 
toate capetele se întorceau. La nouăsprezece ani, fata avea o 
siluetă sculpturală, un păr blond care se revărsa pe umeri şi 
nişte ochi albaștri-azurii uluitori. În vara anului 1993, a obținut 
ceea ce considera ea că este o șansă extraordinară: prima ei ocazie 
de a călători în străinătate. A fost recrutată pentru a lucra ca 
dansatoare la discoteca Skylight din stațiunea de jocuri de noroc 
Macao. Cererea de angajare a fost rezolvată rapid de o agenţie 
de recrutare: Societatea de sprijinire a întreprinderilor din Macao. 
Înainte să-și de-a seama ce se întâmplă, s-a trezit, împreună 
cu o altă femeie, într-o lungă călătorie cu trenul prin China. 
Când a ajuns în sfârşit la Hong Kong, a fost întâmpinată de 
un bărbat numit Valhiev. Natalie nu a putut să nu remarce o 
cicatrice în zig-zag, care împărțea în două faţa bărbatului. 
După cum s-a dovedit, Valhiev era un gangster rus cu repu- 
tația de „cel mai cunoscut pește din Macao“. El era de fapt unul 
dintre cei zece pești ruși cunoscuţi, înregistraţi de administrația 
din Macao ca „pianiști“ angajaţi la cluburi de noapte locale. 
Puteai fi sigur însă că nici unul dintre ei nu era capabil să cânte 
o notă. Valhiev le-a condus pe femeile nou-sosite într-un apar- 
tament în care mai locuiau alte câteva rusoaice, explicând în 

termeni clari ceea ce se aștepta de la ele. Dansatul în cluburi 
de noapte nu era o alternativă, decât dacă era pentru un client 
care plătea. În ziua următoare, Natalie a fost dusă la un birou 
al administraţiei, unde i s-a eliberat o carte de identitate și i 
s-a acordat o viză de şase luni. În acea seară, a intrat și ea în rân- 
dul celor 120 de rusoaice, majoritatea din Vladivostok, care 
lucrau în enclavă ca prostituate. 

Natalie era foarte cunoscută printre clienţii cu mulți bani 
şi aducea câștiguri spectaculoase: între 1 000 şi 3 000 de dolari 
pe noapte. Banda rusă ce o controla și-a dat repede seama de 
valoarea ei. Era un capital preţios, care aducea 55 000 de dolari 
în cap pe lună. În aprilie 1994, l-a întâlnit pe Gary Alderdice, 
un avocat debordant din Noua Zeelandă, care devenise celebru 
ca apărător al unor membri ai Triadelor din Hong Kong, Alderdice 
s-a îndrăgostit instantaneu. A fost o scenă parcă desprinsă din 
Pretty Woman, cu excepţia faptului că, în cazul acesta, eroina 
era în proprietatea mafiei. 

După o lună întreagă de desfătări sexuale (și care l-a costat 
pe Alderdice 48 000 de dolari), el și-a mărturisit dragostea fas- 
cinantei prostituate și ea a decis că voia să fie a lui. Semeața 
Natalie i-a spus lui Valhiev că nu mai voia să lucreze la Skylight. 
Conducerea Skylight s-a conformat, retrăgându-i rapid sprijinul 
pentru viză. Viza şi permisul de muncă i-au fost anulate rapid 
şi, chiar în ziua următoare, Natalie s-a trezit într-un avion ce 
care o ducea înapoi în țara ei. 

Înnebunită, i-a telefonat panicată iubitului ei. Alderdice a 
promis că o va aduce înapoi. Se presupune că la sfârșitul lui 
iunie a plecat cu avionul la Vladivostok ducând o valiză plină 
cu 150 000 de dolari bani gheaţă, pentru a negocia cu mafia 
libertatea Nataliei. Aceasta s-a întâlnit cu el la aeroport și s-au 
îndreptat spre domiciliul ei. Au urcat cele trei șiruri de trepte 
până la apartamentul ei, unde au intrat amândoi. 

În ziua imediat următoare, mama Nataliei a trecut pe la 
apartamentul fiicei sale. Fiindcă Natalie nu a răspuns, a bătut 


75 


din ce în ce mai tare. Nici atunci nu s-a auzit nimic dinăuntru. 
Femeia a cerut ajutorul unei vecine și au forțat împreună ușa. 
Pe hol zăcea trupul plin de sînge al unui bărbat. Fusese împușcat 
în ochi de la o distanță foarte mică. În camera de zi, Natalie 
zăcea întinsă pe podea, cu mâinile legare la spate cu o frânghie. 
Şi ea fusese împuşcată în cap. 

Mai devreme, pe la vreo trei jumătate dimineața, vecina care 
a ajutat-o să deschidă ușa fusese trezită din somn de niște zgomote 
care veneau dinspre apartamentul lui Natalie. Nu putea să spună 
cu certitudine ce fel de zgomote, dar semăna, spunea ea, cu zgo- 
motul pe care-l face „cineva care taie lemne“ Vecina a chemat 
poliţia, dar nimeni nu s-a grăbit să-i ia în seamă îngrijorarea. I 
s-a spus să sune din nou „dacă se întâmplă ceva grav“ 

Ancheta care a urmat a fost oricum, numai minuțioasă nu. 
Poliţia a calificat rapid ceea ce s-a întâmplat drept un „jaf“, 
sperând să închidă cazul. Bănuiala iniţială a procurorului a fost 
că Alderdice se afla pur și simplu la locul nepotrivit, la momen- 
tul nepotrivit. La urma urmei, Vladivostok este un port maritim, 
un oraș cunoscut sub numele de „Estul sălbatic“, unde, după 
cum se știe, infracţionalitatea și corupţia au rădăcini adânci. 
Procurorul considera că doi infractori mărunți l-au văzut pe 
elegantul, bine îmbrăcatul avocat, au presupus că avea bani la 
el și l-au urmărit în clădirea veche. Dar faptele nu se potriveau. 
Intrarea nu era forțată. Natalie fusese în mod evident torturată. 
Iar crimele fuseseră comise în stilul unei execuții. Din indiciile 
pe care investigatorii au putut să le pună cap la cap, cuplul a 
sosit la apartament, dar nu a stat foarte mult. Potrivit vecinei 
de palier, au plecat puţin mai târziu și s-au întors din nou în 
jurul orei 23.00. Erau urmăriţi de cel puţin doi alți bărbați. 
Restul rămâne confuz, dar, pentru prietenii și colegii lui Alderdice 
de acasă, motivul este clar. 

„Ştiu cum lucrează proprietarii ruși de bordeluri“, spune 
Mike Prew, un vechi prieten al acestuia, care este și un fost șef 

al Interpolului din Hong Kong. „Sunt cei mai răi. Odată ce 
fetele sunt implicate în sindicate, nu se mai pot retrage, altfel 
sunt asasinate.“ Prew crede cu certitudine că mafia rusă a fost 
în spatele asasinatelor și că cei doi au fost victimele unei execuţii 
premeditate și profesioniste specifice lumii interlope. Mesajul 
era simplu: la asta te poţi aștepta dacă pleci. Fără îndoială că 
el a răsunat tare și clar pentru fetele care încă lucrează la Macao. 
Ele s-au întors rapid la locul lor. 


4. Cu un clic de mouse 


„Afacerea s-a triplat datorită internetului“ (Un bogat traficant din 
Tel Aviv, proprietar de bordel). 


Recrutarea masivă, în toată lumea, a femeilor pentru comerțul 
de carne vie este alimentată de un singur factor: peste tot în 
lume bărbaţii sunt amatori de sex pe bani. S-au scris volume 
întregi despre prostituate şi prostituție, în mare parte pentru 
că multe femei au fost dispuse să vorbească deschis despre asta. 
Prin comparaţie, nenumăraţii bărbaţi care folosesc aceste femei 
noapte de noapte au reușit să scape analizei. Ca grup, rămân 
în mare măsură nestudiați; în mod nesurprinzător, ei își păstrează 
aventurile pentru ei înșiși. Dar, în vreme ce despre bărbaţii care 
frecventează prostituatele se știe foarte puţin, cei din primele linii, 
de la pești la lucrători ai ONG-urilor, își spun în cele ce urmează 
punctele de vedere. Şi înseși gândurile bărbaţilor, așa cum sunt 
ele exprimate pe site-urile înfloritoare de pe internet care oferă 
femei de vânzare, le prezintă propria perspectivă înfiorătoare. 


În cartierul autogării vechi din Tel Aviv, şiraguri de luminiţe 
ca de Crăciun, aranjate în formă de inimi și heruvimi cu arcuri și 
săgeți, clipesc îmbietor. Dar, la o privire mai atentă asupra zonei, 
descoperi că nu este nimic festiv sau romantic în reclamele acestea 
luminoase. Locul este plin de bordeluri de mâna a șaptea, iar afa- 
cerile merg din plin, datorită grupurilor de bărbați care colindă 
străzile înguste în căutarea unui moment de pasiune. Dincolo de 
draperiile roșii care atârnă zdrenţuite la uși, blonde platinate şi bru- 
nete cu nuanțe roșcate îmbrăcate în tricouri decoltate și pantaloni 

din spandex stau înghesuite pe canapele, câte patru, cinci sau chiar 
şase laolaltă, așteptându-l pe următorul client. Pufăie nervos din 
țigară, în timp ce bărbaţi transpiraţi de toate vârstele, formele și 
dimensiunile zăbovesc în prag privind cu subînţeles marfa. 

Într-un bordel dărăpănat, un peşte stă pleoștit în spatele 
unui birou mic de metal, ștergându-și picăturile de transpiraţie 
de pe sprâncene cu o batistă ieftină. Este ras în cap, are faţa ciupită 
de vărsat și afișează o barbă de câteva zile. Un bărbat suprapon- 
deral între două vârste, care se plimbase discret în susul și în 
josul străzii, s-a uitat cu atenţie înăuntru. Peștele a aruncat o 
privire spre ușă şi i-a făcut repede semn să intre. 

„Intră! Intră! Ia-o pe cea cu părul castaniu“, strigă el cu un 
rânjet larg, artificial. „Te place. Nu o să fii dezamăgit. Hai! Vino!“ 

Femeia, care pare să aibă în jur de douăzeci de ani, se ridică 
rapid de pe o canapea din catifea creponată verde deschis, plină 
de pete, și aleargă spre bărbat înainte ca el să aibă timp să se 
răzgândească. Cu un zâmbet forţat, îl prinde de mână şi-l împinge 
într-o cameră din spate. După un sfert de oră, acesta iese în 
grabă, cu un aer rușinat, genunchii moi și cu cincizeci de shekeli 
mai puţin în buzunare. 

Este jumătatea după-amiezii, într-un moment de acalmie 
în trafic și suntem în faţa unui bordel. David, un urs de om, 
tuns periuță, cu sprâncenele stufoase împreunate, stă în faţa 
localului lui murdar pufăind dintr-o ţigară. Este un tip sociabil, 
căruia îi place să se întâlnească și să stea de vorbă cu străinii 
despre politică, economie și sex. David se consideră un fel de 
sociolog urban și, la drept vorbind, este cu siguranță un obser- 
vator din prima linie al unui anumit tip de umanitate. 

„Aici vin tot felul de bărbaţi“, tună David cu o voce de bariton. 


Căsătoriţi, celibatari, soldați, oameni de afaceri şi credincioşi. 
Am citit într-un ziar din Tel Aviv că, într-o lună, în Israel 
un milion de bărbaţi merg la bordel. Nu e nimic rău în asta. 

Un bărbat are nevoie să se descarce şi nu e nimic imoral în 
asta. Nu are de-a face cu înşelatul. Este pur şi simplu vorba de 
descărcare. Foarte mulți bărbaţi singuri se duc din necesitate. 
Mulţi bărbați nu sunt siguri pe ei. Nu-și pot găsi o femeie. Tu 
și cu mine suntem niște tipi arătoși, așa că ne putem găsi femei 
fără să plătim. Dar mulți bărbaţi nu pot. Sunt timizi Sau au, 
poate, probleme fizice, mentale sau medicale. Sunt poate grași 
și urâţi sau nu au vârsta potrivită. Nu pot iesi pur şi simplu 
în oraş să întâlnească o femeie. Mulţi bărbaţi mai vin aici 
pentru că este un fapt binecunoscut în Israel că femeilor evreice 
nu le place să facă anumite lucruri. Bărbaţii ştiu că pot obține 
asta aici. Pentru ei, prostituția este salvarea. 


— Iar tu eşti salvatorul? 
— Eu sunt intermediarul, a spus el cu un rânjet mândru. 


Uite cee, bărbaţii au nevoie de femei. Este natural. Când eram 
mic, pe vremea copilăriei mele în Rusia, tata m-a dus la o fermå. 
Mi-a arătat un câmp. Era plin de vaci. Vreo douăzeci-treizeci! 
Apoi tata m-a dus pe un alt câmp, unde era un taur. Un singur 
taur pentru toate aceste vaci! Mi-a spus că asta este din cauză 
Că un taur are nevoie de mai multe vaci! Este acelaşi lucru cu 
bărbaţii. Este genetic. Aşa suntem făcuți. Asta nu înseamnă că 
suntem imorali sau porci. Este un fapt dovedit că bărbaţii au 
nevoie de mai multă activitate sexuală decât femeile. Deci, ce 
faci în cazul ăsta? 


David e în formă și e imposibil să-l opreşti. 


Datorită prostituţiei, scăpăm de violuri. Aduci femeile astea 
si fetele inocente nu sunt violate. De aceea cred în prostituție 
si aş vrea foarte mult să fie legalizată peste tot. Cred că multe 
violuri sunt evitate datorită ei. Noi, bărbaţii, datorită felului 
în care suntem făcuţi, dorinței noastre sexuale, potențialului 

nostru, necesității noastre, avem nevoie să facem asta. Avem 
nevoie de sex. 


Pe când el pălăvrăgește în continuu despre serviciul impor- 
tant pe care îl aduce fraţilor săi, multe persoane din Israel sunt 
îngrijorare de ceea ce se întâmplă pe străzile lăturalnice și pe 
aleile dosnice din ţara lor. Într-un apartament modest dintr- 
o zonă liniștită din Tel Aviv, departe de cartierul roșu, Leah 
Gruenpeter-Gold și Nissan Ben-Ami clatină din cap cu dezgust 
când vine vorba de deschiderea atâtor bordeluri și de traficul 
masiv de tinere Natașe. Leah şi Nissan sunt co-directori ai Cen- 
trului pentru conştientizare, o organizație neguvernamentală 
specializată în cercetări privind traficul de femei și prostituţia 
în Israel. 

— Bărbaţii israelieni s-au obișnuit pur și simplu cu ideea 
că femeile pot fi cumpărate, a început Gruenpeter-Gold. Nici 
bărbaţii căsătoriţi, nici celibatarii nu mai vor să construiască 
relații. Le e mai simplu să cumpere sex atunci când vor. 

— De Anul Nou evreiesc, am coborât în zona vechilor staţii 
de autobuz să văd ce se întâmplă, și-a amintit Ben-Ami. Pe 
străzi, în faţa fiecărui bordel erau bărbaţi tineri care stăteau la 
coadă. Când te uiţi în zona recepţiei, le poţi vedea pe toate 
aceste femei triste şi necăjite, care, atunci când te zăresc, ridică 
brusc privirile și zâmbesc. Sunt bucuroase să te vadă pentru 
că trebuie să fie bucuroase, altfel... 

Ceea ce o supără în mod deosebit pe Ben-Ami sunt Pzredim-ii 
(evreii ortodocși), care se înghesuie în bordelurile din Tel Aviv 
în dimineţile și după-amiezile de vineri pentru o ultimă hâr- 
joneală înainte de Sabat. 


Când te duci în zona Bursei de valori sau a Bursei de diamante, 
poți vedea multă prostituție şi mulți bărbaţi foarte, foarte cre- 
dincioși — pentru că aceşti bărbaţi au nevoie de sex, iar femeile 
din societatea lor nu le pot oferi asta când o vor ei. Nici nu 

se pot masturba, fiindcă nu au voie să-și împrăștie sperma. Deci 
trebuie să o facă cu o femeie. În plus, aceşti bărbaţi nu folosesc 
prezervativele, așa că trebuie să plătească mai mult peştilor. 
Deci, pentru a satisface nevoile acestor bărbaţi, trebuie să le 
sacrificăm pe aceste femei. 


— Pentru că aceste femei nu sunt ființe umane, a spus in- 
dignată Gruenpeter-Gold. Sunt nişte străine. Credincioşii pre- 
feră să facă asta cu femei străine, pentru că astfel nu le fac rău 
femeilor evreice. 

— Cu toate acestea, în mod oficial, a spus Ben-Ami, credin- 
cioşii se pronunţă categoric împotriva traficului de persoane 
şi a prostituţiei. Deci, pe de o parte, mulți credincioși sunt împo- 
triva acestor bordeluri, dar, pe de altă parte, au nevoie de sex. 

— Este un comportament foarte ipocrit, a adăugat Gruen- 
peter-Gold. 


O modalitate de a ne face o idee, direct de la sursă, despre 
mentalitatea ordinului secret al celor care folosesc prostituatele 
este de a le citi cu discreție gândurile exprimate pe internet. 
Un bun punct de plecare este World Sex Guide (Ghidul mondial 
al sexului), care are aproape 6 000 de membri. Forumul de discuţii 
arată cât de mult se înșală majoritatea acestor bărbaţi. Mulţi 
se laudă cu priceperea lor în materie de sex, dând detalii porno- 
grafice și dându-se drept niște supermasculi, pentru că femeile 
pe care le cumpără se zvârcolesc, se urcă pe pereţi și gem în extaz 
total la fiecare penetrare a lor. Dar și mai deconcertantă este 
convingerea lor fermă că dreptul lor la sex are prioritate asupra 
drepturilor femeilor și fetelor pe care le folosesc. Pentru acești 
bărbaţi totul se rezumă la nevoile lor și modul în care și le satis- 
fac îi priveşte. Printre postările de pe site sunt nesfârșite explicaţii 
cu privire la motivele pentru care ei fac asta. Dau vina pe soțiile 
lor pentru căsătorii neîmplinite sexual. Le învinuiesc pe femei 

că nu le cad la pat după o cină scumpă în oraș. Iar când acești 
bărbaţi nu sunt la înălțimea așteptărilor în dormitor, pe cine dau 
ei oare vina? Mai spun despre toate femeile că sunt niște între- 
tinute, în timp ce prostituatele nu au pretenții să li se ofere flori. 

Dar argumentul cel mai puternic este „nevoia“ lor de sex. În 
mintea lor, sexul este un imperativ biologic ce trebuie satisfăcut; 
prin urmare, a cumpăra sex este o activitate firească. Este o 
alternativă perfect logică la o relaţie neimplinită sau inexistentă. 
Atâta vreme cât au banii necesari, sunt îndreptășiți să-şi satisfacă 
dorinţele sexuale, oricare ar fi ele și oricând îi apucă. Dar nu am 
auzit de nici un imperativ biologic ca bărbaţii să aibă orgasm de 
un număr anumit de ori pezi, săptămână sau an. Deși poate fi neplă- 
cut să trăieşti fără a te descărca sexual mult timp, absenţa unei 
alte persoane din ecuaţie nu amenință supraviețuirea însăși a bărba- 
tului. Cu toate acestea, exprimarea acestei „nevoi sexuale mas- 
culine“, împreună cu opinia generală că prostituatele sunt murdare 
şi impure, le permite clienţilor acestora să-și justifice ușor acțiu- 
nile. Pentru ei, prostituţia nu este decât o bursă de mărfuri și ei 
se poartă pur și simplu ca oricare alt client. Argumentul lor final 
este acesta: dacă nu cumpără ei serviciul respectiv, următorul bărbat 
aflat la rând îl va cumpăra. Și rândul este foarte, foarte lung. 

Ce este foarte îngrijorător în legătură cu aceste postări de 
pe site este cât de puţin se gândesc acești bărbaţi la așa-zisele 
prostituate pe care le închiriază. Majoritatea acestor femei sunt 
victime forțate să intre în capcana vicioasă a sexului cu mult 
timp înainte de a atinge vârsta consimțământului. În bordelu- 
rile şi pe străzile din întreaga lume pot fi găsite în mod frecvent 
fete cu vârste foarte fragede, de zece, unsprezece și doisprezece 
ani. Dar în lumea clienţilor prostituatelor, asta nu înseamnă 
decât că ele nu au probabil boli cu transmitere sexuală, în special 
HIV/SIDA. 

Motivele frecventării prostituatelor pot varia de la un bărbat 
la altul. Un lucru rămâne însă clar: lumea prostituţiei este plină 

de ipocrizie și standarde duble. Femeile sunt numite „prosti- 
tuate“, „târfe“, „curve“, „coarde“, „boarfe“, termeni ce exprimă 
oprobriu și dezgust. Bărbaţii care le folosesc sunt cunoscuţi însă 
sub nume mai respectabile: „clienţi regulaţi“, „clienţi“, făcân- 
du-i să pară, prin comparaţie, rafinaţi. Această folosință mește- 
şugită a cuvintelor are un scop: este mai ușor pentru bărbați 
şi societate să depersonalizeze victimele, să le trateze ca pe niște 
mărfuri și să le desconsidere. Pentru majoritatea oamenilor, 
prostituatele sunt niște fețe anonime, niște ființe de la marginea 
societăţii, care nu sunt demne de compasiune sau înțelegere. 
Pe de altă parte, bărbaţii care le folosesc fie îşi trăiesc tinereţea, 
fie pur și simplu sunt bărbați. Ei pot fi chiar priviţi ca membri 
importanţi ai societății: directori generali executivi stresaţi, spre 
exemplu, care îşi pot permite, din când în când, comportamente 
sexuale îndoielnice. Dar, atâta vreme cât folosesc prezervativul, 
are cineva de suferit? 

Astăzi, căutarea prăzilor ușoare și ieftine a devenit mult mai 
simplă, pentru că prădătorii ştiu exact unde să clicheze. În mod 
indubitabil, internetul a transformat piaţa globală a sexului, 
deja foarte fierbinte, într-un infern incandescent. Chiar și o 
examinare rapidă a site-urilor de sex pentru adulți arată că inter- 
netul a devenit cel mai mare bordel de pe planetă. În fiecare 
zi, sute de site-uri ademenesc bărbaţi din lumea întreagă în 
bordeluri virtuale unde femei și fete sunt cumpărate și vândute, 
uneori chiar vândute la licitaţie, ca vitele. Site-urile au o înfă- 
țişare foarte elaborată și practică tehnici de vânzare agresive, 
insistente, spunându-le cu exactitate cumpărătorilor ceea ce vor 
obţine în schimbul banilor lor. Marfa este așezată de-a valma, 
cu fotografii ale unor blonde cu picioare lungi și ale unor roșcate 
cu ochii fierbinţi. Există câte ceva pentru toată lumea: virgine, 
mirese, excursii sexuale, servicii de dame de companie online, 
sex-show-uri interactive online. Nu trebuie decât să menţionaţi 


84 


permutarea pe care o doriţi şi aceasta va fi efectuată. Nu e nevoie 
decât de un clic de mouse. 

Bărbaţii clicau febril pe un anumit site la începutul lui 
martie 2002. Agenţia de dame de companie exotice ucrainence 
din Odessa urma exemplul site-ului eBay și organiza o licitaţie. 
Dar nu era o licitaţie obișnuită. Produsul era o virgină de nouă- 
sprezece ani. Oferta includea o excursie cu pachet complet: viză, 
bilet de avion şi douăzeci și patru de ore cu fata. Licitaţia s-a 
deschis la 1 500 de dolari și, până la sfărșitul lunii, avea un câști- 
gător. Pe 28 martie a fost afișat rezultatul: „Felicitările noastre 
domnului D____ din Franţa! 3 000 de dolari pentru ucraineanca 
virgină Diana.“ Nu se știe dacă Diana fusese traficată şi con- 
strânsă sau dacă făcea acest lucru din proprie voință. La urma 
urmei, de ce ar vrea o virgină de nouăsprezece ani să se dea unui 
om complet necunoscut? Judecând după agitația de pe diverse 
site-uri pentru adulți, nimeni nu părea preocupat câtuși de 
puţin de situaţia fetei. Ticăloșii libidinoși din camerele de chat 
se gândeau numai cum arăta ea și dacă merita banii. 

Deşi comerțul de carne vie internaţional prosperă de zeci 
de ani, factorul care a făcut ca piața sexului să explodeze este 
internetul. Dându-și seama de puterea rețelei mondiale, într-un 
timp foarte scurt regii pornografiei, peștii și traficanții și-au făcut 
apariția online, promovându-și produsele și serviciile. Într-ade- 
văr, mulți observatori consideră că internetul este singurul răs- 
punzător pentru dezlănţuirea incredibilă a traficului mondial 
de femei și fete. 


Stând în fața unui bordel de pe o stradă lăturalnică plină 
de gunoaie, de lângă vechea autogară din Tel Aviv, Lev îşi aprinde 
o ţigară. Este jumătatea după-amiezii și activitatea lâncezește. 
Mă apropii și intru în vorbă. 

— Pot să arunc o privire? l-am întrebat. 

— Sigur. Îţi fac un preţ special, a spus el în timp ce trăgea 
draperia roşie decolorată care atârna la ușă. 

Pe o canapea stăteau patru femei tinere. Toate erau trase la 
față și lipsite de entuziasm. Erau mai mult sau mai puţin dez- 
brăcate. Nici una nu avea mai mult de douăzeci și doi de ani. 

— De unde sunt? am întrebat. 

— Din Rusia. 

— Toate sunt din Rusia? 

— Rusia, Ucraina, Republica Moldova... ce mai contează? 

— Pe ea cum o cheamă? am întrebat, arătând spre o fată 
brunetă cu ochii negri, zveltă, care părea să aibă în jur de șapte- 
sprezece ani. 

— Nataşa. E preferata mea. Nu o să te dezamăgească. 

— Lasă-mă să mă gândesc un moment. 

— Nici o grabă, nici o grabă, a spus Lev cu un zâmbet superior. 

M-am uitat spre biroul lui și am observat un calculator. Lângă 
el era un scaner și o imprimantă color cu jet de cerneală. 

— Văd că ai trecut la înalta tehnologie, am remarcat eu. 

— Pentium 3. Foarte rapid. Am propriul meu site, s-a lăudat 
Lev. Vino să ţi-l arăt. 

Lev a deschis Netscape, a dat clic pe Favorite în meniul barei 
de instrumente și a defilat în jos până la setările personale. În 
câteva momente, site-ul lui a apărut brusc, afișând fotografii 
individuale ale fetelor sale, toate alungite goale pe un covor 
ieftin din piele de ghepard. Nici una dintre fete nu zâmbea și 
nici nu arunca vreo privire ademenitoare. Văzându-le, mi-am 
dat seama că erau jenate. 

— Ai mulţi vizitatori? 

— În fiecare zi. De nenumărate ori. Afacerea s-a triplat 
datorită internetului. Clienţii îmi văd oferta. Știu ce fată vor 
avea și ce poate face ea. Am mulți vizitatori din Canada, America, 
Marea Britanie, Europa și câţiva din Japonia. Toţi m-au găsit 
pe internet. Dar tu? 

— Ce-i cu mine? 

— Te-ai hotărât? 

— Îhî. Nu sunt interesat. 

Dând să plec, l-am putut auzi pe Lev mormăind ceea ce 
am presupus că erau câteva înjurături pe cinste în ebraică. În 
drum spre hotel, m-am întrebat cum se simțeau acele femei 
ştiind că desfrânaţi online de pretutindeni se uită înfierbântați 
la fotografiile lor. M-am mai gândit și la comentariul lui Lev: 
că internetul i-a triplat afacerea și că bărbaţii veneau special 
cu avionul să profite de fetele lui. 


Zeci de site-uri de pe internet oferă bărbaţilor ahtiați după 
sex sfaturi despre locurile unde pot găsi marfă de cea mai bună 
calitate pentru banii lor câștigați cu greu, iar unul dintre cele 
mai cunoscute forumuri online este cu siguranță World Sex 
Guide. Misiunea sa, după cum se laudă acesta, este simplă: „A 
găsi femei și a regula. Dacă vă simțiți ofensaţi de chestii de genul 
ăsta, nu-mi pasă.“ Vizitatorii şi cei care contribuie la acest site 
iau foarte în serios întrebările despre sexul pe bani. Forumul 
de discuţii conţine mii de informaţii direct de la sursă, din toate 
țările lumii. „Dacă vrei să știi unde poți să te distrezi în orașul 
tău sau la următoarea destinaţie a călătoriei tale, aici vei găsi 
răspunsurile“, declară site-ul. „Cunoașterea înseamnă putere 
şi, informându-te bine despre peisajul local înainte de a ajunge 
acolo, vei putea începe aventura în forță, evitând în același timp 
capcanele. Profiră de experienţa tovarășilor tăi de aventuri și 
caută să le postezi şi pe ale tale.“ 

World Sex Guide este un izvor nesecat de informaţii despre 
orice subiect imaginabil legat de prostituție. Mărturii ale clien- 
ţilor mulţumiţi, avertismente ale celor dezamăgiți și sfaturi despre 
cum se pot procura cele mai bune prostituate în peste o sută 
de țări din toată lumea curg cu duiumul. În fiecare zi, nenu- 
măraţi bărbaţi, avizi de sex, roiesc pe site-ul acesta și pe altele 
similare pentru a-și satisface poftele carnale. 

Un utilizator aflat online, cunoscut sub numele de Travel 
Sexman, cerea ponturi despre locurile unde putea să se distreze 
cel mai bine pe măsura buzunarului său: „În care oraș se găsesc 
cele mai bune bordeluri unde să se merite să-mi sparg euroii: 
Frankfurt, Praga sau Amsterdam?“ În mai puţin de o oră, a 
obţinut un răspuns. „Amsterdam are cel mai bun cartier cu 
felinare roșii unde vezi fete în vitrine, dar sunt numai pentru 
turiști. La Praga este bine, dar nu atât de ieftin pe cât te-ai 
aștepta.“ Concluzia: „În ansamblu, Frankfurt este cel mai bun.“ 

În postări se oferă chiar indicaţii de drum: „Dacă te duci 
la Frankfurt și închiriezi o mașină și te îndrepți spre Atlantis în 
Altenstadt sau Oase în Burgholzhausen, vei găsi între 40 și 60 
de femei complet goale într-o atmosferă foarte curată şi plăcută“, 
scria admiratorului orașului Frankfurt. 

O discuţie tipică începe cu o întrebare despre un oraș, ca 
aceasta lansată de un american ce călătorește în Norvegia: „Voi 
fi la Helsinki cu afaceri, la sfârşitul lunii. Care-i distracţia pe 
acolo?“ Răspunsul este rapid: „Dacă vrei să mergi la Russia Lite, 
Helsinki este un bun punct de plecare. Preţurile sunt mai mari 
decât în unele părți din FUS (fosta Uniune Sovietică), dar, din 
experienţa mea, cu 150 de dolari poţi avea o fată foarte atrăgă- 
toare pentru toată noaptea.“ 

Un canadian cerea să fie sfătuit unde să meargă în timpul 
unei escale în Turcia: „Salut, vara aceasta voi face un popas de 
o zi sau două în Istanbul, în drum spre Ucraina. Îmi puteţi 
sugera niște locuri unde pot merge pentru o partidă rapidă de 
sex? Calitatea est-europeană ar fi ideală. Mersi!“ 

După câteva tastări, și el a primit un răspuns. 

„Istanbulul este un paradis al fetelor ucrainene. Şi nu tre- 
buie să te limitezi deloc la ele. Sunt și românce, rusoaice, bulgă- 
roaice, moldovence“, scria un vizitator evident satisfăcut. „Dacă 
mergi la Seranda, în Istanbul, vei găsi o mulțime de târfe din 

fosta URSS și poţi pur și simplu să le duci la hotelul de alături. 
Şi nici nu ești jecmănit.“ 

Industria sexului este unul dintre catalizatorii principali din 
spatele multora dintre progresele majore înregistrate în tehno- 
logia informaţiei de la începutul internetului, inclusiv servicii 
de confidenţialitate, sisteme securizate de plată şi gestionarea 
bazelor de date online. Peștii și pornografii au oferit impulsul 
şi banii necesari pentru ca vrăjitorii tehnologiei informaţiei să 
inventeze modalităţi mai rapide de a livra produse pornografice 
unei clientele în continuă creștere. 

Înainte de apariţia internetului, un om de afaceri care călă- 
torea în Turcia ar fi găsit cu greu articole la zi despre damele 
de companie sau prostituatele din Istanbul în diferitele reviste 
pornografice ilegale, cu atât mai puţin indicaţii spre locurile 
existente și ponturi despre bordelurile care oferă cele mai bune 
şi mai sigure servicii. Acum, cu site-uri precum World Sex Guide, 
o escală în această metropolă bizantină se poate transforma 
într-un bufet suedez orgasmic, și pe deasupra rentabil. 

În plus, forumurile sunt arhipline de fanfaronadă testoste- 
ronică. Tinman din Wisconsin, de exemplu, abia aștepta să le 
povestească fraților lui în ale sexului cibernetic despre recenta 
sa excursie sexuală din Republica Cehă: 


Praga este un oraș formidabil și, totuși, aproape straniu. În 
timpul zilei, te afli într-unul dintre oraşele cele mai vechi, însă 
și cele mai frumoase din toată Europa. Și apoi, noaptea, se 
transformă total într-un oraș aproape nebun după sex. Poți 
găsi o sumedenie de cluburi de striptease, care oferă mult mai 
multe lucruri decât spectacole, pentru nu foarte mulți bani. 
M-am dus la unul dintre aceste cluburi, cu intrare în jur de 
10 dolari şi apoi în jur de 3 dolari pentru o bere destul de bună. 
Între timp, puteai vedea unele dintre cele mai frumoase femei 
dansând goale pentru tine. Pe lângă stripteuze, sunt și câteva 

prostituate, care stau la diferite mese şi pe canapele, așteptân- 
du-te. Dacă se întâmplă să le priveşti în ochi pe vreo două-trei, 
vin toate la tine, şi se freacă de tine ca lumea. 

Una dintre fetele acestea a venit la mine, m-a luat de mână 
si m-a dus spre o canapea. Ne-am așezat şi a început să mă 
sărute foarte intens. Era extrem de frumoasă şi avea un corp 
extraordinar. După câteva minute de sărutat, m-a condus înapoi 
într-un coridor, unde, contra a 50 de dolari, am închiriat pentru 
o oră o cameră. Înăuntru, m-a făcut să mă așez pe pat, a început 
să facă un striptease minunat şi apoi a început să mă dezbrace. 


Cu detalii pornografice, Tinman a continuat să povestească 
cum a satisfăcut-o el complet cu priceperea lui de mascul. S-a 
simţit uluitor, a spus în final, și cât a durat partida nu și-a pus 
nici un prezervativ. 

Un contribuitor asiduu la World Sex Guide este Cossem, 
„un membru mai vechi“ al forumului de discuţii care se dă 
drept un iubitor de femei şi un cunoscător în ale sexului. Subiectul 
preferat al lui Cossem: prostituatele din Țara Sfântă. El preci- 
zează că 98% dintre prostituatele din Israel sunt rusoaice, dar 
nu face diferenţa între rusoaice, ucrainence, moldovence sau 
românce. De asemenea, el nu dezvăluie niciodată faptul că multe 
dintre ele sunt traficate. La urma urmei, de ce să strici o fantezie 
cu un duș rece al realităţii? 

Într-un comentariu din ianuarie 2003, Cossem le compara 
pe localnice cu rusoaicele: 


Autobtone talentate şi pricepute există, dar sunt practic toate 
profesioniste înrăite care disprețuiesc bărbaţii, îşi țin serviciile 
la mare pret şi se ţin la distanță de femeile importate din Rusia. 
Dar, credeți-mă, unele dintre cele importate din Rusia sunt 
foarte pricepute şi multora dintre ele le place munca pe care 
o fac, obțin multă plăcere din ea și clienții sunt cei câştigaţi. 
Tineți minte ce vă spun, dacă sunteți tineri, dacă arătați bine 

și știți cum să abordați femeile, nimic nu vă poate opri să agă- 
taţi o israeliancă fierbinte pentru una dintre cele mai tari partide 
de sex imaginabile. Dar dacă sunteți niște depravați bătrâni 
și burtoși, nu vă mai obosiţi să încercați. Va trebui să vă mul- 
fumiți cu sutele, dacă nu cu miile de fete din fostul bloc estic 
care, pentru o sumă mică, pot face fericit orice bărbat timp de 
o oră sau două. 


Cossem își revendică statutul de celebritate din faptul că 
este autorul Raportului despre localurile de servicii sexuale din 
Tel Aviv, în care trece în revistă „cele mai bune cluburi de 
sănătate (bordeluri), sau Machonim în ebraică“. În raport, el 
citează Banana Club și Club 101, unde tariful curent este de 
230 NIS (shekeli israelieni noi) pentru o jumătate de oră. Men- 
ţionează cursul de schimb: 1 dolar pentru 4,85 NIS. „Deci 230 
înseamnă în jur de 47 de dolari.“ De asemenea, el recomandă 
agenţiile de dame de companie „ca fiind de o calitate mult mai 
bună“ şi postează chiar numele „fetelor fierbinţi“ preferate de 
el. Într-una dintre relatările sale senzaţionale, scrie despre o 
„întâlnire excepţională“ cu ceea ce el numește o „fată de nota 
zece pe toată linia. O cheamă Alina și e originară din Rusia. 
Este înaltă, cu un păr lung, de un blond natural, un corp splen- 
did, perfect, faţă şi ochi frumoşi, sâni drăguți, ridicați și fermi, 
şi naturali pe deasupra. Prestaţia ei a fost excelentă“. El descrie 
în detaliu jumătatea lui de oră de plăcere înainte să se prăbușească 
amândoi pe pat, transpirând din abundență, deși camera avea 
aer condiţionat“, adăugând că era sută la sută sigur că gemetele 
şi suspinele femeii erau „toate veritabile“ Cossem o descrie pe 
Alina ca fiind „cu adevărat deosebită“. Atât de deosebită, de fapt, 
încât a postat numărul de telefon al agenţiei unde lucra și adresa 
unui site unde apărea goală. „Dacă cineva de pe forumul acesta 
se află prin partea asta a lumii, ar trebui să o încercaţi și nu o 
să vă pară rău. Sper doar să nu fie suprasolicitată și să se distrugă, 

căci fata aceasta este o perlă foarte rară și trebuie folosită cu grijă 
şi respect.“ 

Aproape încă de la începuturile internetului, excursiile sexuale 
în zeci de țări din jurul globului sunt unul dintre produsele 
principale ale site-urilor pentru adulți. Operatorii fac bani vân- 
zând cu amănuntul pachete pline cu promisiuni de paradisuri 
sexuale. În general, site-urile de excursii nu oferă sex în mod 
direct, însă reclama face aluzie la lucrurile pe care le vor face 
damele de companie. Site-urile menţionează că fetele sunt „fără 
prejudecăți“ și că oferă „servicii complete“ sau „experiența unei 
iubite adevărate“. Promisiunile sunt însoţite de cataloage incen- 
diare cu femei foarte sumar îmbrăcate. Calitățile lor fizice sunt 
scoase în evidență, împreună cu liste de prestații sexuale care 
pot fi efectuate și detalii despre costul excursiei, biletele de avion, 
rezervările la hotel și cerinţele referitoare la vize. 

În prezent, cele mai populare destinaţii sunt ţările în care se 
oferă femei și fete din fosta Uniune Sovietică. Internetul este 
plin de site-uri care promovează sex-cluburile, bordelurile, saloa- 
nele de masaj erotic și agențiile de dame de companie din Frankfurt, 
Londra, Amsterdam, New York și Toronto. Aceste site-uri oferă, 
de asemenea, excursii „romantice“ sau „de prezentare“ la Sankt 
Petersburg, Moscova, Minsk, Kiev şi Odessa. Una dintre agen- 
tiile cele mai populare din Odessa care oferă excursii sexuale 
declară: „Avem grijă de nevoile tuturor clienţilor noştrii şi dorim 
să vă facem șederea aici cât mai plăcută. De asemenea, acordăm 
atenţie sănătăţii fetelor noastre. Fiecare fată face analize și un 
control medical complet în fiecare săptămână.“ Agenţia pre- 
tinde că le face pe fetele sale să participe la numeroase „teste 
şi concursuri erotice“ pentru ca ele să devină „într-adevăr demne“ 
de bărbaţii cărora le oferă servicii. Pachetul excursiei include 
întâmpinarea la aeroport, rezervarea unei camere la un hotel 
„la modă“, un șofer, securitate asigurată, excursii în împrejurimi, 
rezervări la restaurante, vizite la băile publice din Rusia „și orice 

altă distracţie veţi dori“. „Scopul principal al agenţiei noastre 
este să se îngrijească de confortul şi nevoile dumneavoastră. 
Cu fetele noastre, nu vă veți plictisi.“ 

Excursiile sexuale se dezvoltă impetuos dintr-o mulțime de 
motive. În primul rând, ele oferă bărbaţilor un sentiment de 
libertate. Călătorind într-o ţară străină în căutare de sex, ei se 
simt liberi să facă lucruri pe care altfel, probabil, nu și le-ar fi 
îngăduit niciodată, fie din cauza regulilor comunităţii, a legă- 
turilor familiale, fie, mai ales, din cauza sancţiunilor penale. 
Atracția principală pentru mulți dintre aceşti bărbaţi este per- 
spectiva de a se culca cu o fată tânără, de preferinţă o adolescentă 
frumoasă. Ei știu că, dacă ar încerca vreodată să facă asta în țara 
lor, s-ar trezi în spatele gratiilor. Acasă, nu înseamnă întotdeauna 
nu. Dar, când amatorii de prostituate se înscriu pentru o excursie, 
ştiu că fetele sunt disperate și instruite să facă pe plac clienţilor. 
De altfel, companiile care organizează excursiile le garantează 
adesea că nu vor avea nimic de regretat. Agenţia Odessa, spre 
exemplu, nu precupeţește nici un efort pentru a sugera că fetele 
sale sunt la înălțimea sarcinii lor: „Femeile slave au fost dintot- 
deauna remarcabile pentru supunerea și pentru dorința lor de 
a satisface orice dorință. Clipele petrecute cu fetele noastre vă 
vor rămâne întipărite în memorie și vă veţi aminti adesea de 
ele cu satisfacţie și plăcere.“ 

Pentru bărbaţii care vor mai mult decât o aventură de o noapte, 
internetul a dat naștere, de asemenea, unei noi generaţii de mirese 
prin poștă. Agenţiile și site-urile oferă femei din fosta Uniune 
Sovietică şi din țările în curs de dezvoltare ca fiind perechea 
ideală pentru bărbaţii occidentali. Site-urile sunt arhipline de 
biografii aproape identice și instantanee cu femei atrăgătoare, 
proaspete, zâmbitoare. Scenariul tipic implică un bărbat care selec- 
ţionează în jur de douăsprezece femei pentru „interviu“. Odată 
selecţia făcută, agenţiile organizează rapid o excursie de şapte 
sau paisprezece zile în ţara natală a femeii. Judecând după 

etichetele cu preţurile şi descrierea excursiilor, căsătoria este 
ultimul lucru care-i preocupă pe majoritatea acestor bărbaţi. 
De cele mai multe ori, pachetul oferit nu este nimic altceva decât 
o extravagantă vacanţă sexuală. Şi miresele prin poștă electronică 
nu sunt doar cea mai recentă modă; ele sunt o afacere în creștere 
de multe milioane de dolari. Internetul este acum instrumentul 
de marketing preferat al așa-zișilor agenți matrimoniali din 
lumea întreagă, oferind un mijloc mai rapid și mai rentabil de 
a face rotația stocului și de a găsi clienți potenţiali. 

Un site ridică în slăvi calităţile mireselor slave, remarcând 
că rusoaicele sunt „mult mai răbdătoare“ și tolerante decât femeile 
occidentale. Conform afirmațiilor de pe site, „ele sunt mai atente 
şi mai demne de încredere. Sunt partenere, nu concurente“. Se 
afirmă în continuare că rusoaicele au „un respect de sine foarte 
scăzut“ și că „în timp ce femeile occidentale se cred zeițe capa- 
bile să facă faţă singure oricărei dificultăţi, o rusoaică își părăsește 
rar un soţ rău (foarte rău) de teamă că nu-și va mai găsi altul. 
Ele au fost oprimate timp de mulți ani de stat și de bărbaţi și 
nu se gândesc mult la ele însele“ Concluzia ofertei este că 
rusoaicele sunt „bine îngrijite, elegante și inteligente“ și că sunt 
rareori grase — probabil din cauza stresului permanent și a pre- 
țurilor mari ale alimentelor“ 

Rusoaicele sunt deosebit de populare, la fel și femeile și fetele 
din țări vecine precum Ucraina. Agenţia matrimonială inter- 
naţională din Rusia, spre exemplu, se pune în valoare declarând 
că are „cele mai bune fete și femei“ din fosta Uniune Sovietică. 
Site-ul agenţiei începe prin a descrie o imagine tentantă a feri- 
cirii romantice și familiale: „Domnilor, visați la o mângâiere plină 
de iubire? La un trup frumos și tânăr în patul dumneavoastră? 
La râsetul unui copil fericit?“ Ultimul comentariu este deosebit 
de șocant. În lumea traficului de sex, acesta este un cod, un 
indiciu pentru pedofili că oferta include fete. Dacă „domnul“ 
răspunde „da“ la întrebare, i se spune „Aţi găsit locul potrivit!“ 

şi „Visul dumneavoastră se poate îndeplini în câteva minute“ 

Totul pare foarte romantic până când cititorul ajunge la partea 
cu pozele nud: „Doamnele noastre nu vor ascunde nimic“, 
declară agenţia. „Le veţi vedea așa cum sunt — goale. Majori- 
tatea au câteva seturi de fotografii. Veţi vedea tot ce doriţi să 
vedeţi. Nu veţi fi dezamăgiţi niciodată. Vă promitem că nu 
veţi regreta.“ 

Aceste site-uri sunt de fapt niște vitrine pentru cumpărarea 
şi vânzarea femeilor. Primul element care trădează acest lucru 
sunt fotografiile erotice. În mod cert, un bărbat aflat în căutarea 
unei soţii nu și-ar face niciodată alegerea dintr-un catalog de 
poze nud postat pe internet! Mai mult, aceste agenţii nu lansează 
numai o invitaţie la sex; ele lasă o portiţă deschisă pentru vân- 
zarea şi cumpărarea femeilor nu ca soţii potenţiale, ci ca sclave. 
Agenţiile nu fac nici o verificare și nici nu-i controlează pe bărbații 
care vor să adere. Singura cerință este una financiară: clientul 
este acceptat dacă-și plătește cotizaţia de membru. Aceasta nu 
înseamnă că unele dintre aceste site-uri nu sunt legitime. Unele 
sunt. Multe femei primesc propuneri de căsătorie și unele dintre 
ele se aleg cu soți care le tratează cum se cuvine. Dar sunt mult 
prea multe povești tragice despre femei înșelate de bărbați care 
le oferă căsătoria pentru a le trafica pentru prostituție sau pentru 
a le transforma în sclavele lor în țări străine şi îndepărtate. 

Pentru acei bărbaţi care-și doresc aventuri fără riscurile unei 
călătorii sau ale unei boli, internetul oferă compromisul ideal: 
show-uri erotice interactive sau peep show-uri pentru toate gus- 
turile. Datorită celor mai recente tehnologii de comunicaţii în 
timp real şi videoconferințelor — multe dintre ele inventate de 
companiile de tehnologia informaţiilor special pentru industria 
pornografică —, un voyeur din Miami se poate strecura într-un 
bordel din Minsk, poate comanda o femeie, se poate așeza con- 
fortabil, se poate dezbrăca și îi poate spune acesteia cum să se 
miște şi cât de tare să geamă. Poate face toate astea din fața 

calculatorului său, de la un continent depărtare! O priveşte, dar 
el nu este văzut. Singurul lucru pe care ea îl aude este vocea lui 
spectrală. Despăţiţi de sute de kilometri, dar conectaţi prin inter- 
net, ei se angajează într-un joc pervers de-a „Simon Says“ 

Bruce Taylor de la Centrul Juridic Naţional al SUA pentru 
copii şi familii (U.S. National Law Center for Children and 
Families) consideră aceste show-uri interactive ca fiind o agra- 
vare a problemei traficului. El observă că, deși oficialii care aplică 
legea ştiu de mult că femei și fete sunt forțate să se prostitueze 
împotriva voinţei lor, „acum a apărut o nouă turnură. Actul 
sexual poate fi vândut în toată lumea pe internet“ Conform 
spuselor lui Taylor, „oamenii pot deveni atât de selectivi, încât 
pot vedea acum un anumit tip de femeie făcând un anumitact“. 
Problema, subliniază el, este că, în timp, acest lucru va face să 
crească cererea de sclave sexuale. 


Cercetând cu atenţie postările de pe World Sex Guide, aflăm 
că majoritatea bărbaţilor care-și povestesc întâmplările fierbinţi 
şi cuceririle făcute pe bani nu sunt câtuși de puţin interesați 
de demnitatea și de drepturile femeilor în sine. Postaţi un comen- 
tariu despre posibilitatea ca femeile pe care ei le folosesc să fi 
fost forțate să intre în acest comerţ și acești exploatatori libidi- 
noși vor fi de-a dreptul furioși. Să aruncăm o privire la dezbaterea 
provocată de Arab Man Observing atunci când a remarcat că 
multe dintre așa-numitele prostituate din Emiratele Arabe Unite 
nu sunt altceva decât niște sclave. El scria: 


Sunt un tânăr arab și am fost de câteva ori la Abu Dhabi şi 
Dubai. Ultima dată am rămas acolo mai multe săptămâni. Știu 
cum este când te duci la o prostituată, pentru că am făcut-o şi eu. 
La început este amuzant și experiența este plăcută. Sunt probabil 
cele mai bune experienţe sexuale pe care le veți avea vreodată. Dar 
mai târziu, când asculți poveştile unora dintre aceste fete, totul 

devine foarte trist. Multe dintre acele femei provin din Rusia, 
Ucraina, Cecenia şi au fost traficate în această țară. La început 
nu stiau că vor lucra ca prostituate. Li s-au promis slujbe decente, 
ca de exemplu casieră sau chelneriță într-o cafenea. 


Acesta a continuat prin a descrie cum atât de multe femei 
cad în capcană și ce li se întâmplă odată ajunse în Emiratele 
Arabe Unite. „Acele fete nu cunosc pe nimeni în ţară, nu au 
bani să-și cumpere un bilet de avion pentru a se întoarce acasă, 
nu au încredere să ceară ajutorul ambasadelor lor și le este frică 
să se ducă la poliţie, pentru că peştele le manipulează făcându-le 
să creadă că poliţia le va aresta și le va arunca în închisoare.“ Ce 
este mai rău, a observat el, este că multe dintre familiile lor 
cred că ele lucrează în străinătate pentru o firmă respectabilă 
și că fac economii. 


Ce să spună ea familiei? Că a plecat din țara natală ca o femeie 
decentă şi că s-a întors după ce s-a prostituat timp de luni de 
zile? Că este abuzată sexual, fizic şi psihic de peștele ei şi de 
unii dintre clienți? Știu că este un fapt real, pentru că am văzut 
urme ale abuzurilor pe trupurile lor. Nu ştiu ce aş face într-o 
situație ca asta, dar vă las pe voi să vă gândiţi. 


Au urmat apoi răspunsurile. Unul dintre cele mai tăioase 
a fost cel al lui Fenster: 


Hei, Arabic Man Observing, ce vrei să spui tu cu asta, ai? Dacă 
vrei să fii lucrător social, du-te să lucrezi pentru www.gov. Asta 
este un forum pentru bărbaţi care vor să reguleze, nu pentru 
cei care vor să asculte poveşti triste, lacrimogene. Se pare că 
stai bine cu datul vinii pe alții şi rău cu asumarea responsabi- 
lității. Aceste femei ştiu foarte bine ce fac şi ele aleg să o facă. 
Sora ta ar face asta dacă ar fi săracă şi lipsită de ajutor? Nu. 
De ce? Din cauza valorilor ei familiale, ea a ales să nu o facă; 

dar celelalte au ales să se vândă şi ele sunt responsabile pentru 
alegerile lor. Și cu asta am terminat povestea. 


O furtună asemănătoare a izbucnit când un bărbat cu nu- 
mele de Hunter și-a povestit excursia în Republica Cehă: „Am 
făcut o excursie de scurtă durată la Dubi/eplice în iunie. Cele 
două sate sunt apropiate și cel mai ușor mod de a le găsi este 
să mergi cu mașina de la Praga spre Dresda pe Autostrada E-55. 
Dubi este mai aproape de granița cu Germania și este plin de 
baruri cu dansatoare. Unele arată foarte bine, nu sunt multe 
cu vârste de peste 25 de ani, iar preţul pieţei este de 50 de mărci 
germane pentru o jumătate de oră.“ Povestirea continuă așa 
multă vreme. 

Relatarea lui Hunter a generat o replică usturătoare din 
partea lui Anonymous: „Ştiţi voi, nemernicilor, câte dintre fetele 
din acel loc nu sunt altceva decât niște sclave sexuale, care au 
fost răpite din Rusia, Ucraina, Belarus etc.? Ce-ar fi dacă propria 
voastră soră ar fi forțată să presteze servicii sexuale pentru 10 
până la 20 de nemernici ca voi pe zi?“ 

Hunter a ripostat. „Ce să zic, este o afacere murdară. Dacă 
nu vrei să citeşti despre asta, îţi sugerez să eviţi acest site. Nu 
văd deloc cum ai putea schimba ceva smiorcăindu-te la fiecare 
postare.“ 

Venind în apărarea lui Hunter, un alt obișnuit al forumului 
s-a lăudat: „Puicuţele astea sunt sărace și eu le ajut să-și hră- 
nească familia.“ 

Afirmația lui a provocat un reproș usturător din partea unei 
femei care se uita din întâmplare pe forum: 


Idioților! Dacă voi continuaţi să credeți că aceste femei pe care 
le plătiţi pentru sex nu sunt victime, gândiţi greşit. Ele nu vor 
să se dezbrace şi să se culce cu niște străini de care, cel mai 
probabil, nu sunt nici măcar atrase. Ele se simt umilite, murdare 

și le este greață de asta, dar continuă să o facă pentru că altceva 
nu știu să facă şi pentru că cineva le va snopi în bătaie dacă 
nu aduc bani. Toate au nevoie disperată de ajutor şi prostituția 
este o soluţie de ultim recurs. Dacă vreți să le ajutați, donați 
bani fără să mai cereți sex în schimb. 


Apoi, cel care-și spunea Wild Man (Focosul) a intervenit 
în dezbatere: 


Sunt țări în care oamenii mor de foame. Îi urăsc pe oamenii 
ăștia ignoranți care trăiesc confortabil în casele lor, stupizi şi 
ignoranți pur şi simplu, şi care încearcă să țină discursuri 
morale. Vreți deci ca ele să moară? Vreti ca familiile lor să moară 
de foame şi să-şi ucidă copiii pentru că nu au suficienți bani 
pentru mâncare sau nici măcar un adăpost decent? Scoateți 
bani din buzunar să le ajutați? În mod sigur nu le-ati ajutat. 
Așa că încetați cu miorlăitul. Dacă spuneți, uite, donez 100 
de milioane de dolari pentru a combate sărăcia, atunci vă dau 
crezare. Dar nu faceți decât să vorbiți. În afară de vorbit, nu 
faceți nici un rahat. Vorbiţi ca să vă simţiți superiori, superiori 
că nu sunteți într-o ţară din lumea a treia. Și dacă aţi fi unul 
dintre ei? 


Un exemplu de logică denaturată, într-una dintre formele 
ei cele mai rele. Dacă acești bărbaţi ar vrea cu adevărat să ajute 
o femeie lipsită de mijloace de existenţă, i-ar da o mână de ajutor 
fără să mai ceară sex în schimb. A juca cartea carităţii este cea 
mai mare dovadă de ipocrizie. Acţiunile acestor prădători ai 
sexului din toată lumea sunt direct responsabile de dezvoltarea 
fără precedent a traficului cu femei și fete. Cererile lor insaţiabile 
au dus la răpirea, privarea de libertate și violarea repetată a mili- 
oane de tinere femei. Şi nu pot evita responsabilitatea spunând 
că nu au știut. Faptul că nu se deranjează să cerceteze dacă femeile 
pe care le folosesc au fost forțate să intre în comerţul cu carne 

vie este echivalent cu cazul unui soldat criminal care spune: 
„Eu doar executam ordinele.“ Şi, dacă pândesc pe internet în 
căutarea plăcerilor sexuale, sunt șanse să dea peste vreun mesaj 
postat de cineva cu conștiință, precum Arab Man Observing. 
Şi atunci nu vor mai avea nici o scuză. 


5. Suflete curajoase 


„Foarte adesea, mașinile încetineau și oamenii strigau: «Eşti o târfă. 
Asta nu e o muncă pentru o fată ca tine.» Dar nu opreau niciodată 
să întrebe dacă mă puteau ajuta“ (Stefa, o adolescentă moldoveancă 
traficată în Italia). 


Pentru femeile și fetele traficate sunt puţine căi către liber- 
tate. Există două posibilități: eliberarea și evadarea. Pentru prima 
este nevoie de noroc, fie apare un client grijuliu dispus să riște, 
fie are loc o razie a poliţiei. A doua cale, evadarea, necesită o 
voință şi un curaj extraordinare. Într-un astfel de caz, o ucrai- 
neancă ținută într-un bordel din Bosnia a auzit din închisoarea 
ei de la etajul al doilea huruitul unor camioane grele. Uirându-se 
pe fereastră, a văzut steagul rusesc și însemnele ONU. A sărit 
de la balcon și, îmbrăcată numai în lenjeria intimă, a fugit ţipând 
către convoiul militar. Un transportor blindat a oprit. Membrii 
trupelor de menţinere a păcii, bine înarmați, nu puteau fi inti- 
midaţi de brutalul proprietar de bar. I-au dat fetei imediat nişte 
haine, au urcat-o într-un jeep şi au ajutat-o mai târziu să se 
întoarcă în Ucraina. 

Cu toate acestea, norocul sau eliberarea nu sunt calea obiş- 
nuită către libertate pentru majoritatea femeilor traficate. În 
mod tragic, pentru ele eliberarea vine ca urmare a bolilor, nebu- 
niei sau epuizării totale. În cele din urmă, unele dintre ele cla- 
chează și se sinucid. 

Când polițistul canadian Gordon Moon s-a angajat în iunie 
2000 să lucreze ca agent internaţional pentru Naţiunile Unite 
în provincia separatistă sârbă Kosovo, nu avea nici o idee ce îl 
aștepta. Solidul detectiv de patruzeci de ani din poliţia provinciei 
Ontario se angajase într-o misiune a Naţiunilor Unite pentru 

a contribui la reinstaurarea legii și ordinii în această mică regiune 
balcanică devastată de război. Abia trecuse de perioada de adap- 
tare, că s-a trezit investigând infracțiuni grave: crime, atacuri 
violente, atacuri cu grenade și atacuri cu bombă. Infractorii 
se infiltraseră peste tot și Moon a înţeles că cei care aplicau 
legea aveau de dus o luptă lungă și dificilă pentru a ţine situaţia 
sub control. 

Pe când lucra la Priștina, a observat o tendinţă îngrijoră- 
toare: femei tinere, majoritatea din Republica Moldova, Ucraina 
şi România, se prezentau la postul de poliţie, plângându-se că 
fuseseră răpite și forțate să se prostitueze. Nu a durat mult ca 
Moon să-și dea seama că acestea erau mai mult decât niște 
evenimente întâmplătoare. Dar ceea ce îl îngrijora și mai mult 
era vârsta și situaţia acestor femei. A decis să facă ceva în pri- 
vinţa asta. 


Voiam foarte mult ca această problemă să fie măcar abordată, 

pentru că aceasta nu se întâmplase până atunci. Aşa că m-am 
dus la șeful meu şi i-am spus: „Avem o problemă gravă aici şi 
nu se face nimic pentru rezolvarea ei.“ lar el mi-a spus: „Ei bine, 
așa este, însă nu am oamenii cărora să le repartizez misiunea 
asta“. Însă am reușit să-l conving să-mi acorde timpul necesar 
pentru a ancheta cazul, cel puțin în zona Priștinei. Am dedicat 
probabil trei sferturi din timpul meu strângerii informaţiilor 
și investigațiilor în barurile din oraș şi din împrejurimi. 
Situaţia era foarte gravă. 


În acea perioadă, a izbucnit o campanie de articole critice. 
Presa locală a acuzat conducerea Naţiunilor Unite de indife- 
rență crasă în ceea ce privește violurile zilnice la care erau supuse 
femeile slave în barurile şi bordelurile din întreaga provincie. 
Ca răspuns, comandantul forțelor Naţiunilor Unite l-a chemat 
pe Moon și i-a dat undă verde să intervină și să atace dur. Ofiţe- 
rul a creat Unitatea de Investigare a Traficului de Persoane și 

Prostituţiei şi a trecut imediat la treabă. Sprijinită de trupe de 
menţinere a păcii, mica lui unitate a început să spargă uși și 
să facă razii în temniţele cărnii. 

„Aș spune că peste 95% dintre femeile și fetele pe care le- 
am scos din locurile acelea erau traficate“, a relatat Moon. 
„Numai un foarte mic procent erau acolo de bună voie.“ 

Pentru Moon, cruzimea pe care aceste femei erau obligate 
să o suporte în captivitate era greu de imaginat. Căsătorit și 
tată a trei copii, el a investigat multe infracţiuni când lucra în 
unitatea de supraveghere video și fotografică din cadrul Poliţiei 
Provinciale din Ontario (OPP), dar ceea ce a găsit aici era ceva 
de coşmar. Unitatea lui a descoperit adolescente ținute în lanţuri 
în beciuri murdare. Multe dintre ele prezentau urme de tortură: 
semne de arsuri de ţigară pe braţe, urme de bici pe spate și 
vânătăi pe tot corpul. 

„Condiţiile de viaţă ale acestor fete, în majoritatea cazurilor, 
erau îngrozitoare“, a spus Moon, răbufnind de mânie. „Fetele 
erau încuiate în camere care arătau ca niște celule. Nu erau hră- 
nite corespunzător. Nu aveau haine curate. Nu aveau dușuri. 
Igiena lor era dezgustătoare. Este greu de imaginat cum au 
supravieţuit.“ 


Am făcut o razie în care am găsit la subsol șase fete încuiate 
și pe paznicul lor în fața uşii. Când fetele erau solicitate, 
paznicul intra şi le aducea într-o cameră de sus pentru a presta 
serviciul cerut, iar apoi fetele erau escortate înapoi și încuiate 
din nou. Nu exista toaletă, aşa că fetele acestea făceau pipi 
într-un colt al subsolului. Paznicul arunca nişte mâncare pe 
sub ușă, un hamburger, de exemplu, pe la amiază. Asta era tot. 
Apoi fetele trebuiau să presteze servicii sexuale pentru clienţi 
de la ora patru după-amiaza până pe la trei sau patru dimi- 
neata, fiind nevoite să întrețină raporturi sexuale pentru tipii 
ăștia de cincisprezece ori pe noapte. 

Moon și-a amintit de o studentă ucraineană de nouăsprezece 
ani pe care o salvase din sclavie. Aceasta răspunsese unui anunţ 
din ziar că se caută dădacă în Italia. 


Nu era o fată proastă. Voia doar să câștige niște bani pentru 
a-și continua studiile. Și apoi s-a trezit într-un subsol al unei 
case din Belgrad, a fost brutalizată şi examinată de un grup 
de indivizi care voiau să o cumpere. Și de atunci înainte a 
fost din ce în ce mai rău. Ei bine, a sfârşit în Kosovo, unde, timp 
de câteva zile, a făcut sex douăzeci şi patru de ore din douăzeci 
și patru. În sfârșit, s-a nimerit ca noi să facem o razie în locul 
în care era ținută şi așa am putut să o salvăm. 


La început, Moon credea că ceea ce făcea el contribuia la 
ameliorarea situației. Dar apoi, îngrijorătoarea realitate a ieșit 
la iveală. Fetele erau înlocuite tot atât de rapid pe cât de repede 
erau eliberate de unitatea lui. 


Am făcut o razie într-un bar în care erau douăsprezece fete. 
Le-am luat pe toate de acolo. Toate erau traficate şi toate voiau 
să se întoarcă acasă. Apoi, două nopți mai târziu, tipul care 
deținea barul şi-a reluat activitatea. A luat pur și simplu tele- 
fonul, l-a sunat pe furnizorul lui din Belgrad şi a comandat 
un alt transport. Așa de simplu era. Nu a fost nevoie decât de 
un telefon. „Am fost călcat de poliție. Să-i dăm bătaie. Avem 
nevoie imediat de fete noi. “ 


Ceea ce l-a uimit cel mai mult a fost modul în care două 
grupuri, care cu numai câteva luni mai devreme se omorau între 
ele, lăsau acum deoparte neînțelegeri vechi de când lumea 
pentru a profita de pe urma acestor femei și a face bani rapid 
şi ușor. „S-a ajuns până la urmă ca sârbii și albanezii, care se 
urăsc și sunt dușmani de moarte declaraţi, să fie capabili să 
comunice și să se înțeleagă când a fost vorba de crimă organizată 
şi trafic de femei“, a spus el. 

Moon a plecat din Kosovo în primăvara lui 2001, mulțu- 
mit că făcuse o muncă importantă, de pionierat. Totuși, a înțeles 
că mai erau multe de făcut pentru a da o lovitură importantă 
comerțului înfloritor de carne vie din acel nefericit colț al lumii. 
În doar şase luni, modestul detectiv din orășelul Orillia din 
Ontario făcuse razii în cincizeci de baruri și bordeluri din Kosovo 
şi, împreună cu unitatea lui, a salvat aproape 300 de tinere. 
Din păcate, efortul lui semăna cu aruncarea unui biet colac 
de salvare într-o mare de femei care se îneacă. Dar Moon avea 
multe motive să se mândrească. A identificat o problemă care 
fusese ignorată în mod rușinos și a abordat-o cu o hotărâre 
implacabilă. El a schimbat situaţia. 


Deși rare, au fost și cazuri în care strigătele de ajutor din 
locuri îndepărtate au fost răsplătite cu eliberări spectaculoase. 
Lucrătorii de la La Strada — organizaţia neguvernamentală din 
Kiev, Ucraina, care s-a dedicat luptei împotriva traficului de 
femei — au primit la începutul anului 2000 un apel de la o 
mamă înnebunită de durere, a cărei fată, împreună cu câteva 
prietene ale acesteia, fusese forțată să se prostitueze în provincia 
sârbă Muntenegru. În acest caz, au ieșit la lumină suficiente 
informaţii pentru a lansa o operaţiune extraordinară de salvare 
de urgenţă. 

Inna Şvab, directoarea organizaţiei La Strada, a relatat că 
un sârb și soția lui ucraineană, care trăiau în Muntenegru, au 
invitat opt ucrainence să lucreze la restaurantul lor din Pod- 
goriţa. Femeile, cu vârste cuprinse între nouăsprezece și două- 
zeci şi doi de ani, au sosit în octombrie 1999. Dar, în loc să 
servească la mese, șapte dintre ele au fost vândute unui pro- 
prietar de club de noapte, un fost angajat al poliţiei locale și 
un infractor notoriu. Cea de-a opta fată a fost trimisă în orașul 


Budva din apropiere să lucreze într-un local rău famat numit 
Black Mont. 

În timpul zilei, proprietarul barului își ţinea fetele sub cheie 
într-un beci rece și umed. Erau hrănite o dată pe zi, iar noaptea 
erau forțate să presteze servicii sexuale pentru clienţii barului. 

Printr-un noroc nesperat, unul dintre clienţi avea un telefon 
mobil, iar una dintre fetele mai curajoase a reușit să dea pe 
ascuns un telefon familiei ei din regiunea defavorizată Doneţk 
din Ucraina de Est. Cuprinsă de panică, mama acesteia a cerut 
sprijinul organizaţiei La Strada. Ei au contactat-o pe Ann Jordan 
de la Grupul Internaţional de Juriști pentru Drepturile Omului 
din Washington, D.C., un alt ONG. Jordan, la rândul ei, l-a 
contactat pe congresmenul american Christopher H. Smith, 
care era atunci președintele Comisiei pentru Securitate și Coope- 
rare în Europa (Comisia Helsinki). Susţinător declarat al drep- 
turilor omului, Smith era una dintre forțele motrice din spatele 
severei legislații antitrafic a guvernului SUA. Politicianul nu 
a pierdut nici o secundă. Ştiind foarte bine că în acea parte a 
lumii corupţia din sânul guvernului și al poliţiei era genera- 
lizată, a expediat un fax „URGENT“ prim-ministrului Munte- 
negrului, solicitându-i „asistență imediată“ 

Smith a furnizat autorităţilor muntenegrene toate detaliile 
importante și a doua zi, dis-de-dimineaţă, o echipă specială a 
poliţiei a luat cu asalt barurile. Şapte dintre cele opt fete au fost 
salvate; cea de-a opta fusese vândută unui traficant albanez în 
ziua precedentă. Poliţia a mai salvat o româncă și două moldo- 
vence. Toate au fost transportate la Belgrad şi trimise acasă 
câteva zile mai târziu. Una dintre ucrainence a descoperit cu 
stupoare că vreo câţiva dintre polițiștii care efectuaseră razia 
erau foştii ei clienți. Nu este surprinzător că în astfel de situaţii 
femeile traficate nu vor să ceară protecţie autorităţilor locale 
sau poliției. Operaţiunea de salvare a fost considerată un succes, 
dar dispariţia celei de-a opta femei le-a întristat profund pe 
prietenele ei. Autorităţile nu aveau nici o idee unde ar putea 
fi ţinută aceasta. Patru luni mai târziu, ea s-a întors brusc acasă. 

Fusese trecută ilegal din Albania în Italia, cu o șalupă rapidă 
peste Marea Adriatică, și forțată să lucreze ca prostituată pe o 
autostradă din afara Romei. Peștele a lăsat-o să plece din cauză 
că rămăsese însărcinată și nu îi mai era de folos. Femeia, grav 
afectată de calvarul prin care trecuse, s-a întors în orașul natal. 
Nu s-a putut hotări să facă un avort și a decis să păstreze copilul. 


Pereţi înalți și garduri din sârmă împletită înconjoară un 
complex care se întinde pe coasta Mării Adriatice, lângă San 
Foca, în regiunea care pe hartă seamănă cu tocul-cui al unei cizme. 
Acest loc este similar cu o fortăreață. Camere video suprave- 
ghează teritoriul. Paznici înarmaţi patrulează perimetrul și o 
forță de securitate imposibil de înduplecat este postată la poarta 
electronică. Nimănui nu îi este permis să intre fără o aprobare 
din partea persoanei responsabile, Don Cesare Lo Deserto. În 
fiecare zi, acest urs de om cu capul rotund și chel și mâini groase 
de agricultor poate fi observat străbătând proprietatea și vorbind 
grav la telefonul mobil. Într-un costum gri-bej şi o cămașă 
neagră, el are mersul încet și prudent al unui om de ordine de 
la un club de noapte. Poartă ochelari ca de aviator și are o privire 
fixă, pătrunzătoare, care poate fi uneori dătătoare de fiori. 

Acest puternic dispozitiv de securitate a fost instalat pentru 
că viaţa lui Don Cesare a fost ameninţată de mai multe ori. 
Mulţi gangsteri albanezi vor să-l vadă mort sau, cel puţin, afară 
din calea lor pentru totdeauna. Don Cesare le-a tulburat ordi- 
nea infracţională luând „bunuri“ care, în opinia lor, nu-i aparţin, 
iar ei au încercat de câteva ori să şi le recupereze. Însă acestui 
don nu îi este teamă și nici nu are vreo intenţie de a le satisface 
cererile. În extremitatea nordică a complexului se află nouă- 
zeci de tinere din Europa de Est, majoritatea din Republica 
Moldova, România și Ucraina, ascunse în siguranță în șase case 
în stil bungalow. Toate au fost introduse ilegal în Italia de pești 
albanezi pentru a se prostitua. Aceasta până când le-a găsit 

Don Cesare şi le-a adunat în acest complex. În toată regiunea, 
femeile sunt cunoscute ca fetele lui Don Cesare, iar locul pe 
care acum ele îl consideră casa lor este Regina Pacis. 

Este o casă sigură. Don Cesare este un preot romano-catolic, 
iar misiunea vieţii lui este de a salva femei de pe străzile sordide 
ale orașelor italiene. Este o chemare din pricina căreia, de nenu- 
mărate ori, a fost cât pe ce să-și piardă viaţa. Mafioţii albanezi 
nu sunt încântați de faptul că slujitorii Domnului îi lipsesc de 
sursele de venit. Odată, pe la începutul lui februarie 2001, doi 
infractori și-au făcut apariţia pentru a-l convinge pe preot să 
nu se mai amestece în afacerile lor. Don Cesare făcea o plimbare 
de seară de-a lungul plajei de lângă complexul lui, când doi 
albanezi au apărut din pădurea din preajmă. 


S-au apropiat și s-au purtat foarte respectuos. Nu purtau măști, 
iar unul dintre ei vorbea cursiv italiana. Apoi am văzut pistolul 
Mi-au spus pe un ton foarte calm să merg cu ei. Ne-am dus într- 
o zonă împădurită, nu foarte departe. Au avut o atitudine 
foarte relaxată în tot timpul acesta. Odată ce am ajuns în 
pădure, au început să mă amenințe. Mi-au spus că ei le-au 
cumpărat pe femeile acestea, că erau proprietatea lor şi cereau 
să le restitui ceea ce le aparținea. De asemenea, m-au avertizat 
asupra consecințelor pe care acțiunile mele de eliberare a fetelor 
le-ar putea avea, atât pentru mine, cât şi pentru ele. 


Mesajul lor era clar. 

Îngrijorați de absenţa prelungită a preotului, o echipă de 
carabinieri de la centru a pornit în căutarea lui. Văzându-i pe 
ofiţerii care se apropiau, vinovaţii au luat-o la sănătoasa. 

Relatând întâmplarea câteva luni mai târziu în micul lui birou 
de la centru, Don Cesare nu părea deloc tulburat. În opinia 
sa, el face lucrarea lui Dumnezeu și pe cine altcineva e mai bine 
să-l ai de partea ta pentru a te proteja? Totuși, astăzi, de fiecare 

dată când se aventurează în afara complexului, trei gărzi de corp 
înarmate îl urmează întotdeauna de aproape. 

La doar cincizeci de metri depărtare de centru, apele azurii 
ale Adriaticii se revarsă ritmic spre țărm. Don Cesare priveşte 
lung în depărtare, întrebându-se ce va aduce marea în nopțile 
care vin. Dincolo de orizont, peste îngusta strâmtoare Otranto, 
la numai patruzeci și patru de mile marine de Italia, este Albania. 
De partea cealaltă se află Vlorë, placa turnantă a unui comerț 
de sclavi modern, care se întinde în Europa în lung și-n lat. 
În fiecare noapte, la adăpostul întunericului și având drept ghid 
farul Capului Otranto, contrabandiștii albanezi părăsesc orașul 
cu scafiurile lor — bărci pneumatice cu motor. Traversează strâm- 
toarea în viteză, sperând să evite paza de coastă italiană. Coasta 
lungă și sinuoasă a Italiei este aproape imposibil de patrulat. 
De altfel, guvernul a cerut o mai mare coordonare internaţio- 
nală pentru a combate contrabanda și ceea ce a descris ca fiind 
„una dintre cele mai periculoase rețele de crimă organizată ce 
operează în Mediterana“ 

În ultimii zece ani, contrabandiștii albanezi au fost tot timpul 
cu un pas înaintea pazei de coastă italiene. Când sunt urmăriți 
îndeaproape, așa-zișii scafisti recurg la manevre inimaginabile. 
Pentru a evita capturarea, își aruncă încărcătura umană peste 
bord. Cât timp paza de coastă se luptă să le salveze pe femei 
din apele agitate, contrabandiștii se retrag spre coasta albaneză, 
relativ sigură. Şi mai tragic, numeroase ambarcaţiuni au fost 
răsturnate de furtuni izbucnite din senin, iar trupurile victi- 
melor au fost aduse de valuri pe țărm. 

Clătinând din cap cu dezgust, preotului de patruzeci și doi 
de ani îi este greu să înțeleagă cruzimea cumplită la care recurg 
oamenii pentru a face bani pe seama altor ființe umane. Don 
Cesare nu este un bărbat moralizator. O cruciuliță ce atârnă 
sub gulerul său alb este singurul semn al vocației lui. Veteran al 
misiunilor din Brazilia, Rwanda și Madagascar, el este o per- 
soană temperată. Nu impune niciodată religia femeilor salvate. 


109 


La mijlocul anilor '90, întorcându-se în Puglia, provin- 
cia lui natală, a văzut cum zilnic ambarcaţiunile nenorocirii 
își descarcă pe țărmurile Italiei încărcătura umană, valuri de 
refugiaţi care părăseau Iugoslavia cea devastată de război și ță- 
rile dimprejur. În 1995, a întemeiat Regina Pacis, într-o fostă 
tabără de vară pentru copii, și a deschis larg porţile celor săraci 
şi nevoiaşi. 

Patru ani mai târziu, zeci de mii de soldaţi din trupele ONU 
de menţinere a păcii au sosit în Kosovo și Bosnia-Herţegovina, 
iar exodul în masă s-a diminuat. Totuși, preotul a început să 
remarce o schimbare îngrijorătoare în încărcătura umană intro- 
dusă ilegal pe plajele italiene: erau mii de femei tinere și atrăgătoare 
din Republica Moldova, România, Rusia și Ucraina. A fost şocat 
când a aflat care era adevărata lor soartă și a decis, atunci și acolo, 
că trebuia să se implice. A despărțit în mai multe camere spațiul 
unei anexe a complexului și a început să ofere acestor tinere 
femei o a doua şansă. Conform propriei numărători, Don Cesare 
a salvat în ultimii zece ani mai mult de o mie de femei din mâinile 
negustorilor albanezi de carne vie. Majoritatea traversaseră Marea 
Adriatică după o călătorie forțată prin Balcani, supraviețuind 
locurilor supunerii din Serbia, înainte de sprintul final spre Vest. 
Când ajung pe ambarcaţiuni, nu mai sunt nişte fete. Au fost 
călite pentru munca pe străzi. 

Când le întâlneşti, acum în siguranță, la Regina Pacis, majo- 
ritatea arată ca niște copii speriaţi și fragili. Pentru ele, fericirea 
este o vagă amintire. Inocenţa lor este distrusă, iar pe feţele lor 
supte și palide sunt întipărite urmele unor suferinţe și umilințe 
incredibile. Cu toate acestea, când îl văd pe Don Cesare, reușesc 
întotdeauna să schițeze un zâmbet. Pentru ele, este salvatorul 
lor. Pentru preot, ele sunt eroine. Ele sunt acelea care au căutat 
adânc în ele însele și au găsit curajul de a fugi, de a evada de 
la cei care le ţineau prizoniere. Ele sunt cele care au supravieţuit 
unei călătorii infernale și care încearcă acum să-și reconstruiască 

vieţile. Preotul are o preferință pentru un grup anume: cele 
care au avut curajul de a da naştere copiilor rezultați din prosti- 
tuţie și violuri. Peste treizeci și șase de copii s-au născut la Regina 
Pacis. Câţiva băieţi au fost botezați Cesare și o fetiță moldo- 
veancă se numeşte Cezaria. 

Don Cesare a ascultat plânsetele fiecăreia dintre femeile care 
au intrat pe porţile de la Regina Pacis. Le cunoaștea și le înțelegea 
situaţia lor reală și respinge orice sugestie că unele ar fi ales să 
facă trotuarul. „Majoritatea au plecat de acasă fără să știe acest 
lucru“, a spusel. „Este adevărat că unele ştiu, dar a ști nu înseam- 
nă a vrea.“ 

Don Cesare mă invită la o plimbare prin complex. Când 
intrăm în zona în care locuiesc femeile, preotul este întâmpinat 
cu căldură și adoraţie. Are o vorbă bună pentru fiecare femeie 
şi le ascultă plin de înţelegere pe toate. Nu se grăbeşte și răbdarea 
lui pare infinită. 

O femeie stă în cadrul unei uși suspinând în batistă. Preotul 
se apropie încet și o întreabă ce s-a întâmplat. Ea spune că îi 
este dor de casă, dar îi este prea ruşine să se întoarcă, fiind 
convinsă că familia și prietenii ei o vor ocoli și îi vor spune că 
este o târfă. Luând-o de mână, Don Cesare îi spune că are nevoie 
de timp pentru a se vindeca și că, până când va fi gata să se 
întoarcă acasă, casa ei este aici. 

Toate femeile de la Regina Pacis au trecut prin coşmaruri 
fără număr. Merg împreună, apropiate, ţinându-se una de alta 
ca și cum s-ar sprijini. Vorbesc în şoaptă, pe furiș. Tresar când 
aud zgomote bruște și se uită fix, cu groază, la necunoscuți. 
De cele mai multe ori însă, stau pur și simplu în tăcere, pierdute 
în gândurile lor. 

Don Cesare mă prezintă Irinei, o româncă de douăzeci de 
ani, cu părul negru ca pana corbului. Este la centru de aproape 
un an și urmează să se întoarcă la familia ei din București în 
curând. Vorbește cursiv italiana, româna și ucraineana. Are părul 

lung până la umeri și tenul cenușiu. Ochii verzi nu transmit 
nici o emoție. Are o expresie dură și neîncrezătoare. Totuşi, este 
politicoasă și serviabilă, cerându-mi să aştept în afara bunga- 
low-ului care adăpostește alte cinci femei, până pregătește un 
ibric de cafea proaspătă. 

Aşezându-se lângă două femei, Stefa, o moldoveancă de 
șaptesprezece ani cu părul negru, și Lesia, o ucraineancă ului- 
toare de nouăsprezece ani, Irina toarnă tuturor câte o ceașcă 
de cafea. Lesia începe să-și spună povestea, dar este repede 
copleșită de emoție. Ia repede o ţigară și clatină puternic din 
cap spunând că nu mai poate continua. Irina se întoarce acum 
către Stefa. 

Luând-o de mână, Irina o întreabă ce i s-a întâmplat. Stefa 
ia o înghiţitură de cafea şi privirea ei fixează masa. O tristeţe 
profundă se citeşte în ochii ei şi vocea îi tremură. În mod 
evident, şi ea este stânjenită, iar amintirile, încă proaspete, sunt 
greu de evocat sau stăpânit. Îşi începe povestea în șoaptă, cu 
o voce pierită. 

Coşmarul Stefei a început acum opt luni în Chișinău, capi- 
tala Republicii Moldova, cea mai săracă țară din Europa. Avea 
numai șaisprezece ani şi tocmai terminase liceul. Tot ce-și 
dorea era o slujbă de chelneriță sau menajeră, ca să-și poată ajuta 
familia. 

„Eram cu prietena mea Katrina. Am plecat în România cu 
prietenul ei pentru a căuta de lucru. El ne-a spus că știa un 
bărbat care ne putea da o slujbă de cameristă într-un hotel.“ 

În loc de aceasta, fetele au fost vândute unui traficant. 


Am fost duse într-un bloc de apartamente în apropiere de 
Belgrad. Acolo erau multe, multe fete, poate vreo şaizeci, din 
Ucraina, Rusia, România, Republica Moldova şi Bulgaria. 

Nu pot descrie grozăvia care se petrecea acolo. De câteva 
ori pe zi, proprietarul venea şi țipa la noi să ne pregătim, veneau 

cumpărătorii. Aceşti bărbaţi soseau la orice oră şi noi trebuia 
să ne dezbrăcăm şi să stăm în fața lor. Voiau să vadă cum ară- 
tam goale. Ne atingeau şi ne controlau de parcă eram vite. 
Uneori ne duceau într-o cameră să vadă cum făceam sex. 


Ochii Stefei au început să se umple de lacrimi. 


Prietena mea Katrina a fost cumpărată după două săptămâni. 
Am plâns foarte mult când au luat-o. Nu-mi amintesc decât 
privirea îngrozită din ochii ei şi lacrimile care i se rostogoleau 
pe față. Tremura foarte tare. Eu am rămas în apartament încă 
trei săptămâni până am fost cumpărată. În acel răstimp, au 
sosit foarte multe fete noi, pentru a le înlocui pe cele care fuseseră 
vândute. 

Nu ştiu cu ce pret am fost vândută. Un bărbat albanez 
numit Geko ne-a cumpărat pe mine și pe o altă fată din Ucraina 
şi ne-a introdus ilegal in Italia cu o barcă pneumatică. În 
timpul traversării, vremea era îngrozitoare. Ploua și valurile 
erau mari. Mă țineam de margine, crezând că o să ne răstur- 
năm şi că o să mă înec. Când am ajuns la țărm, ne aştepta 
o maşină și am fost duse în Mestre, lângă Veneţia, într-un mic 
apartament. Acolo locuiau patru fete. Geko mi-a spus să fac 
un duș şi când am iesit, m-a aruncat pe pat şi m-a violat. 


Mâinile Stefei încep să tremure necontrolat în timp ce îl 


descrie. „Era un bărbat scund, hidos, cu o față roșie, dinţi stricaţi 


şi o respiraţie oribilă.“ Face o pauză pentru a lua o înghiţitură 


de cafea și trage lung și adânc din ţigară. În cameră este o tăcere 


mormântală. Femeile care împart locuinţa cu ea plâng în tăcere, 
alinându-și în gând iadul propriei suferinţe. 


Când a terminat, peștele i-a aruncat o foaie de hârtie cu 
cuvinte și expresii în italiană desemnînd acte sexuale pe care 
trebuia să le efectueze și preţul pentru fiecare act. I-a spus să 


le memoreze. De asemenea, i-a spus că trebuia să fie pe stradă 

la ora șapte, în fiecare seară a săptămânii, indiferent dacă ploua, 
ningea sau era o căldură înăbușitoare și că nu putea pleca până 
ce nu făcea 500 de dolari pe noapte. 


Trebuia să port o minijupă, o bluză subtire fără nimic dedesubt 
și un machiaj urât. Foarte adesea, maşinile încetineau și oame- 
nii țipau: „Eşti o târfă. Asta nu este o muncă pentru o fată 
ca tine.“ Dar nu opreau niciodată să întrebe dacă mă puteau 
ajuta. Plecau pur și simplu mai departe, atât de plini de sine 
și de mânioși ce erau. Nu-mi cunoșteau situația. În ochii lor, 
eram o târfă. Credeau că voiam să fiu pe stradă şi să-mi vând 
trupul şi, în consecință, îmi meritam soarta. Erau foarte departe 


de adevăr. 


Stefa se opreşte brusc și se ridică de la masă. Se scuză și își 
aprinde o altă ţigară. Are nevoie de un moment pentru a-și 
veni în fire. Patru dintre colegele ei de cameră se adună în jurul 
ei şi se îmbrățișează toate. Se întoarce și-și toarnă un alt expresso, 
se așază la masă și-și reia povestirea. 

„Voiam să evadez, dar eram speriată. Geko era foarte rău 
şi mi-a spus că mă va găsi și mă va ucide dacă încercam să plec. 
Nu aveam cui să cer sprijinul. Nu ştiam unde să mă duc. Nu 
cunoșteam limba. Viaţa mea se transformase într-o chestie 
întunecată.“ 

Fiecare zi era rea pentru Stefa, dar erau uneori zile și mai rele. 


Ziua mea cea mai rea a fost cea în care doi bărbaţi m-au luat 
cu maşina şi ne-am dus într-o parcare din apropiere. Unul dintre 
ei m-a apucat de gât. Am crezut că voia să mă omoare. M-au 
jefuit şi m-au forțat să fac sex cu ei. Când au terminat, m-au 
aruncat pe marginea drumului ca pe un gunoi şi s-au urcat 
în maşină. Unul dintre ei a strigat pe geam: „Salutări lui Geko. “ 


În fiecare noapte, Stefa plângea stând pe la colțurile străzilor, 
rugându-se să fie salvată; dar nu avea să fie așa. „Odată, un 

bărbat m-a văzut plângând și mi-a spus să mă duc la poliţie. 
Credea că era atât de simplă soluţia asta. Mie îmi era frică de 
poliţie. Îmi era frică de orice. Geko a spus tuturor fetelor că poliţia 
ne va face nişte lucruri îngrozitoare în închisoare, dacă eram 
arestate. A spus că polițiștii erau corupți. Că i-a mituit. Așa că, 
de fiecare dată când îi vedeam, fugeam.“ 

Apoi, într-o zi, Stefa a simţit că nu mai putea suporta. A 
hotărât că orice era mai bine decât viaţa aceasta, chiar și în- 
chisoarea. Cu ultima brumă de curaj care-i mai rămăsese s-a 
dus la postul local de poliție. Stând în faţa unui ghișeu lung 
din lemn, simţea indiferența și condescendenţa din ochii poli- 
ţistului. 

„Ofiţerul ăla mi-a spus că nu mă putea ajuta. Mi-a zis: «Nu 
poţi veni aici și să ne spui asta.» Nu știam unde să mă duc, cui 
să mă adresez, ce să fac și am început să plâng. Polițistul mi-a 
spus apoi să mă duc la Milano, unde era consulatul Moldovei. 
Am plecat de la postul de poliție. Nu aveam bani, așa că am 
făcut autostopul până la Milano.“ 

Când Stefa a ajuns în cele din urmă la consulat, consilierul 
rezident s-a arătat indiferent la situaţia grea în care se afla și 
i-a spus verde în față că nu erau bani în buget pentru a o trimite 
înapoi acasă. Stefa a izbucnit în lacrimi. Birocratul a frunzărit 
agitat hârtiile de pe biroul lui, a luat telefonul și a sunat la 
Regina Pacis. Câteva ore mai târziu, Stefa era într-un autobuz 
cu destinaţia Lecce. Scăpase, în sfârșit. 

„Am lucrat pe stradă timp de patru luni, în total“, a spus 
ea. În acea scurtă perioadă, a fost folosită de sute de bărbaţi 
şi crede că Geko a câștigat cel puţin 60 000 de dolari de pe urma 
trupului ei. 

Când Stefa s-a instalat la Regina Pacis, teama cea mai mare 
nu era aceea de a fi găsită de peştele ei, ci aceea de a suna acasă. 


Părinții mei nu ştiau ce se întâmplase cu mine. L-am spus 
mamei şi ea mi-a spus că ştia. Fusese la o ghicitoare în cărți 

si i s-a spus asta. S-a rugat să fiu salvată și rugăciunile i-au 
fost ascultate. Tot ce vrea este să mă întorc acasă. Nu ştiu când 
o să se întâmple asta. Știu doar că vreau să stau aici pentru 
o vreme şi să-mi adun gândurile. Vreau să fiu singură. Am 
nevoie de liniste sufletească. Am nevoie să mă simt în siguranță. 
Don Cesare spune că mă va ajuta să găsesc o slujbă într-un 
hotel la vară, ca să câştig nişte bani înainte să plec acasă. 


Altceva continuă însă să o îngrijoreze pe Stefa. 


M-am gândit de multe ori la Katrina. Când am ajuns la 
Regina Pacis am sunat la ea acasă. Părinţii erau înnebuniţi 
de durere. Nu primiseră nici o veste de la ea de când plecase. 
M-au întrebat dacă ştiu ceva. Am înghețat. Nu ştiam ce să 
spun. Aşa că am închis telefonul, ca să creadă că s-a întrerupt 
legătura. Mi-a fost teamă să le spun părinţilor ce s-a întâmplat 
cu fiica lor. 

Noaptea, când merg la culcare, mă rog. Mă rog ca părinţii 
mei să mă creadă că am fost forțată, că nu sunt o fată rea, că 
nu sunt o prostituată. Mă tem să închid ochii şi să adorm, 
pentru că, atunci când o fac, tot ce văd este durere. Văd fetele 
tuturor acelor bărbaţi şi-l văd pe Geko. Vreau doar să uit... 
dar nu pot. 


Stefa se ridică de la masă, cu lacrimile curgându-i pe obraji. 
Se duce în camera ei, cade pe pat și plânge cu suspine. 


Într-o seară înstelată, în timp ce, pe coasta albaneză a Adri- 
aticii, contrabandiștii din Vlorë își pregătesc șalupele rapide, 
Don Cesare deschide larg porţile de la Regina Pacis și conduce 
o mică procesiune de femei, traversând drumul îngust spre 
marginea plajei stâncoase. Ele stau tăcute în picioare, cu faţa 
spre marea pe care au traversat-o. Preotul ridică braţele, bine- 
cuvântează valurile și începe să se roage. Femeile privesc lung, 

în depărtare, către apă, buzele lor murmurând o rugăciune 
pentru victimele care nu au fost încă salvate. 

Câteva nopţi mai târziu, pe când mergeam cu mașina de-a 
lungul Via Solaria, în afara Romei, „fluturii de noapte“, cum 
sunt numite în Italia, ieșiseră cu toatele. Pe marginea arterei 
pline de agitație, pe drumurile laterale întunecoase, peștii stăteau 
în mașini de ocazie, supraveghindu-şi proprietăţile prin gea- 
murile fumurii. Pentru aceste tinere femei, eliberarea nu avea 
să vină ușor. 


6. O chestiune de indiferență 


„Comerţul cu vicii este unul pe care oamenii se pot face că nu-l văd, 
f 
dacă vor, dar nu reusesc să înţeleg cum noi, ca societate matură, 
$ f 
putem întoarce spatele semenilor noștri“ (inspector-șef Simon 


Humphrey, de la Scotland Yard). 


În cursul unei razii obişnuite în bordeluri sau pe străzile 
oraşelor cosmopolite din toată lumea, prostituatele străine sunt 
arestate şi puse sub acuzare. În majoritatea cazurilor, autoritățile 
nu le tratează pe aceste femei ca pe niște victime ale încălcării 
legilor; ele sunt privite doar ca niște imigrante ilegale. Nu se face 
nici o încercare de a se stabili dacă au fost traficate. Sunt închise, 
urmărite în justiție pentru încălcarea legilor privind imigrația 
sau munca și expulzate cât mai repede posibil. Cu alte cuvinte, 
deși nevinovate, aceste femei inocente sunt stigmatizate și apoi 
persecutate în mod repetat. 

Dovezile privind aroganţa cu care guvernele tratează proble- 
ma sunt uluitoare. Studiile și rapoartele internaționale sunt pline 
de exemple de flagrantă și șocantă insensibilitate. Totuși, în 
ciuda rapoartelor care detaliază ce se întâmplă pe față, an de 
an, prin toată lumea occidentală, și în ciuda mărturiilor tragice 
ale miilor de victime, tocmai atitudinea predominantă a per- 
soanelor care ar trebui să ia măsuri e de domeniul neglijenţei 
criminale. 

Odată intrate pe mâna traficanţilor și peştilor, femeile au 
parte de foarte puţină compasiune din partea oficialilor guver- 
namentali sau din partea publicului în general. De cele mai 
multe ori, sunt privite cu indiferență și dispreţ. La urma urmei, 
au făcut trotuarul. Şi acolo, pe străzi, se lovesc ele pentru prima 
dată de cel mai mare obstacol: indiferența poliţiei. Află repede 

că bărbatului aflat în patrulare nu îi pasă de ele și că nu vor 
avea absolut nimic de câștigat dacă aleargă la el să ceară protecţie. 
Această nepăsare acționează în avantajul direct al crimei orga- 
nizate și face ca infractorii de rând să intre mult mai ușor în 
acest comerţ. 

Anumite comentarii ale unor oficiali precum Ghennadi 
Lepenko, şeful Interpolului în Kiev, Ucraina — „Organizațiile 
de femei vor să amplifice lucrurile nejustificat“ — nu fac decât 
să exacerbeze situaţia. La fel și explicaţii ca aceea oferită 
observatorilor de la Federaţia Internaţională a Drepturilor 
Omului din Helsinki, în iunie 2000. Potrivit lui K. Goriainov, 
un funcționar de rang înalt din Ministerul de Interne rus, 


această problemă nu este de fapt de competența Ministerului 
de Interne. Nu este de natură infracțională. Toate încălcările 
legii comise împotriva acestor femei au loc deja în teritoriile 
țărilor în care ele pleacă. Prin urmare, este problema acestor 
țări. La urma urmelor, polemica despre traficul de femei vine 
din Occident. Toată vâlva care se face în jurul acestui subiect 
este provocată de organizațiile feministe iresponsabile care promit 
ajutor, dar, în realitate, nu oferă nici o asistenţă victimelor. 
Primesc subvenții i, pentru compensaţii financiare, răspândesc 
informaţii care nu au nici o legătură cu realitatea. 


Acesta este exact tipul de gândire care generează indiferență 
față de victimele traficului. Chiar și în țările care par să acţioneze 
în cunoștință de cauză există foarte multe zone de indiferență. 

În Suedia, unde guvernul a lansat un atac vehement îm- 
potriva traficanţilor, poliţia din provincia cea mai nordică, 
Norrbotten, a fost aspru criticată de Comandamentul Central 
al Poliţiei, în februarie 2003, pentru indolenţa de care a dat 
dovadă în cadrul anchetelor ei privind comerţul sexual. Poliţia 
din Norrbotten avea informaţii privind zeci de rusoaice despre 
care se credea că erau importate în provincie pentru a lucra ca 

prostituate, privind numele mai multor bărbaţi bănuiţi că le 
traficau în Suedia, precum și numeroase suspiciuni de trafic 
în zonă. Cu toate acestea, cu un an înainte, o singură anchetă 
preliminară fusese pornită. 

Human Rights Watch a scos la iveală un exemplu foarte 
îngrijorător de indiferență benignă în timpul unei investigaţii 
din 2001 asupra comerțului de ființe umane din Grecia. Au 
aflat că, în octombrie 2000, poliția română a primit un telefon 
disperat de la o mamă îngrozită. Fiica ei tocmai telefonase, 
rugându-se să fie salvată din barul Tutti Frutti din insula gre- 
cească Kos, unde era ţinută ca sclavă sexuală. Poliția a contactat 
imediat biroul Organizaţiei Internaţionale pentru Migraţie din 
București. Personalul OIM a trimis un fax urgent lui Daniel 
Esdras, omologul lor din Atena. Această comunicare nu era o 
depeșă imprecisă; ea specifica numele insulei, orașul, barul în 
care era ţinută tânăra femeie, numele traficantului, numerele 
lui de telefon fix și mobil, precum și numele și descrierea victi- 
mei şi adresa ei din România. Faxul mai menţiona numele şi 
numerele de telefon ale unui oficial de rang înalt din Ministerul 
Ordinii Publice grec, care tocmai reprezentase Grecia la o con- 
ferinţă având ca subiect traficul de ființe umane finanțată de 
ONU. Cu un contact ca acela, acțiunea era garantată. 

Esdras a retransmis faxul — intitulat „Acţiune a poliţiei pentru 
salvarea unei victime române a traficului“— oficialului. A stă- 
ruit pe lângă autorităţile elene să nu o expulzeze pe femeie. „Le-am 
spus că OIM se va ocupa și va plăti pentru repatrierea ei“, a 
spus Esdras. Apoi a așteptat... și nu a primit nici un răspuns. 

O lună mai târziu, în timpul misiunii de constatare a 
Human Rights Warch, Esdras a relatat incidentul cu femeia 
de cetăţenie română. Anchetatorii de la HRW au dat un telefon 
la minister să afle ce s-a întâmplat cu cazul și au fost șocați de 
ceea ce au descoperit. Nu s-a acţionat aproape deloc. Poliţia i-a 
făcut ceea ce se cheamă o vizită de curtoazie presupusului 

traficant, care a spus că o trimisese pe femeie înapoi în România. 
Poliţiştii au acceptat declaraţia proprietarului și au plecat. La 
asta s-a rezumat întreaga anchetă. 

Deci, ce anume s-a întâmplat cu tânăra româncă? A sfârșit 
prin a se întoarce acasă? Răspunzând la un e-mail trimis pe 
18 aprilie 2002, Cristian Ionescu, ofițer de informaţii al biroului 
de la Bucureşti al OIM, scria: „Regret să vă informez că nu am 
putut da de urma acestei victime a traficului de fiinţe umane.“ 
Așa cum o demonstrează atât de tragic acest caz, femeile traficate 
nu se pot baza pe autorităţile elene pentru o protecţie eficace 
sau asistenţă la repatrierea în siguranţă în ţara lor natală. 

Chiar atunci când există legi bune, traficul de persoane este 
considerat o infracțiune mult mai puţin gravă decât contra- 
banda cu arme sau droguri și, în consecință, rămâne o prioritate 
redusă pentru aplicarea legii în majoritatea ţărilor de prove- 
niență și de destinaţie. Oficialii din statele de destinaţie se grăbesc 
să dea vina pe fostele state sovietice și pe ţări din Est, precum 
Rusia, Ucraina, Republica Moldova, România și Bulgaria, că 
permit traficarea după bunul plac a celor mai expuse dintre 
femeile și fetele lor. Totuși, cruda realitate este că majoritatea 
victimelor traficului sfârșesc în bordeluri din Uniunea Euro- 
peană, America de Nord, Orientul Mijlociu și Extremul Orient. 
Cererea de sex ieftin și accesibil este cea care a declanșat explozia 
traficului de persoane în țările de destinaţie, iar aceste state nu 
fac mare lucru pentru a-l opri. 

Nepăsarea pleacă din clădirile de birouri înalte și strălucitoare 
ale guvernelor și ajunge până la cele mai joase niveluri ale 
societăţii. Dacă liderii politici și funcţionarii superiori nu consi- 
deră traficul de femei și fete o problemă gravă, această atitudine 
va contamina în cele din urmă fiecare nivel al sistemului juridic, 
de la tribunale, la polițistul aflat în patrulare. Și exact asta se 
întâmplă în toată lumea. 

Într-un proces important care a avut loc la Linz, Austria, 
în octombrie 2001, Hellmuth Suessenbacher, cunoscut sub 
numele de Regele Porno al Carintiei, a fost condamnat pentru 
traficarea a cincizeci de românce în comerţul cu sex de pe plan 
local. Ele au fost iniţial angajate ca dansatoare şi forțate apoi 
să se prostitueze. Spre stupefacţia generală, Suessenbacher a 
primit o pedeapsă de numai doi ani şi jumătate de închisoare. 
Gangsterul condamnat a făcut apel și, un an mai târziu, curtea 
de apel a Austriei a redus pedeapsa la doi ani. 

Indiferenţa față de femeile traficate pare să fie ceva obişnuit 
pentru procurorul general al Israelului. Acesta a dat dispoziţii 
poliţiei să nu deranjeze bordelurile decât în cazul în care vreo 
femeie se plânge că este ţinută acolo împotriva voinței ei sau 
dacă cineva se plânge că bordelul tulbură liniștea publică. Cul- 
mea, aceste dispoziţii sunt în contradicţie cu legea israeliană. 
Deși prostituţia nu este ilegală, deținerea unui bordel și proxe- 
netismul sunt. 

Nomi Levenkron, avocată israeliană specializată în dreptu- 
rile omului, care are un discurs foarte direct, susține că aceste 
dispoziţii „ignoră pe față realitatea cunoscută tuturor părți- 
lor implicate: anume că majoritatea femeilor care lucrează 
în bordeluri sunt de fapt ţinute acolo împotriva voinţei lor 
şi că se află în imposibilitatea de a depune o plângere la postul 
de poliţie“ 

Într-un interviu acordat în micuțul ei birou de la Linia 
telefonică de urgență pentru lucrătorii migranţi din Tel Aviv, 
Levenkron s-a plâns de faptul că „atitudinea societăţii israeliene 
în general și a autorităţilor israeliene în special cu privire la pro- 
blema traficului de femei se caracterizează prin indiferență, 
prejudecăți și ignoranță. Toate acestea decurg din faptul că trăim, 
Chiar și în prezent, într-o societate dominată de bărbaţi, care 
este preocupată de chestiuni urgente de securitate și nu de pro- 
bleme umanitare“ 

De vreme ce victimele traficului sunt 


femei, străine şi prostituate, comiterea unei infracțiuni împo- 
triva unei asemenea victime nu este considerată foarte gravă. 
Aceasta înseamnă că poliția nu este dispusă să ancheteze cazurile 
de infracțiuni săvârșite împotriva prostituatelor şi că procurorul 
general nu doreşte să adauge aceste chestiuni la agenda sa de 
cazuri şi așa supraincărcată. Atitudinea autorităților israeliene 
face din traficul de persoane o afacere profitabilă și lipsită de 
riscuri. Nu este de mirare, atunci, că această industrie este într-o 
creştere rapidă. 


Unul dintre vinovaţii principali din spatele acestei creșteri 
este justiţia, a continuat Levenkron. „Din cauza sarcinilor de 
serviciu enorme și, adesea, a ignoranței și indiferenței totale, 
tribunalele îi lasă pe pești și pe traficanţi să scape cu pedepse 
ușoare." 

Apărătorii drepturilor omului arată că, în vreme ce pedeapsa 
maximă pentru comerţul cu ființe umane este de șaisprezece 
ani, totalul condamnărilor nu reprezintă practic nimic. Cazu- 
rile sunt închise în mod obișnuit prin negocierea pedepsei. 
Unele decizii sunt de neînțeles și reprezintă o insultă la adresa 
demnităţii şi suferinţei femeilor traficate. În martie 2002, de 
exemplu, un poliţist israelian a fost condamnat pentru cumpă- 
rarea unei femei traficate și pentru că i-a avertizat pe unii pro- 
prietari de bordeluri asupra iminenţei unor razii ale poliţiei. 
Pedeapsa pe care a primit-o: şase luni de serviciu în folosul comu- 
nităţii. Deși judecătorul a remarcat faptul că pedeapsa 
negociată de apărare era „extrem de indulgentă“, având în vedere 
că era vorba de cazul unui polițist corupt, el a acceptat-o fără 
alte discuții. 

Într-un alt caz de negociere a pedepsei în care au fost impli- 
caţi doi pești, judecătorul Natan Amit a lansat acuzaţii tăioase 
la adresa autorităţilor israeliene: 

Aceasta este o imagine a urâțeniei Israelului, pe care autoritățile 
responsabile de aplicarea legii nu sunt capabile să o schimbe. 
O fată tânără, care doar ce a ajuns la maturitate, este adusă 
aici în mod ilegal din tara ei natală. La sosire, primește o iden- 
titate falsă şi devine imediat o sclavă sexuală într-un salon de 
masaj erotic, cum sunt numite locurile acestea. Când cei care 
aplică legea sunt întrebaţi de ce nu acționează împotriva așa-zi- 
selor servicii de dame de companie, care sunt ilegale, ei răspund 


că au dispoziţii să le ignore dacă nu-i deranjează pe vecini. 


Cu toate acestea, și judecătorul Amit a acceptat negocierea 
pedepsei, condamnându-l pe unul dintre peşti la ore de muncă 
în folosul comunităţii, iar pe celălalt la trei ani de detenţie. 

Pentru procurori, negocierea pedepselor înseamnă în prin- 
cipal economisirea banilor pe procese lungi și costisitoare. Nu 
contează dacă totul se termină cu o pedeapsă derizorie; ei obţin 
o condamnare și lasă astfel impresia că s-a făcut ceva. În timpul 
procesului, femeile — victimele — sunt neglijate și, din cauză 
că nu pot apărea în faţa tribunalului pentru a depune mărturie, 
sunt victimizate din nou. Poliţia și procurorii susțin că nego- 
cierea pedepselor este un rău necesar, deoarece cazurile de trafic 
de persoane sunt adesea cazuri fără sorţi de izbândă, iar șansele 
de a obţine o condamnare sunt aproape nule. Ei afirmă că femeile 
refuză categoric să depună mărturie, făcând astfel imposibilă 
construirea unui caz penal împotriva peștilor, proprietarilor de 
bordeluri și traficanţilor. 

Când am întrebat-o pe Levenkron despre asta, ea a ripostat 
spunând că pur şi simplu nu este adevărat. Ea a întâlnit multe 
cazuri în care „femeile nu sunt informate de către poliţişti de 
dreptul pe care-l au de a depune mărturie împotriva agresorilor 
lor. În plus, nu estegreu de înţeles că acestor femei le este frică“ 
Sunt foarte conştiente de soarta care le așteaptă după proces: 
„expulzarea în ţările lor natale, unde recrutorii care le-au trimis 


124 


prima dată aici le așteaptă «cu braţele deschise»“. Este ușor de 
înţeles frica celor care nu sunt dispuse să depună mărturie. Pe 
de altă parte, cele care vor să o facă dau de polițiști care nu 
sunt dispuși să ancheteze. 

Aceasta este cruda realitate pe care o înfruntă femeile tra- 
ficate, atât în Israel, cât şi în majoritatea celorlalte țări. Poliţia 
şi procurorii le spun că opresorii vor fi acuzaţi penal, dar numai 
dacă ele vor fi de acord să depună mărturie împotriva lor. Însă 
aceste femei au fost brutalizate şi terorizate de peştii lor. Se tem 
pentru propria viață. Cu toate acestea, în marea majoritate a 
cazurilor, ele nu sunt incluse în programe de protecţie a mar- 
torilor. Nu este de mirare că majoritatea aleg expulzarea. Cele 
care îşi fac totuși curaj și depun mărturie trăiesc cu o teamă 
permanentă de răzbunare după expulzare; și pe bună dreptate. 
Multe dintre femeile care au depus mărturie au fost ucise la 
întoarcere. Levenkron cunoaște două cazuri în care femeile au 
fost asasinate la puţin timp după ce au depus mărturie împo- 
triva peştilor lor, în 1995. „Nu am văzut documentele. Doar 
am auzit despre asta de la poliţie. Mi-au spus că două femei 
au fost trimise înapoi acasă. Câteva zile mai târziu, a sosit o 
telegramă de la ambasada rusă în care se spunea că amândouă 
au fost ucise.“ 

Amnesty International a documentat încă un caz în care o 
femeie care a depus mărturie împotriva traficanţilor a dispărut 
după ce a fost expulzată. Tatiana sosise în Israel din Belarus 
în aprilie 1998, cu o viză de turist. I se promisese un post de 
femeie de serviciu în staţiunea litorală Eilat. Nu-și dorea decât 
o slujbă din care să câştige suficient cât să-și întrețină mama 
şi băiatul de şase ani de acasă. Când a aterizat, un bărbat care 
a pretins că este de la hotel a întâmpinat-o la aeroport. A dus-o 
cu mașina la un bordel unde a fost închisă şi pusă să muncească 
împotriva voinţei ei. Tatiana a încercat de mai multe ori să scape, 
dar a fost prinsă de fiecare dată. 

Salvarea ei a venit câteva luni mai târziu, în timpul unei 
razii a poliţiei la bordel. A fost arestată ca imigrantă ilegală 
şi deţinută la închisoarea Neveh Tirza în așteptarea expulzării. 
La trei zile după arestare, a găsit pe patul ei din celulă un 
bilet anonim. Autorul o ameninţa că o va ucide şi că-i va pe- 
depsi familia dacă va vorbi despre cazul ei. Tatiana era hotărâtă 
să depună mărturie împotriva celor care o ţinuseră în capti- 
vitate, dar era, de asemenea, îngrozită că dacă va face acest 
lucru, ei îi vor da de urmă când se va întoarce acasă. Avocaţii 
au înaintat o cerere către autorităţile israeliene, explicând că, 
dacă Tatianei nu i se acorda protecţie ca martor, ar fi foarte 
periculos pentru ea să depună mărturie la tribunal. Răspunsul 
lapidar primit: poliţia israeliană nu putea garanta siguranţa 
nimănui în afara țării. 

Tatiana a decis cu toate acestea să depună mărturie și, în 
iunie 1999, a fost expulzată. Înainte de a fi dusă la aeroport 
a făcut o ultimă solicitare: să fie trimisă cu avionul în Polonia 
sau Lituania și să i se permită să traverseze Belarusul cu mașina. 
Cererea i-a fost respinsă și a fost expediată direct în Belarus. 
La aeroportul din Minsk se pare că a fost întâmpinată de un 
bărbat care a condus-o repede la o mașină care îi aștepta. De 
atunci, nu se mai știe nimic de soarta Tatianei. 


Deși este greu să înţelegi zidul de nepăsare de care se lovesc 
zilnic femeile traficate, în spatele lui există o realitate urâtă: 
rasismul. Majoritatea activiștilor pentru drepturile omului care 
lucrează pentru oprirea traficului nu vor să admită acest lucru 
în mod public. Este unul dintre subiectele fierbinţi care 
răzbate foarte aproape de suprafață, dar care este în general 
discutat în spatele ușilor închise. Este vorba de un rasism ce 
are drept cauză teama adânc înrădăcinată a comunității că 
bărbaţii ei sunt în căutare de pradă și că fetele locale vor fi 
agresate sexual și violate. În traducere rapidă: mai bine ele 
decât ale noastre. 

Într-un apartament confortabil dintr-o suburbie a Tel Avivu- 
lui, Leah Gruenpeter-Gold și Nissan Ben-Ami, co-directori ai 
Centrului pentru conștientizare — organizația neguvernamentală 
specializată în cercetări privind traficul de femei și prostituţia 
din Israel —, își amintesc de o zi din iunie 2001, când „peștii au 
venit la Knesset“ Peștii se adunaseră să depună mărturie în 
fața unei comisii parlamentare care analiza problema traficului 
de persoane în Israel. Opiniile exprimate depășeau uneori limita 
absurdului. 

Ben-Ami a povestit despre un avocat arab din Israel care a 
susținut necesitatea bordelurilor: 


El a spus că este mai bine să deschidem bordeluri legale în 
Ierusalimul de Est decât să continuăm să avem de-a face cu 
gravul fenomen al infracţiunilor sexuale din familiile de acolo, 
care este provocat de faptul că sunt multe antene satelit pe 
acoperișuri, cu tot felul de filme porno care stârnesc apetitul 
bărbaților. 

Ceea ce voia să spună de fapt avocatul este că, din cauza 
frustrării sexuale a bărbaţilor palestinieni, trebuie să organizăm 
traficul de femei în Israel şi în teritoriul Autorității Palestiniene, 
altfel ei ne vor viola fiicele. Pentru a le proteja pe fetele arabe 
de viol, el a propus traficarea femeilor din Rusia. 


Gruenpeter-Gold a descris mărturia unui bărbat pe care l-a 
numit „avocatul peștilor“: 


El a spus comisiei că sexul este precum hrana, iar clienţii săi 
au decis să ridice nivelul prostituţiei din Israel, astfel încât 
bărbații să aibă parte de ceva de foarte bună calitate... Astfel, 
vor avea mai multe posibilități de a alege, pentru că prosti- 
tuatele rusoaice sunt mai bune decât prostituatele israelience. 
Cu alte cuvinte, prostituatele israelience nu sunt bune, deci 
trebuie să facem rost de prostituate rusoaice foarte bine educate 
pentru a satisface gustul rafinat al bărbaţilor israelieni. 

Mesajul subiacent, a spus Ben-Ami cu dezgust, era clar: „Nu 
vrem ca fete din familiile noastre sau chiar cele din împrejurimi 
să fie prostituate. Vrem ca fetele din străinătate să fie acelea.“ 

Yossi Sedbon, comandant al poliţiei din districtul Tel Aviv, 
i-a stupefiat pe participanții la o conferință despre prostituție 
şi traficul de persoane organizată la Facultatea Beit Berl, în 
februarie 2001. A început prin a se plânge că oricine „crede că 
acest fenomen poate fi eliminat nu știe despre ce vorbeşte“ și 
a susţinut că ofiţerii săi făceau tot ce puteau pentru a combate 
înfloritorul comerţ sexual. Tonul lui însă nu exprima hotărâre, 
ci resemnare. A continuat prin a da vina pe cei care credea el 
că sunt direct responsabili pentru crearea acestei crize: „Circa 
200 000 de muncitori străini şi zeci de mii de palestinieni trăiesc 
acum în zona Tel Avivului. Ce poţi să faci? Ei au pur și simplu 
nevoie de servicii sexuale.“ 

Levenkron a dat dezaprobator din cap. 


Ceea ce spune el este că prezența prostituatelor străine servește 
drept supapă pentru eliberarea nevoilor sexuale ale comunității 
de imigranți, împiedicându-i astfel să violeze femei israeliene 
inocente. Cât de uşor este să dai vina „pe ei“ pentru relele 
societății israeliene. Această afirmaţie este la limita ridicolului, 
de vreme ce prostituatele însele susțin că majoritatea clienților 
lor sunt israelieni. Când vorbim cu femeile despre clienţii lor, 
ele spun: „Credeţi că muncitorii imigranţi au suficienţi bani 
pentru asta?“ 

În partea de nord a Tel Avivului, cel mai mare grup de 
israelieni care frecventează bordelurile, şi femeile ştiu cum să-i 
recunoască, sunt bărbaţii credincioși. Ei reprezintă circa o treime 
din clienţii lor. Femeile ne arată cum îşi scot kippa (tichia) şi 
cum își dau după urechi payess (perciunii.). 


Faptul că rasismul — mai bine ele decât fetele noastre — este 
o realitate în atât de multe țări explică indiferența generală de 
la toate nivelurile statului. 

Într-un interviu acordat emisiunii TV de acrualităși Assignment, 
de la BBC, pe data de 17 august 2002, inspectorul-șef Simon 
Humphrey de la Scotland Yard, șeful brigăzii de moravuri din 
Londra, a sugerat că traficul de femei nu este o prioritate, pentru 
că victimele nu sunt britanice: 


Sunt sigur că afirmaţia aceasta va fi respinsă ca neadevărată, 
dar nu pot înțelege de ce nu este ea tratată mai serios la nivel 
politic în prezent. Faptul că majoritatea femeilor din această 
industrie sunt din Europa de Est nu ar trebui să fie un motiv 
pentru a nu trata această problemă cu cea mai mare seriozitate, 
pentru că avem de-a face cu crime împotriva umanităţii. Co- 
merțul cu vicii este unul pe care oamenii se pot face că nu-l văd, 
dacă vor, dar nu reuşesc să înțeleg cum noi, ca societate matură, 
putem întoarce spatele semenilor noştrii. 


Tentele rasiste erau evidente într-un document înaintat 
oficialilor guvernului sud-coreean, din 1996. Un onorabil domn 
Kim Kyoung Sa, preşedinte al Asociaţiei Coreene de Turism 
Special, a recomandat comisiei să importe „animatoare străine“ 
pentru numeroasele baruri și cluburi de striptease care satisfă- 
ceau exclusiv nevoile soldaților americani de la bazele militare 
din apropierea lor, în Coreea de Sud. Kim, el însuși proprietar 
de bar, s-a plâns că fetele coreene nu mai voiau să facă tipul acesta 
de muncă, ceea ce, a observat el, era un lucru bun. Situaţia eco- 
nomică a țării se îmbunătăţise considerabil și fetele coreene nu 
mai erau lipsite de mijloace de subzistență. Ele aveau acum 
slujbe în fabrici și în clădiri de birouri, unde nu mai trebuiau 
să se dezbrace pentru a-și câștiga existența. Acest lucru i-a lăsat 
pe proprietarii de baruri în pană. Prin urmare, a explicat el, aceștia 
aveau nevoie de alte animatoare. Pentru a-și duce demonstraţia 
până la capăt, proprietarul clubului a insistat pe faptul că era 
necesar să fie importate femei străine, astfel încât soldaţii ame- 
ricani să nu le hărţuiască sexual pe fetele coreene inocente. În 
ceea ce-l privea pe Kim și pe bunii lui prieteni, asociaţia lui 

făcea o mare favoare guvernului, care avea să contribuie, de 
asemenea, la îmbunătăţirea considerabilă a relaţiilor dintre SUA 
şi Coreea. 

Uneori, atitudinile rasiste își croiesc drum până în instanţă. 
Oleksander Mazur a constatat pe viu un lucru. „În octombrie 
2001, stăteam în faţa unei săli de judecată din centrul Priştinei, 
Kosovo, așteptându-l pe Mazur, când, brusc, acesta a dat buzna 
pe ușă năvălind pe hol ca o furtună.“ 

Polițistul ucrainean, aflat într-o misiune a Naţiunilor Unite 
în calitate de poliţist internaţional, era alb ca varul la față. Par- 
ticipase la eliberarea a șase tinere originare din Republica Mol- 
dova și România. Fetele, care erau doar niște adolescente, fuseseră 
ţinute ca sclave sexuale într-un bordel împuţit din apropiere 
de Ferrizaj. Poliţistului îi trebuiseră câteva zile și o răbdare in- 
credibilă pentru a le convinge să depună mărturie împotriva 
proprietarilor bordelului. 

— Procurorul mi-a spus că judecătorul nu vrea să creadă 
că fetele au fost forțate să lucreze ca prostituate. Crede că sunt 
mincinoase. Cică de ce ar trebui să le creadă taman pe ele pe 
cuvânt și nu pe proprietarul barului? Omul este corupt. Nu vrea 
să asculte adevărul, a spus Mazur lovind cu mâna în perete. 

— Ce ai de gând să faci? l-am întrebat eu. 

— Încă încerc să aflu dacă judecătorul va judeca în dimi- 
neața asta cazul. Nu le mai putem ţine multă vreme în Kosovo 
pe fetele acestea . Trebuie să le trimitem acasă și, dacă se întâm- 
plă asta, nu avem nici o probă împotriva peştilor. 

Timp de câteva minute tună și fulgeră, plângându-se că în 
ciuda tuturor raziilor prin bordeluri și a eliberărilor de tinere 
femei înrobite, în acest colț de lume imposibil de ţinut sub 
control sunt puţine procese semnificative și, practic, nici o 
condamnare. 

— Aceasta din cauza corupţiei foarte mari. Judecătorii 
renunță brusc la cazuri și nimeni nu știe de ce. Dar eu știu. Avem 

de-a face cu o situaţie în care un judecător albanez judecă un 
proces intentat împotriva unui bărbat albanez, care este acuzat 
de o femeie din Republica Moldova, care nu vorbeşte limba. 

Mazur explică faptul că judecătorul albanez este confruntat 
cu un caz care pune faţă în faţă religia, poporul și cultura lui 
şi o femeie pe care nu o consideră altceva decât o târfă. 

— În plus, peștele, proprietarul barului, este un tip simpatic, 
un membru respectat al comunităţii. Este bogat și contribuie 
la finanțarea Armatei de Eliberare din Kosovo. Deci este un 
erou. Toate astea se leagă între ele. 


În lumea interlopă a comerţului de carne vie, femeile traficate 
se lovesc în mod repetat de ziduri groase de nepăsare, rasism 
şi indiferență. Sunt obstacole imense pentru aceste femei. Dar, 
dacă există un factor care le pecetluiește, practic, soarta, acela 
este corupţia. 


7. Pentru un pumn de dolari 


„Pentru fiecare parte a corpului atinsă exista un preț. Ceva de genul 
unei planșe dintr-o măcelărie, care arată cum se tranșează carnea pe 
sortimente. Preţul curent era de doi dolari pentru sâni, trei dolari 
pentru fese și cinci dolari pentru contactul genital“ (Michael Bayer, 
agent special al biroului de securitate diplomatică al departamentului 
de stat al SUA). 


Brutalul și larg răspânditul comerț cu femei și fete este ancorat 
în corupţie. Traficul de persoane prosperă datorită corupției și 
nu ar putea exista la nivelul la care există fără corupție. Banii 
lichizi și sexul gratuit sunt forțele ei motrice. Atâta vreme cât 
există oficiali guvernamentali cu mâna întinsă sau poliţişti cu 
pantalonii în vine, comerţul va continua să prospere. 

Pentru a face bani, proprietarii de bordeluri și peștii trebuie 
să facă în așa fel încât victimele lor să fie oricând la dispoziţia 
clienţilor, noapte de noapte. Prin urmare, este practic imposibil 
să conduci fără să se ştie o afacere în traficul de carne vie. Cli- 
enţii prostituatelor trebuie să știe unde să le găsească pe aceste 
femei când îi lovește dorinţa. Căutarea lor trebuie să fie simplă, 
ei nefiind dispuși să intre într-un joc complicat de-a șoarecele 
şi pisica și să riște, în același timp, să aibă probleme cu legea. 
Se înţelege deci de la sine că, dacă niște bărbaţi libidinoși pot 
repera ușor traficul, poliţia, cu capacităţile ei de investigare și 
echipamentul ei de înaltă tehnologie, ar trebui să fie capabilă 
să oprească acest comerţ. Totuși, nu o face. De ce? 

Gary Haugen știe de ce. În calitate de șefal Misiunii Inter- 
naționale de Justiţie, o agenţie creștină pentru drepturile omului 
din Washington, D.C., a spart ușile a numeroase bordeluri sor- 
dide din lumea a treia pentru a le salva pe fete din sclavia sexuală. 
Experienţa de teren a lui Haugen l-a învăţat o lecţie decisivă: 

Traficanţii, peștii şi patronii de bordeluri nu sunt afectaţi de 
prevederile rezoluțiilor, tratatelor, convențiilor și protocoalelor 
comunității internaționale, dacă nu intră în conflict cu polițiștii 
sau cu agenţii de pe străzile lor. Dacă patronul de bordel nu 
intră într-o încurcătură serioasă cu autoritățile civile, va conti- 
nua să facă ceea ce face. Doar se câștigă mulți bani din asta. 


Martina Vandenberg, o specialistă curajoasă care a făcut 
cercetări cu privire la acest comerț pentru Human Rights Watch, 
în zone fierbinţi precum Bosnia, Israel și Grecia, împărtășește 
următoarea opinie: „Această încălcare a drepturilor omului care 
este traficul de persoane nu poate prospera fără complicitatea 
unor funcţionari indiferenți și corupți.“ Vandenberg a vorbit 
cu sute de victime ale traficului și cu lucrători în domeniul 
drepturilor omului care colaborează strâns cu ele. A auzit nume- 
roase povești îngrijorătoare despre complicitatea și corupţia 
poliţiei și a statului: 


Traficanţii folosesc adesea mita, uneori sub forma banilor lichizi, 
alteori a serviciilor sexuale gratuite, pentru a-i determina pe 
polițiști şi pe funcționari să închidă ochii la activitățile lor, 
pentru a câștiga protecție şi pentru a ocoli granițele presupuse 
impenetrabile. Complicitatea nu numai că garantează impuni- 
tatea pentru traficanţi; ea trimite şi un mesaj femeilor trafi- 
cate, anume că traficanții se bucură de impunitate şi că ele 
nu pot scăpa. 


Vandenberg și-a făcut din nou cunoscute opiniile în februa- 
rie 2002, la o conferință având ca ţintă traficul de persoane 
organizată la Viena de Federaţia Internaţională pentru Drepturile 
Omului de la Helsinki. Pe parcursul a două zile de dezbateri 
intense, activiștii pentru drepturile omului și-au exprimat în 
repetate rânduri îngrijorarea cu privire la rolul autorităţilor sta- 
tului în circuitul traficului de persoane. Participanţii au prezentat 

câteva exemple de corupţie, complicitate și nepăsare a oficialilor 
guvernamentali, poliției, paznicilor de frontieră și funcţionarilor 
judecătorești din multe țări de origine, de tranzit și de destinaţie 
finală. În aceste povești sordide erau implicați și soldați din 
trupele ONU de menţinere a păcii și personalul a numeroase 
organizații umanitare internaţionale. 

La conferința din Viena, a fost discutat un incident oribil 
în care niște grăniceri polonezi au luat parte la răpirea a două 
ucrainence. Paznicii le-au scos pe femei cu forța dintr-un auto- 
buz și le-au predat traficanţilor care așteptau într-o mașină. 
Acestea au fost duse la un hotel din apropiere de Varşovia, unde 
au fost vândute la o licitaţie desfășurată sub protecţia postului 
local de poliţie. 

Un alt lucrător în domeniul drepturilor omului prezent la 
conferință a vorbit despre o întâlnire informală cu oficiali ai 
poliţiei din Republica Moldova, unde corupția legată de traficul 
de persoane este adânc înrădăcinată la cel mai înalt nivel al guver- 
nului. Lucrătorul a fost avertizat „prietenește și cu diplomaţie“ 
de poliţie să nu-și pună prea mari speranţe sau să nu depună 
prea multe eforturi pentru campanii și activități antitrafic. Ele 
vor eşua, i s-a spus, „din cauză că în această afacere sunt im- 
plicați oameni importanți și puternici“. 

Corupţia din jurul traficului de persoane este atât de bine 
statornicită, încât poate submina eforturile celor care lucrează 
cu femei care au fost salvate. Acest lucru a fost explicat la un 
seminar pe tema traficului de persoane care a avut loc în Portoroz, 
Slovenia, în iunie 2002. La încheierea dezbaterilor, delegații 
au trimis o scrisoare urgentă Consiliului Europei, care a finanțat 
evenimentul: 


În cadrul seminarului de la Portoroz, reprezentanți ai orga- 
nizațiilor antitrafic au declarat că unii dintre ei au fost supuși 
unor presiuni din partea unor oficiali guvernamentali pentru 

a nu furniza informaţii despre problemele generate de corupție. 
Unele dintre ONG-uri au fost ținta unor avertismente directe 
ale reprezentanților guvernamentali ai țărilor [în care lucrează] 
înainte şi în timpul conferinței. Li s-a spus ce informaţii să 
dea despre situația traficului de persoane şi în special a corupției. 
Se crede că unele dintre ONG-uri au evitat să vorbească deschis 
despre cazuri de corupție în care erau implicaţi reprezentanți 
ai instituțiilor guvernamentale. Am putea crede că motivul unui 
asemenea comportament este teama de a se confrunta cu aceiași 
reprezentanți guvernamentali cu care trebuie să coopereze 
odată întorși în ţările lor de origine, în cadrul activităților de 
combatere a traficului. 


În nenumărate rapoarte întocmite începând cu anul 2000, 
Departamentul de Stat al SUA a identificat o lungă listă de 
foste state sovietice şi de țări din Europa de Est unde corupția 
este un mod de viață. În Rapoartele sale de țară privind dreptu- 
rile omului publicate în martie 2002, se arăta că în Belarus „există 
date care sugerează implicarea unor milițieni corupți“ în traficul 
de femei și fete. Un alt raport cu privire la Bulgaria afirmă că 
„femeile nu au încredere în poliţie atunci când trebuie să denunțe 
cazurile de prostituție forţată și de trafic de persoane. Profitu- 
rile sunt atât de mari, încât poliţia poate fi mituită“. Raportul 
observă că în acea ţară corupția a atins proporţii imense. Același 
raport asupra Georgiei precizează că cetățenii „nu au încredere 
în poliție din cauza nivelului ridicat de corupţie a polițiștilor. De 
exemplu, ei au informaţii despre existenţa cartierelor cu prosti- 
tuate și despre cazuri de prostituție a minorelor, dar nu fac nimic 
să oprească aceste activități. Lucrează în colaborare [cu peștii] 
şi profită de pe urma acestei afaceri“. Raportul de ţară privind 
Republica Moldova menţionează „corupţia larg răspândită și 
legăturile oficialilor guvernamentali și ale poliţiei cu grupurile 
de crimă organizată“ din rețelele traficului de persoane. 

Corupţia din Rusia a fost menţionată în repetate rânduri 
în numeroase rapoarte ca factorul-cheie din spatele acestui comerț. 
Se menţionează faptul că rusoaicele, „când se întorc în ţară, 
nu au curajul de a face plângeri la poliție împotriva agenţiilor 
care le-au recrutat. Atitudinea lor pasivă se explică fără dubii 
prin teama de crima organizată și neîncrederea generală în 
organele de aplicare a legii din Rusia“. Același lucru este valabil 
şi pentru Ucraina, unde „poliţia locală și grănicerii au fost mituiţi 
ca să ignore activităţile traficanților de persoane“. Unele rapoarte 
afirmă că „autorităţile publice locale au fost complice sau au 
colaborat cu grupurile de crimă organizată în traficarea femeilor 
în străinătate“ 

Dar nu numai fostele state sovietice și țările din Europa de 
Est se scaldă în corupţie. Banii, puterea și influenţa pe care le 
obţine crima organizată din industria sexului fac ca poliţişti 
şi oficiali guvernamentali lacomi din lumea întreagă să devină 
ţinte ușoare pentru infractori. Rapoartele și studiile interna- 
ţionale sunt pline de astfel de relatări oriunde sunt descoperite 
femei traficate. Cea mai gravă formă de corupție este, fără îndoială, 
cea în care este implicată poliţia, al cărei rol este de a-i servi 
şi proteja pe oameni, iar cea mai slabă verigă din acest lanţ 
ierarhic este de obicei polițistul aflat în patrulare. Încălcarea 
îndatoririlor merge de la pasivitate — ignorarea, tolerarea sau 
evitarea acţiunii — până la blocarea intenţionată a anchetelor, 
inclusiv avertizarea infractorilor cu privire la raziile iminente 
şi acceptarea mitelor și a favorurilor sexuale. Grecia și Israel sunt 
două țări care ar trebui să se comporte mai responsabil în chesti- 
unea drepturilor omului și ele au făcut obiectul unor critici 
internaţionale dure în ceea ce privește corupția poliţiei în comer- 
qul legat de traficul de persoane. 

Grecia a fost zguduită în mai multe rânduri de acuzaţii de 
corupţie generalizată a poliţiei. Pentru proxeneţii a aproximativ 
20 000 de femei străine, majoritatea din Ucraina, Rusia, Republica 

Moldova, Bulgaria, România și Albania, asigurarea contracost 
a protecţiei poliţiei este o tranzacţie comercială obișnuită. 
Femeile sunt introduse ilegal în ţară chiar sub privirile vigilente 
ale grănicerilor și ale poliţiştilor greci, pentru a lucra ca prosti- 
tuate nedeclarate în bordeluri, baruri și saloane de masaj erotic. 
Rezultatul: Grecia a devenit un magnet pentru turismul sexual. 
Înainte de căderea Cortinei de Fier, Grecia nu avea mai mult 
de 2 000 de așa-numite prostituate ilegale, majoritatea local- 
nice. În prezent, vizibilitatea comerțului de stradă este de-a 
dreptul uluitoare. 

Gregoris Lazos, profesor la Universitatea Pantheon din Arena, 
care a condus timp de zece ani un studiu asupra tendinţelor feno- 
menului prostituţiei, a conchis că Grecia a devenit un important 
„centru de prelucrare“ mondial pentru prostituatele din Europa 
de Est. El a descoperit că multe dintre femeile traficate în comerțul 
din Grecia sunt revândute pe piața de carne vie peștilor din 
Turcia, Orientul Mijlociu și din întreaga Europă. Iar factorul 
principal din spatele succesului uluitor al acestui comerț „este 
corupţia. Nu poţi conduce afaceri ilegale atât de mari și atât 
de complexe fără funcţionari corupți“ 

Dimitris Kyriazidis, preşedinte al Confederaţiei Panelenice 
a Poliţiştilor, și-a șocat concetățenii în aprilie 2001, când a recu- 
noscut public implicarea poliţiei „în reţele care fac trafic ilegal 
de femei“ în Grecia. Au urmat apoi mai multe complicaţii 
internaţionale. 

În iulie 2001, guvernul SUA s-a implicat puternic în pro- 
blema dezastrului reprezentat de traficul de ființe umane publi- 
când prima sa evaluare mondială anuală și realizând un clasament 
de douăzeci și trei de țări, inclusiv Grecia, aflată pe ultimul loc. 
Departamentul de Stat a arătat că Grecia nu făcuse eforturi semni- 
ficative pentru a combate traficul de persoane, nu recunoscuse 
public că traficul de persoane este o problemă, nu pusese în prac- 
tică o legislaţie antitrafic cuprinzătoare, îi urmărise rareori în 

justiţie pe traficanţi și le dăduse pedepse ușoare când aceștia 
au ajuns în fața instanţei. Corupţia din cadrul poliţiei și a grăni- 
cerilor era, de asemenea, menţionată ca o „problemă majoră“ 
La puţin timp după publicarea acestui raport, Human Rights 
Watch a făcut public un „memorandum“, un raport extrem 
de critic, de patruzeci și una de pagini, privind problema trafi- 
cului de femei în Grecia, în care se afirma că acest trafic „implică 
adesea complicitatea poliţiei şi corupţia unor funcţionari de 
la serviciul de imigrație. De fapt, mulți cred că fenomenul inter- 
național al traficului de femei pentru prostituție forțată nu ar 
putea exista, la orice nivel, fără implicarea acestor funcţionari.“ 
Ziarele grecești au publicat dovezi ale unor numeroase cazuri 
de implicare a poliţiei, inclusiv prin eliberarea de permise de 
şedere și de muncă false pentru femeile care lucrează ilegal, în 
condiţii îngrozitoare, ca sclave sexuale pentru bandele grecești 
şi albaneze din toată ţara. Un incident stânjenitor a avut loc 
la sfârșitul lui octombrie 2000, când poliţia din orașul Salonic, 
din nordul Greciei, a făcut o razie la un club de striptease sus- 
pectat că ascundea femei traficate. Au eliberat șase fete. Câteva 
ore mai târziu, polițiștii au descoperit că acest club, Tutti Frutti, 
era un sponsor important al revistei bilunare a sindicatului poliției. 
Două luni după aceea, a apărut un titlu senzațional în coti- 
dianul Eleftherotypia: Departamentul de Afaceri Interne al poliţiei 
a descoperit o importantă rețea de prostituție și proxenetism 
condusă, se pare, de ofiţeri din regiunea centrală Tesalia. Con- 
form raportului confidenţial ajuns în mâinile presei, această 
rețea — cunoscută pe plan local sub numele de „mașina de carne“ 
— traficase în jur de 1 200 de femei din Europa de Est în Grecia 
pentru a munci ca prostituate, strângând, în zece ani, câștiguri 
ilicite de peste 100 de milioane de dolari. În această rețea erau 
implicați poliţişti cu diferite funcţii din orașele Karditsa și 
Trikala, precum și oameni de afaceri respectaţi, un angajat al 
procuraturii, care se presupune că a încercat să extorcheze bani 

de la reţea, precum și două gărzi de corp ale unui membru 
influent al parlamentului. Una dintre femeile cumpărate și 
folosite de rețea a spus unui judecător că polițiștii frecventau 
barul în care ea lucra. Ziua veneau în uniformă să verifice dacă 
actele clubului erau în regulă, iar noaptea se întorceau în civil 
pentru servicii „gratis“ 

Într-un incident din cale afară de scandalos petrecut în 1988, 
un ofițer de poliţie în exercițiu și un fost poliţist au fost arestaţi 
în timpul unei razii într-un apartament din Atena, unde două 
ucrainence erau închise și forţate să se prostitueze. Vecinii le-au 
spus ofiţerilor de la biroul pentru străini, care conduceau opera- 
ţiunea sub acoperire, că femeile erau bătute mereu pentru a 
se supune. Deși vecinii s-au plâns în mai multe rânduri postu- 
lui local de poliție de ţipetele care se auzeau din apartament, 
nu s-a luat nici o măsură. Polițistul arestat în timpul raziei lucra 
la acel post de poliție, iar anchetatorii au dat de un album cu 
fotografii ale bărbatului, îmbrăcat adesea cu diferite articole 
ale uniformei de serviciu, în timp ce se afla în pat cu diverse 
femei tinere. 

În cazul menţionat mai devreme, al sinuciderii lui Irini 
Penkina din 1998, poliţia a primit, de asemenea, mai multe 
plângeri de la unii locatari ai clădirii în care ea și alte trei femei 
erau ținute. Toate apelurile au rămas fără urmări. S-a primit chiar 
şi un telefon anonim la postul de poliţie din Salonic în ziua de 
dinaintea sinuciderii ei. Poliţia nu a acţionat nici de data aceasta. 
Cu doar câteva luni mai devreme, trei poliţişti din aceeași cir- 
cumscripţie au fost arestaţi sub acuzaţia de protejare a rețelelor 
de prostituție din acel oraș. 

După fiecare scandal stânjenitor, politicienii greci promit 
solemn că vor susține o campanie pentru depistarea polițiștilor 
şi funcţionarilor corupți și că vor pune capăt traficului de carne 
vie. În efortul lor de a stăvili furia publică, ei promit acţiuni 
rapide şi schimbări concrete. O serie de razii orchestrate sunt 

efectuate la bordeluri cunoscute. Femeile traficate sunt arestate 
şi expulzate. Peștii și polițiștii corupți sunt arestați și puși sub 
acuzare, dar apoi totul se linişteşte, cazurile sfârșind împotmo- 
lite în sistemul judiciar, despre care Departamentul de Stat 
american spune că este „lent și ineficient“ În Grecia, pentru 
cazurile penale este nevoie de obicei de aproape optsprezece 
luni pentru ca acestea să ajungă să fie judecate, cu puţin timp 
înainte de expirarea perioadei maxime de detenţie provizorie. 
Este nevoie, în medie, de opt ani pentru a se ajunge la o decizie 
finală. Având în vedere această situaţie, nu este de mirare că, 
de multe ori, traficul de persoane reintră rapid în acţiune odată 
ce s-au stins reflectoarele. 


Corupţia poliţiei stă, de asemenea, la baza problemei trafi- 
cului de persoane în Israel. Dar în ciuda nenumăratelor acuzaţii 
împotriva poliţiştilor în exerciţiu și a foştilor polițiști, această 
situaţie sordidă nu agită prea mult cercurile guvernamentale 
şi politice. În micul ei birou din Tel Aviv, Nomi Levenkron a 
enumerat pe nerăsuflate un număr alarmant de cazuri docu- 
mentate de ea, care denotă implicarea poliţiei. 


Nu pot sublinia îndeajuns amploarea fenomenului mitei printre 
politistii israelieni, mulţi dintre ei colaborând nestingheriţi cu 
peştii și traficanții. Mai mult decât atât, mulți polițiști sunt 
clienți obișnuiți ai bordelurilor. Acest lucru le împiedică pe 
multe victime să se plângă împotriva agresorilor lor, întrucât 
privesc această situaţie ca pe o colaborare între agresori şi auto- 
rități, care nu le lasă nici o şansă de scăpare. 


Sigal Rozen, responsabila Liniei telefonice de urgenţă pentru 
lucrătorii migranţi din Tel Aviv, a spus că, în unele cazuri, poli- 
ţiştii „primesc reduceri datorită bunelor lor relaţii cu proprie- 
tarii de bordeluri“. Ea a adăugat că „cele mai grave cazuri pe 
care le cunoaștem sunt cele ale unor polițiști care erau implicați 

activ în cumpărarea și vânzarea femeilor sau ale unora care au 
dus femeile arestate înapoi la peștii lor în schimbul unei fru- 
moase sume de bani“ 

Așezată la biroul ei, pe care se aflau teancuri mari de dosare 
despre victime ale traficului care au fost salvate, Rozen a relatat 
povestea unei tinere rusoaice, numită Larisa, pe care a întâl- 
nit-o în primăvara anului 2001, în timpul unei vizite la închisoarea 
pentru femei Neveh Tirza din afara Tel Avivului. Ceea ce i-a 
stârnit bănuielile a fost faptul că autorităţile făceau eforturi spe- 
ciale pentru a grăbi expulzarea femeii. 

Povestea Larisei este asemănătoare cu cea a multor Natașe 
din Israel. Ea a răspuns unui anunţ dintr-un ziar local rusesc 
ce oferea de lucru tinerelor femei ca „au pair“. A contactat agenţia 
recrutoare, care i-a explicat că legea israeliană îi interzicea să 
lucreze legal în ţară și că agenţia va trebui să pregătească docu- 
mente false pentru ea şi să o introducă ilegal în Israel prin Egipt. 
Dorind cu disperare să obțină o slujbă, Larisa a acceptat. A 
fost dusă cu avionul la Cairo şi apoi transportată prin Deșertul 
Sinai până într-o zonă pustie din apropierea frontierei israe- 
liene. De acolo, ea, împreună cu alte câteva femei, a fost dusă 
pe jos de contrabandiști beduini într-un oraș israelian de frontieră, 
de unde a fost luată de un evreu rus și dusă cu mașina la Tel 
Aviv. Odată ajunsă în oraș, Larisa a aflat adevărata ei soartă. 
A fost vândută unui pește israelian, care i-a spus că va trebui 
să lucreze ca prostituată. Potrivit lui Rozen, 


când şi-a dat seama de situaţia dificilă în care se afla, a refuzat 
să coopereze. Era foarte frumoasă. Era foarte tânără şi foarte, 
foarte populară. Nu și-a acceptat niciodată situația, refuzând 
să-și spună: „Bine, am venit aici să fiu «au pair», dar trebuie 
să câștig bani ca să scap de aici. A refuzat să muncească şi a 
fostviolată în mai multe rânduri. Plângea tot timpul. O săptămână 

după aceea, poliția a făcut o razie în bondelul în care se afla. 
Mi-a spus că era foarte fericită când a fost arestată. 


Larisa a declarat că polițistul care a arestat-o a condus-o în 
afara postului de poliție, a urcat-o într-o mașină de poliţie și a 
plecat la Ierusalim unde, a spus Rozen, „a vândut-o unui alt peşte 
pentru un pumn de dolari“ 


Era întru totul pregătită să depună mărturie la tribunal despre 
ceea ce se întâmplase, dar poliţiştii, așa cum era de așteptat, 
nu se arătau nerăbdători să-i asculte povestea sau să declan- 
seze o anchetă completă. Nici nu s-au deranjat să ancheteze. 
Au spus că faptul că ea pusese condiția să rămână în Israel 
dacă depunea mărturie era o dovadă că mintea. Cum au ajuns 
la o asemenea concluzie? Nu ştiu. Însă auzisem numai o ver- 
siune asupra faptelor şi nu am obținut niciodată versiunea 
poliției, pentru că nu au vrut să o ofere. Larisa a fost în cele 
din urmă expulzată, iar polițistul pe care ea îl acuză de a fi 
vândut-o probabil că încă lucrează în cadrul poliției israeliene. 


Neobosită în misiunea ei de a opri traficul în ţara sa natală, 
Nomi Levenkron a apărut pe prima pagină a ziarelor în mai 
2001, când a înaintat o cerere neobişnuită Înaltei Curți de Justiţie 
a Israelului. A cerut ca aceasta să dez ordin poliţiei să asculte 
mărturia a patru dintre clientele ei și să verifice acuzaţiile pe 
care acestea le făceau împotriva peștilor lor. 

„Am susținut că poliţia pare să ignore sistematic cererile femei- 
lor străine care se află în detenţie și care vor să furnizeze infor- 
maţii ce i-ar putea incrimina pe peștii lor israelieni“, a spus ea. 

În aceeași cerere se mai solicita ca poliţia să explice modul 
în care abordează problema femeilor traficate, sugerând direct 
că inacţiunea lor „se poate datora posibilităţii ca proprietarii 
bordelurilor în care sunt folosite femeile să fie în termeni buni 
cu polițiștii și, de asemenea, faptului că polițiștii se numără printre 

clienţii bordelurilor. Unii poliţişti vin în uniformă la bordeluri 
pentru a obţine servicii“ 

Levenkron a evidenţiat cazul uneia dintre clientele sale, o 
femeie ucraineană de douăzeci și patru de ani, care a fost trecută 
ilegal în Israel, în decembrie 2000, din Egipt, prin deșertul Sinai. 
I se promisese o slujbă de chelneriță, dar, până la arestarea ei 
în martie 2001, fusese forțată să lucreze pentru o agenţie de dame 
de companie în Tel Aviv. În cererea sa, Levenkron declară: 


A fost vândută unui proxenet pentru 5 000 de dolari. El a 
folosit-o într-un salon din strada Pinsker nr. 40 din Tel Aviv, 
șapte zile pe săptămână, de la ora 10 dimineața până la 5 di- 
mineaţa a zilei următoare, în schimbul a cincisprezece shekeli 
pe zi pentru țigări şi douăzeci de shekeli pentru mâncare. 
Femeilor care munceau în apartament nu li se permitea să iasă 
decât însoțite (de un peşte), iar când proprietarii plecau din 
apartament, le încuiau pe femei înăuntru. 


Proprietarii au fost identificați ca fiind doi frați, David și Meir. 
Victima nu le cunoştea numele de familie. Cererea precizează 
apoi că, în perioada în care ucraineanca a lucrat la bordel, acolo 
veneau adeseori poliţişti în uniformă, care, după spusele ei, păreau 
a fi în termeni buni cu proprietarii. David chiar s-a lăudat femeilor 
de câteva ori că nu aveau motive să se teamă că vor fi arestate, 
deoarece el avea legături cu poliția, legături care constituiau o 
„poliţă de asigurare“ împotriva arestării. Această poliţă de asi- 
gurare a fost folosită în martie 2001, se arăta în cerere, când 
trei dintre femeile care lucrau la bordel au fost arestate, dar au 
fost aduse înapoi peştelui lor mai târziu, în aceeași zi. 

Avocata a menţionat, de asemenea, experiențele dureroase 
ale altor trei femei — două din Republica Moldova, cu vârsta 
de optsprezece şi, respectiv, douăzeci și doi de ani, și una din 
Ucraina, de douăzeci și unu de ani. Toate au fost introduse 
ilegal în Israel, pe uscat, prin Egipt, și puse să lucreze într-un 

bordel din orașul Be'er Sheva. Pe o perioadă de câteva luni, 
femeile au fost „obligate să accepte în medie optsprezece clienți 
pe zi. Când nu lucrau, erau încuiate în apartament. Printre clienții 
obișnuiți erau și poliţişti, care le arătau femeilor legitimaţiile lor“ 
Mai mult, femeile „l-au identificat pe polițistul venit să le aresteze 
ca fiind un client care fusese la bordel cu două sau trei zile înainte. 
Polițistul care le-a interogat la post și le-a luat amprentele fusese 
la bordel, în calitate de client, în dimineața arestării“ 

Toate cazurile menţionate în cerere au devenit contestabile 
odată cu expulzarea femeilor. 

În mai multe rânduri, Levenkron a ridicat problema poli- 
ţiştilor care merg la bordel în calitate de clienţi, atât în faţa șefului 
poliţiei, cât și în fața comandantului direcției din Ministerul 
de Justiţie care anchetează comportamentul poliţiştilor. „Răs- 
punsul a fost de fiecare dată același: nu se poate face nimic. Deși 
acest comportament nu este demn de un poliţist, el nu con- 
stituie totuși o infracțiune.“ 


Până şi faptele demne de dispreţ ale celor mai mici funcţionari 
pot avea repercusiuni dramatice. Așa s-a întâmplat în cazul unei 
reţele de trafic de persoane deosebit de periculoase care s-a format 
la Praga, capitala Republicii Cehe, și a ajuns în Statele Unite. 

Într-o dimineață ceţoasă de august, în 1996, Michael Bayer — 
un agent special, solid, de 1,85 m, de la departamentul de com- 
batere a falsificării vizelor din cadrul Biroului de Securitate 
Diplomatică al Departamentului de Stat american din Washington 
— s-a așezat comod la biroul lui, a deschis computerul și a desco- 
perit câteva mesaje. Unul, urgent, era de la un ofițer respon- 
sabil cu securitatea la ambasada americană din Praga: un polițist 
ceh venise la ambasadă cu o zi înainte, furnizând o informaţie 
confidențială despre o bandă de infractori care introduceau 
ilegal femei tinere în Statele Unite. 

Bayer a răspuns prompt că o să vadă ce putea afla de acolo 
unde se găsea, pe celălalt mal al oceanului. Dar înainte de a porni 

orice investigații, a primit un alt e-mail, chiar în ziua următoare, 
de la departamentul antifraudă al afacerilor consulare din 
Washington. Munca acestui departament constă în monitori- 
zarea tentativelor de fraudă în materie de imigrație vizând Sta- 
tele Unite. Acel e-mail îi atrăgea atenţia asupra recentei sosiri 
a unor femei celibatare din Cehia la Aeroportul Kennedy din 
New York. Aveau vize de intrare în SUA valabile, dar era ceva 
suspect în legătură cu documentele de călătorie. Toate erau 
completate într-un mod foarte asemănător, un indiciu de 
fraudă. 

„Asta, plus cealaltă informaţie confidențială, și, bingo, ştiam 
că ceva nu era în ordine“, a relatat agentul. 

Ancheta lui Bayer a căpătat brusc un suflu nou. Secţia con- 
sulară din Praga a început să caute prin toate formularele pentru 
viză un element recurent. Nu a durat mult până să-l găsească. 

„Toate formularele acestea au fost completate cu aceeași adresă 
de destinaţie, una din New York, și anume un hotel undeva pe 
lângă 10th Avenue și Strada 49, în partea mai sordidă a zonei 
Times Square“, a spus Bayer. „Era o zonă cunoscută pentru prosti- 
tuţie. Deci era destul de clar că aveam de-a face cu o rețea de 
prostituție care se îndrepta direct spre New York.“ 

Zonaera ţinută sub supraveghere de o echipă de poliţişti sub 
acoperire, dar nu s-a descoperit nimic. 

„Era o zonă aglomerată și nu ne puteam da exact seama cine 
ce făcea. Era multă lume acolo. Așa că nu am aflat mare lucru. 
Dar știam că niște femei tinere din Cehia veneau în State și 
ştiam unde urmau să se ducă odată ce ajungeau în zonă.“ 

Informaţiile culese de poliția cehă au dezvăluit că femeile ple- 
cau din Praga în grupuri de câte trei sau patru odată și că, timp 
de patru ani, nu mai puţin de 200 de femei au fost introduse 
ilegal în New York. 

„Am văzut într-adevăr unele dintre grupuri sosind și, foarte 
curând, a devenit clar cine era implicat și ce se întâmpla“, a 
spus Bayer. 

Doi expatriaţi cehi pe nume Ladislav Ruc și Milan Lejhanec 
le întâmpinau pe femei la Aeroportul Kennedy. Ruc, pe atunci 
în vârstă de treizeci și opt de ani, era creierul operaţiunii. Era 
un bărbat corpolent căruia îi plăcea să joace rolul unui șef 
mafiot. Avea o privire care intimida. Era un împătimit al cul- 
turismului și-și purta părul dat cu gel legat într-o coadă. Umbla 
îmbrăcat cu tricouri mulate, cizme de cowboy, costume lucioase 
de prost gust și purta bijuterii ostentative. Odată, a sosit la o 
nuntă cehă în Queens într-un Rolls-Royce avându-l ca șofer 
pe Lejhanec, locotenentul lui de încredere. Lejhanec avea de 
cele mai multe ori rolul de lacheu. La douăzeci și șapte de ani, 
era un infractor profesionist, având cazier judiciar în Republica 
Cehă pentru transport de mașini furate. A mai fost condamnat 
şi pentru că a fost prins când încerca să vândă explozibili plastici 
furaţi dintr-un depozit al armatei. Mai erau câțiva expatriați 
cehi în bandă, dar Ruc era șeful. 

După identificarea actorilor principali și stabilirea modului 
lor de operare, Bayer a decis că era timpul să facă presiuni și 
a cerut ajutorul poliţiei din New York. 

„Mi-au aranjat o întâlnire cu niște poliţişti de la brigada de 
moravuri care se ocupau şi de crima organizată. Erau crema 
cremelor. Am început să le povestesc contextul situaţiei, când 
un detectiv mă întrerupe și spune: «Ştii ce? Tocmai am ares- 
tat o femeie pentru prostituție, care cred că a fugit din aceeași 
bandă.»“ 


Agentul a notat detaliile și a stabilit o întâlnire. 


Era ofticată rău pe tipii ăştia şi era mai mult decât dispusă 
să vorbească de toată înscenarea şi să dea detalii despre cine 
ce a făcut. Apariţia ei a provocat o adevărată întorsătură în 
acest caz, pentru că ne-a furnizat foarte multe detalii. Singura 
problemă cu ea era că era îngrozită de tipii ăştia, din cauză 
că sunt masivi, înspăimântători şi răi. Chiar credea că ei pot 


146 


ucide pe cineva pentru 500 de dolari. Așa că era important 
pentru mine să încerc să lucrez cu ea atât cât puteam şi să o 
conving să încerce să mă îndrume spre alte fete, pentru că acum 
aveam un martor, dar asta nu era de ajuns. 


Ceea ce a aflat Bayer de la anonima lui a fost modul intim 
de funcţionare a afacerii ilegale a bandei. Ea a descris cum 
femeile erau recrutate prin anunţuri publicate în ziare locale 
din Cehia pentru slujbe de dansatoare, chelneriţe și manechine. 
Ele erau întâmpinate de recrutori la gara principală din Piaţa 
Wenceslas, în Praga. Femeile nu trebuiau să se aventureze în 
ambasada americană cu o poveste inventată și să spere că va 
fi bine — membrii bandei le trimiteau direct la un angajat anume 
de la serviciul de vize, care le ştampila automat formularul. În 
decurs de câteva zile, urmau să plece spre New York. Ruc și 
Lejhanec le-au luat de la aeroport și le-au dus într-unul dintre 
cele trei apartamente pline de șobolani și gândaci din Queens, 
unde femeile trăiau numai cu ce aveau în valize și dormeau 
pe saltele întinse direct pe podea. 

Femeile au fost puse imediat să muncească în schimburi exte- 
nuante de zece ore în saloane de peep show-uri, aproape de Times 
Square. Principalele două stabilimente de acest fel erau Play- 
pen — un băruleţ sordid, cu ferestre camuflare, la parter — și 
Playground, la etajul al doilea, deasupra unui sex-shop pe Eighth 
Avenue, înțesat de boxe pentru peep show-uri. 

„Poliţiştii de la brigada de moravuri mi-au spus că mai de 
mult Playpen și Playground erau notorii pentru clienții lor toxi- 
comani, genul de locuri unde se adună pleava societăţii“, a 
povestit Bayer. „Apoi au spus că în locurile astea două au început 
să fie aduse toate aceste femei frumoase din Cehia și alte femei 
străine și, dintr-odată, au început să adune cașcavalul.“ 

În separeurile destinate peep show-urilor, clienţii intră 
într-o cameră de dimensiunile unui dulap și introduc monede 
de 25 de cenți într-o despărţitură. Un ecran de metal se ridică 

automat pentru aproximativ un minut, după care coboară. De 
cealaltă parte, într-o nișă, erau niște femei goale. În schimbul 
unei sume, voaiorii puteau întinde mâna ca să le pipăie. Dar 
înainte de a se lăsa atinse, fetele trebuiau să ceară un bacșiș. 

„Ăsta era tipul de limbaj folosit pentru tranzacţie“, a expli- 
cat Bayer. „Ei bine, pentru fiecare parte a corpului exista un 
preţ. Ceva de genul unei planșe dintr-o măcelărie, care arată 
cum se tranșează carnea pe sortimente. Preţul curent era de 
doi dolari pentru sâni, trei dolari pentru fese şi cinci dolari 
pentru contactul genital. Contactul se făcea prin gaura cabinei 
de peep show.“ 

Conform legislației din New York, acest gen de activitate 
sexuală este ilegal și intră sub incidența legii prostituţiei. Totuși, 
proprietarii cluburilor s-au gândit că pot ieși basma curată cerând 
femeilor să ceară nu o taxă, ci un bacșiș. 


Oricât câștigau fetele din bacşișuri, trebuiau să dea o parte 
lui Milan şi Larry (Ruc). lar partea care li se cuvenea în mod 
curent tipilor ăstora era de 100 de dolari pe zi de fată, iar ea 
trebuie să plătească suma asta șase zile pe săptămână. Vă ima- 
ginați că dacă esti pipăit pentru doi şi trei dolari odată, îți 
trebuie mult timp ca să faci 100 de dolari pe zi. Așa că e vorba 
de multă activitate în plus acolo, fie de o activitate a naibii 
de intensă în peep show-urile astea. 


În vreme ce Bayer îşi construia cazul împotriva lui Ruc și 
Lejhanec, în Republica Cehă ancheta s-a concentrat asupra 
angajatei necinstite de la ambasadă, o femeie cu cetăţenie cehă. 
Anchetatorii americani, cu ajutorul poliţiei cehe, au organizat 
un flagrant pentru a o prinde. 

„Am trimis acolo o tânără polițistă cehă, care a pretins că este 
una dintre clientele acestei femei și a mers de minune“, a spus 
Bayer. „Angajata a mărturisit imediat când a fost confruntată 
cu probele şi a fost de acord să coopereze în ancheta noastră. 

Ne-a spus că a eliberat, ea singură, peste o sută de vize cu 100 
de dolari bucata. Spera să câștige suficienți bani pentru a cumpăra 
un bar în Praga.“ 

Informaţiile ei au dus la arestarea unui număr de actori-cheie 
din Republica Cehă, inclusiv mama și fratele lui Lejhanec și 
un „om de afaceri“ care acţiona în afara orașului Partibitsa, aflat 
la aproximativ o oră distanță de Praga. 

„Acesta era de fapt centrul de unde lucrau ei și de unde recru- 
tau femei“, a explicat Bayer. „Acolo publicau anunţuri în unul 
dintre ziarele naţionale cehe pentru slujbe de chelneriţe, mane- 
chine şi bone.“ 

Întors la New York, a continuat energic investigaţiile la 
acest caz. 

„Cum timpul trecea, şi chestia asta dura de ceva luni, i-am 
cerut primului meu contact să-mi aranjeze o întâlnire cu alte 
fete care au fugit. Așa că, în cursul unui an, ea m-a dus la alte 
trei femei. Astfel, aveam acum patru femei care-mi spuneau 
aceleași poveşti.“ 

Razia a fost stabilită pentru data de 12 martie 1998. O echipă 
de ofițeri de la NYPD (poliţia orașului New York), de la servi- 
ciul de securitate diplomatică al Departamentului de Stat și de 
la Serviciul de Imigrare și Naturalizare (INS) au atacat baru- 
rile Playpen și Playground. 

„Aveam 150 de polițiști și agenți gata de acțiune. Ştiam foarte 
bine care era cel mai bun moment pentru a începe razia: acesta 
era, incredibil, dar adevărat, pe la cinci după-amiază, la ora de 
vârf când toţi oamenii de afaceri ies de la lucru. Acolo se duc 
mulți dintre ei înainte de se îndrepta către casă, la familiile lor.“ 

În urma raziilor, au fost salvate treizeci şi nouă de femei din 
Republica Cehă și Ungaria. Se pare că o altă bandă, condusă 
de un infractor numit Zoltan, se ocupa de comerţul cu femei 
din Ungaria. În birourile cluburilor, poliţia a găsit 250 000 de 
dolari, în bani gheaţă, droguri și câteva arme. 

Am mai pus mâna şi pe o mulţime de contracte ale acestor 
femei, cu pozele și vizele lor anexate. Toate astea erau nişte chestii 
foarte folositoare şi, în plus, în vestiarul femeilor era un afiș 
mare cu prețurile pe care trebuiau să le ceară pentru diferitele 
părți ale corpului lor. Asta era o dovadă directă. Acum aveam 
o listă mare de preturi din vestiar, şaisprezece martiori pe cinste 
numai din această razie şi o explicaţie cuprinzătoare a ce se 
întâmpla acolo. 


Echipele care au participat la arestare s-au dus și după sus- 
pecţii principali în Queens. L-au prins pe Lejhanec acasă la el 
şi au găsit o ascunzătoare de arme — pistoale automate de fabri- 
caţie israeliană și rusă —, precum și pașapoarte, vize, bilete de 
avion și un registru cu detalii despre banii luaţi de la fiecare 
dintre femei. Ruc nu era acasă la momentul respectiv, dar poliţia 
a găsit o mulțime de dovezi incriminante. Câteva zile mai târziu, 
şeful bandei s-a predat. 


Din acel moment, până prin iunie 1998, am adunat şi am 
creat referințe încrucișate pentru toate dovezile. I-am interogat 
pe toți martorii şi am oprit şapte care erau într-adevăr buni. 
Mai mult decât atât, aveam contractele de muncă, facturile 
pentru biletele de avion, datele INS la momentul intrării 
femeilor în țară şi vizele lor. Aveam deci un lung șir de docu- 
mente care implicau în mod clar această bandă în Republica 
Cehă şi în Statele Unite. Îi aveam la mână. Li se înfundase. 


La procesul din iunie 1999, Ruc și Lejhanec au pledat vino- 
vat și au fost condamnaţi la șaizeci de luni de detenţie, cu dispoziția 
de a fi expulzați de îndată ce terminau de îndeplinit pedeapsa. 
Totuși, o pedeapsă de cinci ani pentru traficarea şi brutalizarea 
atâtor femei nevinovate nu poate fi un motiv de descurajare. 
Curtea ar fi putut transmite un mesaj mult mai dur, unul care 
să-i facă. pe traficanţi să se gândească de două ori înainte de a 

intra în afacerea asta. În ceea ce le privește pe victimele lor, majo- 
ritatea au fost expulzare ori s-au întors, dezonorate, acasă la 
ele în Republica Cehă. 


Exemplele care demonstrează complicitatea la nivel de sistem, 
nepăsarea și corupţia abundă pe scena traficului de persoane din 
lumea întreagă. Este de mirare uneori că există totuși femei 
care sunt salvate. Şi atunci când sunt salvate, majoritatea sunt 
tratate ca niște prostituate. Motivul este simplu: dacă un poliţist 
ar recunoaște că a folosit pe vreuna dintre aceste femei, atunci 
ar trebui să se confrunte cu acuzaţia de viol. 

Pentru majoritatea femeilor traficate, „dușmanul îi include 
pe polițiști, grăniceri și pe polițiștii de la imigrație. Dar mai 
există un dușman înspăimântător printre oamenii în uniformă: 
militarii. În regiuni sfășiate de război și aflate sub controlul 
trupelor ONU de menţinere a păcii și al soldaţilor americani, 
cuvintele „democrație“ și „pace“ sună a gol pentru miile de femei 
traficate închise în baruri și bordeluri din apropierea bazelor 
militare. În aceste cocioabe îndepărtate şi ascunse vederii, fetele 
de cincisprezece ani sunt o ţintă ușoară... iar viol este doar un 
alt cuvânt pentru repaus și recreere. 


8. Nopti în Bosnia 


„Am făcut o petrecere de Crăciun acolo unde aveau toate sclavele 
acestea. Un tip a adus trei fete la petrecere“ (Benjamin Johnston, 
fost lucrător la Dyncorp, angajat să repare elicoptere la o bază militară 


a SUA). 


În decembrie 1995, după încetarea unui violent război de 
patruzeci și două de luni împotriva forțelor conduse de Serbia, 
peste 50 000 de soldaţi din trupele NATO de menţinere a păcii 
au intrat în Bosnia și Herţegovina pentru a reinstaura legea și 
ordinea. Numeroși luptători sârbi au fost arestați, acuzați de viol 
şi trimiși la Haga pentru a fi judecaţi pentru crime de război. 
Dar, în perioada de pace care a urmat, mii de femei și fete — răpite 
din Europa de Est și forțate să lucreze ca sclave sexuale în barurile 
şi bordelurile răspândite prin satele de munte ale Bosniei — au 
devenit o ţintă ușoară pentru zecile de mii de soldaţi din trupele 
ONU de menţinere a păcii și lucrătorii umanitari internaţionali 
veniţi în număr mare în regiune. Ironia este amară. Pe timp de 
război, violarea femeilor și copiilor inocenți este considerată o crimă 
de război odioasă. Pe timp de pace, lucrurile stau altfel. 


Olenka, o ucraineancă de nouăsprezece ani, stă în faţa mea 
într-o cafenea, fumând țigară după ţigară. Este înaltă și slabă, 
are fața palidă și părul vopsit blond, tuns scurt. Privindu-și fix, 
cu nervozitate, unghiile de un roșu rubiniu, povesteşte despre 
cele șase luni petrecute în infern, ca sclavă sexuală în orașul Tulza 
din nordul Bosniei. 

Olenka avea atunci numai șaptesprezece ani, însă coşma- 
rurile încă o bântuie. Trage lung din țigară și-și începe povestea. 

„Mă culcam cu opt până la cincisprezece bărbați pe noapte. 
Nu voiam să fac sex cu nici unul dintre ei. Dar, dacă nu făceam 

ce mi se spunea, proprietarul meu îmi spunea că voi fi omorâtă 
în bătaie. Era un om crud și violent. Nu era deloc bine să-l superi.“ 

Olenka crede că a fost violată de peste 1 800 de ori în lunile 
în care a fost ținută captivă. Fiecare bărbat îi plătea proprieta- 
rului 50 de dolari. Ea nu vedea niciodată vreun ban. Într-o seară 
deosebit de chinuitoare, a trecut prin miinile a doisprezece soldați. 
Bărbaţii erau zgomotoși, sărbătoreau ziua cuiva în bar. Unul 
dintre camarazii lor împlinise douăzeci și unu de ani. Ea era 
cadoul de aniversare... pentru întregul pluton. Orice voiau 
soldaţii de menţinere a păcii, ea era obligată să le dea. 

„Tot timpul a trebuit să zâmbesc și să-i fac să creadă că-mi 
place să fiu umilită în halul ăsta,“ a spus Olenka cu o voce șop- 
tită, abia auzită. „Bărbaţii ăia erau nişte animale. Nu le păsa că 
eu eram acolo ca prizonieră. Ei voiau pur și simplu sex.“ 

Nu știe numele nici unuia dintre bărbaţii care au folosit-o 
de-a lungul acelei perioade, dar își aminteşte uniformele și tresele 
care le împodobeau umerii: americani, canadieni, britanici, ruși, 
francezi. Mulţi dintre ei erau soldaţi. Unii erau poliţişti din 
cadrul misiunii ONU. Alţii făceau parte din miile de lucră- 
tori — fie din cadrul nenumăratelor agenţii internaţionale, fie 
din cadrul ONU -— care umpluseră regiunea după conflict. A 
cerut ajutor de multe ori. Unii dintre „clienţii ei obișnuiți“ inter- 
naţionali aveau telefoane mobile atârnate de centură. I-a rugat 
să o lase să dea doar un telefon. 

„Toţi au refuzat. Nu le păsa decât că mă cumpăraseră pentru 
O oră și că eram acolo pentru plăcerea lor. Unul dintre ei i-a spus 
proprietarului că am cerut să-i folosesc telefonul. Pentru asta, 
am fost bătută și ținută trei zile flămândă într-un beci.“ 

Când Olenka a fost în cele din urmă arestată în cursul unei 
razii la bar, i-a recunoscut pe opt dintre „clienţii“ ei printre 
polițiștii care au efectuat razia. Unii făceau parte din Forţa 
Internaţională de Poliţie din cadrul Misiunii ONU (IPTE), alții 
din poliţia locală. După arestare, a fost chestionată de o lucrătoare 

internaţională în domeniul drepturilor omului. „I-am povestit 
despre soldați, poliţişti și lucrătorii internaţionali, dar nu s-a 
întâmplat nimic.“ 

Două săptămâni mai târziu, Olenka a fost trimisă acasă — 
fără nici un ban, distrusă și dezonorată. Pentru Misiunea ONU 
din Bosnia-Herţegovina (UNIMIBH) însă, ea figurează în statistici 
ca fiind încă una dintre femeile traficate „salvate“ de IPTE 


Prostituţia este ilegală în Bosnia, dar de la război încoace 
a explodat. În această mică regiune, cu o populaţie de 3,5 mili- 
oane de locuitori, sunt acum mai mult de 260 de baruri. Acestea 
sunt de fapt bordeluri, unde sunt ţinute până la 5 000 de femei 
est-europene, care nu au devenit nimic altceva decât jucăriile 
soldaţilor şi ale personalului internațional. Chiar mulți dintre 
oamenii care au misiunea de a aduce stabilitatea în această regiune 
au recurs la ceea ce, în țările lor, le-ar fi adus acuzații de compli- 
citate, corupție, instigare la trafic, agresiune sexuală și viol. 
Nimic din această activitate nocturnă nu este o noutate pentru 
superiorii ONU; ei au încercat cu disperare să ţină totul secret. 
Secretul a fost însă dezvăluit pe 9 octombrie 2000 de o femeie 
de treizeci și nouă de ani din Nebraska, mamă a trei fete. 

Kathryn Bolkovac era unul dintre cei 2 100 de polițiști din 
cadrul IPTF din Bosnia-Herţegovina. Forța a fost creată cu scopul 
de a contribui la restabilirea legii și ordinii după război și de a 
pregăti o nouă generaţie de ofițeri pentru a menţine ordinea 
în regiune. În 1998, Bolkovac a semnat un contract de muncă 
pe trei ani cu IPTE Pentru ea era o șansă unică în viață, o şansă 
de a călători în străinătate şi de a face ceva important. A fost 
numită în post de DynCorp Inc., companie care angajează polițiști 
americani în numele Departamentului de Stat al SUA pentru 
a participa la misiuni ONU din toată lumea. DynCorp, cu sediul 
la Reston, Virginia, a fost angajată prin contract să recruteze 
până la 300 de polițiști IPTF pentru Bosnia-Herţegovina. 

Curând după sosirea la Sarajevo, lui Bolkovac i s-a cerut 
să preia conducerea Biroului pentru infracţiuni de natură sexuală 
al IPTE, o unitate care se ocupa de o gamă largă de infracțiuni 
şi anchete, inclusiv de traficul de sex, agresiunile sexuale și vio- 
lența domestică. În foarte scurt timp, s-a trezit copleșită de 
cazuri de trafic de persoane. Unul dintre rolurile ei era să le chestio- 
neze pe femeile salvate, iar în timpul acestor discuţii polițista 
a început să sesizeze o tendinţă alarmantă. În repetate rânduri, 
tinerele femei au dezvăluit că soldaţii din trupele de menţinere 
a păcii, lucrătorii ONU și poliţiştii internaţionali frecventau 
bordelurile în care ele fuseseră forţate să muncească. Totuși, 
oricât de ciudat ar părea, de fiecare dată când Bolkovac prezenta 
un raport, acesta dispărea, fără răspuns, de parcă ar fi intrat 
într-o gaură neagră. 

A decis să se ocupe personal de această problemă. Pe 9 octom- 
brie 2002, a rupt lanţul ierarhic și a expediat un e-mail exploziv 
la peste cincizeci de persoane cu funcţii de conducere, inclusiv 
Jacques Klein, reprezentantul special al Secretariatului General 
al ONU în Bosnia. Intitulat „A nu se citi de cei slabi de înger 
sau cu sentimente de vinovăţie“, mesajul ei acuza faptul că soldații 
NATO, lucrătorii umanitari și polițiștii ONU erau clienţi obiş- 
nuiţi ai barurilor în care erau sechestrare femei din Europa de 
Est, unele în vârstă de doar cincisprezece ani. 

Pe baza discuţiilor ei cu peste optzeci dintre aceste femei, 
Bolkovac a descris violurile, torturile și umilinţele pe care le îndu- 
rau zilnic. „Dacă femeile refuză relațiile sexuale cu clienţii, sunt 
bătute şi violate în camere de către proprietarii barurilor și asociaţii 
lor.“ Ea a vorbit fără menajamente. Frecventarea acestor bordeluri 
echivala cu a fi complice la „sclavia sexuală“, scria ea. Dar nu 
asta era cel mai rău. Ofițerii IPTF fzvorizau, de asemenea, 
traficul, în mai multe feluri: falsificarea documentelor femeilor 
traficate, sprijinirea transportului lor ilegal în Bosnia și infor- 
marea proprietarilor de baruri despre raziile iminente. Pentru 

ca acuzaţiile ei să nu fie respinse ca fiind generalizări, Bolkovac 
a oferit câteva detalii. Un polițist american o cumpărase pe una 
dintre aceste femei cu 1 000 de dolari și o ţinuse încuiată în 
apartamentul lui, folosind-o cînd avea chef pentru plăcerile lui 
sexuale. În alt caz, un soldat din truple ONU de menţinere a 
păcii a fost prins de poliţia locală pe când încerca să intre în 
regiune având în mașină patru femei din Republica Moldova. 
Chestionare de IPTF, acestea au spus că au fost „cumpărate 
ilegal peste graniță, vândute și forțate să se prostitueze“ 

În câteva zile, Bolkovac a fost mutată din linia întâi a poliţiei 
şi exilată la o stație de telegraf dintr-o suburbie a orașului Sarajevo, 
departe de femeile traficate şi de munca de anchetă. Șeful ei, 
Mike Stiers, care era atunci comisar adjunct al IPTE a afirmat 
că a fost schimbată din post pentru comportament neprofesional 
în încercarea ei de a ajuta femeile traficate. Mai mult decât atât, 
a observat el, ea pierduse din vedere prioritatea principală a IPTE 
şi anume stoparea violenţei etnice care amenința să compromită 
starea fragilă a păcii din interiorul ării. 

Stiers s-a confruntat imediat după aceea cu criticile șefei 
Biroului ONU al Înaltului Comisariat pentru Drepturile Omu- 
lui în Sarajevo, Madeleine Rees. Rees, avocată și activistă pentru 
apărarea drepturilor omului, susține că ceea ce i s-a întâmplat 
lui Bolkovac este o greșeală. „El mi-a spus că ea «este epuizată. 
Este prea subiectivă în această problemă. Avem nevoie de o 
perspectivă mai obiectivă».“ Rees a replicat afirmând că Bolkovac 
era un anchetator bun, care nu voia decât să se ia măsuri în 
această problemă. „Când a încercat să ridice problema în fața 
conducerii, nu a primit nici un sprijin“, şi-a amintit Rees. „Atitu- 
dinea generală era: De ce pierzi atât de mult timp cu târfele astea?“ 

Peste nici un an, Bolkovac a fost demisă din funcţie pentru 
o pretinsă falsificare a foilor ei de prezență. Acest lucru, declară 
poliţista, era cu desăvârșire fals; era pedepsită pentru a fi rupt 

lanţul ierarhic. „Am fost dată afară“, a spus Bolkovac, „pentru 
că am vorbit deschis despre această problemă“. 

După plecarea din Sarajevo, a solicitat consultanță juridică 
şi a înaintat o plângere împotriva DynCorp la un tribunal de 
muncă din Southampton. Dovezile prezentate la audiere i-au 
pus într-o lumină proastă tocmai pe cei care, așa cum spune 
ea, erau trimiși în regiune să ofere ajutor. Bolkovac a declarat 
că „victimele traficului afirmau că forțele poliţiei și ale comu- 
nităţii internaţionale frecventau intens bordelurile, comiţând 
şi alte acte infracţionale“. În opinia lui Bolkovac, motivul din 
spatele destituirii sale era clar. 

DynCorp a susţinut că destituirea nu avea nimic de-a face 
cu e-mailul ei. De asemenea, compania a negat că a închis ochii 
la comportamentul necorespunzător al angajaţilor ei, demonstrând 
că a luat întotdeauna „măsuri rapide“ de fiecare dată când a 
aflat de cazurile de „conduită morală necorespunzătoare a unor 
polițiști americani“. A arătat că în noiembrie și decembrie 2000, 
după ce au apărut pentru prima dată acuzaţiile lui Bolkovac, 
concediase doi ofiţeri pentru „complicitate la prostituție“ și pe 
altul din cauză că a cumpărat o victimă a traficului și a forțat-o să 
trăiască cu el timp de șase luni și să-i ofere astfel servicii sexuale. 

Poate cea mai prejudiciabilă depoziţie înaintea tribunalului 
a fost descrierea modului în care femeile traficate sunt privite 
de poliţiştii internaţionali. Bolkovac a spus că superiorul ei ierar- 
hic, Mike Stiers, a spus fără rușine despre femeile traficate că sunt 
„doar niște prostituate“ și i-a făcut pe mulți ofițeri din cadrul 
misiunii să creadă că frecventarea bordelurilor în care erau 
sechestrate aceste femei era tolerabilă. Mărturia ei a fost spri- 
jinită de Madeleine Rees, care a afirmat că ofiţerii care lucrau 
în Bosnia credeau că investigaţiile cu privire la folosirea prosti- 
tuatelor „le restrângeau libertatea“. Potrivit lui Rees, „ei spuneau 
aproape întotdeauna despre femeile traficate că sunt niște «târfe 
ce voiau o călătorie gratuită spre casă»... Cunosc aceste opinii 

direct de la sursă, deoarece aceasta era și atitudinea celor cu 
funcţii de conducere foarte înalte“ 

Rees a provocat consternare la tribunal când a declarat că un 
înalt oficial ONU a fost văzut la barul unuia dintre bordelurile 
cele mai notorii din Bosnia. Ea a spuscă una dintre femeile seches- 
trate în acel bordel îl identificase pe americanul Dennis Laducer, 
un comisar adjunct al IPTE, ca fiind un client obișnuit. (Laducer 
nu mai face parte din organizaţie; în cartea lui de muncă este 
specificat faptul că nu mai are dreptul să lucreze niciodată pentru 
Naţiunile Unite.) Rees a acuzat cu îndrăzneală ONU de eșecul 
său de a se ocupa cum se cuvine de cazul ofiţerilor care le abuzau 
sexual pe femei. Bolkovac, pe care a descris-o ca fiind o persoană 
de o „integritate absolută“, era singura persoană care a înfruntat 
problema. „Nu am nici o îndoială că lui Kathy i s-a retras misi- 
unea pentru că a înfruntat problema traficului de persoane“, 
a spus ea în fața tribunalului. 

Tribunalul a fost de aceeași părere. Într-o sentinţă severă de 
douăzeci și unu de pagini a hotărât că Bolkovac a fost destituită 
pe nedrept. Președintele tribunalului, Charles Tiwiss, a conchis 
că „nu este absolut nici o îndoială că motivul destituirii ei a 
fost faptul că a divulgat informaţii protejate“ atunci când a 
trimis e-mailul. 

Bolkovac nu a fost singura care s-a lovit de infamantul „zid 
al tăcerii“, nici singura care a întâmpinat rezistenţă în timpul 
anchetării comportamentului polițiștilor internaţionali. David 
Lamb, un fost polițist din Philadelphia, a fost şi el angajat de 
DynCorp pentru o perioadă de trei ani în cadrul IPTF din 
Bosnia-Herţegovina. În februarie 2001, el lucra ca anchetator 
pe probleme de drepturile omului în centrul Bosniei. În timpul 
uneia dintre anchete, Lamb a nimerit din întâmplare peste un 
grup de femei traficate salvate în cursul unei razii. Ele au relatat 
că un ofiţer din cadrul IPTF și soţia sa erau direct implicați 
în recrutarea și vânzarea de femei unui bordel din orașul bosniac 

Zvornik. Ca și Bolkovac, Lamb a mers mai departe cu ancheta 
şi, la fel ca Bolkovac, a fost șocat de ceea ce a aflat. 

În câteva săptămâni, investigația lui a scos la iveală dovezi 
mai mult decât suficiente pentru a justifica o anchetă penală 
completă. A descoperit că unii membri ai IPTF erau direct 
implicaţi în forțarea fetelor să se prostitueze. Într-unul dintre 
aceste cazuri, doi poliţişti români din cadrul IPTF erau 
suspectaţi că au recrutat femei românce. Le-au cumpărat 
documente false, le-au introdus ilegal în Bosnia și le-au vândut 
unor proprietari de baruri locali pentru a lucra ca prostituate. 

Povestea, care a început la fel ca a lui Bolkovac, părea să se 
repete, dar de data aceasta echipa lui Lamb a fost avertizată în 
mod explicit să nu sape prea mult. La un moment dat, un ofiţer 
superior din cadrul IPTF le-a ordonat să închidă ancheta. În 
alte dăți, au fost trași deoparte de unii colegi și ameninţaţi cu 
violenţa fizică în cazul în care continuau investigaţiile. Pablo 
Bradie, un poliţist din Argentina care a fost repartizat în echipa 
de anchetă a lui Lamb, a relatat într-o notă internă din data 
de 18 martie 2001 că un ofițer român al IPTF a recunoscut că 
a cumpărat documente de călătorie pentru două femei. În același 
timp, ofiţerul l-a avertizat pe Bradie: „Opriţi imediat orice 
demers împotriva românilor. Nu te pune cu mine, nici cu cole- 
gul meu... Nu-ţi spun mai mult, dar cred că ghicești ce se poate 
întâmpla.“ 

Lamb a refuzat să dea înapoi. O săptămână și jumătate mai 
târziu, a trimis un e-mail comandamentului IPTF identificând 
cinci polițiști ONU ca fiind „asociaţi cu acuzaţii de implicare 
în prostituție și trafic de femei“ În e-mail, el a atras atenţia 
asupra faptului că de fiecare dată când investigaţiile dezvăluiau 
implicarea ONU, sprijinul comandamentului ONU înceta. „În 
timpul cercetărilor efectuate de biroul meu asupra personalului 
ONU implicat în traficul de femei, anchetatorii mei și cu mine 
ne-am confruntat cu o surprinzătoare încercare de acoperire 

a faptelor, care părea să se extindă până la cele mai înalte poziţii 
ale comandamentului ONU.“ 

Misiunea lui Lamb în cadrul IPTF s-a încheiat în aprilie 2001. 
Nu s-a făcut nici o încercare de a se i se prelungi contractul și 
a fost trimis acasă, înapoi în Philadelphia. Ancheta a fost încre- 
dințată lui Rosario Ioanna, un membru canadian al IPTE Ioanna 
a reluat ancheta de acolo de unde o lăsase Lamb, întocmind o 
listă de aproximativ doisprezece ofiţeri români suspectați că 
frecventează bordelurile. Dar și el s-a confruntat cu o sarcină 
herculeeană: conform unui raport confidenţial pregătit de echipa 
de anchetă pentru Direcţia de Afaceri Interne a ONU, nişte 
ofiţeri români au căutat să împiedice ancheta lui Ioanna, încer- 
când să scoată patru femei traficate din arestul poliţiei şi să le 
intimideze în timpul interogatoriilor. Ca și Lamb, și Ioanna 
a aflat că unii ofițeri făceau mai mult decât să frecventeze bor- 
delurile. Într-un caz, un poliţist român a primit un tractor 
pentru ferma lui de acasă. În schimb, el se folosea de infor- 
maţiile cu caracter confidenţial pentru a-i preveni pe proprie- 
tarii de bordeluri asupra raziilor iminente. 

Între timp, cei de la misiunea ONU au înţeles că se confrun- 
tau cu o problemă uriașă. Într-un interval de optsprezece luni, 
propriii achetatori ai IPTF au scos la iveală implicarea poliţiei 
ONU în prostituție și trafic de persoane. Unele dintre persona- 
lităţile înalte ale ONU au început să ceară cu insistență o anchetă 
independentă, printre acestea aflându-se și Mary Robinson, Înaltul 
Comisar al ONU pentru Drepturile Omului din Geneva. La 
solicitarea insistentă a lui Robinson, Biroul pentru Supraveghere 
Internă al ONU (OIO) a trimis doi anchetatori de la New York 
să efectueze o anchetă preliminară. Anchetatorii au sosit pe 
26 iunie 2001 şi, după nici două săptămâni, au comunicat rezul- 
tatele cercetărilor lor. Fred Eckhard, purtător de cuvânt principal 
al ONU, a anunţat: „Nu au găsit nici o dovadă privind o impli- 
care sistematică sau organizată în traficul de ființe umane.“ 

Eckhart a admis, totuși, că echipa OIO a făcut o serie de reco- 
mandări cu privire la „modalităţile prin care poliția ONU și-ar 
putea întări rolul în combaterea traficului de ființe umane“ 

Anunţul a fost primit cu surprindere de majoritatea observa- 
torilor drepturilor omului de pe teren din Bosnia. Madeleine Rees 
a fost stupefiată. Ea se întreba cum de au putut ajunge anche- 
tatorii OIO la o concluzie atât de rapidă și de sigură, având 
în vedere faptul că „nu s-au aventurat niciodată în afara clădirii 
ONU din Sarajevo... Au spus că aveau acces total la dosare. 
Dar nu era nimic în ele“. Nu i-au contactat pe anchetatorii IPTE 
precum Bolkovac şi Lamb, care își exprimaseră îngrijorarea în 
această problemă. Nu au chestionat pe nici una dintre femeile 
salvate care au făcut acuzaţii, în primul rând. Nu au vorbit cu 
nici unul dintre polițiștii internaţionali care au fost acuzaţi de 
trafic de femei și nici măcar nu au citit un raport intern, descris 
mai târziu de Rees ca fiind decisiv și foarte convingător, pre- 
gătit de Departamentul de Afaceri Interne al biroului ONU 
din Sarajevo: 


Am văzut raportul acela. Aborda problema infracțiunilor grave 
care justificau ancheta. Ridica îndoieli serioase asupra 
delegației ONU de aici şi conţinea acuzaţii privind deținerea 
de către un polițist IPTF român şi de către soția lui a unui bordel 
aici. Când aceste lucruri au fost aduse în atenţia anchetatorilor, 
ei au spus că mandatul lor era să determine dacă existau abuzuri 
sistematice larg răspândite și, în privința aceea, au spus că aveau 
toate informaţiile de care era nevoie pentru o anchetă corespun- 
zătoare şi amănunţită. 


Atunci de ce era ignorat propriul raport al ONU? Poate că 
răspunsul stă în ceea ce au fost trimiși să facă anchetatorii OIO. 
În cursul anchetei lor, se întâlniseră cu Rees: „Mi-au spus că 
se aflau aici pentru a infirma acuzaţiile lui Kathryn Bolkovac.“ 

Pentru Jacques Klein, șeful misiunii ONU în Bosnia, conclu- 
ziile OIO erau o reabilitare clară. Cu toate acestea, ele nu erau 
deloc convingătoare şi cuvântul „mușamalizare“ a început să 
răsune pe coridoarele propriei misiuni. Răspunsul lui Klein a 
fost un comunicat de presă în care își trâmbiţa succesul. S-a 
lăudat mai întâi cu implementarea unei „politici de toleranță 
zero față de abaterile sexuale sau alte abateri grave“. A continuat 
prin a admite că, în câteva cazuri, anumiţi ofițeri au fost trimiși 
acasă: „Sancţiunea supremă pentru vinovaţi este destituirea din 
serviciul ONU și repatrierea lor... Aceasta a fost soarta a 24 
de poliţişti internaţionali, opt dintre ei fiind americani“. Această 
recunoaștere a fost totuși atenuată de un omagiu călduros adus 
celor 10 000 de polițiști care efectuaseră misiuni în cadrul IPTF 
din 1996: „Marea majoritate și-au făcut datoria într-un mod 
foarte profesionist, spre marea cinste a țărilor lor natale și a 
Statelor Unite.“ 

În ceea ce priveşte adevărata problemă în discuţie, Klein a 
fost laconic: „Pot să vă asigur că pe durata mandatului meu, 
nimeni nu a fost acoperit.“ A subliniat că acuzaţiile împotriva 
DynCorp și împotriva ofiţerilor americani din IPTF au fost 
analizate nu numai de OIO, ci chiar şi de Departamentul de 
Stat al SUA. „Toţi au ajuns la aceeași concluzie“, a declarat el, 
„anume că acuzaţiile s-au dovedit nefondate“ 

A venit apoi argumentul decisiv. Klein a atras atenţia asupra 
faptului că aruncarea unei lumini negative asupra soldaților din 
trupele ONU de menţinere a păcii dăuna adevăratei probleme 
în discuţie. „Faptul de a insista în mod exagerat și nedrept asupra 
soldaţilor din trupele ONU de menţinere a păcii distrage atenţia 
de la cei care sunt de fapt responsabili de traficul de persoane. 
Eforturile noastre ar trebui să se concentreze asupra funcţio- 
narilor guvernamentali și membrilor crimei organizate care sunt 
implicaţi în traficul de persoane și îi permit să se extindă.“ 

Acesta era exact modul de gândire care, fără îndoială, stătea 
în spatele spectacolului petrecut doar cu un an mai devreme, 

atunci când o razie la trei bordeluri din orașul Prijedor, din nordul 
Bosniei, s-a transformat rapid dintr-o operaţiune de salvare de 
bună-credinţă într-o copleșitoare problemă de relaţii publice. 


Cu IPTE, care nu-și revenise încă după e-mailul incendiar 
al lui Bolkovac, și cu forța ei umbrită de un nor negru de sus- 
piciune, comandamentul ONU trebuia să demonstreze că lua 
în serios problema traficului de persoane. Soluţia: o razie de 
proporţii. Pe 13 noiembrie 2000, IPTF a făcut descinderi la trei 
cluburi din Prijedor. Barurile, despre care se știa că ţin femei 
traficate, se numeau Crazy Horse 1, Crazy Horse 2 și Masque- 
rade. Două zile mai târziu, ONU și-a anunţat succesul printr-un 
comunicat de presă: „Aceasta a fost cea mai importantă acţiune 
polițienească efectuată până acum de poliţia din Bosnia și Herţe- 
govina pentru a combate problema traficului de ființe umane 
şi a prostituţiei forţate.“ Treizeci şi trei dintre femeile salvate 
din cluburi erau „victime ale traficului de fiinţe umane în scopul 
prostituţiei forțate“ Femeile erau din România, Republica 
Moldova, Rusia și Ucraina. Unele dintre ele nu păreau să aibă 
mai mult de paisprezece ani. 

O săptămână mai târziu, după toate felicitările de rigoare, 
raziile erau pe punctul de a apărea din nou pe prima pagină 
a ziarelor. De data aceasta însă, actorul principal nu era IPTE 
ci proprietarul barurilor, Milorad Milakovic, care fusese arestat 
în timpul raziilor și fusese acuzat că le-a împins pe femei la 
prostituție. Milakovic a decis să convoace propria conferință de 
presă la periferia orașului Banjaluka, nu departe de Prijedor. 
Banjaluka avea un club de presă, dar Milakovic și-a pus în scenă 
spectacolul la marginea unui drum nepavat. Motivul, le-a expli- 
cat el vânătorilor de știri adunaţi acolo, era că poliţia locală îi 
interzisese să intre în oraș. 

Conferinţa de presă era ea însăși o privelişte ciudată. Câţiva 
bărbaţi cu mutre de infractori, îmbrăcaţi în geci negre de piele, 
se învârteau pe lângă un drum. Purtau pancarte improvizate, 

făcând ca evenimentul să pară un protest sindicalist. Mesajul 
de pe una dintre pancarte era adresat poliției internaţionale — 
era un banal „IPTE, PLEACĂ ACASĂ“. O alta pancartă se referea 
la un polițist anume: „DAVID NU ESTE UN SOLDAT din 
trupele DE MENȚINERE A PĂCII, CI UN PERVERS“ 

Milakovic, fost poliţist, stătea autoritar în mijlocul gloatei, 
flancat de soţia şi de fiul lui, împreună cu două „dansatoare“, 
pe nume Kristina și Lujz, de la cluburile lui. Cu un aer indignat, 
s-a lansat în peroraţii. A atacat mai întâi IPTE, pretinzând că 
şase dintre ofițerii acesteia erau clienți obișnuiți ai barurilor 
lui şi că unii au făcut parte din echipa care efectuase razia din 
săptămâna precedentă. Dar asta nu era tot. Conform spuselor 
omului de afaceri, raziile nu erau „eliberări“, ci răzbunări. 

Apoi Milakovic a lansat o informaţie-bombă. I se ceruse, 
a spusel, să plătească șpăgi de 10 000 de dolari anumitor ofițeri 
IPTF şi, când a refuzat, au fost efectuate razii la barurile lui 
în semn de represalii directe. A menţionat numele unui ofiţer 
anume, acel David al cărui nume era pictat cu litere groase pe 
pancartele purtate de brutele lui. David ceruse nu numai bani 
pentru protecţie, în rate lunare, dar și acces gratuit la serviciile 
sexuale ale dansatoarelor lui. Milakovic a declarat că avea casete 
audio și martori oculari care să-i confirme afirmaţiile. 

Oficialii ONU din Sarajevo au spus despre Milakovic că 
este un nebun pus pe răzbunare... dar acuzaţiile, deși foarte 
grave, nu au fost totuși niciodată respinse. 

Ziua următoare a adus alte veşti proaste, când raziile desti- 
nate să aducă „știrile bune“ au intrat din nou în centrul atenţiei. 
Deși în comunicatul de presă iniţial al ONU se declarase că 
raziile fuseseră efectuate de poliția locală din Prijedor, monito- 
rizată de membri ai IPTE, un oficial de rang înalt din guvernul 
bosniac a precizat că la razii nu a participat nimeni din poliţia 
locală. Implicaţia era clară: în loc să „monitorizeze“, IPTF 
organizase și efectuase din propria iniţiativă razia. Aceasta era 
o încălcare directă a mandatului IPTE, care consta în asistență 

şi control, şi reprezenta o sfidare gravă la adresa propriilor pro- 
ceduri și regulamente ale ONU, care prevedeau ca toate raziile 
să fie efectuate de poliţia locală. 

Reporterii au simţit că ceva nu este în regulă și au încercat 
să dea de urma lui Alun Roberts, purtătorul de cuvânt oficial 
al IPTF din Banjaluka. Timp de două zile, Roberts nu a fost 
nicăieri de găsit. Când a apărut în sfârșit, a fost asaltat cu între- 
bări, la care singurul lui răspuns a fost un laconic „Nu am de 
făcut nici un comentariu“. A refuzat să confirme sau să infirme 
existenţa lui David. 

Totuși, reporterilor nu le-a luat mult să descopere cine era 
David. Potrivit surselor poliției ONU, el nu era un comandant, 
ci un poliţist IPTF oarecare. Era de origine irlandeză și avea 
cetățenie britanică sau americană. Se zvonea că îi plac femeile 
frumoase, băutura și încăierările. După izbucnirea scandalului, 
alunecosul David a dispărut din Prijedor şi, curând după aceea, 
s-a volatilizat complet din Bosnia. Alţi cîțiva poliţişti ai IPTF 
care participaseră la razie s-au grăbit şi ei să ia taxiuri spre aero- 
port. La sfârșitul lui noiembrie, Roberts a reapărut și a citit o 
declaraţie foarte atent formulată. Deși a refuzat să-i numească 
pe ofiţerii în chestiune, a anunțat că o parte dintre ei au fost 
trimiși acasă. „Cei șase au fost destituiţi, pentru că și-au depășit 
atribuţiile în cadrul mandatului ONU și... pentru compor- 
tament necorespunzător și încălcarea codului de conduită al misi- 
unii ONU.“ 

Madeleine Rees nu avea nici o îndoială că acest „comportament 
necorespunzător“ implica frecventarea bordelurilor. Rees discutase 
ea însăşi cu cele treizeci și trei de femei care fuseseră eliberate 
din cluburi după razie. Fetele i-au spus că întreținuseră „în mod 
regulat“ relaţii sexuale cu poliţiştii din IPTF 

Iar dacă cei șase care fuseseră trimiși acasă au scăpat ieftin, 
Milakovic a primit și el doar o pedeapsă ușoară. La câteva săp- 
tămâni după razie, și-a reluat activitatea. 

Pe când cei de la misiunea ONU din Sarajevo încercau cu 
disperare să-și spele reputaţia pătată, încă un scandal de trafic 
cu carne vie mocnea în Bosnia, de data aceasta de partea civilă 
a misiunii de pace. În scandal erau implicați muncitori ameri- 
cani angajați de DynCorp să repare elicoptere Apache și Blackhawk 
la o bază militară a SUA din apropierea orașului Tuzla. Lucrurile 
nu au ieșit la iveală decât în anul următor, în iunie 2000, după 
ce DynCorp l-a concediat pe un alt angajat. Două luni mai tîr- 
ziu, în Fort Worth, Texas, mecanicul de aviaţie Benjamin 
Johnston a dat în judecată compania. 

Johnston a declarat că a fost pus pe liber din cauză că a atras 
atenţia asupra gălăgioaselor activităţi nocturne ale unora dintre 
colegii lui americani. Conform procesului civil, Johnston a fost 
martor când unii colegi și responsabili ai săi au „cumpărat și 
vândut femei pentru propria plăcere“, unii chiar lăudându-se 
cu „diferitele vârste și talente ale sclavelor pe care le cumpă- 
raseră“. Principalul motiv pentru care fusese dat afară, a spus 
el, a fost acela de a păstra statu-quo-ul companiei DynCorp în 
Bosnia, precum și „tolerarea cumpărării și vânzării de femei, 
fete minore, arme de foc, pașapoarte false şi a frecventării regu- 
late a bordelurilor“ 

Pe când Johnston și echipa lui de avocaţi se pregăteau pentru 
prima înfățișare la proces, la începutul lui august 2002, DynCorp 
ajunsese discret la un acord între părți. 

Am vorbit cu Johnston chiar înainte de acest acord petrecut 
în casa lui din Lubbock, Texas. Era încă șocat și tulburat de ceea 
ce văzuse în Bosnia și ne-a povestit deschis versiunea sa asupra 
celor întâmplate. 

Unitatea sa era staționată în Illisheim, Germania, când a 
fost abordat de un recrutor de la DynCorp. Acesta i-a descris 
diversele oportunităţi în carieră oferite de companie, inclusiv 
şansa de a participa la misiuni de menţinere a păcii în străină- 
tate. Oferta era tentantă. Astfel, la începutul anului 1999, 

Johnston a fost lăsat la vatră primind cele mai bune calificative 
şi, în aceeaşi zi, a semnat un contrat cu DynCorp pentru a lucra 
în Bosnia. A fost trimis la tabăra de bază Comanche din exteri- 
orul orașului Tuzla, unde slujba lui consta în întreţinerea avioanelor 
militare. În câteva luni, masivul texan de 1,98 m a descoperit 
niște apucături stranii. 

„Le vedeam pe fetele acestea foarte tinere plimbându-se prin 
oraş cu colegi de ai mei mai în vârstă“, și-a amintit Johnston. 
„Bărbaţii ăștia le pipăiau peste tot... Toată lumea din hangar 
spunea: «Am avut-o pe tipa asta și pe tipa aia ». La început nu 
ştiam că fetele erau cumpărate ca sclave, dar pe măsură ce trecea 
timpul aflam mai multe despre ceea ce se întâmpla de fapt.“ 
Cu glasul tremurând de mânie, Johnston a povestit o întâmplare 
deosebit de tulburătoare: 


Am făcut o petrecere de Crăciun acolo unde aveau toate sclavele 
acestea. Un tip a adus trei fete la petrecere. Una îi punea masa, 
alta îi turna în pahar, iar cealaltă îi aprindea țigările. Le-a 
cerut băieților să-i spună cu toții Pimp Daddy De fapt, el avea 
un interes financiar într-un bordel numit Atlantis şi se lăuda 
că se duce în Serbia ca să aducă femeile. 

Tipii ăştia spuneau: „Tre să mă duc în Serbia weekendul 
ăsta să iau trei fete.“ Vorbeau pur şi simplu despre asta de parcă 
ar fi fost o chestie nemaipomenită şi se lăudau apoi cu sumele 
pe care le plăteau pentru ele, de obicei între 600 şi 800 de 
dolari. Cu cât stăteam mai mult în Bosnia, cu atât se purtau 
mai rău tipii aceştia. Povesteau că le încuiau pe fete în aparta- 
mente când plecau la lucru, ca să nu fugă. Apoi, într-o zi, 
l-am auzit pe un angajat DynCorp lăudându-se că fata cu 
care era el nu avea mai mult de doisprezece ani. 


Johnston a luat atitudine spunându-le acelor bărbaţi că ceea 
ce făceau era „total imoral“. A fost ignorat, iar el s-a dus la șeful 
lui, directorul bazei DynCorp, John Hirtz. „Mi-a spus să nu-mi 

fac griji pentru asta. A spus: «Nu poţi controla ce fac americanii 
în timpul lor liber.» Mi-a zis pur şi simplu să-mi văd de treaba 
mea... La vremea respectivă, nu-mi dădeam seama cât de mult 
era implicat în asta.“ 

Făcând câteva cercetări, fostul soldat a aflat că fetele erau 
introduse ilegal în Bosnia din Europa de Est, de către ma- 
fia sârbă. Erau cumpărate și vândute cu sume între 1000 și 
1 500 de dolari fiecare, împreună cu pașapoartele lor falsificate, 
de către unii dintre colaboratorii şi responsabilii săi. Angajaţii 
DynCorp își păstrau femeile pe care le cumpărau în apartamen- 
tele proprii pentru plăcerile lor sexuale. 

„Era un tip care avea în jur de 180 de kilograme, pur și simplu 
cel mai uriaș tip pe care ţi l-ai putea imagina“, a spus Johnston. 
„E era cu fata asta, care era doar un copil, și ţi se rupea inima 
de-a dreptul să o vezi așa, la cincisprezece ani ai ei, cu un bărbat 
ca ăsta... Se vedea pe faţa ei, era moartă de rușine.“ Odată, 
Johnston și soţia lui invitaseră un coleg la cină, acasă la ei. „Omul 
avea în jur de șaizeci de ani și a venit însoţit de o fată de pai- 
sprezece ani. Soţia mea a fost de-a dreptul șocată.“ 

Deşi i s-a spus în repetate rânduri să nu se amestece, Johnston 
şi-a exprimat îngrijorarea în faţa conducerii. Dar „nimic nu s-a 
schimbat în micul club al băieţilor de la DynCorp din Bosnia“ 
şi, în foarte scurt timp, Johnston a fost complet izolat. „Pur şi 
simplu băieții nu mai vorbeau cu mine. Eram exclus, ocolit. Eram 
una dintre puţinele persoane cu brevet de mecanic de aviaţie, 
foarte competent și foarte bine pregătit. În cele din urmă însă, 
m-au pus să spăl aparatele de zbor pentru că nu făceam parte 
din clubul băieţilor.“ 

Rușinat și frustrat că nu putuse să convingă conducerea 
DynCorp să-i aducă la ordine pe angajaţii ei neînfrânaţi, s-a 
adresat Direcţiei de Anchete Penale (CID) a armatei SUA. Johnston 
şi soția lui, Denisa, au fost plasați imediat sub protecţie de teama 
represaliilor mafiei sârbe și ale angajaţilor DynCorp. În timpul 

cercetărilor, Johnston a lucrat îndeaproape cu CID, deși prin 
aceasta se expunea unui risc considerabil. „Am mers cu mașina 
cu anchetatorii CID și le-am indicat casele tuturor celor care 
posedau femei, arătându-le că în faţa bordelurilor, camionetele 
DynCorp rămâneau parcate toată noaptea.“ 

La începutul anului 2000, CID, sprijinită de poliţia militară, 
a făcut o razie în hangarul DynCorp. Printre dovezile găsite 
se număra și o casetă video cu scene pornografice înmânată anche- 
tatorilor militari de Kevin Werner, un angajat al DynCorp. Într-o 
declaraţie făcută sub jurământ, Werner a recunoscut că a cum- 
părat o româncă pentru a o „salva“ de la prostituție. De asemenea, 
el a numit și alți angajați DynCorp care își cumpăraseră femei. 
Cea mai compromițătoare dovadă era caseta video, în care apă- 
rea responsabilul bazei DynCorp, John Hirtz. Caseta video 
realizată de un amator îl surprinde pe Hirtz, foarte bine dispus, 
făcând sex cu două femei traficate. Este evident că una dintre 
femei se împotrivește și că el nu acceptă refuzul. 

Hirtz filmase caseta, dar Werner își făcuse în secret o copie 
şi pentru el, pentru orice eventualitate. „I-am spus că aveam 
o copie și că tot ce voiam era să fiu tratat corect. Dacă trebuia 
să fiu dat afară sau concediat, voiam ca asta să fie din cauza cali- 
tății muncii mele și nu pentru că el nu era mulţumit de mine.“ 

Anchetatorii CID l-au încolţit apoi pe Hirtz, primul care 
i-a spus pui Johnston să-și vadă de treaba lui. Conform tran- 
scrierii interogatoriului, anchetatorul l-a întrebat pe Hirtz dacă 
a întreținut relații sexuale cu a doua femeie care apărea pe casetă. 

— Da, a răspuns Hirtz. 

— Ai avut relaţii sexuale cu a doua femeie după ce ea a 
spus nu? 

— Nu-mi amintesc ca ea să fi spus asta. Nu cred că este 
ea cea care a spus nu. 

— Cine crezi că a spus nu? 

— Nu ştiu. 

Anchetatorul a pus din nou caseta. 

— Având în vedere ceea ce ai văzut pe caseta pusă pentru 
tine, în care aveai relaţii sexuale cu a doua femeie, ai avut relații 
sexuale cu a doua femeie după ce ea a refuzat? a întrebat din 
nou anchetatorul. 

— Da, a răspuns directorul DynCorp. 

— Ştiai că erai înregistrat pe casetă? 

— Da. Eu am aranjat asta, a recunoscut Hirtz. 

— Ştiai că este o infracţiune să forțezi o persoană să întreţină 
relaţii sexuale împotriva voinţei ei? 

— Da, a spus Hirtz. 

În ciuda faptului că a recunoscut și în ciuda dovezilor exis- 
tente împotriva lui, nu a fost declanșată nici o acţiune penală. 
De fapt, nici unuia dintre bărbaţii care le cumpărau pe aceste 
femei nu i s-a aplicat vreo sancţiune penală. La sfârșitul lui iunie 
2002, CID a închis pur şi simplu cazul. 

Totuși, DynCorp i-a dat afară pe trei dintre angajaţii săi: 
Hirtz, Werner și, în mod incredibil, Johnston. În scrisoarea lui 
de concediere se menţiona că era eliberat din funcţie pentru 
că „discreditase compania şi armata SUA“. Opt luni mai târziu, 
într-o depoziţie în cadrul procesului civil, Jonathan Lyons, 
responsabilul Dyn Corp care semnase scrisoarea, a declarat că 
Johnston fusese demis din cauza afirmațiilor nefondate pe care 
le făcuse la CID despre colegii lui. 

În apărarea DynCorp, purtătoarea de cuvânt Charlene A. 
Wheeless a susținut că este nedrept să fie murdărită reputația 
companiei din cauza „comportamentului inacceptabil“ al câtorva 
angajaţi. Wheeless a respins cu vehemenţă orice vină, atât privitor 
la activitatea în Bosnia, cât și la presupusa demitere nejustificată 
a lui Johnston: 


Ideea că o companie cum este DynCorp ar putea închide ochii 
la comportamentul ilegal al angajaților săi este de neconceput. 
DynCorp aderă la un sistem de valori care a reprezentat coloana 

vertebrală a corporației noastre în ultimii cincizeci şi cinci de 
ani, permițându-ne să devenim una dintre cele mai mari şi 
mai respectate companii de externalizare şi servicii profesioniste 
din lume. Nu putem sublinia îndeajuns faptul că... luăm etica 
foarte în serios. DynCorp își menţine decizia de a rezilia 
contractul de muncă al lui Ben Johnston, rezilierea fiind făcută 
din motive întemeiate. 


E ușor de înţeles că Johnston este consternat de modul în 
care s-a sfârșit întreaga poveste. 


Mi-au împroșcat numele cu noroi încă de când au aflat că 
am tras semnalul de alarmă. DynCorp face să se creadă că nu 
este vorba decât de câteva uscături, dar nu aşa stăteau lucrurile. 
Se glumea mult acolo pe seama faptului că nu puteai da de 
bucluc. Aveai imunitate diplomatică şi puteai face ce vrei; şi 
exact asta făceau băieții. 

La bază erau în jur de patruzeci de angajați și, cred eu, 
trei sferturi erau implicați în asta... Știau cu siguranță că aceste 
femei erau traficate. Se mândreau cu asta. Nu ştiu cum a reuşit 
DynCorp să găsească atâtea persoane imorale. Tipii ăștia erau 
cei mai răi diplomaţi pe care şi-i poate dori America peste 
hotare. 


Cu vocea gâtuită de emoție, Johnston și-a amintit cum era 
când au sosit americanii prima dată în Bosnia. „Oamenii erau atât 
de fericiți să-i vadă. Au văzut apoi cum se purtau și mă întrebau: 
«Toţi americanii sunt așa? În America vă place să cumpăraţi fete?» 
Nu le venea să creadă că nu avem un bordel în fiecare oraș. 
Le-am spus că nu era așa. Ei credeau că eu sunt o excepție.“ 


Pe 24 aprilie 2002, David Lamb s-a prezentat în faţa mem- 
brilor Comisiei de Relaţii Internaţionale a Camerei Reprezen- 
tanţilor Congresului SUA. Și-a început mărturia cu o voce 

calmă, evocând ceea ce a aflat în calitate de anchetator pe probleme 
de drepturile omului în Bosnia. 

„Implicarea soldaților din trupele ONU de menţinere a păcii 
în comerțul cu sclave sexuale din Bosnia este o problemă gravă 
şi larg răspândită. Mai precis, comerţul cu. sclave sexuale din 
Bosnia există în mare parte din cauza operaţiunii ONU de 
menţinere a păcii. În absenţa forței de menţinere a păcii, prosti- 
tuţia forțată în Bosnia ar fi existat într-o mică măsură sau deloc.“ 
Lamb a mai arătat că femeile traficate ca sclave sunt străine, 
majoritatea din România, Republica Moldova și Ucraina, aduse 
în regiune pentru a oferi servicii unei clientele care plăteşte, 
„formată în mare parte din lucrători străini și membri ai forțelor 
de menţinere a păcii“ 

În Bosnia, a spus el, nu există o distincţie între traficul de 
persoane și prostituţia forțată, pe de o parte, și practicarea „legală“ 
a prostituţiei, pe de alta; este același lucru. În consecință, „oricine 
este implicat în afaceri de prostituție în Bosnia sprijină comerțul 
de sclave sexuale. Acest fapt nu este recunoscut sau nu este luat 
în seamă de mulți soldaţi din trupele ONU de menţinere a păcii 
care sunt implicaţi în prostituţia din Bosnia. Alţii se implică 
foarte mult şi cu bună știință în comerţul cu sclave sexuale, 
mână în mână cu crima organizată“ 

Lamb i-a informat pe membrii rămași înmărmuriţi ai comi- 
siei Camerei Reprezentanţilor că, în Bosnia, anumiţi șefi militari 
implicaţi în crima organizată controlează prostituţia și traficul 
de persoane, „majoritatea acestora, cunoscuţi pentru violența 
şi cruzimea lor, acaparând puterea în timpul războiului în calitate 
de comandanţi de miliții sau de armate“. Aceste organizații, 
a spus el, sunt „puterea dominantă în Bosnia, care a luat sub 
control și a infiltrat sistemul politic și pe cel judiciar la toate 
nivelurile“ 

Lamb a criticat pe față misiunea ONU: „Operația ONU de 
menţinere a păcii este ineficientă în ceea ce privește problema 

crimei organizate din Bosnia, iar sistemul penal bosniac nu 
funcţionează încă la nivelul necesar pentru a înfrunta problema.“ 
Organizaţia Naţiunilor Unite, a adăugat el, este în mare măsură 
pasivă și lentă când trebuie să-și exercite autoritatea. „ONU 
tinde mai degrabă să practice o politică de genul «ochii care 
nu se văd se uită.“ 

Lamb a trecut apoi la chestiunea responsabilităţii fiecărei 
țări care trimite ofițeri de poliţie pentru IPTE. Deși guvernele 
țărilor membre nu au un rol direct în conducerea misiunii 
ONU, ele deţin totuși controlul asupra activităţilor contingen- 
telor lor şi, din acest motiv, Departamentul de Stat al SUA trebuie 
să-și asume o parte din răspunderea pentru activităţile ilegale 
ale personalului SUA. Cu toate acestea, departamentul „se dis- 
tanțează deliberat de membrii americani din componenţa IPTF 
prin angajarea societăţii DynCorp ca intermediar“ și „nu face 
nici o încercare de a se informa asupra activităţilor ofiţerilor 
săi din IPTE, care se află în misiune în calitate de reprezentanţi 
şi ambasadori ai Statelor Unite“ 

Lamb a spus, în concluzie, că „pentru misiunea ONU nu 
sunt probleme mai mari“ decât cele ale comerțului cu femei 
pentru sex din Bosnia și a adăugat că „politica de acoperire“ 
practicată de ONU „subminează toate valorile pe care ar trebui 
să le reprezinte ONU, în special în viziunea poporului bosniac“ 
Ecoul cuvintelor lui Lamb a răsunat în biroul comisiei, cântă- 
rind greu în inimile celor care cred că ONU poate schimba 
lucrurile. „Activităţile ilegale ale personalului ONU nu sunt un 
secret pentru bosniaci și mulți consideră că ONU este ipocrită 
şi nedemnă să-i guverneze. Acești oameni acceptă prezenţa 
ONU pentru că alternativa este mai rea, dar, cu toate acestea, 
sunt dezamăgiţi de ONU.“ 

Atitudinea de laissez-faire a ONU este consternantă. ONU 
trebuie să recunoască existenţa acestei probleme și să ia măsuri 
dure, clare. Aceşti bărbaţi — „soldaţi din trupele de menţinere 


173 


a păcii“ — supun femei care deja sunt victimele unor servituți 
şi abuzuri. Ironia nu se sfârșește aici. Lucrătorii umanitari înșiși, 
care au mandat să ofere asistență, își cheltuiesc salariile pentru a 
cumpăra alte fiinţe umane. Cumpără aceste femei pentru ei înșiși 
şi le închid în apartamentele lor. ONU trebuie să recunoască 
realitatea acestui lucru: un abuz de autoritate. Trebuie să i se 
pună capăt. 

„ Toleranţa zero“ cere mai mult decât o demobilizare discretă 
sau pedepse ușoare ocazionale. Sexul cu o femeie traficată, care 
este ținută împotriva voinţei ei pe post de sclavă sexuală, nu 
este altceva decât un viol. Violul este o faptă penală. Acești bărbați 
trebuie să fie acuzaţi și judecați. 


POST-SCRIPTUM 


În ianuarie 2003, o forță de poliţie de 500 de persoane, sub 
conducerea Uniunii Europene, a înlocuit Forţa Internaţională 
de Poliţie multinațională a ONU de 100 de membri. Una 
dintre primele acţiuni de relaţii publice a acesteia a fost anun- 
țarea creării unei echipe specializate în combaterea traficului. 
Detașamentul trimis de UE a început în forță efectuând un 
număr de razii în cluburi de noapte și bordeluri. Madeleine 
Rees a descris operaţiunile ca fiind un eşec. „Erau mai mult 
acţiuni de fațadă și de un amatorism total.“ 

Totuşi, patru luni mai târziu, pe 8 mai, unitatea antitrafic 
a marcat o lovitură importantă de imagine când a luat cu asalt 
un club de noapte și un hotel din orașul Prijedor deținute de 
Milorad Milakovic și trei asociaţi ai acestuia. Misiunea forței 
de poliţiei a UE din Sarajevo a anunţat cu mândrie că zdrobise 
o importantă rețea de trafic de persoane în care erau probabil 
implicate până la 200 de „victime abuzate și traumatizate“. La 
clubul de noapte-bordel Masquerade, spre exemplu, poliția a găsit 

şase fete din România și Republica Moldova închise într-o cameră 
cu gratii la ferestre. 

Potrivit putătorului de cuvânt al misiunii, Jon Oscar Solnes, 
„amploarea dovezilor adunate arată cu certitudine că asistăm 
la cea mai hotărâtoare lovitură care a avut loc până acum în 
Bosnia-Herţegovina împotriva acestei îngrozitoare activități 
infracţionale“. Operaţiunea, a continuat el, „s-ar putea dovedi 
a fi punctul de plecare pentru anihilarea uneia dintre cele mai 
mari rețele de trafic de persoane din Europa“ 


9, Scoateţi artileria grea 


„Diplomaţii de la Departamentul de Stat nefiind dispuși să pună 
țările străine față în față cu adevărul, Biroul de Combatere a Traficului 
de Persoane a devenit Biroul de Ascundere a Traficului de Persoane“ 
(Gary Haugen, președinte al Misiunii Internaţionale de Justiţie). 


Mai bine de zece ani, lideri mondiali cu figuri neînduplecatre 
şi-au zăngănit armele, amenințând și chiar jurând solemn să 
pună în practică măsuri ferme pentru a opri infracțiunile sexuale 
comise zilnic împotriva femeilor și fetelor fără apărare. Aceste 
infracțiuni au continuat fără încetare. Ce părea să lipsească din 
ecuaţie era un șerif pragmatic, dornic de acţiune — un individ 
sau, și mai bine, un stat puternic și influent — care să vină și să 
facă curăţenie, convingător și cu autoritate. 

La sfârşitul anilor 1990, câțiva membri indignați ai Congre- 
sului au decis că guvernul american trebuia să-și asume rolul de 
şerif mondial şi să facă ordine în țările din toată lumea implicate 
în traficul de sex şi în munca forțată. Adoptarea, în octombrie 
2000, a legii privind victimele traficului de persoane și protec- 
ţia împotriva violenței, iniţiată de congresmenul Cristopher Smith, 
a fost salutată ca un semn dătător de speranţă. SUA aveau să-și 
folosească puterea și influenţa pentru a obliga guvernele indife- 
rente și complice să ia măsuri. Noua lege trebuia să fie bățul 
cel mare care avea să stimuleze voinţa politică în țările vinovate, 
forţându-le să pună capăt acestui comerț modern cu sclavi. 

Pe hârtie, legea este un instrument legislativ foarte dur. În 
practică, ea s-a dovedit a fi doar un alt petic de hârtie. 

Unul dintre mijloacele de constrângere pe care le oferă această 
lege este publicarea unui raport anual al Departamentului de 
Stat despre modul în care țările se ocupă de această problemă. 

Intenţia este de a stânjeni, a flata și de a produce un răspuns 
rapid, ferm. Potrivit Departamentului de Stat, raportul servește 
„ca important instrument diplomatic al guvernului SUA“ în 
ajutorul pe care îl dă altora, ca acestea să-și „concentreze demer- 
surile viitoare asupra programelor și metodelor de urmărire judi- 
ciară, protecţie şi prevenire“ 

Imediat după adoptarea actului, șeriful a trecut la treabă, 
ordonând personalului de la 186 de ambasade și consulate ale 
SUA să întocmească și să prezinte rapoarte cu privire la pro- 
porţiile traficului în țările în care sunt acreditate și la eforturile 
guvernelor din țările-gazdă de a rezolva problema. Împreună 
cu aceste evaluări ale ţărilor, șeriful a adunat date de la alte 
agenţii ale guvernului american, organizaţii ONU, grupuri 
internaţionale pentru apărarea drepturilor omului, agenţii de 
ştiri, experţi și guverne străine. Dar cea mai prețioasă sursă de 
informaţie o reprezentau cei care se aflau chiar în miezul pro- 
blemei: organizațiile de ajutor umanitar locale și internaţionale 
care lucrau în linia întâi. 

Următoarea măsură a șerifului era una crucială: evaluarea 
performanţei fiecărei țări și apoi clasarea ţărilor pe „niveluri“ 
Există trei astfel de niveluri. Nivelul 1 este destinat țărilor care 
sunt în deplină conformitate cu „standardele minime“ de tratare 
a problemei traficului. Nivelul 2 include ţările care nu îndepli- 
nesc încă acele standarde minime, dar „fac eforturi semnificative“ 
în acest sens. Urmează apoi dezonorantul Nivel 3, în care sunt 
clasate acele țări care nu sunt nici în deplină conformitate cu 
„standardele minime“ și nici nu fac eforturi semnificative pentru 
a le îndeplini. Standardele minime sunt deci tot ceea ce guvernele 
ar trebui să asigure pentru a combate traficul de persoane, iar legea 
prevede criterii precise pentru a stabili dacă țările fac eforturi 
serioase și susținute în vederea eliminării acestei practici. Aceste 
criterii includ urmărirea judiciară a făptașilor, protecţia victime- 
lor și educarea publicului cu privire la traficul de ființe umane. 

Conform acestei legi, începând cu raportul din 2003, șeri- 
fului i se va acorda autoritatea de a-și agita băţul cel mare și 
de a-i ataca pe băieţii cei răi. Cu alte cuvinte, acele țări clasate 
la Nivelul 3 ar face bine să se păzească. Ele vor face obiectul 
unor sancţiuni dure, în principal sistarea ajutoarelor care nu au 
caracter umanitar și comercial. De asemenea, ele vor avea de 
înfruntat opoziţia SUA în ceea ce privește ajutoarele acordate 
de instituţii financiare internaționale, în special Fondul Monetar 
Internaţional și băncile de dezvoltare multilaterală, precum 
Banca Mondială. 

Există însă o lacună în lege. Întordeuna există o una. Toate 
sancțiunile, sau o parte din ele, pot fi suspendate de 
preşedintele SUA, pentru a „evita efectele negative semnificative 
asupra populațiilor vulnerabile“, fără a mai pune la socoteală 
„interesul naţional al Statelor Unite“ 

Primul raport de evaluare cu privire la traficul de persoane 
(TIP) a fost publicat în iulie 2001 și a agitat multe spirite. 
Raportul a relegat douăzeci și trei de ţări, inclusiv Grecia, Israel, 
Rusia, Turcia, România, Iugoslavia și Coreea de Sud, la Nivelul 
3 pentru rezultatele lor catastrofale în tratarea problemei traficu- 
lui pe persoane. Așa cum era de așteptat, clasificarea a generat 
un val de proteste diplomatice din partea acestor țări. Grecia 
şi Coreea de Sud au expediat urgent scrisori de protest. Dar 
anunțul cu adevărat stupefiant din acest prim raport era inclu- 
derea Israelului în Nivelul 3. Nimeni nu s-a așteptat vreodată 
ca guvernul SUA să-și supună aliatul principal din Orientul 
Mijlociu la o astfel de umilință publică. Prin urmare, acțiunea 
a fost interpretată ca un semnal că Departamentul de Stat al 
SUA nu glumea în această problemă. 

Dar în pofida acestui prim efort, în aparenţă considerabil, 
era evident pentru unii observatori că interesele diplomatice 
şi politice jucau un rol important. Unele dintre cele mai cunos- 
cute țări cu rezultate rușinoase în ceea ce privește traficul de 

persoane — printre care Republica Moldova, Bulgaria, Repu- 
blica Cehă, Georgia, Polonia și Japonia — au reușit într-un fel 
sau altul să aterizeze la Nivelul 2, evitând astfel amenințarea 
unor sancțiuni economice. 

Organizațiile internaţionale pentru drepturile omului s-au 
abținut însă de la critici dure. La urma urmei, aceasta era prima 
încercare a Departamentului de Stat de a evalua situaţia la scară 
globală. Îi erau permise câteva judecăți și calcule greșite. Criticii 
considerau că raportul din 2002 va corecta, prin cîteva mici repa- 
raţii, anomaliile și inadvertenţele — trimițând un număr mare 
de țări vinovate că trișează la Nivelul 3, acolo unde le era de 
fapt locul — și că va începe să exercite presiuni asupra guvernelor 
din toată lumea pentru a le determina să acţioneze ferm în vederea 
eliberării miilor de femei și fete ţinute în sclavie sexuală în inte- 
riorul propriilor lor frontiere. 

Human Rights Watch, precum și multe alte grupuri negu- 
vernamentale, au recomandat insistent Departamentului de Stat 
să includă în cel de-al doilea raport anual al său rolul compli- 
cităţii și al corupției din rândul funcţionarilor statului în desfă- 
şurarea fără impedimente a traficului de persoane, precum și 
măsuri guvernamentale pentru identificarea, cercetarea și urmă- 
rirea judiciară a acestor funcţionari ai statului implicaţi în acest 
comerţ. Organizația a mai cerut ca raportul să cuprindă și infor- 
maţii cu privire la protecţia drepturilor fundamentale ale victi- 
melor traficate. Mai mult, ei au cerut ca Departamentul de Stat 
să includă detalii referitoare la măsurile concrete pe care le luau 
guvernele pentru a-i urmări în justiţie pe traficanţi. 

La publicarea celui de-al doilea raport anual, formularea era 
fermă și inspirată, însă suna a gol. Secretarul de stat american 
Colin Powel s-a așezat la un pupitru din sala de conferințe de 
presă a departamentului și a recitat o declarație pregătită dinainte, 
lăudând Raportul TIP din 2002, un document de 110 pagini 
ce evalua performanţa din ultimul an a optzeci și nouă de țări. 
Declarând că acest raport care tocmai fusese elaborat „repre- 

zintă hotărârea întregului guvern al SUA de a opri atentatul în- 
grozitor la demnitatea bărbaţilor, femeilor și copiilor“, Powel 
a arătat că documentul „pune într-o lumină foarte necesară această 
problemă globală. Folosim informaţiile pe care le adunăm pen- 
tru a susţine voința comunităţii internaţionale de a combate 
această infracțiune scandaloasă“. Powel a încheiat spunând că 
speră ca rezultatele raportului să „stimuleze acţiunile în toată 
lumea. Dacă va exista o colaborare în sânul comunității mon- 
diale, nenumărate persoane pot fi scutite de abuzuri și disperare, 
iar cele care sunt deja victimizate pot fi ajutate să revină la o 
viață demnă și liberă“ 

Însă o lectură atentă a raportului arăta că puţine state aveau 
motive de îngrijorare, chiar dacă nu făceau nici măcar minimul 
necesar pentru a opri traficul. Raportul nu corecta erorile din 
anul precedent și nu includea nici una dintre îngrijorările expri- 
mate de organizaţiile de apărare a drepturilor omului. De fapt, 
Departamentul de Stat a promovat în clasament o serie de ări 
pe care cu un an înainte le trecuse pe lista neagră: Albania, 
Iugoslavia, România și Israel erau promovate la Nivelul 2, iar 
Coreea de Sud făcea un salt spectaculos la Nivelul 1. A devenit 
astfel foarte clar pentru apărătorii drepturilor omului care făcu- 
seră presiuni pentru acțiuni mai dure că geopolitica și diplo- 
maţia de culise puseseră în umbră violurile a sute de mii de 
femei și fete. Băul cel mare al șerifului se transformase într-o 
biată nuia de răchită. 

Este de neînțeles cum au ajuns oficialii Departamentului de 
Stat la anumite concluzii. Un lucru este însă clar: este imposibil 
să fi citit rapoartele de ţară cu privire la practicile în domeniul 
drepturilor omului pe care le întocmiseră colegii lor de la Biroul 
pentru Democraţie, Drepturile Omului şi Muncă cu doar trei 
luni mai devreme. Acele rapoarte tratează, în parte, și situaţia 
traficului de persoane din fiecare ţară. 

De exemplu, raportul de țară cu privire la Albania — o bine-cu- 
noscută țară-sursă și de tranzit pentru un număr uriaș de femei 

şi fete traficate în Italia, Grecia, Olanda, Franța, Belgia, Ger- 
mania și Marea Britanie — menţiona că traficul de persoane 
„rămânea o problemă gravă“ și adăuga că eforturile guvernului 
de a rezolva problema „nu au produs rezultate concrete“. De 
asemenea, raportul arăta că „implicarea poliţiei în traficul de 
persoane și corupția din interiorul acesteia constituiau o pro- 
blemă“. Se afirma în continuare că poliţia „era adesea direct 
sau indirect implicată“ în acest comerț și că, din cauza corupţiei, 
Ministerul Ordinii Publice albanez era în mare măsură ineficient 
în măsurile sale antitrafic. Raportul mai menţiona că minis- 
terul nu a dus la bun sfârșit anchetele cu privire la traficul de 
persoane şi corupţia la nivel înalt și nu a urmărit în justiţie 
nici un poliţist pentru corupţie, adăugând că „poliţia locală îi 
avertizează adesea pe traficanţi când sunt programate raziile“ 

Raportul conchidea că tratamentul aplicat femeilor de către 
poliţişti „rămânea o problemă“ și că unele victime au fost violate 
pe când se aflau în arestul poliţiei. 

Între timp, raportul TIP cu privire la Albania, din 2002, 
trâmbiţează că au fost pronunţate cel puţin douăsprezece con- 
damnări pentru trafic de femei din decembrie 2000 în octombrie 
2001. În realitate, nouă dintre traficanţi au primit doar pedepse 
minime, iar ceilalți trei, care au fugit din ţară, au fost condam- 
naţi în contumacie. În plus, acuzațiilor pentru care au fost con- 
damnațţi li s-a schimbat ulterior încadrarea juridică în infracţiuni 
cum ar fi încurajarea prostituţiei. Raportul TIP mai arată că 
„eforturile de combatere a traficului sunt împiedicate de corup- 
ţia din interiorul poliţiei“ și că „10% din victimele străine trafi- 
cate prin Albania au relatat că poliția era direct implicată“. În 
final, în raport se afirmă că guvernul nu are un „program bine 
pus la punct de protecţie a martorilor“ și că nu a finanțat măsuri 
de prevenirea traficului“. Cu toate acestea, dintr-un motiv inexpli- 
cabil, oficialii de la Departamentul de Stat american au consi- 
derat că Albania ar trebui să fie promovată la Nivelul 2. Singurul 
motiv pe care îl oferă pentru această promovare este acela că, 

deși Albania nu îndeplinește în totalitate standardele minime 
pentru eliminarea traficului, „face eforturi în acest sens“ 

Una dintre cele mai derutante promovări la Nivelul 2 este 
cea a lugoslaviei. Faptul că această țară profund coruptă în materie 
de trafic de persoane a fost promovată nu poate fi interpretat 
altfel decât ca un semn de incompetenţă totală sau de prostie 
diplomatică. Poliţiştii ONU şi lucrătorii umanitari din ţara 
vecină Bosnia-Herţegovina și din Kosovo, precum și anchetatori 
de la brigăzile de moravuri din departamente de poliţie din 
întreaga Uniune Europeană au alcătuit o mulțime de dosare 
care arată că mii de victime ale traficului din Ucraina, Republica 
Moldova, Rusia, România și Republica Cehă sunt duse la 
Belgrad și în alte orașe din Iugoslavia unde voinţa le este supusă 
în mod sistematic și unde sunt apoi vândute peștilor și pro- 
prietarilor de bordeluri din toată lumea. Gangsterii sârbi sunt 
notorii pentru brutalitatea lor, iar corupția este răspândită la 
toate nivelurile de guvernare. Mai mult, Raportul de ţară din 
martie 2002 al Departamentului de Stat american a atras atenţia 
că traficanţii din Iugoslavia sunt rareori urmăriţi în justiţie și 
că femeile găsite în timpul raziilor sunt judecate pentru prosti- 
tuţie și expulzate după executarea pedepselor. 

Promovarea și scoaterea Israelului din grupul celor mai mari 
contravenienţi nu a fost o surpriză pentru observatorii dreptu- 
rilor omului din lumea întreagă. Pentru a înţelege decizia 
Departamentului de Stat, trebuie să ne întoarcem la publicarea 
primului raport TIP — a cărui afirmaţie stupefiantă potrivit căreia 
Israelul era clasat la Nivelul 3 a făcut să sune telefoanele mobile 
din întreg corpul diplomatic de la Washington — și la intensele 
manevre de culise care au avut loc în lunile care au urmat. 

Raportul TIP din 2001 acuza guvernul israelian că nu face 
„eforturi semnificative“ pentru a combate traficul. Statul era 
aspru criticat pentru faptul de „a nu fi depus eforturi ferme 
pentru combaterea traficului, în special având în vedere meto- 
dele uneori violente ale traficanţilor și numărul important de 

femei traficate în țară“. De asemenea, raportul critica dur guvernul 
israelian pentru faptul că nu colabora cu alte guverne în rezol- 
varea cazurilor de trafic, că nu desfășura campanii antitrafic 
sau alte acţiuni de prevenire a traficului, că nu încuraja victimele 
să facă plângeri împotriva traficanţilor și că nu furniza suficiente 
fonduri organizaţiilor neguvernametale israeliene care oferă 
asistenţă victimelor traficului. 

Pentru Israel, această clasare putea avea consecinţe foarte 
grave. Statul primește un ajutor de aproape 3 miliarde de dolari 
de la Statele Unite în fiecare an. Prin urmare, nu era greu de 
presupus că pe baza legii americane privind victimele traficului 
de persoane și protecția împotriva violenţei, promulgate de fostul 
preşedinte Bill Clinton în octombrie 2000, orice ţară clasată 
la Nivelul 3 la momentul publicării raportului TIP din 2003 
urma să facă obiectul unor sancţiuni economice. 

Clasificarea nu numai că punea problema unor viitoare 
repercusiuni economice, dar reprezenta, de asemenea, un episod 
diplomatic extrem de stânjenitor. Prostituatele din Țara Sfântă 
erau ultimul subiect la care s-ar fi așteptat cineva să devină o 
chestiune fierbinte în această agitată regiune a lumii. Ochii comu- 
nităţii internaţionale s-au îndreptat dintr-odată spre Israel, în 
încercarea de a înţelege ce se întâmpla. Și, după cum vom vedea, 
ce se întâmpla era absolut şocant. 


Le-aţi cunoscut deja pe Sigal Rozen și Nomi Levenkron, 
două activiste israeliene pentru drepturile omului care spun 
lucrurilor pe nume. Biroul lor micuţ și dărăpănat se află la o 
aruncătură de băț de cel mai solicitat cartier de bordeluri din 
Tel Aviv. Cele două femei au dus o luptă acerbă timp de aproape 
zece ani pentru a încerca să convingă guvernul israelian să ia 
măsuri decisive împotriva fenomenului în creștere al traficului 
de persoane. Au fost amenințate și chiar acuzate de trădare din 

cauză că au pus problema la Naţiunile Unite şi la Comisia 
Congresului SUA. 

Într-un lung interviu, Rozen, directoarea Liniei telefonice 
de urgenţă pentru lucrătorii migranţi din Tel Aviv — agenția 
neguvernamentală a cărei activitate se concentrează asupra situa- 
ţiei dificile a lucrătorilor ilegali —, și Levenkron, curajoasa avocată 
a Liniei telefonice de urgență, au descris cu amănunte realitatea 
înspăimântătoare a prostituţiei din Israelul de astăzi. Conform 
spuselor lui Rozen, 


traficul de femei s-a desfășurat aproape fără nici o piedică în 
Israel în ultimii zece ani. Nimeni nu cunoaşte cifrele exacte, 
dar, potrivit estimărilor, în fiecare an sunt traficate în Israel 
de la 2 000 până la 3 000 de femei din fosta Uniune Sovietică, 
în scopul exploatării sexuale. Este o activitate infracțională care 
aduce milioane de dolari pe an în buzunarele peştilor. Această 
situație în plină desfășurare nu poate fi definită ca un fenomen 
de imigrare obișnuită, ci poate fi privită doar ca o formă de 
sclavie modernă. 


Timp de ani de zile, organizaţiile de femei și cele de apărare 
a drepturilor omului din Israel au făcut presiuni ca guvernul 
să se ocupe de această problemă. Cu toate acestea, apelurile lor 
au fost ignorate de fiecare dată, funcţionărimea preferând să 
închidă ochii la violurile atroce pe care le îndură femeile zilnic. 
Puţini dintre cei cu funcţii de răspundere păreau câtuși de puţin 
interesaţi să ajute victimele. La urma urmei, susțineau mem- 
brii guvernului, pe agenda politică erau alte chestiuni mai presante. 

Raportul TIP din 2001 nu a fost prima umilință publică legată 
de această problemă. Pe 18 mai 2000, Amnesty International 
a făcut public un raport extrem de dur, de 23 de pagini, intitulat 
„Încălcări ale drepturilor fundamentale ale femeilor din Comuni- 
tatea Statelor Independente traficate în industria sexului din 
Israel“. Raportul acuza guvernul că nu lua nici măcar măsuri 

minime pentru a le proteja pe aceste femei, pe care le trata de 
fapt ca pe niște infractoare: „Aceasta în condiţiile în care multe 
dintre ele au fost victimele unor încălcări ale drepturilor omului, 
precum sclavie sau tortură, inclusiv violuri și alte forme de abuz 
sexual din partea traficanţilor, peștilor sau a altor persoane 
implicate în industria sexului din Israel.“ 

Parlamentul israelian a reacţionat prin modificarea codului 
penal, declarând ilegală cumpărarea și vânzarea ființelor umane 
în scopul prostituţiei; dar pentru femeile traficate din Țara 
Făgăduinţei nu s-a schimbat mare lucru. Şi nici legea cea nouă 
nu a reprezentat un factor de descurajare pentru infractori, care 
au continuat să importe sute de femei și fete din Ucraina, Rusia, 
Republica Moldova și România pentru muncă forțată în indus- 
tria sexului. 

La începutul anului 2002, Human Rights Watch a reacţio- 
nat energic în această chestiune controversată, criticând Israelul 
pentru faptul de a nu fi reuşit să le ofere acestor femei nici măcar 
protecţia minimă în materie de drepturi fundamentale. „Victi- 
mele traficului se temeau să coopereze cu oficialii care aplică 
legea și nu erau deloc încurajate să facă acest lucru“, a acuzat 
HRW, adăugând că „în traficul de persoane din Israel, corupţia 
şi complicitatea statului jucau și ele un rol“ 

Apoi, pe 18 martie 2002, cu doar trei luni înainte de publi- 
carea celui de-al doilea raport anual TIP, Linia telefonică de 
urgenţă pentru lucrătorii migranți și Centrul israelian pentru 
conștientizare au prezentat un raport comun Comisiei Naţiunilor 
Unite pentru Drepturile Omului cu privire la „Activităţile și 
datele concrete privind traficul de persoane în scopul prosti- 
tuţiei în Israel“ Organizațiile au atras atenţia asupra faptului 
că în cursul unei întâlniri cu comisia de anchetă parlamentară 
israeliană asupra traficului de femei, care avusese loc cu două 
săptămâni în urmă, ministrul Justiţiei Meir Shitrit le-a criticat 
pentru că au transmis informaţii Statelor Unite și Naţiunilor 

Unite despre situaţia traficului de persoane în Israel. „Naţiunile 
Unite sunt împotriva Israelului în majoritatea cazurilor“, a 
declarat Shitrit mânios. „Este exact ca și cum aţi colabora cu 
inamicul. De ce nu trimiteţi atunci raportul dumneavoastră 
şi palestinienilor?“ 

În acest lung și șocant raport prezentat la ONU, organi- 
zaţiile au subliniat că între pești și polițiști colaborarea continuă 
netulburată, „fie că aceasta are loc în mod pasiv, prin frecventarea 
bordelurilor în calitate de clienți, sau activ, prin implicarea în 
acest comerț și avertizarea peştilor cu privire la raziile poliţiei. 
Majoritatea femeilor se tem să facă plângeri împotriva poliţiei“ 

Pentru Israel, prezentarea raportului era încă un eveniment 
stânjenitor legat de drepturile omului. Au început însă să se 
scurgă unele informaţii potrivit cărora Departamentul de Stat 
american se pregătea să promoveze Israelul la Nivelul 2 în 
viitorul său raport TIP. Bursa zvonurilor a crescut mult când 
ambasadorul american Nancy Ely-Raphel — director al Biroului 
de Monitorizare şi Combatere a Traficului de Persoane din 
cadrul Departamentului de Stat — s-a prezentat în fața Comisiei 
de Relaţii Internaţionale a Congresului SUA pe 24 aprilie 2002. 

Subiectul aflat pe masa de discuţii — „Naţiunile Unite și 
comerţul cu sclave sexuale din Bosnia: un caz izolat sau o 
problemă mai largă în sistemul ONU?“ — nu avea nimic de-a 
face cu Israelul. Totuși, în declaraţia de final, Ely-Raphel a stre- 
curat următoarea afirmaţie: „Tema acestei întruniri este traficul 
de persoane și ONU, dar... aș vrea să spun, ca să se știe, că 
guvernul israelian a întreprins iniţiative pentru eradicarea trafi- 
cului de persoane.“ 

În acel moment, toată lumea a înţeles că hotărârea fusese 
luată. Pe 5 iunie 2002, Israelul a fost promovat. La conferința 
de presă, Ely-Raphel a înfrumusețat realitatea spunând că Israe- 
lul era „o poveste de succes“ și că în ultimul an, de când fusese 
publicat primul raport, își înteţise iniţiativele antitrafic, „coor- 

donându-se îndeaproape cu noi în ceea ce privește măsurile 
practice și strategiile politice“ 

A urmat o tăcere stânjenitoare în sală. Era evident că, prin 
promovarea Israelului, drepturile omului treceau în plan secund 
pentru diplomaţia politică. Într-adevăr, Israelul adusese unele 
modificări legilor sale penale, dar, având în vedere performanţa 
sa în ansamblu, era departe de a fi la înălțimea așteptărilor în 
ceea ce priveşte modul în care se ocupase de această problemă. 
Nu merita o notă de trecere. 

O săptămână mai târziu, Rozen și Levenkron reacţionau la 
clasificarea făcută de Departamentul de Stat printr-un comu- 
nicat de presă rezervat. „Această redesemnare este în primul 
rând rezultatul presiunilor insistente exercitate la Washington 
de apărătorii intereselor israeliene și ale evreilor americani. Poli- 
tica principală de aplicare a legilor este orientată în continuare 
pe expulzarea femeilor, tratându-le astfel mai degrabă ca pe niște 
infractoare, decât ca pe niște victime.“ Ele au tras concluzia 
că atâta vreme cât sistemul de aplicare a legii din Israel „nu 
acționează în mod hotărât împotriva infracţiunii de trafic de 
persoane și atâta vreme cât majoritatea eforturilor Statului Israel 
sunt orientate spre exercitarea presiunilor asupra Statelor Unite, 
decât spre efectuarea unor schimbări reale, acest fenomen abo- 
minabil va continua să prospere neîncetat în Israel“ 

În ceea ce-i priveşte pe peşti, au adăugat autoarele, ei „cum- 
pără ca de obicei alte femei şi continuă să acţioneze nestingheriţi “ 


Promovarea Israelului, Albaniei și Iugoslaviei la Nivelul 2, 
precum și saltul Coreei de Sud de la Nivelul 3 la Nivelul 1 şi 
menţinerea la Nivelul 2 a câtorva ţări cu rezultate îndoielnice 
în ceea ce privește traficul de persoane însemna că lupta avea 
să se desfășoare de acum fără mănuși. Critici susţinute, furioase 
s-au abătut asupra Departamentului de Stat. Activiști din dome- 
niul drepturilor omului s-au întrebat cu voce tare cum de au 

reușit atâtea țări cu rezultate de-a dreptul catastrofale să scape 
de încadrarea la Nivelul 3 și de sancțiunile pe care SUA le aplică 
țărilor de la acest nivel, precum și de condamnarea lumii întregi. 
În total, optsprezece țări se găseau tocmai la Nivelul 1, cincizeci 
şi două au aterizat în siguranță la Nivelul 2 și numai nouăspre- 
zece lâncezeau la Nivelul 3 — majoritatea, cu excepţia Rusiei 
şi Greciei, fiind nesemnificative pentru interesele SUA. În acest 
timp, traficul de persoane continua să prospere în lumea întreagă. 

Gary Haugen, președinte al Misiunii Internaţionale de Justi- 
ţie — o organizaţie neguvernamentală care investighează activ 
cazurile de trafic de copii pentru exploatare sexuală din țările 
în curs de dezvoltare — a atacat vehement raportul TIP din 2002. 
El a acuzat faptul că legea privind victimele traficului de persoane 
şi protecţia împotriva violenței „s-a dovedit a fi mușamalizarea 
de care se temeau mulți“: 


(Raportul) a devenit inutil din cauza bunăvoinţei Departa- 
mentului de Stat al SUA de a acorda în mod public note de 
trecere unor țări care sunt printre cei mai mari contraveniențţi. 
Diplomaţii de la Departamentul de Stat nefiind dispuşi să pună 
țările străine față în față cu adevărul, Biroul pentru Combaterea 
Traficului de Persoane a devenit Biroul pentru Ascunderea 
Traficului de Persoane. Acestea sunt veşti proaste pentru fetele 
expuse acestui risc... şi o ocazie ratată pentru o inițiativă 
memorabilă. 


Haugen a mai observat că, pentru al doilea an consecutiv, însăși 
structura raportului continua să ascundă datele obiective care 
ar permite o evaluare precisă a performanței unei țări. „Rezultatul 
final“, a spus el, „este că se dau note de trecere unor contravenienți 
notorii și că nu li se oferă nici un stimulent pentru schimbare“ 

LaShawn Jefferson de la Human Rrights Watch era de aceeași 
părere: „Este rușinos că aceste rapoarte nu ne oferă spre lectură 

informaţiile esenţiale. Pentru ca rapoartele să fie pertinente, exac- 
titatea contează, iar acest raport conţine puţine date estimative.“ 

Într-adevăr, cum nu oferă date decât pentru şapte din cele 
optzeci și nouă de ţări, raportul din 2002 nu conţine, practic, 
cifre concrete. Cum poate Departamentul de Stat american să 
evalueze eforturile unei ţări dacă nu face referire la date canti- 
tative? În determinarea rezultatelor unei țări, trei factori sunt 
esenţiali: numărul femeilor și copiilor victime ale traficului, numă- 
rul arestărilor, al urmăririlor judiciare și al condamnărilor pentru 
trafic de persoane și numărul angajaţilor poliţiei și ai guver- 
nului sancţionați pentru complicitate la traficul de carne vie. 

În lipsa acestor criterii, a pretins Haugen, raportul „este total 
inutil pentru aceia dintre noi care încercăm să lucrăm cu guvernele 
pentru eradicarea traficului de persoane. Raportul banalizează 
importanţa condamnării efective a celor care săvârșesc aceste 
infracţiuni, prin refuzul de a furniza date obiective despre țările 
care încalcă în cea mai mare măsură legislaţia privind traficul“ 
Ca urmare a acestei omisiuni flagrante, „nici o ţară din lume nu 
va crede că Statele Unite sunt serioase în privinţa acestui raport 
sau în privinţa traficului de persoane“ 

Criticii raportului au început să pună sub semnul întrebării 
şi existenţa Nivelului 2, pe care unii l-au calificat drept un „port 
sigur“ pentru atât de multe ţări flagrant contraveniente. Ţările 
clasate la Nivelul 2 nu au reușit, de fapt, să îndeplinească „stan- 
dardele minime în combaterea traficului de persoane, dar, cu 
toate acestea, Departamentul de Stat american consideră că ele 
încearcă să rezolve problema. Cu alte cuvinte, este posibil ca 
ele să fi adoptat o lege sau să fi trimis la închisoare un traficant 
sau doi. Este posibil să fi ţinut o conferinţă asupra traficului 
de persoane sau să fi iniţiat câteva programe de educaţie şi de 
postasistenţă. În realitate, clasarea țărilor la Nivelul 2 elimină 
orice stimulent pentru acestea de a ameliora situația. Nu prevede 
penalizări, nici urmări, iar oprobriul pe care îl aduce cu sine 
este insignifiant. Așa că de ce s-ar mai obosi să facă mai mult? 

La nici două săptămâni de la publicarea raportului TIP, Donna 
Hugues, profesor de studii feministe la Universitatea din Rhode 
Island, s-a prezentat în faţa Comisiei de Relaţii Internaţionale 
a Camerei Reprezentanţilor a SUA. A vorbit fără menajamente. 
Hugues, una dintre vocile de marcă în campania împotriva 
traficului de persoane, a spus membrilor comisiei că nu a auzit 
un singur cuvânt de laudă în legătură cu raportul. 


A fost catalogat drept „o insultă la adresa femeilor şi copiilor [....] 
„0 mare dezamăigire [...] „o mușamalizare [...] şi „o deplora- 
bilă evitare a responsabilităţii: Ca mijloc de combatere a traficului, 
raportul „eșuează [...], „serveşte la accentuarea indiferenței țărilor 
care sunt cei mai mari contravenienţi [...] și eșuează în mod 
lamentabil prin faptul că „subminează utilitatea noii legi“ 

Cred că motivul acestor critici severe unanime este existența 
a două deficiențe majore în raport. Mai întâi, eforturile pe 
care trebuie să le facă o țară pentru combaterea traficului sunt 
derizoriu de mici. În al doilea rând, raportul eșuează din cauza 
neînţelegeri factorilor de cerere care generează traficul pentru 
industria sexului. 


Hugues a observat că, la un briefing cu organizaţii negu- 
vernamentale, care a avut loc la o săptămână după publicarea 
raportului, ambasadorul Nancy Ely-Raphel a spus că factorul 
care a cântărit cel mai mult în clasificarea pe niveluri a fost 
urmărirea judiciară a traficanţilor. Cu toate acestea, sunt ţări 
clasate la Nivelul 2 și chiar la Nivelul 1 care au trimis la închisoare 
puţini traficanţi, dacă nu deloc. Şi chiar în țările în care sunt 
mai multe condamnări, există puţine dovezi că ele au fost suficiente 
pentru a stăvili valul traficului de persoane, care generează mii 
de victime“, a subliniat Hughes. 

Ely-Raphel a mai spus reprezentanţilor ONG-urilor pre- 
zenţi că, în analiza eforturilor unei țări de a preveni şi combate 
traficul, echipele de evaluare ale Departamentul de Stat american 

nu au luat în considerare prostituţia în sine, nici cererea de 
femei, victime ale traficului. 

Indignată de acest lucru, Hugues a amintit comisiei că în 
secolele al XVIII-lea și al XIX-lea, în economia agrară din sudul 
Statelor Unite, sclavii erau necesari pentru culegerea bumba- 
cului. „A nu înţelege legătura dintre prostituție și traficul de 
persoane este ca și când nu ai înţelege legătura dintre sclavia 
din Old South și răpirea victimelor din Africa și ducerea lor 
peste Atlantic, pe țărmurile noastre.“ 

Un motiv serios de îngrijorare pentru critici era legătura 
dintre prostituţia legalizată din țări precum Germania, Olanda 
şi Australia și traficul de femei și fete în vederea exploatării lor 
sexuale. Însă Ely-Raphel a minimalizat importanța acestei 
legături, declarând la briefing că ea consideră că traficul de sclave 
sexuale în acele țări este doar „anecdotic“ Comentariul ei a 
provocat exclamaţii de neîncredere. 

Hugues le-a spus membrilor Comisiei Camerei Reprezen- 
tanţilor că ea consideră că această opinie este ori extrem de naivă 
ori un semn al unei mari lipse a voinței politice de a privi adevărul 
în față în ceea ce privește legătura dintre traficul de femei și 
copii și comerţul cu sex. 

Culmea ironiei, cu doar două luni înainte de publicarea 
raportului din 2002, peste o sută de organizaţii reprezentând 
sute de mii de americani și militanți pentru drepturile funda- 
mentale ale femeilor și copiilor din toată lumea au trimis o 
scrisoare secretarului de stat Colin Powell, cerându-i să scoată 
Olanda și Germania din mult lăudatul Nivel 1 şi să le trimită 
la un nivel inferior, acolo unde le era mai degrabă locul. Or- 
ganizaţiile au atras atenţia asupra faptului că, în ultimii doi ani, 
ambele țări legalizaseră prostituţia, proxenetismul și bordelurile, 
„politici care vor duce fără îndoială la o creștere a traficului de 
femei spre acele țări“. Organizațiile i-au amintit lui Powell că, 
în conformitate cu standardele minime stabilite de legile SUA, 

guvernele trebuie să depună eforturi serioase și susținute pentru 
a elimina traficul și că unul dintre criterii este adoptarea mă- 
surilor de prevenire a traficului. 

„Prostituţia legalizată, proxenetismul și bordelurile încalcă 
în mod grav acest criteriu“, se declara în scrisoare. „Se ştie că 
legalizarea prostituţiei, a proxenetismului și a bordelurilor duce 
la creșterea prostituţiei și a cererii de femei în industria sexului.“ 

Prostituţia a fost tolerată în Olanda timp de zeci de ani, însă 
guvernul a legalizat-o oficial abia în octombrie 2000. În prezent, 
industria olandeză a sexului este o afacere de un miliard de dolari 
pe an, reprezentând 5% din economia naţională. În plus, studiile 
arată că, la un an după legalizare, traficanţii din Olanda con- 
trolau mai bine de jumătate din numărul femeilor implicate 
în prostituție și că în bordeluri lucrează foarte puţine femei 
olandeze, acestea fiind pline de femei din treizeci și două de 
țări, majoritatea traficate din Europa Centrală și de Est. 

Situaţia din Germania este asemănătoare, deși numărul femei- 
lor traficate în această țară este uluitor. Germania a legalizat 
prostituţia în decembrie 2001, declarând oficial că această practică 
nu mai este considerată imorală. Din cele 400 000 de femei 
care se estima că erau implicate în prostituție în acea țară, 
75% sunt străine, 80% dintre ele provenind din Europa Centrală 
şi de Est. Profitul estimat al barurilor, cluburilor și bordelurilor 
este de 4,5 miliarde de dolari. 

Activiștii pentru drepturile omului susțin că legalizarea prosti- 
tuţiei face extrem de dificilă tragerea la răspundere a peștilor 
şi traficanților. Acești infractori reușesc să evite urmărirea judiciară 
pretinzând că femeile au consimţit să lucreze ca prostituate. 
Drept rezultat, aproape toţi procurorii se plâng că au de înde- 
plinit o sarcină herculeeană atunci când trebuie să stabilească 
limita dintre prostituţia voluntară și cea forţată. Dar problema 
cea mai serioasă este cea a poliţiei, care acum poate ignora pur 
şi simplu industria în plină dezvoltare a bordelurilor. 

De asemenea, legalizarea prostituţiei este un mesaj foarte 
negativ pentru celelalte țări. Grupurile de apărare a drepturilor 
omului afirmă că menţinerea Germaniei și Olandei în cate- 
goria țărilor de la Nivelul 1 poate fi interpretată ca o acceptare 
tacită a prostituţiei legalizate de către Departamentul de Star 
american. Și mai îngrijorător este modul în care va fi satisfăcută 
cererea crescută de femei. Este evident că marea majoritate vor 
veni din alte țări și nu este nici o îndoială că multe dintre ele 
vor fi victime ale traficului de persoane. 

Într-adevăr, recrutarea femeilor în industria sexului din 
Germania şi Olanda a început în mod serios. În iunie 2000, 
la o conferință despre traficul de femei desfășurată la Kiev, 
Ucraina, un reprezentant al ambasadei olandeze a explicat că 
femeile din afara Uniunii Europene au „abilităţi profesionale 
care ar putea fi de folos Olandei“, adăugând că industria 
olandeză a sexului ar putea fi sprijinită prin crearea unor permise 
de muncă speciale pentru toţi „cetățenii străini dispuși să se 
angajeze în domeniul prostituţiei“. Câră generozitate din partea 
guvernului olandez să ofere femeilor ucrainene o cale de ieșire 
din sărăcia lucie în care se zbat! 

În scrisoarea lor către Powell, cei care lucrau perseverent 
pentru a pune capăt traficului de femei și copii au recomandat 
guvernului american să folosească raportul TIP „pentru a trimite 
un mesaj clar Olandei, Germaniei și întregii lumi că ne vom 
opune cu fermitate traficului de femei pentru prostituție“ 
Powell şi bunii săi prieteni de la Departamentul de Stat au decis 
în mod evident să ignore apelul și au menţinut politicos ambele 
tări la Nivelul 1. 

Dar să aruncăm o privire și mai atentă la grupul fruntaș. 
Acolo se află toți membrii Uniunii Europene, cu excepția Greciei, 
care lâncezește pe bună dreptate pe o poziţie codașă. E ceva 
foarte fals în tabloul acesta. Majoritatea acestor țări — inclusiv 
Statele Unite, care nu se autoevaluează — nu prea au cu ce să 

se fălească. Departamentul de Stat american nu pare să pună 
în balanţă faptul că aceste ţări sunt pline de femei traficate și 
că în spatele acestui comerț se află în mod sigur crima orga- 
nizată. Și nu ia în considerare nici faptul că marea majoritate 
a bărbaţilor care folosesc femei traficate, în ţara lor sau în afara 
granițelor, fac parte din aceleași țări bogate care se regăsesc mân- 
dre în Nivelul 1. 

Concluzia, desigur, este că diplomaţia de culise joacă un rol 
important în procesul de clasificare pe niveluri. Lisa Thompson, 
de la Iniţiativa împotriva Traficului Sexual, o coaliție largă condusă 
de Armata Salvării, a susținut că, în cazul în care considerentele 
politice fac parte din ecuaţie, „atunci procesul este grav viciat. 
În cazul acesta, nu este vorba despre situația din Cașmir sau 
de tensiunile dintre Palestina și Israel sau de alte nenumărate 
probleme importante. Raportul TIP nu ar trebui să fie folosit 
pentru a manipula alte dezbateri politice sau relaţii interna- 
ţionale. Altfel, este un proces corupt și poate fi trecut cu vederea“. 


În vreme ce dezbaterea continua să facă valuri, personalul de 
la Biroul pentru Combaterea Traficului a început să pregătească 
raportul TIP „decisiv“ din 2003, cel în care țările ce erau încă 
împotmolite la Nivelul 3 urmau să se confrunte cu sancțiunile 
economice dure ale SUA. 

La conferinţa de presă privind raportul TIP din 2002, 
Ely-Raphel a părut să ofere o privire rapidă asupra lucrurilor la 
care trebuia să ne aşteptăm. Și mai multe manevre diplomatice! 
De data aceasta, Rusia părea să se pregătească pentru o avansare. 
Timp de doi ani consecutivi, ea a fost clasată la Nivelul 3, și 
pe bună dreptate, căci are o problemă imensă cu traficul de 
persoane; nivelul corupţiei din poliţie şi guvern, al indiferenței 
şi al complicităţii lor este uluitor. Grupurile infracționale desfă- 
şoară practic nepedepsite acest comerţ. Guvernul rus închide 
ochii chiar și la recrutarea pentru prostituție a unor fete de 

paisprezece ani! Cu toate acestea, Ely-Raphel a atribuit Mos- 
covei meritul de a fi iniţiat acţiuni pe mai multe fronturi: 


Rusia lucrează. Rusia recunoaşte că are o problemă cu traficul 
de persoane. Ea oferă finanțare pentru asistența şi compensațiile 
destinate anumitor victime, precum şi pentru protejarea dreptu- 
rilor lor. Se ocupă de victime; ele nu mai sunt trimise la închisoare 
sau urmărite în justiție pentru prostituție, aşa cum se întâmpla 
înainte. lar Duma (parlamentul Rusiei) ne-a cerut sfaturi şi 
informaţii pentru a elabora un proiect de lege privind traficul 
de persoane. Așadar, toate acestea sunt vesti bune. Totuşi, Rusia 
nu are o lege privind traficul de persoane. Și cazurile anchetate 
sunt puține. Este motivul pentru care ea se află încă la Nive- 
lul 3. Dar Rusia face eforturi. 


Având în vedere situația cumplită cu care se confruntă feme- 
ile traficate din Rusia, promovarea acestei țări la Nivelul 2 ar fi 
o sfidare totală a legii privind victimele traficului de persoane 
şi protecţia împotriva violenței. 

În ciuda valului de critici, oficialii de la Departamentul de 
Stat american susţin că fac ceea ce trebuie. Pe 19 iunie 2002, 
Paula Dobriansky, subsecretar de stat, a apărut înaintea Comi-: 
siei de Relaţii Internaţionale a Camerei Reprezentanţilor a SUA 
pentru a răspunde criticilor aduse departamentului ei. Dobriansky 
a replicat spunând că argumentele de ordin politic nu erau un 
factor în evaluarea modului în care guvernele străine respec- 
tă standardele minime în eliminarea traficului de persoane. 
„Mulţi dintre prietenii și aliaţii noştrii sunt clasați la Nivelurile 
2 şi 3“, a susţinut ea. „Pur și simplu, ei nu îndeplinesc standardele 
minime.“ 

Răspunzând la întrebările cu privire la criteriile fundamen- 
tale folosite în clasificarea țărilor, Dobriansky a explicat: 

În primul rând, am auzit persoane care spuneau că plasarea 
anumitor țări la Nivelul 2 înseamnă că acestea primesc o „notă 
de trecere“. Fără îndoială că la Nivelul 3 sunt clasați cei mai 
mari contravenienţi, dar clasarea la Nivelul 2 înseamnă că 
țările nu se conformează pe deplin standardelor. Clasarea la 
Nivelul 2 nu reprezintă o notă de trecere. Ţărilor nu le place 
să fie clasate la Nivelurile 2 şi 3 și au contestat concluziile 
noastre. În plus, țările de la Nivelul 2 nu vor să riste să fie 
declasate la Nivelul 3 în anul următor şi să se confrunte cu 
sancțiuni, inclusiv cu posibilitatea sistării ajutoarelor care nu 
au caracter umanitar. 

În al doilea rând, și legat de acest lucru, este faptul că 
persoane întru totul respectabile pot să nu fie de acord cu nivelul 
la care au fost clasate anumite țări. Congresul a cerut să eva- 
luăm „efortul semnificativ“ pe care-l face ţara respectivă. Ceea 
ce constituie un efort semnificativ, aşa cum este el definit în 
lege, poate fi analizat şi discutat în mod diferit, în funcţie de 
cine face acest lucru. Nici o ţară, inclusiv a noastră, nu depune 
eforturi suficiente, atâta vreme cât traficul de persoane continuă 
să existe. Acestea fiind spuse, progresele unei țări vor fi foarte 
diferite de progresele altor țări, după cum circumstanțele din 
fiecare țară sunt diferite şi factorii care pot influența situaţia 
din fiecare țară pot fi, de asemenea, diferiți. 


Nimeni nu crede că legile unei singure ţări pot opri vastul 


şi profitabilul comerț cu femei, care se situează, din punctul 


de vedere al câștigurilor în dolari, imediat după traficul de dro- 


guri și vânzările de arme de contrabandă. Legea SUA, cu sancțiu- 


nile sale economice aspre, ar fi putut juca un rol deosebit în 


salvarea a mii de fete de la o viață de sclave sexuale. Dar nu e 


mai puţin adevărat că situaţia traficului de persoane se înrău- 


tăţește foarte mult. Iar în timp ce persoanele care ar trebui să 

acționeze dansează tangoul diplomatic, zeci de mii de femei 
şi fete inocente sfârșesc prin a deveni sclave sexuale. 

Guvernul SUA a decis că el va deveni șeriful lumii. Nimeni 
nu l-a obligat să își asume acest rol. Dar, de când a pornit el 
la atac, acţiunile reprezentanţilor săi principali au banalizat acest 
proces, recompensând reaua-voinţă. Legea privind victimele 
traficului de persoane și protecţia împotriva violenței a oferit 
o ocazie extraordinară de a promova acţiuni care ar fi putut 
salva vieţile și sănătatea multor femei și fete. Acea ocazie a fost 
în mare măsură irosită. 


10. Terenul de joacă al şerifului 


„Noi, soldaţii din trupele ONU de menţinere a păcii, încercăm să 
stabilim legea și ordinea, iar ei se duc acolo și obțin servicii gratuite 
de la fete forțate să fie sclave sexuale“ (John Randolph, poliţist din 
unitatea de Investigare a traficului de persoane pentru prostituție). 


Atunci când guvernul american încearcă să evalueze și să 
pună ordine în problema traficului mondial de persoane, în mod 
evident, el nu se evaluează pe sine; acest lucru ar reprezenta 
un conflict de interese. Totuși, și guvernul american ar trebui 
evaluat. SUA se confruntă cu o problemă gravă: în fiecare an, 
aproximativ 20 000 de persoane sunt traficate în această țară, 
intrând fie pe calea aerului cu documente de călătorie false, fie 
ilegal pe uscat, prin Canada și Mexic. Totuși, pe teritoriul lor, 
SUA au făcut progrese importante în ceea ce privește urmărirea 
energică a agresorilor, condamnarea lor la ani grei de închi- 
soare și asistenţa oferită victimelor printr-o varietate de pro- 
grame. De fapt, SUA pot fi considerate un lider. Așadar, având 
în vedere eforturile de pe plan intern, merită să fie clasate la 
Nivelul 1. 

Dar într-un anumit caz penal a făcut o gafă de proporţii, 
care a avut drept rezultat violarea repetată a mai multor tinere 
ucrainence inocente traficate în Los Angeles. 


Era genul de conferință de presă la care visează forțele de 
poliţie, ocazia de a apărea pe primă pagină a ziarelor din toată 
țara și de a primi felicitări. Pe 3 mai 2001, un grup de personaje 
cu figuri serioase din forțele federale de aplicare a legii s-au adu- 
nat la sediul FBI din Los Angeles pentru a anunţa arestarea 
unei importante rețele de contrabandă cu persoane. De la un 

pupitru improvizat, agenţi FBI, flancaţi de colegi din Patrula 
de frontieră a SUA, Serviciul de Imigrare şi Naturalizare (INS) 
şi Departamentul de Justiţie, au anunțat că au distrus o rețea 
internaţională complexă care introdusese sute de „străini ilegali“ 
din Ucraina în Statele Unite, pe la granița cu Mexicul. Dar era 
ceva mai mult de spus în legătură cu povestea aceasta. Ceva 
despre care agenţii nu vorbeau și la care probabil că sperau, și 
se rugau chiar, că armata de jurnalişti care relatau evenimentul 
nu va face aluzie. 

Intriga avea ceva dintr-un film hollywoodian. Totul a început 
cu o descoperire întâmplătoare de-a lungul unui drum înde- 
părtat și prăfuit din Tijuana spre San Diego. La sfârșitul anului 
1999, un ofiţer de la Patrula de frontieră a SUA a descoperit, 
în timpul unei inspecții de rutină, o cameră video. A vizionat 
înregistrarea, dar nu a putut înţelege nimic din ceea ce se spunea. 
Limba vorbită nu era, cu siguranță, spaniola. Înregistrarea a 
fost predată la cartierul general și trimisă la traducere. Când 
a revenit, băieţii de la frontieră pur și simplu au jubilat. S-a 
dovedit că înregistrarea aparţinea unui cuplu ucrainean care-și 
înregistra călătoria ilegală în Statele Unite. Drumul a fost pus 
sub supraveghere și, la scurt timp după aceea, Patrula de 
frontieră a prins un ghid mexican care introducea ilegal în ţară 
alte cinci ucrainence. „Străinii ilegali“ au fost interogaţi și, pe 
baza informaţiilor pe care le-au furnizat, un flagrant a fost minu- 
ţios organizat de Ziua Sfântului Valentin, în anul 2000. 

Până în luna mai a anului următor, capii rețelei și complicii 
lor au fost arestaţi în urma unor razii efectuate în zori, în toată 
zona orașului Los Angeles. Arestarea a făcut obiectul ştirilor 
de prima pagină. Agenţii profitau din plin de lumina reflectoa- 
relor. Nu se puteau lăuda în fiecare zi cu asemenea succese. În 
total, au fost inculpate optsprezece persoane, inclusiv şefa rețelei, 
ajutoarele principale și patru membri ai familiei ei. 

„Această anchetă subliniază și mai mult caracterul global 
al crimei organizate... și amenințările din afară, de care suntem 
acum conștienți“, a punctat la conferinţa de presă James DeSarno, 
directorul adjunct al FBI. Procurorul General Adjunct al SUA, 
Dan Saunders, a remarcat apoi că „printre persoanele străine 
erau şi femei tinere care, la sosire, au fost vândute rețelelor de 
prostituție“ 

Acea noutate picantă a atras cu siguranţă atenţia vânătorilor 
de știri. La urma urmei, trecerea ilegală de persoane peste frontiera 
cu Mexicul în SUA nu era cine știe ce noutate. Această știre, 
însă, avea o întorsătură nouă, senzațională. Vânzarea și introdu- 
cerea ilegală a unor tinere femei din Kiev în Los Angeles pentru 
a lucra ca prostituate era un subiect demn de prima pagină. 

Dar, în relatarea detaliilor flagrantului, anchetatorii au trecut 
repede peste câteva fapte importante. Mai întâi, o crimă. Și 
nu orice crimă. Victima era Liuda Petuşenko, prostituată și între- 
prinzătoare patroană de bordel, care conducea o agenţie de dame 
de companie de lux din apartamentul ei din San Fernando 
Valley. În al doilea rând, faptul că șase dintre ucrainencele intro- 
duse ilegal de rețea în țară fuseseră forțate să se prostitueze. 
Patru fuseseră cumpărate de Petușenko, iar una dintre ele, o 
blondă încântătoare de douăzeci și doi de ani pe nume Oksana 
Meșkova, a fost acuzată de moartea femeii. 

De asemenea, o altă chestiune pe care agenţii nu au abordat-o, 
în principal pentru că reporterii nu le-au cerut acest lucru, a 
fost de ce FBI, INS și Patrula de frontieră a SUA nu le-au salvat 
pe aceste femei înainte de a fi vândute pentru prostituție și scla- 
vie sexuală. 

În timpul operaţiunii, între lunile mai și septembrie 2000, 
anchetatorii au interceptat telefoanele fixe, telefoanele mobile 
şi faxurile suspecților principali implicați. Pe baza înregistrărilor, 
precum și a unor e-mailuri importante, au aflat de existența 
a șase „evenimente“, fiecare implicând un grup diferit de ucraineni 

care erau introduși ilegal în SUA. Au mai aflat că era o diferență 
între unul dintre aceste grupuri și celelalte: persoanele care 
făceau parte din el erau traficate pentru piaţa sexului din Los 
Angeles. Prin intermediul interceptărilor, s-a făcut o descoperire 
de-a dreptul îngrijorătoare, anume că tinerele femei din acest 
grup nu ştiau nimic despre ceea ce le aşteaptă. Totuși, cei care 
interceptau telefoanele, cei de la FBI, ştiau cu siguranță acest 
lucru. I-au auzit pe contrabandiști discutând despre întregul 
plan. Au auzit că femeile au fost supărate când li s-a spus ce 
le așteaptă. Și i-au auzit pe contrabandiști discutând despre 
modalităţile de a le împiedica pe femei să fugă. 

Cu toate acestea, în vreme ce cinci din cele șase grupuri 
diferite de străini introduși ilegal au fost capturate imediat de 
agenţi, unele chiar la câteva minute de la sosirea pe teritoriul 
american, cel de-al șaselea grup, compus din femei, nu a fost 
arestat decât după moartea patroanei de bordel din Los Angeles... 
șase săptămâni mai tîrziu. O întârziere considerabilă, care 
sfidează logica și încalcă limitele morale și etice. Pentru victime, 
aceasta a însemnat zile, nopți și săptămâni de sclavie sexuală. 
Şi în toată această perioadă autorităţile nu au făcut decât să 
asculte și să privească... și au rămas liniștite în așteptare. 

Întrebarea este: ce așteptau? Autorităţile cunoșteau exact 
momentul în care aceste femei au intrat ilegal pe teritoriul SUA. 
Le puteau aresta atunci. Mai mult, știau exact ce urma să li se 
întâmple. Știau că femeile erau supărate că sunt forțate să devină 
prostituate. Odată ce femeile au ajuns la destinaţie, FBI știa 
unde erau ţinute. Au auzit chiar o discuţie în care se spunea 
că una dintre ele a fost violată. Cu toate acestea, nu au făcut 
nici o mișcare. 

Aștepta FBI să se întâmple ceva mai demn de interes? Pentru 
că, dacă aceasta era intenţia, asta s-a întâmplat cu siguranță. 
Petuşenko a fost bătută cu bestialitate și apoi împuşcată în piept 
de la foarte mică distanţă, o crimă care avea legătură directă 

cu rețeaua de contrabandă. Neștiind cum să justifice cadavrul 
patroanei de bordel, FBI s-a străduit să limiteze pagubele. În 
cele din urmă însă, nu au avut de ce să-și facă griji. Femeile 
traficate au sfârșit prin a fi doar o notă de subsol a operaţiunii 
principale: anihilarea unei bande internaţionale implicate în 
contrabanda cu persoane. 

Un personaj-cheie în această intrigă a fost Ietiana Komisaruk, 
descrisă în documentele FBI ca un adevărat fundaș de fotbal 
american brutal și obscen, amatoare de limbaj colorat şi gata 
să arunce cu amenințări. Preocupată de detalii, ea le numea pe 
persoanele pe care le introducea ilegal în țară „proștii“ sau „marfa“ 
Tetiana era hotărâtă să păstreze profiturile în familie. Din impe- 
riul ei de contrabandiști de pe partea americană a frontierei 
făceau parte soţul ei Valeri, cele două fiice și un ginere. 

În vreme ce Tetianei îi lipseau bunele maniere, principalul 
ei ajutor emana carismă și încredere. Serge Mezheritski, fiu al 
unor evrei emigraţi, a candidat odată, fără succes, pentru un 
loc în consiliul municipal din West Hollywood, o zonă intens 
populară de imigranți ucraineni și ruși. Dar acesta era greu de 
prins. Era cunoscut sub o serie de pseudonime, printre care 
Serghei Parfenov, Serge Merritt și Serioja. 

Banda avea şi câțiva asociaţi importanţi în capitala Ucrainei, 
Kiev, inclusiv directorul și câțiva angajaţi ai unei agenţii de voiaj 
numite Svit Tours. Conform unui afidavit de 113 pagini întoc- 
mit la Tribunalul Districtual din Los Angeles, SUA, planul 
operaţiunilor de contrabandă era pus la cale la Svit Tours. Era 
planul perfect. Agenţia de voiaj recruta bărbați și femei în Kiev, 
le procura vize de turist valide pentru Mexic şi-i transporta cu 
avionul în Ciudad de Mexico, prin Amsterdam. Din Ciudad 
de Mexico, turiștii erau transportaţi cu autobuzul fie într-un 
hotel din Tijuana, fie într-o vilă din orașul vecin, Rosarita. Apoi 
erau introduși ilegal în SUA pe jos, cu mașina sau cu vaporul. 
Odată trecuţi frontiera, erau urcați repede într-un autobuz sau 

într-un tren care mergea la aeroportul de la Los Angeles pentru 
a lua avionul către New York, Cleveland, Chicago și Detroit. 
Autorităţile americane au arestat 200 dintre acești străini ilegali, 
dar numărul lor total pe o perioadă de doi ani este posibil să 
se fi ridicat la 2 000. Și, ţinând cont de faptul că fiecare turist 
plătea un preţ ridicat pentru „Pachetul turistic pentru Mexic“, 
operaţiunea era una profitabilă. 

Deşi majoritatea străinilor ilegali au fost expulzați, câțiva 
au fost păstraţi în SUA ca martori. După ce Nina Rogozina a 
fost arestată pentru intrare ilegală în SUA, ea a explicat agenţilor 
FBI cum funcţiona operaţiunea. Potrivit prospectului, pachetul 
includea o viză de turist pentru Mexic, un bilet de avion dus- 
întors și cazarea la hotel. Preţul: 3 150 de dolari. Mai mult, pache- 
tul includea o legătură directă cu contrabandiștii. Pe 7 august 
2000, ea și alte trei ucrainence au părăsit Kievul cu destinația 
Ciudad de Mexico. De acolo, au luat un autobuz spre Tijuana, 
unde s-au cazat la hotelul Plazas Las Glorias. Trei zile mai târziu, 
un bărbat care s-a recomandat Serioja (Mezheritski) s-a întâlnit 
cu ele pentru a stabili detaliile privind trecerea ilegală a 
frontierei. Preţul: 2 500 de dolari bani gheață. Săptămâna urmă- 
toare, contrabandiștii i-au luat pe primii doi membri ai gru- 
pului și Serioja a informat-o pe Rogozina că operaţiunea a reușit. 
Patru zile mai târziu, ea şi cealaltă persoană rămasă au intrat 
în portbagajul unei mașini. Mașina a fost oprită la punctul de 
control american San Ysidro și întregul grup a fost arestat. 

Pe scurt, interceptările FBI și supravegherea video au dat 
la iveală ale cinci operaţiuni de trecere ilegală a frontierei simi- 
lare. A șasea însă era un caz aparte. Conform documentelor 
FBI, şase femei tinere au sosit în Mexic din Ucraina, la începutul 
lui iunie 2000. Înregistrările conversaţiilor dintre Tetiana și 
acoliţii ei indică în mod clar că femeile urmau să fie folosite ca 
prostituate. A mai ieșit la iveală că Mezheritski a pus la cale un 
plan grandios de a forma o rețea de prostituție care să-i aducă 

10 000 de dolari pe zi. Pentru a-și mări profiturile ilicite, spera 
să-i şantajeze pe unii clienți bogaţi de la Hollywood cu casete 
video în care ei erau înregistraţi în secret în ipostaze fierbinți 
alături de aceste femei. Dar era o mică problemă: femeile nu 
aveau nici o idee că erau traficate pentru prostituție. 

Într-o conversaţie interceptată în data de 2 iulie 2000, Valeri 
Komisaruk i-a spus soţiei lui că tocmai se întâlnise cu femeile 
la Tijuana și că acestea au fost șocate când au auzit ce li se cerea 
să facă. Cuplul a vorbit despre posibilitatea ca fetele să fugă. 
Tetiana i-a sugerat cu răceală că poate ar trebui „să le lege cu 
lanţuri“. Într-o altă înregistrare, Tetiana l-a avertizat pe unul 
dintre cumpărători, Garik Viniţki, un tip de patruzeci și unu 
de ani care locuia în West Hollywood, că „este foarte posibil 
ca marfa asta să fugă“. A subliniat că ea nu își asuma responsa- 
bilitatea dacă fetele fugeau. „În locul lor, aș fugi în primele cinci 
minute“, a spus ea. 

Pe 4 iulie, șaptesprezece ucraineni au urcat la bordul bărcii 
de 11 metri aparținând lui Mezheritski. Puțin mai târziu, ambarca- 
ţiunea a acostat în portul de agrement din San Diego. Majori- 
tatea ocupanților au fost duşi repede la gară pentru a fi transportați 
rapid la Los Angeles. Dar cele șase femei au fost însoţite la 
hotelul Travel Lodge, aflat în apropiere de port. Viniţki aștepta. 
A ales două femei, Helena şi Vika. Petușenko le-a luat pe cele- 
alte patru. Tetiana a primit 2 500 de dolari bani gheaţă pentru 
fiecare dintre femeile introduse ilegal în SUA. 

În următoarele săptămâni, supravegherea FBI a dezvăluit 
că planul lui Mezheritski mergea ca pe roate și că făcea bani 
cu lopata. În diferite ocazii, acesta a discutat despre operațiunea 
lui cu asociați și prieteni, lăudându-se cât de mulţi bani câștigau 
fetele, cât de mult munceau și ce talente sexuale aveau. 

Au discutat chiar și despre locul unde erau ținute fetele. FBI 
a ascultat, dar nu a făcut nimic. 

În alte rânduri, Mezheritski, peştele, le-a explicat asociaţilor 
de unde să ia și unde să livreze femei. Poliţiştii nu au acţionat 
nici de data aceasta. Într-o convorbire înregistrată, acesta poate 
fi auzit vorbind despre folosirea unei femei în șantajarea unui 
client care nu bănuiește nimic și de la care să scoată un sfert 
de milion de dolari. Într-o altă convorbire, şi-a sunat avocatul, 
pe Alex Vankovn, cerându-i să facă rost de un act de identitate 
fals pentru una dintre fete. 

Vankovn a răspuns: „Nu are încă douăzeci și unu de ani. 
Trebuie să-i facem acte ... Va trebui să vorbesc cu ei să le facă.“ 
Avocatul i-a spus ulterior lui Mezheritski că „ei se ocupă de 
permisul acesteia de conducere.... E fals, dar pare autentic“ 

O lună după aceea, interceptările arătau că apele începeau 
să se aleagă. Femeile deveneau necooperante și dificile. Dar 
Mezheritski nu avea de gând să le lase să plece; din punctul lui 
de vedere, încă îi datorau bani. Apoi, neprevăzutul s-a întâmplat. 
Cineva a fost ucis. 

Pe 18 august, la ora 1.26 dimineaţa, Mezheritski a primit 
un apel frenetic de la avocatul său, convorbirea fiind înregistrată 
în întregime. 

— Ţi-a omorât prietena... Ţi-a distrus complet afacerea! 
a strigat Vankovn. 

— Da, prietene, tocmai mi-a distrus complet afacerea, a 
răspuns Mezheritski. 

Persoana la care se refereau era Alex Gabay, cunoscut și sub 
numele de „Boxerul“, un arhitect de treizeci şi șase de ani a 
cărui familie a emigrat din Rusia când el era încă adolescent. 
Gabay fusese coleg de liceu cu Mezheritski și Vankovn. 

Când detectivii de la omucideri din Los Angeles au sosit la 
apartamentul lui Petușenko, au găsit-o zăcând plină de sânge 
pe podeaua din dormitorul ei. Au adunat cu greu probe. Cău- 
tarea nu a scos la iveală indicii concrete, doar un dulap plin 
de lenjerie scumpă și o noptieră ticsită cu prezervative. A urmat 

apoi o descoperire-cheie: când au început să urmărească ape- 
lurile primite și pe cele date, au descoperit microfonul din tele- 
fonul lui Petușenko. După aceea, nu le-a luat mult polițiștilor 
să pună cap la cap evenimentele. Problema care se punea era 
de a distinge între interesul personal și adevăr. 

Detectivii de la Omucideri din Los Angeles l-au interogat 
pe Mezheritski pe 6 septembrie, iar el a mărturisit rapid. A 
recunoscut că era implicat în introducerea ilegală a străinilor în 
țară pe la frontiera cu Mexicul, indicând-o pe Tetiana ca fiind 
capul rețelei și pretinzând că ea a făcut toate aranjamentele de 
călătorie cu traficanţii din Kiev. Apoi le-a povestit detectivilor 
despre călătoria pe care a făcut-o în Mexic la începutul lui iunie, 
când s-a întâlnit din întâmplare cu șase fete care așteptau să 
fie transportate peste graniță. Tetiana, a susținut el, i-a spus 
că erau „târfie“. Dar după ce a discutat cu ele, a spus Mezheritski, 
el a constatat rapid că nu erau prostituate și că fuseseră păcălite, 
ca să vină în SUA, unde să lucreze ca femei de stradă. Când 
a contactat-o pe Tetiana pentru a-și exprima îngrijorările, aceasta 
l-a informat, a spus el, că două persoane plătiseră deja călătoria 
fetelor și că urmau să le ia de îndată ce vor sosi în San Diego. 

Mezheritski a declarat că ideea de a fi transportat fete peste 
graniță pentru a lucra împotriva voinţei lor ca prostituate era 
deosebit de stânjenitoare pentru el şi a negat cu hotărâre orice 
implicare în acest comerț. Era ceva care nu se potrivea deloc 
cu busola sa morală, a spus el, adăugând că incidentul introdu- 
cerii ilegale a acestor femei în țară era, de fapt, începutul sfârşitului 
asocierii lui cu Tetiana. A mai spus că a rupt relaţiile de afaceri 
dintre ei, pentru că ea le forța pe fete să se prostitueze. Mezheritski 
a recunoscut fără probleme introducerea ilegală a unor persoane 
disperate în țara tuturor posibilităţilor, dar s-a oprit atunci când 
a venit vorba de sclavia sexuală. 

Când a fost adusă pentru a fi interogată, pe 25 septembrie, 
Tetiana a oferit o variațiune pe aceeași temă. A recunoscut și ea 

introducerea ilegală de persoane în SUA, dar a negat vehement 
orice implicare în orice tip de prostituție sau sclavie albă. Cum 
era de așteptat, a pretins că Mezheritski era creierul din spatele 
întregii operaţiuni. Tetiana le-a spus detectivilor şi despre planul 
lui Mezheritski de a fixa camere video ascunse în mai multe 
apartamente pentru a putea obține prin șantaj sume mari de 
bani de la clienţii care se culcau cu prostituatele. 

Deşi poveștile lor nu se potriveau, un lucru era clar pentru 
poliţiştii din Los Angeles: fetele fuseseră traficate pentru 
prostituție împotriva voinţei lor. Olena G., una dintre cele șase 
fete, a spus detectivilor cum a făcut-o Mezheritski să părăsească 
Ucraina, promiţându-i o slujbă de manechin. A recunoscut că 
a fost introdusă ilegal în SUA în cadrul unui grup de şapte- 
sprezece persoane, cu o ambarcațiune condusă de soțul Tetianei, 
Valeri. După ce au debarcat, Petușenko i-a spus că va trebui 
să muncească pentru a plăti o datorie de 8 000 de dolari. Olena 
a jurat că nu avea nici cea mai vagă idee că se aștepta de la ea 
să lucreze ca prostituată. Dacă ar fi știut asta, nu ar fi plecat 
niciodată din Ucraina. Relatările celorlalte cinci femei erau 
asemănătoare. 

În ceea ce-l privea, Viniţki a recunoscut că le-a cumpărat 
pe două dintre femei, dar s-a plâns că nu era mulțumit de achiziția 
făcută, pentru că „nu erau pregătite pentru ceea ce li se cerea“. 
Era evident, a spus el, că nu erau la curent cu ceea ce urmau 
să facă la sosire și că vestea că va trebui lucreze ca prostituate 
a fost un şoc pentru ele. El a observat, când le-a întâlnit pentru 
prima dată pe femei la motelul de la San Diego, că nu păreau 
în regulă. Nu aveau atitudinea potrivită muncii pentru care 
erau aduse și erau extrem de abătute. 

Detectivii de la Omucideri și-au îndreptat apoi atenţia asupra 
„Boxerului“. Au aflat că în urmă cu câteva săptămâni, înainte 
de crimă, Mezheritski a dat o petrecere pentru cele patru noi 
ucrainence din grupul lui de prostituate. Gabay era unul dintre 

oaspeţi și s-a îndrăgostit brusc de una dintre ele: Oksana Meșkova. 
I-a cerut să se mute cu el în loftul lui din Los Angeles. Ea nu 
a ratat șansa de a scăpa de patroana ei exigentă. 

La procesul crimei din ianuarie 2002, Ronald D. Hedding, 
avocatul lui Gabay, l-a descris pe clientul său ca pe un cavaler 
ce salvează o domnişoară aflată în necaz. Fl a spus că Gabay 
a văzut o tânără speriată, care era singură într-o ţară străină, 
nu ştia limba şi care era evident că nu voia să lucreze ca prosti- 
tuată. „Alex încerca să o ajute să scape de acolo. S-au întâlnit, 
s-au îndrăgostit și ea s-a mutat cu el“, a spus Hedding. „Aveţi 
în fața dumneavoastră un bărbat care încerca să ajute o 
femeie. Nu exista absolut nici un motiv pentru ca el să fi ucis 
pentru ea.“ 

Conform probelor, pe 17 august, Gabay și Oksana s-au dus 
la apartamentul lui Petușenko cu intenţia de a afla ce se întâm- 
plase cu Vika, una dintre fetele care veniseră din Ucraina. Patroana 
nu avea chef de discuţii. La urma urmei, pierduse 8 000 de 
dolari din cauza refuzului Oksanei de a lucra pentru a-și plăti 
datoria. A urmat apoi o dispută aprinsă și cele două femei au 
ajuns la lovituri. Câteva momente mai târziu, Petușenko zăcea 
moartă pe podea în urma unei răni provocate de o împușcătură 
în piept. Gabay și-a susținut nevinovăția de-a lungul întregului 
proces, spunând că Oksana a împușcat-o pe femeie cu pistolul 
lui. Oksana a declarat că prietenul ei a intervenit în dispută și 
a ucis-o pe Petușenko. Și ea a fost acuzată de crimă, dar procu- 
rorii au renunțat la acuzaţii după ce aceasta a acceptat să depună 
mărturie împotriva fostului ei iubit. Juriul l-a găsit pe Gabay 
vinovat de crimă de gradul doi și, pe 9 martie 2002, a fost con- 
damnat la douăzeci și cinci de ani de detenţie. 

Procesul rețelei de trafic de persoane Komisaruk-Mezheritski 
a început cu adevărat pe 6 mai 2002. În pledoaria sa de deschi- 
dere, procurorul general adjunct Mark Aveis a descris această 
rețea care lucra numai cu numerar ca pe o operaţiune „cu servicii 

complete“ El a prezentat imaginea unei afaceri ilegale de 
familie, în care fiecare membru avea sarcini bine definite, de 
la a-i învăţa pe așa-zișii imigranţi cum să se poarte și să se 
îmbrace ca americanii, până la a-i pregăti pentru a ști ce să spună 
agenţilor de la Patrula de frontieră dacă erau prinși. Aveis a 
descris-o pe Tetiana ca fiind capul rețelei, responsabilă pentru 
supravegherea „venirilor și plecărilor“ ucrainenilor introduși ile- 
gal. Soţul ei, Valeri, „ajuta la gestionarea punctelor de escală din 
Mexic“ Mezheritski furniza ambarcaţiuni și mașini pentru 
introducerea ilegală a străinilor în ţară și „colabora cu ghizii mexi- 
cani pentru conducerea străinilor ilegali în Statele Unite“. Aveis 
s-a referit, de asemenea, la ore întregi de convorbiri pe telefoa- 
nele mobile interceptate, pe care le-a asemănat cu un „comentariu 
detaliat făcut de inculpaţi cu privire la propria activitate“ 

Avocata apărării, Ellen Barry, care îl reprezenta pe Valeri 
Komisaruk, a atras atenția juriului că străinii introduși ilegal 
în ţară, martori ai acuzării, nu erau inocenți. „Erau dispuşi să 
înșele pe oricine era nevoie pentru a trece frontiera“, a spus 
ea. „lar când au fost prinși și au aflat ce era dispus guvernul 
să le ofere, erau gata să facă și să spună orice li se cerea.“ Clientul 
ei a ajutat la împlinirea viselor unor ucraineni care căutau cu 
disperare o viață mai bună în Statele Unite, a adăugat Barry. 
„Visul lor era atât de puternic, încât au făcut orice a fost posibil 
pentru a ajunge aici.“ 

Şapte săptămâni mai târziu, după trei zile de deliberare, capii 
rețelei și complicii lor au fost găsiţi vinovaţi. Tetiana a fost con- 
damnată mai târziu la paisprezece ani de detenţie, Valeri la 
doisprezece ani și jumătate și Mezheritski la șaptesprezece ani 
şi jumătate — pedepse dure, ce trimit un mesaj clar infracto- 
rilor care se gândesc să intre în afaceri de contrabandă cu 
persoane și trafic de femei. 

Însă un fapt pe care procesele nu l-au abordat deloc a fost 
acela că această crimă ar fi putut fi împiedicată, așa cum ar fi 

putut fi împiedicate și suferinţele îndurate de cele șase ucrai- 
nence vreme de șase săptămâni lungi și chinuitoare. Dacă FBI 
ar fi prins această reţea de contrabandă de îndată ce a aflat ce 
se întâmpla, Petușenko ar fi probabil în viaţă astăzi și femeile 
forțate să se prostitueze nu ar fi nevoite să poarte pentru tot 
restul vieţii lor povara acestui coșmar. 

Aceasta nu înseamnă însă că dovezile nu erau concludente 
sau insuficiente pentru a acționa imediat. Mai multe agenţii 
americane de aplicare a legii care au participat la ancheta asupra 
acestui caz de contrabandă au recunoscut că înțelegeau faptele 
şi evenimentele care aveau loc chiar sub nasul lor. Semnale de 
alarmă erau peste tot. Într-una dintre multele declaraţii sub 
jurământ luare de FBI, agentul special Hiram Prado de la 
Patrula de frontieră a SUA a mărturisit că, după ascultarea 
înregistrărilor şi având în vedere pregătirea şi experiența acu- 
mulată de-a lungul anilor, credea că Tetiana și soțul ei vorbeau 
despre „introducerea clandestină a femeilor în Statele Unite 
pentru a fi folosite ca prostituate“. El mai credea că fetele erau 
introduse clandestin pentru a fi folosite pentru prostituție „de 
către Viniţki și alții“ și că Viniţki a contactat asociaţi de-ai săi 
din Ucraina pentru „a ademeni“ fete să vină în Statele Unite. 

În traducere: femeile nu erau implicate de bunăvoie în această 
rețea de prostituție. Acesta este, desigur, doar unul dintre multele 
documente care arată că FBI înţelegea perfect ce se petrecea, 
dar nu a intervenit să oprească lucrurile decât atunci când a fost 
mult prea târziu. Era evident de la bun început că acesta era 
un caz clasic de trafic de femei pentru exploatare sexuală. Înre- 
gistrările au arătat acest lucru. Documentele pregătite de diferiții 
anchetatori indicau acest lucru în mod clar. De asemenea, este 
important să observăm că în timp ce femeile erau ţinute sub 
„supraveghere“, autoritățile americane au descoperit câțiva cetă- 
țeni străini ucraineni în alte cinci „evenimente de trecere ilegală 
a frontierei“. Diferenţa este că nici unul dintre ei nu era destinat 

să lucreze în domeniul prostituţiei, pentru că aveau toți rude 
şi prieteni în SUA și îşi plătiseră în totalitate cheltuielile de 
transport. 

Singura concluzie care decurge de aici, pentru că FBI nu 
va dori să comenteze, este că autorităţile americane au identificat 
un caz potenţial de trafic de femei și, întrucât aceasta era o 
chestiune politică fierbinte, au vrut să profite de ocazie pentru 
a fi în atenţia publicului. Ce alt motiv ar fi avut să aştepte? 
Victimele trebuiau mai întâi să fie traficate și apoi trebuia cons- 
truit un caz solid. Cu alte cuvinte, asemenea unor miei de sacrificiu, 
femeile ucrainene trebuiau forțate să se prostitueze și violate. 


Cazul de la Los Angeles, oricât de superficial a fost rezolvat, 
nu este cu siguranță un motiv suficient pentru a retrograda SUA 
la nivelul inferior. Totuși, și SUA trebuie judecate pentru ceea 
ce fac ambasadorii bunăvoinţei pe care îi trimit în ţări străine, 
iar dacă se ţine cont fie și numai de acest criteriu, SUA merită 
să fie arătate cu degetul prin plasarea la Nivelul 3. În primul 
rând, bărbații, cetățeni americani, reprezintă majoritatea turiștilor 
sexuali care călătoresc prin toată lumea în căutarea aventurilor 
de o noapte. De asemenea, mai multe împrejurări internaţionale 
importante au arătat în mod concret că americanii nu practică 
ceea ce predică şi că, atunci când sunt prinși, se refugiază într-o 
geopolitică rudimentară. 

Când Departamentul de Stat al SUA a plasat Coreea de Sud 
la Nivelul 3 în primul său raport TIP a acuzat pe drept guvernul 
coreean că ia „puţine măsuri pentru a combate această problemă 
relativ nouă, și care se înrăutățește, a traficului de persoane“ 
Se înţelege de la sine că această adevărată palmă pentru Coreea 
a atras critici dure din partea acesteia, un important aliat al SUA 
din Extremul Orient. Fraza-cheie din evaluarea SUA a fost că 
traficul în Coreea de Sud „este relativ nou și se înrăutățește“ 
Dar când oficialii coreeni au expus americanilor cauza principală 

a problemei într-un discurs precis și clar, în spatele ușilor închise, 
oficialilor Departamentului de Stat li s-a ordonat rapid să 
corecteze erorile perspectivei lor. 

Un an mai târziu, Republica Coreea era proiectată în grupul 
statelor de la nivelul cel mai de sus în raportul TIP din 2002, 
care declara că acest stat „se conformează pe deplin standardelor 
minime pentru eliminarea traficului“. Cu toate acestea, cu doar 
trei luni mai devreme, propriul Raport de ţară al Departamen- 
tului de Stat referitor la practicile în domeniul drepturilor omului 
menţionase că „femei din Rusia sunt traficate pentru exploatare 
sexuală“ 

Aşadar, ce se afla în realitate în spatele întoarcerii de 180 
de grade a Departamentului de Stat? Ei bine, răspunsul poate 
fi aflat chiar în jurul celor aproape 100 de baze militare ameri- 
cane din Coreea de Sud, unde 37 000 de soldați americani sunt 
staționaţi pentru a apăra democraţia și libertatea. La mică 
distanță de fiecare bază se aflau așa-numitele oraşe de campanie 
sau, în termeni mai expliciţi, un loc de joacă pentru soldaţii 
americani. Acești soldaţi se îngrămădesc cu sutele la baruri cu 
nume precum America, Dallas, Hollywood, USA, Las Vegas, 
Double Deuce, Cowboy și New York. 

Orașul cel mai notoriu este Tongduchon, aflat alături de 
Tabăra Casey, cea mai mare bază americană, care adăpostește 
13 000 de soldaţi americani din Divizia a II-a de infanterie. 
Înăuntrul cluburilor de noapte, cu inscripţii în coreeană care 
înseamnă „rezervat străinilor“, gazde rusoaice și filipineze 
îmbrăcate sumar își dispută atenţia soldaților singuri. În mod 
oficial, femeile sunt „persoane responsabile de relaţiile cu 
invitaţii“. Soldaţii le numesc în glumă „fete umede“. În sepa- 
reuri întunecate, bărbați tineri le pipăie pe femei sau plătesc 
ceva în plus pentru a folosi o cameră din spate pentru mai multă 
intimitate. Conform regulamentelor militare americane, aceste 
baruri rău famate sunt în afara zonelor permise și orice soldat 

prins în flagrant delict este pasibil de pedeapsă. Soldaţii ameri- 
cani trebuie, de asemenea, să respecte legile țării-gazdă, iar 
prostituţia este ilegală în Coreea de Sud. 

Guvernul coreean este tot atât de vinovat pentru acest comerț 
pe cât este armata americană. Când aceste femei intră în ţară 
cu așa-zise permise de muncă în domeniul divertismentului, 
oficialii guvernamentali ştiu foarte bine unde se duc și ce vor 
face. În termeni neacademici, ele sunt pur și simplu carne de 
tun pentru ceea ce este cunoscut în termeni eufemistici sub 
numele de R și R (repaus și recreere), o activitate care există încă 
din vremea când armata SUA a sosit pentru prima dată în ţară, 
în anii 1950. 

Pe atunci, barurile orașelor de campanie erau pline de femei 
coreene sărace și disperate. Dar, odată cu trecerea anilor și ame- 
liorarea condiţiilor economice, localnicele au optat pentru slujbe 
adevărate în uzine și fabrici. Barurile au început să se golească 
şi golul acesta trebuia umplut într-un fel sau altul. Prin urmare, 
proprietarii de cluburi s-au grupat în Asociaţia Coreană de 
Turism Special și au început să facă presiuni asupra guvernului, 
la sfîrşitul anilor 1990, să le permită femeilor străine să intre în 
țară pentru a lucra ca animatoare de bar. Ca urmare, a fost creată 
atotcuprinzătoarea viză de muncă în domeniul divertismentului 
(E-6), iar Asociaţia Coreeană de Turism Special a pornit la vână- 
toare de animatoare străine. Acest lucru era extrem de simplu: 
era nevoie să dai doar un telefon la cineva care cunoștea pe alt- 
cineva care avea legături cu crima organizată. În foarte scurt 
timp, au fost identificate două ţinte rapid disponibile: rusoaicele 
şi filipinezele. 

Un raport întocmit de Ministerul de Justiţie al Coreei de Sud 
precizează că, din 1999 până în 2002, numărul vizelor E-6 eli- 
berate femeilor străine a crescut cu peste 50% în fiecare an. 
În 1999 erau 2 522. Un an mai târziu, 4 317. În 2001, numărul 
a sărit la 6 980, iar în prima parte a anului 2002, au fost elibe- 

rate 6 230 de vize. Din acel total, mai mult de 4 200 de femei 
erau înregistrate ca lucrătoare în barurile, cluburile de noapte şi 
hotelurile din așezările din preajma bazelor militare ale SUA. 
În 2002, femeile ruse reprezentau majoritatea „animatoarelor“, 
cu 1 813 persoane, urmate de 1 471 de femei din Filipine, 643 
din Uzbekistan, 126 din China, 113 din Ucraina, 44 din Bulga- 
ria și 34 din Kazahstan. 

Viza E-6 este un secret cunoscut de toată lumea. Poliţia core- 
eană a recunoscut public că nu este nimic altceva decât o acoperire 
pentru prostituție. Organizațiile de femei din Coreea au docu- 
mentat zeci de cazuri în care deţinătoarele de vize sunt victimele 
rețelelor de trafic pentru prostituție. Ele sunt cumpărate, sunt 
proprietatea peștelui lor, de obicei proprietarul barului, și li 
se cere să lucreze pentru a plăti preţul cu care au fost cumpărate, 
prestând servicii sexuale pentru soldaţii americani. 

Un raport intitulat „O analiză a datelor privind traficul de 
persoane din Republica Coreea“, realizat pentru Organizaţia 
Internaţională pentru Migraţie și făcut public la sediul acesteia 
din Geneva în septembrie 2002, a tras concluzia că „situaţia 
femeilor traficate din Coreea de Sud este foarte gravă“. Raportul 
acuza faptul că tinerele străine sunt ademenite în Coreea de Sud 
pentru că sunt considerate „esenţiale pentru supraviețuirea afa- 
cerilor din orașele de lângă bazele militare, afectate de scăderea 
numărului femeilor coreene care lucrau în cadrul lor“. De aseme- 
nea, studiul a făcut aluzie la un anumit nivel de implicare a crimei 
organizate în aducerea femeilor în țară și a estimat că sute de 
femei sosesc în fiecare lună în Coreea de Sud pentru a fi folosite 
exclusiv în industria sexului. 

Comandamentul militar din SUA este conștient de multă 
vreme de această situație. Toată lumea de la Pentagon o știe. Ofi- 
ţerii militari superiori ar trebui să fie orbi ca să nu vadă șirurile 
de baruri improvizate, atunci când intră sau ies cu mașinile din 
taberele militare. Şi totuși practica aceasta este în continuare 

tolerată. La urma urmei, băieţii sunt băieţi şi, în opinia coman- 
danţilor lor, merită și ei un pic de R și R. 

Coreea de Sud nu este singurul loc unde trupele SUA se dedau 
la astfel de practici. Pe un alt continent, în cealaltă parte a lumii, 
soldaţii americani, împreună cu combatanți dintr-o mulțime 
de alte țări, îşi petrec orele libere în compania sclavelor sexuale 
ţinute prizoniere în zeci de bordeluri și baruri din Bosnia-Herţe- 
govina și provincia separatistă sârbă Kosovo. Multe dintre victime, 
în principal din Republica Moldova, România, Ucraina și Bulgaria, 
sunt abia adolescente. Iar soldații știu că majoritatea acestor 
tinere femei au fost traficate. 

În ultimii trei ani, membrii forței internaţionale de poliţie 
sub mandat ONU au efectuat în toată regiunea zeci de razii 
pentru eliberarea acestor femei. Dar există o zonă pe care acești 
ofițeri de poliţie au tendinţa să o evite: sectorul din Kosovo con- 
crolat de SUA. Când poliţia face o razie în acel sector, o face numai 
cu acordul expres al comandamentului militar american. 

În octombrie 2001, pe când investigam problema traficului 
de persoane, m-am îndreptat spre Priștina, capitala provinciei 
Kosovo. Acolo m-am întâlnit cu o echipă specială de polițiști 
din cadrul Unităţii de Investigare a Traficului de Persoane 
pentru Prostituţie (TPIU) şi am primit undă verde să iau parte 
la o serie de cinci razii în bordeluri. Raziile urmau să fie efectuate 
în sectorul american. Ceea ce s-a întâmplat m-a cutremurat până 
în măduva oaselor și m-a făcut să înțeleg mai bine realitatea. 


John Randolph mergea agale pe coridorul aglomerat al tribu- 
nalului din Priștina, afişând din plin siguranţa de sine și ţinuta 
potrivite unui ofițer american de poliţie judiciară. Era impre- 
sionant în uniforma-salopetă de culoare albastru-închis, împo- 
dobită cu steagul american și cu diferite alte însemne. Randolph 
sare de 1,80 m înălțime și are părul castaniu închis și ochi pă- 
trunzători. Iniţial poliţist texan în Houston, el s-a angajat la 

DynCorp, firma americană care recrutează poliţişti americani 
pentru a participa ca polițiști internaţionali la misiuni ale 
Naţiunilor Unite din diferite zone fierbinţi ale lumii. Misiunea 
lui Randolph era aceea de a instaura legea și ordinea în haosul 
din Kosovo. Din păcate, a tras lozul necâştigător și a fost repar- 
cizat la TPIU, într-un loc izolat numit Gjilan, un oraș pe care 
el îl numește „o cloacă“, din cauza numărului uriaș de bordeluri. 

În această zi de la începutul lui octombrie 2001, ofițerul 
se afla la tribunal pentru a însoți trei adolescente prin așa-zisul 
sistem juridic. Fetele fuseseră salvate cu o săptămână înainte în 
cursul unei razii într-un bordel din orașul Ferizaj, din apro- 
piere. „Am eliberat șapte fete din Barul Mega“, a început Randolph 
pe un ton tărăgănat. „Toate erau forțate să se prostitueze de 
către proprietar. Am închis localul definitiv și acum încercăm 
să-l convingem pe judecător să asculte ceea ce au fetele de spus 
despre ce li s-a întâmplat. Problema este că aici judecătorii preferă 
să-i creadă pe ai lor și nu pe aceste fete. Ei preferă să creadă 
că aceste fete sunt prostituate și nimic altceva.“ 

Randolph era un poliţist hotărât şi nu avea de gând să lase 
un judecător ezitant să-i compromită lui cazul. Muncise mult 
pentru razia de la Barul Mega și era în mod evident mândru 
de rezultat. De fapt, aproape mândru. Mai tîrziu, într-o cafenea 
de peste drum de tribunal, bând tacticos un capucino, Randolph 
a tunat și fulgerat împotriva situaţiei sumbre din acea provincie 
balcanică uitată de Dumnezeu. 


Nu există lege aici. Toată provincia e putred de coruptă. Proprie- 
tarilor de baruri li se rupe de polițiștii internaționali sau locali. 
Judecătorii sunt lenesi, indiferenți, corupti, speriați sau au legături 
într-un fel sau altul cu acuzații, sau orice altă combinație din 
chestiile astea. Nu poți avea deloc încredere în ei. 

Dar ce mă enervează cel mai tare este inutilitatea ONU 
aici. Din zece polițiști internaționali, opt stau şi freacă menta 
și sunt plătiți ca să nu facă nimic. Sunt în birou cu şase persoane 

și sunt singurul care se spetește muncind. Aşa că le-am spus: 
„Dacă nu vreţi să munciţi, duceți-vă acasă. “ S-au uitat la mine 
și şi-au văzut de treabă. 


Dar mai era ceva care-l rodea pe Randolph, ceva mai adânc, 
mai sinistru, și care m-a șocat când a lăsat să-i scape asta în timp 
ce-mi povestea despre lovitura de la Barul Mega. 


În timp ce le scoteam pe fetele astea afară, ele zâmbeau şi făceau 
cu mâna unor soldați KFOR [Forta ONU din Kosovo] şi la 
doi polițiști internaționali. Toţi americani. La postul de poliție 
le-am întrebat pe fete dacă-i cunoşteau pe bărbați și ele au 
râs toate. Au spus că polițiștii şi soldații au venit la bar într-o 
seară, cu câteva zile mai devreme, lăudându-se: „Noi suntem 
legea. Am putea să închidem localul ăsta, iar după ce au băut 
câteva pahare, au avut parte de servicii gratuite. Au avut toți 


parte de fiole texane. 


— Ce este o fiolă texană? 

— Aşa numim noi felaţia în Texas. Eram poate dezgustat 
şi ofticat de ei. Noi, soldați în trupele ONU de menţinere a păcii, 
încercăm să stabilim legea şi ordinea, iar ei se duc acolo și obțin 
servicii gratuite de la fete forțate să fie sclave sexuale. 

— Ce aţi făcut în legătură cu asta? 

— Deocamdată nimic. Mă gândesc să-i dau pe mâna Aface- 
rilor Interne. 


În după-amiaza următoare m-am întors la tribunal. Cele trei 
românce eliberate în urma raziei de la Barul Mega erau progra- 
mate să dea declaraţii în fața judecătorului. Oleksander Mazur, 
eficientul polițist ucrainean repartizat la unitatea TPIU din 
Priştina, m-a condus într-o cameră de la celălalt capăt al clădirii 
unde așteptau fetele. O interpretă neoficială stătea tăcută pe o 
bancă în faţa lor. Citea o revistă de modă. 

Mazur le-a zâmbit cald fetelor și le-a întrebat în ucraineană 
cum făceau față. Ele au chicotit nervos și au ridicat din umeri. 
„Uitaţi-vă la ele. Nu sunt decât niște copile“, mi-a spus întor- 
cându-se spre mine. „Când le-am luat și le-am dus la postul de 
poliţie arătau ca ultimele prostituate cu machiajul lor ieftin și 
fustele lor foarte scurte.“ 

Nici una dintre fete nu părea să aibă mai mult de șaisprezece 
sau șaptesprezece ani. Erau încordate și pe fețele lor se citea 
îngrijorarea. Cu doar o săptămână mai devreme fuseseră sclave 
sexuale, prestând servicii pentru doisprezece bărbaţi pe noapte. 
Totuși, în această zi, dacă nu luai în seamă feţele lor palide, 
arătau ca niște copii de liceu obişnuiţi, în blugi, pulovere și adidași. 
Două dintre ele aveau părul scurt, castaniu, iar cealaltă avea 
părul brunet, lung până la umeri, cu șuvițe strălucitoare. Feţele 
le erau proaspete și inocente, dar ochii lor spuneau altceva. Erau 
plini de tristeţe, neîncredere, frică şi mânie, fără nici o urmă de 
bucurie sau exuberanţă juvenilă. Fetele păreau dezorientate și, 
de teamă, se ţineau strâns una de cealaltă. 

— Mă duc să aflu ce se întâmplă cu judecătorul, a spus 
Mazur dispărând în holul aglomerat. 

Întorcându-mă spre interpretă, am întrebat: 

— Cum au ajuns fetele în Ferizaj? 

Ea și-a ridicat ochii din revistă și le-a tradus întrebarea fete- 
lor. Toate au răspuns aproape în şoaptă. 

— Au fost aduse din România în Serbia şi apoi prin munţi 
de omul care le-a cumpărat. Au crezut că vor lucra ca ospătărițe, 
a spus interpreta cu un aer detașat. 

— De cât timp sunt aici? 

Arătând spre cele două fete cu părul scurt şi castaniu, a răspuns: 

— Ele sunt aici de patru luni. Cealaltă, de trei luni. 

— Au fost bătute la barul unde lucrau? 

Au fost schimbate câteva cuvinte. 

— Trebuiau să facă ce li se spunea. Dacă refuzau, erau bătute. 

— Clienţii erau localnici? 

— De cele mai multe ori. 

— Şi restul? 

— Fetele spun că erau soldaţi... mulți soldaţi din trupele 
de menţinere a păcii. 

— Ştiu cumva ce naţionalităţi aveau? 

— Americani, greci, turci, ruşi, au spus fetele. 

Nu a fost nevoie de traducere. 

— Şi cei din poliţia internaţională? 

— Americani, turci, indieni, africani, au spus ele. 

— Poliţiştii le plăteau? 

Întrebarea a fost tradusă. Fetele au clătinat din cap în semn 
că nu. 

— A cerut vreuna dintre ele ajutorul poliţiştilor internaţionali? 

— Nu, au răspuns ele la unison. 

— De ce? 

— Nu aveau încredere în ei. 

În acel moment, Mazur a intrat în grabă. 

— Vino cu mine. John vrea să vorbească cu tine. 

Randolph arăta furios când s-a repezit către mine. 

— Am vorbit cu șeful meu de la DynCorp azi-noapte și 
mi-a spus să stau dracului departe de tine. Nu am autorizaţia 
să vorbesc cu jurnaliștii. 

— De ce? am întrebat eu. 

— DynCorp urăște mass-media! a strigat el. Şeful meu mi- 
a spus să nu vorbesc cu tine și mi-a spus că nu ai autorizaţia 
de a participa la nici o razie. 

— Am autorizaţie de la UNMIK [Misiunea Naţiunilor Unite 
din Kosovo] să particip la o razie, am spus eu calm. 

— Nu și dacă DynCorp are un cuvânt de spus în asta, a 
ripostat Randolph. 

Mazur m-a tras deoparte: 

— Nu-ţi, face griji. Nu DynCorp m-a angajat. O să participi 
la razii, iar dacă John vrea să rămână la birou, o poate face. 

Pe 4 octombrie 2001, Derek Chappell, un poliţist canadian 
din Ottawa, și Romea Ponza, o polițistă italiană, au primit acor- 
dul cartierului general al UNMIK să mă ia cu ei în operaţiunea 
care avea ca țintă cinci bordeluri din Ferizaj. Chappell mi-a expli- 
cat că raziile erau strict secrete. Nimeni din cei care participau 
la razii nu avea să cunoască ţintele raziilor decât cu câteva momente 
înainte ca echipele să pornească spre ele. Toate telefoanele mobile 
trebuiau să fie închise în timpul instructajului și să rămână 
închise. Astfel, nimeni nu-i putea informa pe proprietarii de bar 
despre ceea ce urma să se întâmple. Aveam întâlnire cu Mazur 
şi echipa lui la locul instructajului, baza militară ucraineană a 
ONU, aflată chiar în exteriorul orașului Gjilan, la ora 22.00. 
Comandourile ucrainene și o echipă canină de elită, tot ucrai- 
neană, urmau să plece în recunoaștere. Odată ce barurile nu 
mai prezentau nici un risc, urma să intrăm noi în acțiune. 

În seara aceea, Chappell, Ponza şi cu mine ne-am îndreptat 
cu un jeep către Ferizaj, în direcţia frontierei cu Macedonia. 
Călătoria pe drumul șerpuit, plin de gropi, a durat aproape 
două ore și am trecut prin trei puncte de control militare, unul 
britanic, unul grec și unul american. Când am ajuns în cele 
din urmă la baza militară ucraineană, era întuneric și o linişte 
stranie peste tot. O santinelă solitară, care păzea poarta princi- 
pală, ne-a lăsat să intrăm în complex, unde ne-am întâlnit cu 
ofiţerul de serviciu. El ne-a dat veștile proaste. 

— Am fost informat de Oleksander Mazur cu puţin timp 
în urmă că operaţiunea a fost anulată, a spus el. 

La cererea lui Chappell, ofiţerul l-a sunat pe Mazur și mi-a 
înmânat telefonul. 

— Nu ştiu ce s-a întâmplat, a spus Mazur. Totul era în regulă 
şi dintr-odată, americanii au anulat raziile. E ceva foarte suspect 
în asta. Sunt plin de nervi. Simt că m-am discreditat în ochii tăi. 

— Ai vorbit cu John Randolph? l-am întrebat. 

— Da. A aflat că raziile au fost anulate înainte să-l sun eu. 
Cum spuneam, totul e foarte ciudat. 

Mazur a spus că mai devreme, în aceeași zi, o tânără româncă 
a fugit dintr-un bar din Ferizaj și a reușit să ajungă la Priștina. 

— A sărit de la o fereastră de la etajul trei. O cheamă Tina. 
Ea i-a spus anchetatorului TPIU de aici că alte două românce 
sunt ţinute cu forța la bar. Era unul dintre barurile pe care urma 
să-l atacăm în noaptea asta. Mă simt foarte prost. 

I-am cerut lui Mazur numărul telefonului mobil al lui 
Randolph. El a fost amabil și mi l-a dat. 

Când l-am sunat, Randolph era la un bar din Gjilan. 

— Ce s-a întâmplat? am întrebat eu, încercând să-mi păstrez 
calmul. 

— Nu vreau să vorbesc despre asta la telefon. 

— Atunci vin eu la tine. 

Barul se afla pe marginea unui drum plin de hârtoape și de 
bălți de la marginea orașului. Când ne-am oprit, Randolph stătea 
în fața unei clădiri oarecare, împreună cu un bărbat între două 
vârste și o femeie. Nu purta uniforma şi era îmbrăcat în blugi 
negri, o geacă neagră din piele şi un tricou negru. Cuplul de 
lângă el era de naţionalitate americană și, judecând după corpo- 
lenţa lor, am presupus că lucrau în administraţie. Pe când se 
îndreptau spre ușă, am observat firma de pe fereastră: DynCorp. 

— Ce dracu se întâmplă? l-am întrebat pe Randolph. 

— Raziile au fost anulate, a spus el sec. Din comportamentul 
lui, mi-am dat seama că fusese și el amestecat în asta. 

— Cine a anulat raziile? 

— Comandantul forțelor americane de menţinere a păcii 
din regiune, a răspuns el aspru. 

În faţa uşii biroului DynCorp, bărbatul corpolent s-a întors 
spre femeie și a mormăit cu voce tare: 

— Ar trebui să-și țină gura. 

Chappell a întrerupt conversaţia. Se întorcea la complexul 
militar ucrainean să vadă dacă putea afla mai multe despre decizia 
de a abandona raziile. 

După ce a plecat el, m-am întors către Randolph și l-am între- 
bat încă o dată: 

— De ce au fost anulate raziile? 

— Cum ţi-am spus, comandantul regiunii a oprit operaţi- 
unea pentru că nu a fost informat în prealabil de TPIU. Protocolul 
obișnuit nu a fost respectat și se pare că era enervat. 

— Protocolul! am exclamat eu. Asta trebuia să fie o opera- 
ţiune sub acoperire strict secretă, din câte am fost lăsat să înţeleg. 
Este, de asemenea, o operaţiune a poliției împotriva bordelurilor 
care ţin fete traficate, așa că nu văd ce legătură are cu armata 
americană. 

Randolph nu a răspuns. 

— Cum a aflat comandantul american de razii? am între- 
bat eu. 

— Nu ştiu. Întreabă-l tu. 

Am continuat să pun întrebări. 

— Ai spus cuiva despre razii? 

— l-am spus şefului meu. 

— Care şef? 

— Şeful meu de aici, de la DynCorp. 

— Cred că glumești, nu? Ai spus unei companii care recru- 
tează polițiști americani în Kosovo despre o operaţiune secretă 
sub acoperire a poliției ONU! Ce treabă are un furnizor de polițiști 
americani să se amestece într-o operațiune ONU? 

Randolph devenea vizibil neliniștit. 

— Tu lucrezi pentru Naţiunile Unite și operaţiunile pe care 
le întreprinzi sunt pentru Naţiunile Unite, am continuat eu. Din 
punctul meu de vedere, asta nu e treaba DynCorp. 

— Lucrez pentru DynCorp și Departamentul de Stat al 
SUA. Ei sunt șefii mei și dacă ei îmi spun să nu iau parte la 

o operaţiune anume, atunci nu iau parte. Ei îmi plătesc salariul. 
Ei m-au angajat și tot ei îmi pot da imediat pașaportul şi mă 
pot trimite acasă. 

— Nu-mi vine să cred că ai divulgat o operaţiune secretă 
celor de la DynCorp. 

Fierbea sângele în mine și încercam să nu dau frâu liber mâniei. 

— Ştii că o româncă a scăpat în dimineaţa asta dintr-un bar 
din Ferizaj? 

— Îhî, ştiu despre asta. 

— Mazur mi-a spus că ea i-a informat pe polițiști că alte 
două românce sunt ţinute captive în barul acela. Nu crezi că 
ar trebui să fie salvate? 

Randolph nu a răspuns, dar expresia lui neliniștită spunea 
foarte multe. A privit în josul drumului. Chappell și Ponza se 
apropiau cu jeepul. 

— Îmi aminteşti numele barului acela? Mazur mi l-a men- 
ţionat, am spus eu, deși acesta nu o făcuse. 

— The Playboy, a mormăit Randolph. 

— După câte înţeleg, era unul dintre barurile care urma 
să fie atacat în seara asta, nu? 

— Da. 

— Deci ce ai de gând să faci? 

— De ce nu-ţi vezi de treaba ta?! a exclamat texanul exasperat. 

Am continuat să-l ţin sub presiune. 

— Îşi dai seama cât de urât arată chestia asta? Eşti polițist 
ONU şi ştii că două fete străine sunt ţinute într-un bordel împo- 
triva voinţei lor. Ştii asta de la sfârșitul dimineţii și stai și bei 
la bar în vreme ce ele sunt violate! 

— O să-mi fac timp pentru asta. 

— Când? 

— Nu-ţi dau ţie raportul. 

— Da, ştiu. Tu dai raportul numai la DynCorp. Eşti jalnic. 

Randolph s-a aplecat înainte, cu faţa schimonosită aproape 
lipită de a mea. 

— Cară-te dracului de-aici. 

După replica asta, mi-a întors spatele și a intrat ca o furtună 
în biroul DynCorp. 

Când am ajuns la jeep, Chappell se uita uimit la mine, neve- 
nindu-i să creadă. 

— Credeam că o să ajungeţi să vă bateți, a spus el. Ţi-a 
spus de ce s-a renunțat la razii? 

— Nu, dar am puternica impresie că treaba asta are de-a 
face cu prezenţa mea aici. Probabil că băieţii de la DynCorp 
şi comandantul american al regiunii nu voiau ca eu să-i văd pe 
vreunii dintre oamenii lor când sunt scoși din baruri. Asta sigur 
nu ar fi fost o lovitură de imagine prea inspirată. 

— Poate că ai dreptate, a admis Chappell. 

În tăcere, am pornit înapoi în direcția Priștinei. Doar ce 
trecusem de primul post de control, când Chappell m-a întrebat 
de ce ne certam eu şi cu Randolph. 

Am relatat povestea evadării fetei de origine română, care 
se întâmplase în ziua aceea, mai devreme. 

— L-am întrebat cum se simţea în timp ce el stătea și bea 
la bar, iar alte două românce sunt ţinute captive la același bordel. 

— Şi ce a spus? 

— Că o să-și facă timp să se ocupe de asta. 

— Ţi-a spus numele barului? 

— Îhî, Playboy. 

O clipă, Chappell a privit fix drumul, apoi mi-a aruncat o 
privire. Ne gândeam amândoi la același lucru. Chappell făcut 
o întoarcere bruscă de 180 de grade și s-a îndreptat către Ferizaj. 
În timp ce ne apropiam de oraș, o lumină imensă, de un galben 
incandescent, dansa pe cerul nopţii. Erau luminile de la Tabăra 
Bondsteel, o mare bază a armatei americane. Am ajuns la perife- 
rie și am văzut primele semne ale vieţii de noapte într-un bar 
bine luminat de pe partea dreaptă a drumului. Petrecerea era 
în toi. Parcarea era plină ochi și prin ferestre răsuna strident 

muzică rock. Barul se numea Apache. Poliţiştii făcuseră razii 
de mai multe ori aici, dar de fiecare dată când au sosit nu au 
găsit nici o fată în local. M-am întrebat dacă Apache fusese pe 
lista raziilor noastre. Dacă a fost, proprietarul nu avea cu sigu- 
rană de ce să-și facă griji în noaptea aceasta. 

Înaintam cu mașina prin Ferizaj pe străzile pustii. Era un oraș 
industrial mohorât, în declin. Majoritatea uzinelor și fabricilor 
nu mai funcționau, ruginind și acopeindu-se cu o crustă de praf. 
Ferestrele le erau sparte. Chappell s-a îndreptat direct spre postul 
local de poliție. Când ne-am dat jos din jeep, a scos legitimaţia 
de poliţist al orașului Ottawa și şi-a atârnat-o de gât împreună 
cu cea de la UNMIK. Chappell l-a informat pe comandantul 
turc despre incidentul în care fusese implicată românca și a între- 
bat dacă i se puteau da niște întăriri pentru a le căuta pe celelalte 
două românce, care era posibil să mai fie încă la Clubul Playboy. 
Comandantul a fost amabil. Doi polițiști internaţionali — un 
bulgar scund, cu fața largă, și un american cu părul alb și o 
voce aspră — și șase poliţişti kosovari au fost repartizaţi să con- 
ducă atacul. 

Dar cu cîteva momente înainte să plecăm, s-a întâmplat ceva 
neliniștitor. Pe când ne îndreptam spre parcare, ofițerul ameri- 
can a șters-o în spatele unui stâlp. Am observat că și-a deschis 
repede telefonul mobil. Când ni s-a alăturat, l-am întrebat pe 
cine a sunat. 

— Am sunat să văd dacă ne mai pot trimite niște întăriri, 
a răspuns el fără să mă privească în ochi. 

Am avut o presimţire rea. 

Drumul cu mașina până la Playboy a durat mai puţin de 
două minute. Barul era chiar alături de drumul principal, pe 
o alee îngustă și întunecoasă. Când am intrat, priveliștea care 
ne aștepta era, pentru a nu spune altfel, ciudată. Cinci femei 
tinere, îmbrăcate în pantaloni scurți, bluze scurte cu spatele 
gol și pantofi cu talpa groasă erau înghesuite pe o canapea lângă 

bar. Vreo doisprezece bărbaţi stăteau la mese răspândite prin sală, 
cu spatele la perete. Se purtau de parcă ne așteptau. 

Ofiţerul bulgar a preluat comanda, cerându-le fetelor paşa- 
poartele. Ele s-au ridicat pe rând și le-au recuperat ascultătoare 
din spatele barului. Două dintre femei erau românce, cealaltă 
modoveancă. 

— Întreabă-le pe fete dacă vreuna dintre ele este ţinută aici 
împotriva voinţei ei, a spus Chappell. 

Ofiţerul bulgar, care vorbea româna, a pus întrebarea. Am 
observat că două dintre fete au aruncat cu prudenţă o privire 
spre barman, un individ musculos, cu o figură amenințătoare, 
care purta o jachetă neagră de piele. Toate fetele au clătinat din 
cap la unison. Nu! 

— Acelea două par vizibil speriate, i-am şoptit eu lui Chappell. 
Şi au amândouă pașapoarte românești. 

Una dintre fete ținea strâns un ursuleț de pluș în mâna dreaptă 
şi-şi ferea privirea de polițiști. 

Bulgarul s-a întors către barman: 

— Ni s-a spus că două fete românce sunt ţinute aici împo- 
triva voinţei lor. 

Cu un zâmbet sfidător, barmanul a replicat că nu știe despre 
ce vorbeşte ofițerul. 

— Ce este sus? a întrebat Chappell. Mergem să aruncăm 
o privire. 

Chappell și Ponza și-au scos armele și au început să urce 
treptele de beton. Eu eram imediat în spatele lor. Pe palierul al 
doilea erau două camere mari cu patru paturi în fiecare. Chappell 
s-a uitat în jos la măsuţele de toaletă. Mucurile de ţigară din 
scrumiere erau calde încă, la fel și cafeaua din căni. 

— Se pare că știau că venim. 

— Pe bune, i-a răspuns. 

Când coboram, am dat nas în nas cu un vizitator neașteptat: 

— De ce nu mă miră că eşti în spatele chestiei ăsteia? a mârâit 
el când am apărut la capătul palierului. 

— Ei bine, John, mi-am zis că cineva trebuia să ia iniţiativa 
pentru a le găsi pe cele două românce care voiau să fie salvate. 

Randolph s-a întors către Chappell: 

— Nu mă aşteptam să te întâlnesc aici. 

— Ciudat, şi eu gândeam același lucru. 

— Le-aţi găsit pe cele două fete pe care le căutaţi? 

— Barmanul spune că nu știe despre ce vorbim, am spus eu. 

Ochii lui Randolph s-au îngustat. I-a ordonat poliţistului 
cu părul alb să-l aducă pe barman la etajul al doilea. Un moment 
mai târziu, polițistul îl împingea pe bărbat pe scări în sus. 

— Unde sunt cele două românce? l-a întrebat Randolph pe 
barman cu o voce severă. 

Polițistul bulgar a tradus. Barmanul a ridicat din umeri. 

Brusc, Randolph l-a apucat pe barman de gât și l-a izbit cât 
era el de mare de zidul de beton. 

— Unde sunt fetele? 

Barmanul a rânjit doar. 

Randolph a dus mâna în interiorul jachetei, a scos un pistol 
şi a îndreptat ţeava spre ochiul stâng al bărbatului, la numai 
câţiva centimetri distanță. 

— Spune-mi unde sunt fetele sau îţi zbor dracului creierii! 

M-am întors spre Chappell, care clătina din cap nevenin- 
du-i să creadă. 

— S-a ţicnit. Tipul se crede într-un film cu Clint Eastwood, 
am spus eu. 

— Au plecat acum două săptămâni! Le-am dus la granița 
macedoneană, de unde au luat un autobuz spre casă! a strigat 
barmanul îngrozit. 

— Mincinosule! Unde sunt? a strigat Randolph apăsând 
cu ţeava pistolului pe fruntea bărbatului. 

— Au plecat. Acum două săptămâni. Jur! 

— Închidem localul ăsta definitiv, nenorocitule. Înţelegi 
asta? Locul ăsta e de domeniul trecutului, iar tu o să intri la puș- 
cărie pentru multă vreme dacă nu-mi spui unde sunt fetele alea. 

— Nu ştiu. Au plecat, s-a văietat el. 

Barmanului i s-au pus cătușe și a fost târât în jos pe scări. 

Ajunşi în bar, Randolph a răcnit: 

— Întreabă-le pe fetele astea dacă ştiu unde sunt cele două 
românce! 

Una dintre fete, o moldoveancă slabă, cu o privire imper- 
turbabilă, a vorbit pentru tot grupul: 

— Au fost aici acum o săptămână și au plecat. S-au dus acasă. 

— Barmanul a spus două săptămâni. Ea spune o săptămână. 
Pariez că mint amândoi, i-am șoptit eu lui Chappell. 

— Închidem localul. Luăm fetele cu noi pentru interoga- 
toriu, a urlat Randolph. 

Una dintre fete i-a pus o întrebare ofițerului bulgar. 

— Vor să ştie dacă se pot schimba în hainele lor obișnuite, 
a spus polițistul. Le este rușine să fie duse la postul de poliţie 
îmbrăcate așa. 

— Nu, a spus Randolph rece. Vor veni așa cum sunt. 

Dar plecarea nu avea să fie așa de ușoară. Afară se adunase 
o grămadă de bărbaţi kosovari. Barmanul era în cătușe, iar cama- 
radul american al lui Randolph îl împingea cu putere spre un 
jeep. Localnicii se apropiau din ce în ce mai mult, iar polițiștii 
kosovari, neliniștiţi, se retrăgeau spre vehicule. Totul începea 
să semene cu o situație fără ieșire. Localnicii au întrebat de ce 
era arestat barmanul. 

— Asta este problema poliţiei, a strigat ofițerul cu părul 
alb. Localul acesta este închis definitiv. Playboy este de dome- 
niul trecutului! 

Bulgarul a tradus și în timp ce el vorbea, localnicii au devenit 
mai îndrăzneți. Au rămas pe poziţie, lansând apelative dure în 

albaneză la adresa poliţiştilor kosovari, care păreau îngrijoraţi 
şi speriaţi. 

Pe drumul principal, două transportatoare blindate au trecut 
huruind pe lângă alee. S-au oprit brusc și din ele s-au revărsat 
doisprezece soldați din trupele de comando, purtând berete 
negre și uniforme de camuflaj, înarmaţi cu puşti de asalt Kalaș- 
nikov. Sergentul era un urs de om de 1,80 m, cu ochi de oțel, 
o față largă și maxilarele pătrate, care supraveghea calm situația. 
Nu se vedea nici o urmă de teamă pe faţa lui. Toată lumea și 
totul s-a oprit cât timp ne-am uitat miraţi la acest uriaș amenin- 
țător. Am observat apoi insigna de pe buzunarul său de la 
piept — un Tiysub (Trident), simbolul ucrainean al libertății — 
şi steagul ucrainean de pe umărul lui. 

— Sunt canadian ucrainean, i-am spus eu în cea mai bună 
ucraineană de care eram în stare. Ce faci? 

— Dobre, a răspuns el cu o voce aspră. Ce se întâmplă aici? 

— Am vrea să ducem fetele acestea la postul de poliţie, dar 
am intrat într-o încurcătură, am spus eu arătând spre koso- 
varii albanezi. 

— Nici o problemă. 

A dat un ordin scurt și oamenii lui au luat poziţie. Lăsând 
pușca în jos, a ordonat localnicilor să treacă lângă zid. Au fost 
percheziţionați și li s-a spus să rămână acolo până plecam noi. 

La postul de poliţie, fetele au fost adunate într-o încăpere 
mobilată sumar, de la etajul al doilea. Erau vizibil neliniștite 
şi le era frig și teamă. Atitudinea lui Randolph nu ușura situaţia. 
Părea enervat rău și încă nu se trezise din beţie. 

— Ce ai de gând să faci cu ele? am întrebat eu. 

— E târziu, a răspuns el. O să le interoghez mâine-dimineaţă. 

— Ar trebui măcar să le iei câte o declaraţie și să le întrebi 
dacă nu vor să plece de acolo, acum că barmanul nu se află în 
faţa lor. Fata aia, cea care ţine în mână un ursuleț, pare foarte 
speriată. 

Exasperat, Randolph i-a spus bulgarului să o ducă la intero- 
gatoriu într-un birou din apropiere. Un alt ofiţer a apărut și 
le-a întrebat pe celelalte fete dacă vorbeau alte limbi. O moldo- 
veancă grăsuță pe nume Maria a spus că vorbește franceza. Am 
ciulit urechile. Eu vorbesc franceza. M-am prezentat și i-am cerut 
să mă însoțească într-o cameră de interogatoriu de la etajul inferior. 

Maria lucrase la Playboy timp de patru luni. Avea un salariu 
de 100 de dolari pe lună și trimitea banii părinţilor ei, celor două 
surori și unui frate de acasă. 

— Părinţii tăi ştiu ce faci ca să-ţi câştigi existența? am întrebat. 

— Fi cred că sunt chelneriță, a spus ea uitându-se la pantofii 
ei cu talpă groasă. Cred că știu. 

— Vrei să te întorci acasă? 

— La ce să mă întorc? Familia mea va muri de foame dacă 
nu le trimit banii ăștia. Nu e de lucru, nu sunt slujbe în Mol- 
dova. E numai sărăcie. 

Maria era din Rocovăţ, aproape de graniţa cu Ucraina. Când 
a plecat din Republica Moldova, recrutorul i-a spus că va fi 
cameristă într-un hotel din Grecia. Auzise de traficul de femei 
tinere, dar nu i-a trecut niciodată prin minte că va fi recrutată 
vreodată pentru comerțul sexual. 

— Auzisem poveștile despre prostituție. Dar uitaţi-vă la mine. 
Nu sunt frumoasă. Sunt grasă, a spus ea ridicându-și bluza și 
dezvelind un colăcel de grăsime. Nu părea deloc jenată. 

— Am crezut că voi face curat în camere. În loc de asta, 
am fost dusă într-un apartament din Belgrad și mi s-a spus că 
trebuia să lucrez ca prostituată. 

A spus că bărbații care o ţineau captivă au obligat-o să stea 
goală ore întregi în faţa potenţialilor cumpărători. Nimeni nu 
era interesat să o cumpere. Timp de câteva săptămâni, proprie- 
tarii au hrănit-o foarte puţin, sperând că va scădea în greutate. 
Au ameninţat-o că, dacă nu este cumpărată, o vor vinde la kilo- 
gram pentru organe. În cele din urmă, Maria a fost vândută 


230 


pentru o sumă neînsemnată de bani și introdusă ilegal, prin 
munți, în Ferizaj. 

Am schimbat subiectul: 

— Ce s-a întâmplat cu cele două românce? 

Maria a devenit încordată. 

— Au plecat. 

— Când? 

— Acum două zile. 

— O fată a fugit de la bar astăzi, mai devreme. O cunoşti? 

— Tina. 

— Ea a spus poliţiei din Priștina că două românce sunt ţinute 
cu forţa la bar. 

Maria nu a răspuns. 

— Nu cumva cele două fete sunt româncele din cealaltă 
cameră? 

— Nu. V-am spus. Au plecat. Cred că ieri. 

— Este interesant cum se schimbă momentul probabil al 
plecării lor în funcţie de persoana cu care vorbim. Acum două 
săptămâni, acum o săptămână, două zile, o zi. 

Maria a ridicat din umeri și a zâmbit cu sfială. Ştia că știam 
că minţea, dar îi era imposibil să mărturisească. 

— Bărbaţii care vin la bar sunt toţi localnici? Am întrebat. 

— Nu. Uneori sunt soldaţi. Uneori, polițiști internaţionali. 

— Aceştia plătesc? 

— Poliţiştii nu plătesc niciodată. 

— Eşti sigură că nu te pot ajuta? Aș putea să mă asigur că 
scapi de aici. 

Cu ochii plini de lacrimi, Maria a privit spre podea și a clă- 
tinat frenetic din cap. 

— Nu pot pleca. Este prea târziu pentru mine. Familia mea 
are nevoie de bani. Fără ei, vor muri. 

Am lăsat-o pe Maria singură cu gândurile ei şi m-am îndreptat 
către biroul de la etajul superior. Când m-am apropiat, l-am auzit 

pe bulgar traducând pentru Randolph. Mi-am dat seama că 
fetele care stăteau în camera de alături puteau auzi tot ce se spunea. 

Randolph stătea pe un scaun de lemn, cu picioarele pe biroul 
de metal, cercetând pașaportul românesc al uneia dintre fete 
cu o lupă și o pensetă. Încerca să-și dea seama dacă documentul 
suferise modificări sau fusese falsificat. Am întrebat dacă mă 
puteam uita și eu. L-a aruncat spre mine. Fotografia era aceea 
a unei tinere de nouăsprezece ani, fericită şi timidă, pe nume 
Svetlana. Fusese făcută cu doi ani în urmă. Un zâmbet cald radia 
pe faţa ei rotundă și inocentă, iar ochii scânteiau de entuziasmul 
tinereţii. Purta o bluză cu volane încheiată până la gât. Dar tânăra 
de la postul de poliție nu mai era această persoană. Ochii ei 
erau severi şi cinici, iar zâmbetul ei părea o farsă. Era îmbrăcată 
ca o prostituată ieftină. Buzele și unghiile îi erau de un roșu strident. 
Fusta abia îi acoperea lenjeria transparentă iar camizolul de satin 
bej lăsa puţin loc imaginaţiei. Stând acolo pe un scaun de metal 
în mijlocul camerei, era expusă privirilor și era vizibil stânje- 
nită. Îşi încrucişase strâns braţele în jurul pieptului şi trăgea des 
de fustă într-o încercare zadarnică de a-și ascunde coapsele goale. 

Randolph îi ţinea o predică, încercând să o convingă să-și 
schimbe modul de viață greșit și spunându-i cât de distrus ar 
fi el ca tată dacă ar afla că fiica lui adolescentă face asta ca să-și 
câștige existența. Svetlana nu se uita decât la ursulețul maro 
pe care-l ţinea strâns în mână. 

Nevenindu-mi să cred, am aruncat o privire spre Chappell 
care părea foarte îngrijorat. 

— Nu așa se face un interogatoriu într-o situație ca asta, 
a șoptit el. Fetele astea ar fi trebuit despărțite imediat și intero- 
gatoriile făcute în mod calm și liniștit. Fetei ăsteia îi este teamă 
şi este evident că nu are încredere în poliţie. 

— Pe bună dreptate, am remarcat eu. 

— Vrei să te duci acasă? a întrebat bulgarul. Te putem tri- 
mite acasă. 

Svetlana a ridicat din umeri. S-a uitat în sus spre ofițer și pentru 
un scurt moment a părut să încuviinţeze din cap. 

Am privit-o îndelung. Privirea din ochii ei negri părea să țipe 
de durere. Eram sigur că era una dintre fetele care voiau să scape. 
M-am uitat apoi la ursul îmblănit pe care îl ţinea în mână și 
am observat bandajul de tifon care-i acoperea încheietura mâinii 
stângi. De-a lungul ambelor braţe erau cicatrici de la arsuri de 
țigară. Fusese în mod evident torturată. 

— Întreab-o de rana pe care o are la încheietură, i-am spus 
eu poliţistului bulgar. 

— A spus că s-a ars din greșeală. 

— Întreab-o de cicatricile de pe braţe. Întreab-o dacă au 
fost provocate de țigări. 

Svetlana și-a înfășurat strâns braţele în jurul corpului și a privit 
fix înaintea ei, în tăcere. 

Randolph a vorbit pe un ton strident: 

— Vrei să te duci acasă? Da sau nu! 

Svetlana nu a spus nimic nici de data aceasta. Era încordată 
şi părea să fie pe punctul de a începe să plângă. 

— E târziu. E aproape 3 dimineaţa. Și sunt obosit. Mă duc 
acasă, a anunţat Randolph. 

— Şi cu fetele ce faci? l-am întrebat. 

— O să mă ocup de ele dimineață. Vreau să dorm. 

Când Svetlana s-a alăturat celorlalte, a fost întâmpinată cu 
priviri de gheaţă. Apoi, Ponza, poliţista italiancă, a apărut cu o 
sacoşă de haine de la bar: pantaloni de trening, pulovere şi hano- 
race. Fetele au sărit de pe scaune și i-au mulţumit. S-au schimbat 
repede și transformarea era uluitoare. Arătau ca niște tinere 
obișnuite. 

Am plecat din Kosovo în ziua următoare. Chappell m-a con- 
dus la granița macedoneană de unde m-am îndreptat către aero- 
portul din afara orașului Skopje. Mi-a spus că va cerceta problema 
raziilor anulate şi că mă va ţine la curent. 

La cartierul general al poliției UNMIK din Priștina, Chappell 
a căutat „raportul rapid“ al postului de poliţie din Ferizaj despre 
razia de la Playboy. În mod surprinzător, acest raport nu exista. 
Nu exista nici o înregistrare scrisă, nici o menţiune nicăieri că 
razia a avut loc. Când a încercat să obțină niște răspunsuri, s-a 
lovit de un zid de neclintit. 

O săptămână mai târziu, l-am sunat din Toronto pentru a 
mă pune la curent. Era supărat şi mi-a spus că depunea o plân- 
gere cu privire la întregul incident la departamentul de Afaceri 
Interne. M-a întrebat dacă voiam să fac și eu una și am fost 
de acord. 

Câteva zile mai târziu, Chappell mi-a trimis un e-mail cu 
o copie a plângerii sale. 

Lucrul cel mai important pe care voia să-l afle era ce s-a întâm- 
plat cu femeile care au fost luate de la bar. După ce a făcut câteva 
investigaţii, a aflat că nu a fost făcută nici o cerere la cartierul 
general al poliției pentru a le oferi asistenţă femeilor. „Oficial, 
razia pare să fi dispărut.“ 

În ziua următoare, i-am trimis prin e-mail declarația mea 
sub jurământ lui Chappell, iar el a transmis-o Afacerilor Interne. 
M-a întrebat dacă aș accepta să fiu chestionat de departamentul 
de Afaceri Interne. Am spus că nu era nici o problemă în ceea 
ce mă privea. Însă nu m-a contactat nimeni. 

Pe 21 octombrie, Chappell mi-a trimis prin e-mail ultimele 
informații. 

„Am pregătit un raport complet despre evenimentele din 
4 octombrie și am rezumat concluziile şi bănuielile mele. Am 
prezentat raportul comisarului care a creat o echipă specială de 
investigaţii pentru a cerceta toate problemele pe care le ridi- 
casem“, scria el, adăugând că poliția ONU a făcut razii la Playboy 
şi la barul Mega în weekendul precedent. 

„Am găsit zece femei, inclusiv patru care se aflau cu o săptă- 
mână în urmă la Clubul Playboy, când a fost acolo. La barul 


234 


Mega era o cameră amenajată ca o cazarmă cu paturi suprapuse, 
unde femeile dormeau până când erau chemate pentru a oferi 
servicii sexuale. Nici urmă de Svetlana, încă. Nu pot spune mai 
multe pentru moment.“ 

Două săptămâni mai târziu, Chappell a trimis încă un e-mail 
cu informaţii la zi. „Nu dau de nici o urmă a Svetlanei“, a început 
el. Apoi a trimis un semnal de avertizare: 


Am puternica impresie că se întâmplă ceva ciudat aici în legă- 
tură cu ancheta internă. Am fost chestionat de mai multe ori. 
Ultima dată a fost un interogatoriu foarte agresiv, în timpul 
căruia m-am simţit ca un suspect. Instinctul meu de polițist îmi 
spune că ei încearcă să deplaseze centrul atenţiei de la întreaga 
problemă a raziilor anulate și chestiunea implicării în prosti- 
tuție, la incidentul cu John şi pistolul. 


Pe 17 decembrie 2001, i-am telefonat lui Chappell. Avea vocea 
cuiva care lămurise niște lucruri. „Frecușurile pe care le-am creat 
trebuiau create“, a spus el. „Am agitat lucrurile, dar, acestea fiind 
spuse, se fac presiuni să se mușamalizeze situaţia. John nu mai 
face parte din unitatea care se ocupă de prostituție. Ăsta este 
singurul lucru bun în tot acest fiasco. Nimeni nu a fost sanc- 
ţionat. Și nici urmă de Svetlana.“ 

Chappell a mai dezvăluit că s-a întâlnit în secret cu un ofițer 
de la departamentul de Afaceri Interne american. Conversaţia 
l-a bulversat. „E un tip foarte onest. A lăsat să-i scape un «am 
descoperit ceva mult mai grav» şi apoi a tăcut mâlc. Mi s-a spus 
că americanii au anulat razia din cauza unei cereri neașteptate 
de a furniza protecţie sârbilor locali. Asta știu sigur că este o 
minciună totală. Când am ajuns acolo, și tu ştii asta, comandantul 
ucrainean era acolo cu toți oamenii lui așteptând să acţioneze.“ 

Am reușit să-l contactez telefonic pe Chappell pe 25 ianua- 
rie 2002. Avea mai multe informaţii de comunicat. 

Am avut o discuţie foarte interesantă la începutul săptămânii 
acesteia cu cineva de la echipa de investigaţii speciale. Băuse 
câteva pahare şi m-a chemat să discutăm între patru ochi. Am 
vorbit ceva timp cu tipul ăsta. Era foarte furios şi foarte vehement. 
A spus că a fost trasă o perdea de fum peste întreaga anchetă 
a departamentului de Afaceri Interne cu privire la forța ame- 
ricană din Kosovo şi DynCorp. A mai spus că se puneau foarte 
multe obstacole în calea anchetei speciale. 

Anchetatorul de la departamentul de Afaceri Interne a spus 
că, pe baza a ceea ce a putut el să descopere, în Ferizaj, forțele 
americane erau amestecate în mod clar în obstrucționarea raziilor. 
El credea că barurile acelea erau frecventate de americani şi 
că era mult mai mult în spatele acestui fapt decât câțiva soldați 
americani care se duceau la bordeluri. 

În ceea ce mă priveşte, am pus foarte multe întrebări, însă 
nimeni nu a fost dispus să coopereze. Am vorbit cu șeful departa- 
mentului de Afaceri Interne şi cu comisarul adjunct şi nu au 
vrut să spună nimic. Am întrebat în repetate rânduri de Svetlana 
și de atunci e ca şi când în jurul acestui caz a fost trasă o cor- 
țină de fier. Nu cred că o vom găsi vreodată. 


Chappell a promis că va continua să-mi dea vești printr-un 
e-mail detaliat, ceea ce a și făcut pe 28 februarie. Făcuse cerce- 
tări în cotloane întunecate și adunase informaţii din mai multe 
surse, alegându-se cu o lecţie neliniștitoare de geopolitică. 


Armata SUA este în relații foarte strânse cu albanezii, în special 
cu foști luptători din UCK [acronimul albanez pentru Armata 
de Eliberare din Kosovo] și cu succesorii lor. Armata americană 
controlează zonele de graniță unde gherilele UCK au încercat 
să pornească un război civil cu Macedonia. Majoritatea acestor 
luptători din UCK au legături cu crima organizată. Într-adevăr, 
crima organizată este una dintre metodele prin care ei finan- 
țează achizițiile de arme. 


236 


Chappell a sugerat în continuare că anumite operaţiuni 
infracţionale din sudul provinciei Kosovo efectuate de luptători 
UCK erau protejate de americani, în schimbul informaţiilor 
şi al unui acord cu luptătorii kosovari de a nu începe un război 
cu Macedonia. 

„Nu m-ar mira dacă prostituţia ar fi și ea inclusă“, scria el. 

Nu am mai avut nici o veste de la el timp de câteva luni. Apoi, 
pe 14 iunie 2002, am sunat să verific care este situaţia. Discuţia 
a fost lapidară. 

„Totul a intrat într-un adevărat impas“, a spus el. „Datorită 
rotației, aproape toate trupele KFOR care erau aici în octombrie 
trecut au plecat acum. Dar ceea ce este interesant este că situația 
pare să fie aceeași. Așa că nu pare să fie ceva caracteristic unei 
brigăzi sau unități anume. E aproape ca și când ar fi vorba de 
o strategie, indiferent cine se află acolo.“ 

Chappell s-a plâns că, deși făcuse tot posibilul pentru a 
identifica ceea ce se putea, „este imposibil să continui. Asta este 
o parte a problemei când încerci să faci o investigaţie: oamenii 
se rotesc la fiecare şase, șapte sau opt luni“ 

Urma se pierduse într-o zonă de nisipuri mișcătoare. 

Din nefericire, Chappell a spus că aflase că Svetlana fusese 
revândută unui bordel de undeva din Bosnia. 


Gordon Moon, polițistul canadian care a creat prima Unitate 
de Investigare a Traficului de Persoane pentru Prostituţie din 
Kosovo, a fost supărat când i-am relatat experiența mea din Ferizaj. 
El a spus că, atunci când unitatea lui făcea razii la bordeluri și 
baruri din toată provincia separatistă, era o zonă unde nu puteau 
practic să se atingă de baruri: Ferizaj și Gjilan, în sectorul con- 
trolat de americani. 


Simteam că se întâmplă lucruri nelalocul lor acolo. Acum este 
evident pentru mine că ei [comandamentul militar american] 
nu voiau ca acea infracțiune [traficarea femeilor în bordeluri] 

să fie investigată, pentru că erau persoane de acolo care erau 
implicate și care probabil primeau șpăgi substanţiale pentru 
a permite desfășurarea ei. De aceea ne-am lovit de un zid foarte 
solid când încercam să înființăm o unitate în regiunea aceea. 


Moon a spus că s-a aventurat de câteva ori în regiune și a fost 
şocat de ceea ce a văzut. 

„Adică vreau să spun că barurile erau ca ciupercile, peste tot, 
şi, ca să zic așa, pline de americani; ceea ce m-a surprins într-un 
fel, deoarece comunitatea internaţională era acolo ca să asiste 
şi să ajute oamenii și, în loc de aceasta, ei alimentau problema 
asta a traficului și a prostituţiei.“ 

Atunci când armata americană trece cu vederea cererea de 
femei traficate în străinătate, ea subminează grav eforturile 
guvernului american în lupta sa împotriva traficului. Soldaţii 
americani, care se presupune că luptă pentru libertate în toată 
lumea, se implică într-o activitate reprobabilă care oprimă femei 
şi fete inocente și care ajută infractorii să facă profit. Atâta vreme 
cât se permite ca această situaţie să continue, atâta vreme cât 
cetățenii americani se îmbarcă în avioane pentru excursii sexuale, 
evaluarea Statelor Unite ar trebui să fie coborâtă la Nivelul 3, 
cu toate complicațiile internaţionale și rușinea care sunt asociate 
acestui nivel. 


CONCLUZIE 
Opriţi traficul! 


În ultimii zece ani , amploarea și violenţa industriei traficului 
de sex s-au extins nestăvilite în toată lumea. Dimensiunile sferei 
de acţiune sunt atât de mari, încât frânarea sa pare o sarcină 
aproape imposibilă. Au avut loc conferinţe — discuţii interna- 
ţionale nesfârșite cu lucrători în domeniul drepturilor omului 
bine intenţionaţi, care atrag atenţia asupra cuiburilor de desfrâu 
din diferite părţi ale lumii. Asistenţii sociali se adună să discute, 
să definească și să documenteze problema. Lideri guvernamen- 
tali țin discursuri indignate și promit solemn că vor pune capăt 
acestui flagel. Nenumărate studii și proiecte de cercetare anali- 
zează „cauzele“ și „efectele“ și s-au scris suficiente rapoarte pentru 
a dobori câteva păduri. Cu toate acestea, problema persistă și 
a devenit infinit mai gravă. 

Exasperat, Gerard Stoudmann, de la Organizația pentru Secu- 
ritate şi Cooperare în Europa (OSCE), le-a spus delegaților la 
o conferință din Viena, în aprilie 2001, că guvernele europene 
oferă adesea „doar promisiuni deşarte“ în ceea ce priveşte această 
problemă și nu își exercită autoritatea într-o măsură suficientă 
pentru a o stopa. „Lucrul de care avem nevoie acum“, a spus 
el, „sunt faptele, nu vorbele.“ 

Mary Robinson, Înalt Comisaral ONU pentru Drepturile 
Omului, este de aceeași părere. Într-un discurs foarte tăios ţinut 
la Palatul Naţiunilor din Geneva, un an mai târziu, ea a spus 
în fața unei audienţe tăcute că „puţine lucruri s-au schimbat 

pentru cei implicaţi fără voia lor în acest comerţ sordid. Încer- 
cările de a rezolva problema traficului au fost, până acum, în 
mare măsură ineficiente... La ora actuală, sunt traficate mai 
multe persoane decât oricând înainte“ 

În mai 2003, la o conferință la Noordwijk, în Olanda, Hamish 
MCCullock, resposabilul serviciului Interpolului care se ocupă 
de traficul de persoane, a atras atenţia asupra faptului că traficul 
de femei est-europene este „într-o creştere accentuată“ Un fac- 
tor-cheie al acestei situaţii, a spus el, este creşterea „nivelurilor 
de toleranță sexuală“ în toată Europa Occidentală. El a mai 
afirmat că oportunităţile profesionale mai bune pentru femeile 
din Uniunea Europeană au dus la o diminuare a acestui comerţ. 
Din ce în ce mai puţine femei europene consideră prostituţia 
ca o ocupaţie legitimă, lăsându-i pe peşti și proprietarii de bor- 
deluri să caute altă sursă. Iar pentru cei de la cârma industriei 
sexului, dintre care mulți au legături cu crima organizată, nu 
există țintă mai ușoară decât femeile pauperizate din Europa 
de Est. 

Traficul de femei nu este un fenomen nou și nici lumea nu 
a descoperit acum că femeile sale sunt răpite, vândute și violate. 
Încă din 1989, Parlamentul European a adoptat o rezoluţie care 
cerea urgent măsuri dure „pentru eradicarea acestei practici“ 
În 1995, la cea de-a patra Conferință mondială privind femeile, 
organizată la Beijing, reprezentanţi din 189 de ţări au adoptat 
în unanimitate o „Platformă de acţiune“, solicitând guvernelor 
din toată lumea să „anihileze reţelele infracționale implicate 
în traficul de femei“ Iar în decembrie 2000, în cadrul unui 
summit mondial privind crima organizată de la Palermo, Italia, 
lideri cu figuri hotărâre, veniți din optzeci de țări, s-au aliniat 
să semneze Protocolul Naţiunilor Unite privind prevenirea, repri- 
marea și pedepsirea traficului de persoane, în special al femeilor 
şi copiilor. În declaraţiile sale de încheiere de la summit, Pino 
Arlacchi, pe atunci subsecretar gerieral al ONU, a declarat cu 

mândrie: „Împreună am făcut istorie la Palermo.“ Faptul că atât 
de multe naţiuni au semnat protocolul a demonstrat „un anga- 
jament internațional puternic și clar pentru a obține o ratificare 
grabnică“. Arlacchi a solicitat țărilor prezente să „asigure intrarea 
în vigoare a convenției și protocoalelor ei în următoarele două- 
sprezece luni“ 

După ce a lâncezit în uitare timp de trei ani, Protocolul ONU 
a primit în cele din urmă ce-a de-a patruzecea ratificare care-i 
permitea să intre în vigoare pe 25 decembrie 2003. Până în mai 
2004, cincizeci și două de țări au ratificat documentul, ceea 
ce înseamnă că s-au asigurat că politicile și practicile lor naţio- 
nale sunt în deplină conformitate cu protocolul. Din păcate, 
majoritatea celor mai importante țări de origine şi de destina- 
ţie nu au semnat. Printre ele se numără SUA, Regatul Unit al 
Marii Britanii, Australia, Irlanda, Germania, Olanda, Austria, 
Belgia, Grecia, Italia, Israel, Japonia, Rusia, Ucraina, Republica 
Moldova și Republica Cehă. Culmea, ratificarea a fost făcută 
de patru dintre cei mai mari contravenienţi în ceea ce priveşte 
traficul de persoane — Albania, Serbia, Bulgaria și Bosnia-Herţe- 
govina —, însă foarte puţine lucruri s-au schimbat în aceste țări 
sau în altele. 

Nimic din toate acestea nu a surprins micile grupuri de femei 
şi bărbaţi dedicați care lucrează pe teren pentru salvarea victi- 
melor. Ei ştiu foarte bine că, în absenţa voinţei politice la cele 
mai înalte eșaloane ale puterii, toate conferințele, programele 
de formare, legile recente şi protocoalele internaţionale prolixe 
nu vor conta deloc. 

Mulţi şefi de guverne aleg în schimb să învinuiască țările 
de origine, de parcă ar fi vina lor că aceste „femei ușoare“ le pătează 
reputaţia. Dar acest comerț este generat de desfrânarea bărba- 
ţilor lor, este alimentat de baruri și bordeluri răspândite pe stră- 
zile Zor; şi prosperă din cauza suficientei și inacțiunii /or. 

În același timp, în multe dintre țările de origine atitudinea 
este „ochii care nu se văd se uită“. Autorităţile locale susțin că 

din cauza faptului că aceste femei sunt duse în afara ţărilor lor, 
nu au nici o jurisdicție sau autoritate de a acţiona. În felul acesta 
nu-și asumă nici o responsabilitate. Aceste fete sunt printre cele 
mai expuse persoane din societatea lor. Ele sunt fiicele țării. 
Au nevoie și merită protecţia totală a statului, iar dacă nu o 
obţin, aceasta este o dovadă clară de corupție. Femeile traficate 
sunt localnice. Recrutorii sunt localnici. Femeile sunt trecute ilegal 
peste graniță cu documente de călătorie și pașapoarte false. Poli- 
ţia locală vede că satele şi orașele se golesc de femei tinere și 
ştiu ce se află în spatele acestui exod în masă. Nu e nevoie să 
fii un geniu ca să citeşti un anunţ în ziar și să-l iei drept ceea ce 
este de fapt: o capcană întinsă de traficanţii de persoane. 

Pentru diminuarea acestei activităţi infracţionale, este nevoie 
de un atac direct, total. Avem nevoie de acţiune, nu numai de 
cuvinte, din partea liderilor politici, iar acţiunea trebuie pusă 
în aplicare de procurori şi de poliţie. Trebuie să-i căutăm pe cei 
responsabili și să-i judecăm pentru infracțiunile lor, impunând 
pedepse aspre, pe măsura gravităţii faptelor. Cu numărul impre- 
sionant de informaţii disponibile acum, este exasperant să-i vezi 
pe judecători condamnându-i pe traficanţi doar la ore de muncă 
în folosul comunităţii. Este șocant că procurori informaţi și 
aparent conștiincioși negociază pedeapsa cu indivizi care profită 
de nenorocirea altora. Şi este îngrijorător că poliţia continuă să 
închidă ochii la ce se întâmplă în propria ogradă. 

Dacă o ţară este judecată în funcţie de modul în care se ocupă 
de acest flagel, acea judecată trebuie să fie bazată pe acţiunile 
pe care aceasta le ia pentru a-l eradica. Singurul lucru care-i poate 
trimite rapid pe acești infractori înapoi în vizuinile lor este 
autoritatea deplină a legii: o acuzare inflexibilă, pedepse grele 
cu închisoarea și confiscarea tuturor profiturilor adunate pe seama 
acestor femei. Infractorii trebuie să știe că faptul de a cumpăra 
şi de a vinde femei nu este un delict minor și că nu va fi tolerat. 
Nici acum și nici în viitor. Iar clienţii prinși folosind serviciile 

femeilor sau fetelor traficate trebuie înștiințați oficial că și ei vor 
fi arestaţi, acuzați, judecaţi și trimiși la închisoare. 

Aplicarea deplină a legii este și singura modalitate de a ajunge 
până la poliţiştii şi funcţionarii publici corupți care permit ca 
acest comerţ să prospere. Nimic din toate acestea nu s-ar întâm- 
pla, dacă ei nu și-ar întoarce atât de mult capul, pentru a se face 
că nu văd ce se întâmplă. Și nici indiferența poliţiei nu ar fi 
o problemă atât de mare pe cât este în realitate, dacă unii dintre 
bărbaţii în albastru nu s-ar furișa în bordelurile și saloanele de 
masaj erotic pentru a beneficia în secret de „servicii gratuite“ 

În pofida consensului mondial cu privire la nevoia urgentă 
de a opri traficul, acest proces este împotmolit în nesfârşite dispute 
în jurul definiţiilor, terminologiei și interpretărilor. Doar un 
număr mic de state au numit o persoană sau o agenţie la nivel 
național pentru coordonarea strategiilor antitrafic. Cooperarea 
internațională privind aplicarea legii rămâne rară și, chiar la nivel 
naţional, lipsa coordonării e resimţită adesea acut. Câteva țări, 
cum ar fi Statele Unire, au stabilit organisme interinstituționale 
pentru a coordona acţiunile comune întreprinse de serviciile 
de imigrație, cele sociale, departamentele de muncă și cele de 
afaceri externe. Cu toate acestea, chiar și acolo, cazurile de trafic 
de persoane se blochează frecvent în hăţișuri birocratice, din 
cauza lipsei de comunicare dintre departamente. Adeseori, 
oficialii resposabili nu sunt formaţi să identifice victimele trafi- 
cului și nici ofițerii de imigrație, funcţionarii de stat sau polițiștii 
din prima linie nu sunt sfătuiți cum să se ocupe de astfel de 
cazuri. Așa că aceştia sfârșesc prin a adopta calea de ieşire cea 
mai uşoară, tratând victimele traficului de persoane ca pe niște 
imigranţi ilegali și expulzându-le. 

Şi asta nu este totul. Deși traficul este în mod evident o pro- 
blemă globală, iar victimele și făptașii se deplasează peste granițe 
cu ușurință, aplicarea legii este de obicei o iniţiativă internă, 
supusă politicilor locale și legilor naționale. Nu toate țările au 

adoptat legi privind traficul de persoane, iar cele care există variază 
de la o ţară la alta. 

Funcţionarii guvernamentali se plâng că țările lor nu au un 
cadru legal adecvat pentru a lupta împotriva acestei probleme, 
sugerând prin aceasta că intenţiile lor sunt zădărnicite de legi 
inadecvate. Atunci să lămurim un lucru. Agresiunea este agre- 
siune. Lipsirea de libertate este lipsire de libertate. Violul este 
viol. Şi, de vreme ce pedepsele pentru astfel de infracțiuni flagrante 
sunt prevăzute deja de legislaţia fiecărui stat de pe planetă, nimic 
nu-i împiedică să-i judece pe traficanţi conform propriilor co- 
duri penale. 

Cu câteva excepţii, majoritatea guvernelor şi a forțelor de 
poliţie consideră traficul de ființe umane drept o infracţiune 
mult mai puţin gravă decât traficul de arme sau droguri. Majo- 
ritatea îl abordează ca pe o problemă de imigrație ilegală și este 
posibil ca acest lucru să aibă de-a face cu unele prejudecăți tacite. 
Mai bine fetele altora decât ale noastre, gândesc oamenii în 
general; cel puţin cei care le frecventează nu le vor viola pe ale 
noastre. Asemenea opinii neplăcute se rostesc șoptit nu doar 
prin culise, dar și în dezbateri publice, exprimate de persoane 
care ar trebui să fie mai presus de așa ceva. Cum putem spera 
să stăvilim vreodată acest comerț odios dacă suntem de părere 
că este acceptabil să cumperi, să vinzi și să violezi o fiinţă umană, 
oricare ar fi ea? 

Dar sunt și alte prejudecăți sociale care intră în joc. În minţile 
majorităţii oamenilor, aceste femei sunt prostituate care și-au 
ales de bunăvoie calea. De ce ar trebui să ne pese câtuși de puţin? 
Oricât de crud sună el, acest fel de a gândi este înrădăcinat în 
minţile majorităţii poliţiştilor aflaţi în patrulare. Ei sunt ferm 
convinși că practic toate femeile care acceptă bani în schimbul 
sexului trebuie să fi intrat în „cea mai veche profesie din lume“ 
cu ochii larg deschişi. Nu-și pot imagina că cineva poate fi atât 
de naiv încât să creadă în promisiunea unor „slujbe reale“ în 

țări străine și îndepărtate. Drept urmare, polițiștii din prima 
linie privesc rar dincolo de rimelul și tocurile-cui, iar autorităţile 
cercetează rareori dacă femeile au fost răpite, înșelate sau con- 
strânse. Mai întâi de toate, traficul de persoane nu este o problemă 
de imigrație ilegală, ci o încălcare a drepturilor omului. 

Când un caz de trafic de persoane este identificat ca atare, 
poliţiştii se plâng uneori că femeile nu sunt cooperante, că nu 
sunt dispuse să vorbească. În realitate, acestora, probabil, le este 
foarte teamă și sunt neîncrezătoare. Și în foarte multe cazuri, 
au tot dreptul să fie. Este greu să ai încredere într-un bărbat 
în uniformă atunci când acesta este și un client obișnuit la bar. 
În plus, aceste femei ştiu precis ce le așteaptă după arestare: 
expulzarea. 

Şi femeile au fost avertizate de peştii lor ce li se va întâmpla 
când ajung, acasă dacă vorbesc. Majoritatea traficanților au 
intermediari locali. Aceștia știu cum să le găsească și știu unde 
locuiesc familiile lor. La întoarcere, unele femei au fost bătute 
până la pierderea cunoștinței. Altele au fost ucise. Însă, pentru 
majoritatea dintre ele, acesta este doar un nou început. Con- 
form OSCE, „până la 50% dintre cele care sunt repatriate ime- 
diat sunt retraficate“ 

Aceste femei ar fi inconștiente dacă ar intra în boxa 
martorilor fără nici un fel de protecţie. Și totuși, exact asta le 
cer autorităţile să facă. Majoritatea țărilor nu au elaborat nici 
o legislaţie sau mecanism juridic pentru a le asigura securitatea 
sau un tratament echitabil înainte sau după proces. Femeile 
care decid să depună mărturie împotriva opresorilor fac acest 
lucru pe riscul lor, iar odată ce acuzarea a terminat cu ele, dosa- 
rul este închis. Sunt lăsate să-și poarte singure de grijă. Este 
imoral să nu asiguri un program de protecţie a martorilor sau 
de postasistenţă pentru femeile traficate. Cum putem pretinde 
că suntem serioşi în combaterea acestui comerţ, dacă după 

proces ele sunt pur și simplu lăsate pradă celor care le-au ţinut 
în captivitate? 

Din momentul în care sunt recrutate până în momentul 
în care sunt „salvate“ și expulzate, femeile traficate sunt terori- 
zate. Zilnic, ele se confruntă cu o lume foarte ostilă. Singurii 
lor prieteni sunt femeile și bărbaţii dedicați care constituie firava 
linie întâi în lupta împotriva traficului, o muncă adesea ingrată. 
Cei care lucrează pentru agenţii și organizaţii umanitare negu- 
vernamentale sunt adevărații eroi în această sumbră situaţie. 
Totuși, munca lor nu este decât un paliativ. În marea majoritate 
a cazurilor, lucrătorii ONG-urilor declară că finanțările lor sunt 
ocazionale și total insuficiente pentru a satisface chiar și nevoile 
de bază. 

Dacă vrem într-adevăr să facem eforturi concrete pentru 
salvarea acestor femei, trebuie să ne deschidem nu numai minţile, 
ci şi baierele pungii. Trebuie să ne concentrăm pe programe prin 
care să acordăm o îngrijire plină de compasiune victimelor și 
trebuie să le punem în aplicare imediat, în toată lumea. Priori- 
tatea este crearea de adăposturi sigure și de clinici echipate și 
înzestrate cu personal adecvat pentru a oferi tratament medical 
şi psihologic. Trebuie să înțelegem că majoritatea acestor femei 
au fost distruse psihologic și fizic. Şi trebuie să fim pregătiți 
pentru faptul că majoritatea suferă de diferite boli transmisibile 
sexual. 

Cercetările arată că traficul de sex este o forță motrice în 
răspândirea globală a SIDA. Femeile traficate sunt supuse unui 
risc extrem de ridicat de infectare cu HIV. Locurile în care sunt 
închise sunt adevărate focare de infecţie. Cu toate acestea, deși 
ONU și guvernele lumii distribuie miliarde de dolari pentru 
prevenţie și tratament, aceste programe nu fac nimic pentru 
a proteja milioanele de femei și fete traficate care sunt puternic 
infectate cu virusul mortal. Pentru ca prevenirea infectării cu 
HIV să fie într-adevăr eficientă, trebuie să lansăm un război 

total împotriva comerţului legat de traficul de persoane. Până 
când nu vom face acest lucru, epidemia va continua să se răs- 
pândească nestăvilit. 

Costul este unul dintre nenumăratele pretexte invocate de 
guverne pentru a-și justifica inacţiunea. Ţările de origine se 
plâng că sunt foarte sărace și că nu pot elabora un plan impor- 
tant de combatere a traficului, iar țările de destinaţie recurg la 
metoda cea mai ieftină: expulzarea. În mijlocul acestei apatii 
generale, se află ființe umane distruse. Fiecare ţară în care sunt 
găsite femei traficate ar trebui să suporte toate costurile necesare 
protecţiei și vindecării lor. Şi aceasta nu este o abordare radicală. 
Este minimul pe care îl pot face aceste țări pentru a compensa 
acţiunile cetățenilor lor, atât ale peștilor, cât și ale clienţilor, 
care le folosesc și le abuzează pe aceste femei. Și există o moda- 
litate simplă, creativă și rentabilă pentru finanţarea adăposturilor 
şi programelor de salvare: confiscarea câștigurilor ilegale și a 
bunurilor peştilor și proprietarilor de bordeluri condamnaţi care 
le-au ţinut captive pe aceste femei. 

Guvernele țărilor-sursă trebuie să-și facă partea lor de treabă 
în prinderea şi trimiterea la închisoare a traficanţilor locali și a 
oficialilor corupți. Ei trebuie, de asemenea, să implementeze 
campanii de conștientizare publică importante și intense. Femeile 
tinere trebuie să fie conștiente cu privire la riscurile și pericolele 
extreme cu care se pot confrunta. Totuși, oamenii disperaţi fac 
lucruri disperate și nu este greu să convingi o femeie că noro- 
cul îi va surâde sub forma unei „slujbe“. De asemenea, trebuie 
să ne ocupăm de factorul declanșator: condiţiile economice și 
sociale care le fac pe femei și fete să-și părăsească țările natale 
în căutare de lucru. Dacă nu o vom face, traficanţii vor continua 
să găsească terenuri de recrutare fertile printre femeile pauperi- 
zate din Europa de Est. 

Pentru aceste Natașe, singura cale de scăpare este o slujbă 
adevărată, o șansă reală la o viață normală. Asta este tot ceea 

ce cer ele, iar țările bogate din Vest, în special țările de destinaţie, 
trebuie să contribuie în mod semnificativ la această soluţie. Ele 
trebuie să găsească modalități de a le ajuta pe aceste femei, nu 
numai prin formare profesională, dar și cu oferte de lucru care 
să nu necesite ca ele să se dezbrace. Majoritatea covârșitoare a 
acestor femei trec prin experienţa prostituţiei și a nu a unei 
„oportunități de muncă“, ele nu au parte de „profesii“, ci de 
o grea condamnare la închisoare. Barurile în care lucrează sunt 
camerele lor de tortură. Dormitoarele sunt celulele lor. 

În mod evident, nici o țară sau instituţie nu poate combate 
eficient acest flagel de una singură. Avem nevoie de o hotărâre 
fermă şi de un angajament clar la nivel mondial pentru a lupta 
împotriva acestei probleme. A pune capăt acestei forme atroce 
de exploatare sexuală trebuie să fie un imperativ moral, legal 
şi politic. O modalitate prin care se poate realiza acest lucru este 
ratificarea de către comunitatea mondială a Protocolului ONU 
împotriva traficului și apoi aplicarea sa deplină. Traficul de femei 
pentru exploatare sexuală este o crimă împotriva umanităţii. 
Este o rușine pentru noi toţi. Indolenţa mondială a durat destul. 
Este timpul să oprim traficul. 


EPILOG 
Evaluări ipocrite 


Pe 23 septembrie 2003, președintele SUA George W. Bush 
a intrat agale în sediul Naţiunilor Unite din New York pentru 
a ţine un discurs foarte dur la adresa Irakului. În încheiere, a 
schimbat brusc foaia, trecând la subiectul traficului mondial 
de femei: „Există o altă criză umanitară care se răspândește, deși 
este ascunsă vederii. În fiecare an, se estimează că între 800 000 
şi 900 000 de ființe umane sunt cumpărate, vândute sau forțate 
să treacă frontierele lumii“, a spus el. „Printre ele se află sute 
de mii de adolescente, și alte fete în vârstă de numai cinci ani, 
care cad victime comerțului sexual. Acest comerţ cu vieţile umane 
produce miliarde de dolari în fiecare an, o mare parte din acest 
profit fiind folosit pentru a finanța crima organizată. 

„Abuzarea şi exploatarea celor mai inocenți și mai vulnera- 
bili constituie un rău deosebit“, a continuat Bush. „Victimele 
traficului de sex cunosc puţin viața înainte de a vedea cea mai 
rea parte a ei — o clandestinitate trăită în brutalitate, groază și 
singurătate. Cei care fac aceste victime și profită de suferința 
lor trebuie să fie aspru pedepsiţi. Cei care patronează această indus- 
trie se înjosesc singuri și agravează suferința celorlalți... guvernele 
care tolerează acest comerţ, tolerează o formă de sclavie.“ 

El a menţionat apoi în treacăt eforturile guvernului american 
de a diminua acest comerț la nivel internaţional și a încheiat 
făcând un apel la acțiune către toți membrii Naţiunilor Unite: 
„Trebuie să depunem eforturi reînnoite în lupta împotriva unui 


249 


rău mai vechi. La aproape două secole după abolirea comerțului 
transatlantic cu sclavi și la mai mult de un secol după ce sclaviei 
i s-a pus capăt oficial până și în ultimele ei fortărețe, nu trebuie 
să permitem să prospere comerțul cu ființe umane în vremurile 
noastre, oricare ar fi scopul acestuia.“ 

Comentariile lui cu privire la traficul de persoane au fost 
laconice și, din păcate, complet eclipsate de centrarea discursului 
său pe tema Irakului. Mass-media a ignorat practic subiectul. 
Totuși, a fost primul lider mondial care a vorbit în fața Adunării 
Generale ONU despre traficul de femei, iar cuvintele sale au 
fost cu adevărat elocvente. 

Dar, pentru reprezentanţii ONU care au ascultat discursul 
în tăcere, acele cuvinte trebuie să fi sunat a gol. La urma urmei, 
performanţa SUA în materie de sprijinire a tratatelor şi conven- 
ţiilor esenţiale ale ONU referitoare la această problemă sunt 
oricum, numai impresionante nu. SUA, de exemplu, sunt una 
dintre ultimele două ţări din lume care nu au ratificat Convenţia 
ONU privind drepturile copilului; cealaltă este Somalia. De ase- 
menea, SUA nu au ratificat Convenţia privind eliminarea tuturor 
formelor de discriminare împotriva femeilor şi nici Protocolul 
privind prevenirea, reprimarea și pedepsirea traficului de per- 
soane, în special al femeilor și copiilor. Totuși, cel mai surprinzător 
este faptul că SUA și-au dat osteneala de a „retrage semnătura“ 
pentru Statutul de la Roma, care a creat Tribunalul Penal Inter- 
național de la Haga. Tribunalul a fost creat pentru judecarea 
crimelor de război, a genocidelor și altor crime împotriva umani- 
tăţii, inclusiv traficul de femei. Aproape toți aliaţii europeni 
importanţi au semnat fără rezerve. Președintele Bill Clinton a 
semnat în numele SUA în 1999. 

Apoi, pe 6 mai 2002, invocând îngrijorări cu privire la poten- 
ţiala acuzare a unor membri și oficiali ai SUA, Bush a retras 
semnătura. Printr-o scrisoare alcătuită din trei fraze și adresată 
secretarului general al ONU, Kofi Annan, el a pus capăt în 

mod oficial participării SUA la primul tribunal internaţional 
permanent al lumii. Făcând acest lucru, Bush a rămas în istorie 
ca primul lider care a retras o semnătură de pe un tratat interna- 
ţional. Cum este de la sine înţeles, această acțiune a provocat 
indignare și dezamăgire printre apărătorii drepturilor omului 
din toată lumea. Au fost formulate critici numeroase și din 
partea unor luptători importanţi pentru drepturile omului, taman 
din interiorul țării conduse de Bush. William Schultz, direc- 
tor executiv al filialei americane a Amnesty International, a 
condamnat această acțiune ca fiind „un nou nadir al izolaţio- 
nismului și excepţionalismului. În dezacord cu aliaţii noștrii 
şi cu moștenirea Americii, aceasta este o decădere istorică a 
Statelor Unite în rolul lor de apărare a drepturilor omului“ 

Ali critici au insistat asupra a ceea ce însemna acest lucru 
pentru SUA în sens larg. Mark Epstein, director al Asociaţiei 
Federaliste Mondiale, a remarcat că „această acţiune fără prece- 
dent sugerează lumii întregi că semnătura unui președinte al 
SUA nu valorează mare lucru pe termen lung. În perioada în 
care SUA caută să obţină semnături și ratificări ale tratatelor 
antiteroriste, o «retragere a semnăturii» de către administraţia 
Bush va submina puterea sistemului de tratate internaționale“ 
Mulţi și-au exprimat îngrijorarea cu privire la faptul că această 
„retragere de semnătură“ fără precedent va încuraja și alte guverne 
să urmeze exemplul SUA. „Alte ţări ar putea foarte bine să 
folosească acest precedent pentru a justifica retragerea din cadrul 
unor angajamente internaţionale care sunt importante pentru 
SUA“, a arătat Comisia Avocaţilor pentru Drepturile Omului. 
În sens mai larg, această renunțare a fost considerată ca o com- 
promitere gravă a reputației Americii de țară care militează 
pentru justiţia internaţională. 

În ceea ce privește problema crucială a traficului de persoane, 
acţiunea lui Bush nu poate decât să-i diminueze capacitatea, 
şi pe cea a țării sale, de a exercita presiuni asupraaltor țări pentru 

ca ele să facă eforturi serioase în vederea eliminării acestui comerț 
cu totul respingător. 


În privinţa problemei traficului de persoane, este foarte mare 
nevoie ca cineva să-și asume ferm și angajat un rol de conducere; 
problema trebuie să devină o preocupare globală. La această idee 
guvernul Statelor Unite nu a renunţat și, în ciuda contradicţiilor 
abordării sale, s-a numit pe sine șerif mondial în această chesti- 
une. Poziţia americană a fost exprimată clar și răspicat la ceremonia 
de depunere a jurământului de către John Miller, pe 4 martie 
2003, când acesta a fost numit director al Biroului de Monito- 
rizare şi Combatere a Traficului de Persoane din Washington D.C. 
„Lupta pe care o ducem pentru abolirea sclaviei moderne va decide 
soarta a milioane de oameni“, a început Miller. „Dar această luptă 
este, de asemenea, legată de rolul Statelor Unite în lume. Trăim 
într-o vreme în care mulți oameni din străinătate nu știu sau au 
uitat idealismul care i-a condus pe americani la sacrificii repetate 
pentru ca alții să se bucure de dreptul divin, inalienabil la liber- 
tate, afirmat în Declaraţia noastră de Independenţă.“ 

Miller şi-a continuat cu elocvență discursul despre traficul de 
persoane, descriindu-l ca pe o „problemă pentru a cărei rezolvare 
este nevoie imperioasă de o conducere naţională și internațională.“ 
Iar ţara care trebuie să ofere o astfel de conducere, a continuat el, 
„sunt Statele Unite ale Americii“ 

„Aşa cum astăzi oamenii din Europa de Est ne mulțumesc 
pentru a-i fi eliberat de tirania sovietică, în viitor, dacă reuşim, 
milioane de bărbaţi forțați să devină pioni și milioane de femei 
şi copii forţaţi să intre în prostituție și sclavie sexuală vor mul- 
țumi Statelor Unite pentru libertatea lor“, a prezis el. 

Aceste cuvinte virtuoase fiind spuse, America și-a asumat 
în mod oficial rolul de cruciat mondial hotărât să salveze femeile 
şi fetele traficate de pretutindeni. Dar, dacă privim dincolo de 

indignarea morală a declaraţiilor sale oficiale, SUA au niște 
rezultate care spun altceva. 

Da, guvernul SUA continuă să facă declaraţii sonore despre 
situația mondială a traficului. Pe 9 decembrie 2003, Miller chiar 
a ridicat ştacheta, descriind traficul ca pe „noua problemă a 
drepturilor omului din secolul douăzeci și unu“. Şi da, Departa- 
mentul de Stat american continuă să publice raportul său anual 
privind traficul de persoane (TIP). Continuă să arate pumnul 
şi să profereze ameninţări că va lua măsuri decisive împotriva 
oricărei țări care nu acţionează pentru oprirea traficului. Dar, 
din păcate, amenințările s-au dovedit a fi niște vorbe goale și 
determinate de interese politice, străine și diplomatice. Dovada 
acestui lucru stă în acţiunea sau, mai bine spus, în inacțiunea 
sa. Să aruncăm o privire la câteva fapte. 

Pe 11 iunie 2003, Departamentul de Stat a publicat cel de-al 
treilea raport TIP al său. 2003 trebuia să fie anul hotărâtor. Ţările 
care stagnau încă la Nivelul 3 din cauza incapacității sau lipsei 
lor de voinţă în tratarea problemei traficului, urmau să suporte 
consecințele sancţiunilor SUA. Pentru câteva țări, perspectivele 
păreau categoric sumbre. Rusia, Turcia şi Grecia se situaseră 
timp de doi ani consecutiv la Nivelul 3. O a treia clasare la acest 
nivel ar fi fost nu numai stânjenitoare, dar ar fi atras, de aseme- 
nea, după sine o posibilă retragere a asistenţei nonumanitare 
din partea SUA. 

Toate privirile erau îndreptate spre Rusia, care are una dintre 
cele mai grave probleme de trafic de persoane din lume. În 
fiecare an, zeci de mii de femei ruse sunt traficate în peste cinci- 
zeci de ţări în scopul exploatării sexuale și un număr mult mai 
mare de fete și femei din fostele republici sovietice sunt forțate 
să se prostitueze pe străzile și autostrăzile din Moscova și Sankt 
Petersburg și din jurul acestora. Această batjocură la adresa 
justiţiei continuă dintr-un singur motiv: Rusia este una dintre 
cele mai corupte societăţi de pe planetă, fără a mai vorbi de 

faptul că adăpostește una dintre forțele cele mai cumplite ale 
traficului global de femei — crima organizată rusă. 

Timp de doi ani la rând, Departamentul de Stat a făcut 
evaluări critice la adresa Rusiei în rapoartele sale TIP anuale. 
Raportul din 2003 nu suna deloc diferit, subliniind domeniile 
în care Rusia avea încă multe de făcut: 


Rusia nu are în prezent o legislație împotriva traficului de 
persoane... Baza legală a Rusiei nu permite încă o urmărire 
judiciară eficientă a traficanților, nici acordarea unei asistențe 
eficiente victimelor, iar eforturile de judecare a traficanţilor 
pentru infracțiunile comise s-au soldat în general cu eşecuri... 
Un obstacol important în calea anchetelor active şi a urmă- 
ririlor judiciare îl reprezintă baza legală insuficientă în ceea 
ce privește infracțiunile de trafic de persoane, iar puținele 
anchete efectuate în ultimul an au eșuat, în mare parte din 
lipsă de probe... Poliția nu răspunde activ plângerilor victimelor, 
conform convingerii că orice comportament infracțional inter- 
zis, precum sclavia şi violul, are loc în majoritatea cazurilor 
după ce victimele au părăsit jurisdicţia ei... Multe ONG-uri 
afirmă că o piedică majoră este corupția. 


În ansamblu, deci, un început foarte incriminator. Dar, 
printr-o întoarcere de 180 de grade, raportul începe să laude 
pretinsele progrese ale Rusiei. El menţionează că Duma, parla- 
mentul Rusiei, are în vedere adoptarea unei legi împotriva traficului 
şi a îmbunătățit educaţia publicului prin realizarea mai multor 
campanii de conștientizare. Prin acest lucru, se pare că a marcat 
puncte importante în ochii Departamentului de Stat, care a pro- 
movat Rusia în zona sigură a Nivelului 2 şi, dintr-o singură lovitură, 
i-a permis să evite o săgeată diplomatică supărătoare. 

La o conferință de presă, Miller a justificat promovarea refe- 
rindu-se la „efortul herculeean al Rusiei în elaborarea a ceea 
ce ar putea foarte bine reprezenta o lege antitrafic model“. El 

a precizat că SUA vor monitoriza îndeaproape Rusia pentru a 
vedea cum evoluează în anul următor: „Vom verifica dacă legea 
va fi într-adevăr adoptată și dacă va fi pusă în practică.“ Ei bine, 
Rusia a adoptat într-adevăr această lege în decembrie 2003, dar 
până în primăvara anului 2004 nu făcuse nici un progres în 
diminuarea traficului de persoane. Poliţia nu a luat măsuri repre- 
sive adevărate, nici nu a efectuat razii sau arestări importante; 
nu au fost aduse învinuiri, nu au fost efectuate urmăriri judiciare 
şi nu au fost pronunţate condamnări ca urmare a noii legi. 

Culmea ironiei, toate țările din Europa de Est — toate cu 
rezultate rușinoase ca ţări de origine — sunt acum cocoţate și 
ele în siguranţă la Nivelul 2. 

Dar în vreme ce a promovat Rusia pentru simplul fapt că 
avea în vedere adoptarea unei legi, Departamentul de Stat ame- 
rican nu a fost tot atât de binevoitor cu alți actori. Grecia, de 
exemplu, a adoptat o lege împotriva traficului în 2002, însă, spre 
deosebire de Rusia, nu a fost promovată la Nivelul 2. Aceasta 
deoarece, conform raportului TIP din 2003, guvernul grec „încă 
nu aplică legea în mod eficient“ O situaţie teribil de asemă- 
nătoare cu cea a Rusiei. De ce atunci un standard dublu atât 
de evident? Aplicarea legii nu înseamnă același lucru indiferent 
unde are ea loc? Pentru ca ironia să fie și mai mare, în raportul 
privind Grecia se afirma în continuare că „nu au fost încă 
implementate mecanisme de asistenţă a victimelor şi cooperarea 
cu ONG-urile rămâne slabă“. Cooperare slabă în Rusia și, de 
asemenea, în Grecia. Cu toate acestea, una este recompensată, 
iar cealaltă primește o palmă diplomatică. 

Este clar că, în procesul de luare a deciziilor de la Departa- 
mentul de Stat, alți factori intră în joc atunci când vine vorba 
de clasificarea țărilor. Să ne gândim puţin la alte câteva țări care 
au reușit să aterizeze în siguranţă la Nivelul 2 în cel mai recent 
raport: Albania, Bulgaria, Belarus, Japonia, Israel, Ucraina, 

Republica Moldova... și (de necrezut) Serbia, ţară a notoriilor 
locuri ale supunerii! Are asta vreun sens? 

Japonia, de exemplu, a reușit să rămână la Nivelul 2 pentru 
al treilea an consecutiv, în ciuda faptului că încă „nu are un 
plan naţional de acţiune“ sau o lege care să interzică în mod 
expres această infracțiune. Raportul TIP menţionează că numă- 
rul urmăririlor judiciare „a fost prea mic, iar pedepsele prea 
blânde pentru a acţiona ca un factor de descurajare eficient împo- 
triva sindicatelor profesioniste ale crimei organizate implicate 
în trafic“. În plus, Japonia tratează victimele ca pe niște imigranți 
ilegali și le expulzează rapid. 

După ce a fost clasat la Nivelul 3 în raportul TIP din 2001, 
Israelul a fost promovat la Nivelul 2 în cel de-al doilea an de 
apariţie a raportului și a reușit să rămână pe această poziţie și 
în acest ultim an. Raportul din 2003 menţionează că pedeapsa 
maximă pentru trafic de persoane din această țară este de două- 
zeci de ani de închisoare, proporţional cu cea aplicată pentru 
viol și agresiune. Cu toate acestea, majoritatea cazurilor sunt 
rezolvate prin negocieri ale pedepselor, „ceea ce are drept rezultat, 
în medie, pedepse de circa doi ani“. Raportul recunoaște, de 
asemenea, că mai mulți polițiști sunt cercetaţi pentru corupție, 
în special pentru luare de mită sau pentru informarea borde- 
lurilor cu privire la raziile iminente. 

În mod incredibil, în ciuda mulțimii de dovezi concrete care 
arată contrariul, Departamentul de Stat continuă să minima- 
lizeze gravitatea lucrurilor care se întâmplă în Israel, afirmând 
că „aceste exemple de corupţie nu sunt larg răspândite“ Totuși, 
pe 27 martie 2003, ONG-uri israeliene, în frunte cu Linia tele- 
fonică de urgență pentru lucrătorii migranți şi Centrul pentru 
conştientizare, au prezentat Comisiei ONU pentru Drepturile 
Omului un raport alarmant. Raportul menţionează două tipuri 
de colaborare între traficanţi și poliţişti: „o modalitate pasivă, 
în care polițiștii merg la bordeluri în calitate de clienți, și o 
modalitate activă, ce implică cooperarea cu traficanţi şi infor- 

marea lor cu privire la raziile poliţiei“. Raportul mai menţio- 
nează că 


din cele o sută de femei cu care au discutat cei de la Linia 
telefonică de urgenţă și de la Isha lelsha [Centrul Feminist din 
Haifa], patruzeci şi trei au declarat că polițiștii veneau la bordel 
în calitate de clienţi. Șaptesprezece femei au declarat că polițiștii 
care veneau la bordeluri în calitate oficială, pentru a verifica 
pașapoarte, se întorceau mai târziu în calitate de clienți... În 
unele cazuri, bordelurile sunt închise chiar înaintea unei razii 
a poliției, prin urmare polițiștii găsesc bordelurile goale. Unele 
femei s-au plâns că politiştii îi informau pe pesti despre raziile 
planificate. Unsprezece femei au afirmat că proprietarul bor- 
delului era în termeni buni cu polițiștii, iar două femei au 
sustinut că au văzut cum acestia din urmă primeau bani. 


Funcţionarii Departamentului de Stat au citit oare acest 
raport? Sau l-au dat pur și simplu la o parte, pentru că nu cores- 
pundea intereselor SUA? 

Un alt aspect neliniștitor al raportului TIP din 2003 este 
statutul preferenţial pe care îl acordă majorităţii statelor din 
Uniunea Europeană. În fiecare an, zeci de mii de femei şi fete 
sunt traficate în Austria, Germania, Franţa, Belgia, Elveţia, 
Regatul Unit, Italia, Spania și Olanda. Ele sunt livrate pentru 
a satisface cererea în creştere din industria prostituţiei. Timp 
de trei ani la rând, toate aceste țări au fost clasate în siguranță 
la Nivelul 1. În fiecare an, raportul anual TIP declară că aceste 
țări îndeplinesc „standardele minime“ pentru eliminarea trafi- 
cului. Cu toate acestea, situația continuă să se deterioreze în toată 
Uniunea Europeană. 

Un motiv-cheie care explică acest fapt este că Germania și 
Olanda au legalizat recent prostituţia. Ele pretind că această 
măsură este modalitatea ideală pentru rezolvarea problemei trafi- 
cului de persoane. Cele două țări susţin că legalizarea va proteja 

mai bine drepturile femeilor care intră în acest comerţ, un argu- 
ment care este profund ipocrit. Singurul efect concret al acestei 
legalizări este că statul devine practic un alt pește, trăind, prin 
taxare, de pe urma foloaselor aduse de femeile care se prostituează 
şi adunând beneficii uriașe din dezvoltarea turismului sexual. 

Ceea ce nu se spune însă este că nu femeile germane sau 
olandeze sunt cele care stau la rând pentru a intra în acest comerţ. 
Ele au slujbe adevărate, pentru care nu sunt nevoite să-și dea 
jos hainele și să-și lase trupurile invadate de doisprezece bărbați 
pe zi. În consecință, proprietarii de bordeluri trebuie să satisfacă 
cererea în creștere, recrutând înlocuitoare din țările apropiate: 
Rusia, Republica Moldova, România și Ucraina. Va fi destul 
de puţin probabil să auziți vorbindu-se olandeza sau germana 
în bordeluri sau pe alei. Este mult mai probabil să auziți vor- 
bindu-se ucraineană, rusă, moldovenește și româneşte. De altfel, 
un raport al Organizaţiei Internaţionale pentru Migraţie afirmă 
că, în Olanda, „aproape 70% dintre femeile traficate sunt din 
Țările din Europa de Est și Centrală“ În Germania, cifra se 
ridică la 87%. 

Acest simplu fapt spune foarte multe lucruri. Şi mai îngri- 
jorătoare este constatarea făcută de ONG-uri că legalizarea din 
aceste două țări a dus la o creștere alarmantă a cererii. Există 
din ce în ce mai multe dovezi care arată o corelaţie directă între 
legalizarea prostituţiei și o creștere a numărului victimelor trafi- 
cului pentru sex. Având în vedere această tendință către legalizarea 
prostituţiei și efectele ei nefaste, un număr de organizaţii de 
femei au cerut guvernului SUA să plaseze Germania și Olanda 
la Nivelul 3. Una dintre aceste organizaţii, Coaliția împotriva 
traficului de femei, a recomandat ca nici o ţară care a legalizat 
prostituţia să nu fie lăsată să rămână la Nivelul 1. Coaliția susține 
că „raportul TIP ar trebui cel puţin să menţioneze faptul că țările 
care au stabilit cadre legale în care prostituţiei i se permite să 
prospere au un număr extrem de mare de femei care sunt traficate“ 

Surprinzător, Departamentul de Stat păstrează duplicitar 
tăcerea în această privinţă, în ciuda faptului că legea protecţiei 
împotriva traficului de persoane a SUA precizează în mod clar 
că guvernelor nu le este permisă legalizarea prostituţiei, în 
vederea „interzicerii traficului și pedepsirii actelor de trafic“ sau 
în vederea „depunerii de eforturi susținute și serioase pentru 
eliminarea traficului“, după cum stipulează legea. Mai mult, 
guvernul SUA a luat cu altă ocazie o poziţie clară împotriva 
prostituţiei. Pe 25 februarie 2003, spre exemplu, Bush a semnat 
o directivă prezidenţială de securitate națională pentru a impul- 
siona lupta împotriva traficului. Directiva stipulează că „prosti- 
tuţia și activitățile legate de ea, care sunt în mod inerent dăunătoare 
şi dezumanizante, contribuie la fenomenul traficului de per- 
soane“. Directiva recunoaște în mod deschis această legătură. 
De asemenea, prostituţia a fost condamnată de legea Statelor 
Unite privind lupta împotriva HIV/SIDA, tuberculozei și 
malariei, din 2003, care declară că „prostituţia și alte tipuri de 
exploatare sexuală sunt degradante pentru femei şi copii și că 
eradicarea unor astfel de practici ar trebui să se numere printre 
politicile Statelor Unite. Industria sexului, traficul de persoane 
pentru această industrie și violenţa sexuală sunt cauze supli- 
mentare și factori în răspândirea epidemiei HIV/ SIDA.“ 

Aşadar, aceasta este poziţia oficială. În practică, totuși, limi- 
tele acestei poziţii devin neclare. 

Pe 9 septembrie 2003, cu mai puţin de o lună înainte ca 
SUA să impună sancţiuni pentru țările clasate la Nivelul 3, 
Președintele Bush a promovat zece dintre ele pe treapta mai 
sigură şi mai respectabilă a Nivelului 2. Acest gest a fost men- 
ţionat doar în treacăt în mass-media. Fără îndoială că Departa- 
mentul de Stat a avut un freamăt colectiv de ușurare. La urma 
urmei, 2003 trebuia să fie anul în care „șeriful“ avea să arate 
lumii că nu glumește, nefăcând compromisuri și pedepsind 
orice ţară care rămânea la Nivelul 3, iar acest lucru ar fi putut 

aduce anumite dificultăţi în demersurile diplomatice ale Depar- 
tamentului de Stat. Acum, cele cinci țări care au rămas la Nive- 
lul 3 sunt Burma, Cuba, Coreea de Nord, Liberia și Sudan. 
Drept pedeapsă, SUA nu va mai oferi finanţare pentru partici- 
parea unor oficiali sau angajaţi ai acestor guverne în programe 
educaţionale și de schimburi culturale până ce ţările nu vor 
îndeplini standardele minime în combaterea traficului sau până 
ce nu vor face eforturi semnificative în acest sens. O, ce înspăi- 
mântător! Cert este că guvernul SUA are puţine sau nu are deloc 
legături economice, comerciale sau culturale cu aceste țări, așa 
că ele, ca și guvernul SUA, nu au mult de pierdut. 

Nu întâmplător, printre țările promovate de Bush, ca să 
îngroaşe rândurile celor de la Nivelul 2, se află și Grecia și 
Turcia, amândouă ţări aliate în NATO, dar și Bosnia, o ţară 
încă tânără, plină de soldați din trupele ONU de menţinere 
a păcii, ale căror berete azurii au fost zărite în bordeluri unde 
se află din abundență sclave sexuale din Republica Moldova, 
Ucraina şi România. 

În raportul său TIP din iunie 2003, Departamentul de Stat 
a susținut că guvernul grec a acţionat cu o „forță herculeeană“ 
pentru a schimba situaţia traficului de persoane din acest notoriu 
stat de destinaţie. Prin contrast, Raportul de ţară privind dreptu- 
rile omului al Departamentului de Stat, publicat opt luni mai 
târziu, în februarie 2004, a ajuns la concluzia că „traficul de 
femei și copii pentru prostituție“ din Grecia „a crescut brusc 
în ultimii câțiva ani“. În raportul de ţară se afirma în continuare 
că „un expert din mediul universitar a estimat că aproximativ 
40 000 de femei şi copii, majoritatea cu vârste între 12 şi 25 de 
ani, erau traficați în țară în fiecare an, pentru prostituție“. Rapor- 
tul recunoștea și că traficarea copiilor era o problemă deosebită. 
„Deși existau rapoarte care arătau că traficul de copii a scăzut, 
acest fenomen continua“, se menţiona, afirmându-se în conti- 
nuare că traficul în ţară era facilitat de corupţia poliţiei locale 
şi că, potrivit unor ONG-uri locale, unii polițiști erau mituiți 

de reţelele de crimă organizată implicate în trafic. „Deşi legea 
îi autorizează pe procurorii de instanță să permită rămânerea legală 
în țară a femeilor care depun plângere împotriva traficanților 
lor, rapoarte bazate pe fapte indică faptul că victimele traficului 
au continuat să fie expulzare“, se arăta în Raport. 

Raportul de ţară din 2004 privind Turcia a constatat că 
„acesteia îi lipsea o abordare consecventă, cuprinzătoare“ în tra- 
tarea problemei traficului de femei și că existau „rapoarte 
credibile referitoare la rolul jucat de corupţia din interiorul 
poliţiei în problema traficului“ Potrivit Raportului de țară, 
„existau acuzații cu privire la faptul că poliţia permitea funcţio- 
narea bordelurilor ilegale din Istanbul și, de asemenea, că putea 
fi mituită de traficanţi la punctele de frontieră“. Mai mult, 
„guvernul tindea să trateze traficul de persoane ca pe o problemă 
de prostituție voluntară și imigrație ilegală“, ceea ce înseamnă 
că femeile sunt expulzare. În încheiere, raportul arăta că Turcia 
„nu a desfășurat nici o campanie de informare asupra traficului 
de persoane pentru publicul larg“ 

Şi urmează Bosnia. Raportul de ţară al Departamentului 
de Stat menţiona că traficul de persoane în Bosnia „rămânea o 
problemă gravă“. Potrivit rezultatelor cercetărilor, existau infor- 
maţii că poliţia și alți oficiali erau implicaţi în traficul de per- 
soane. În plus, un raport comun, făcut public pe 11 decembrie 
2003 de Organizaţia pentru Securitate și Cooperare în Europa 
(OSCE), ONU şi Pactul de Stabilitate pentru Europa de Sud-Est, 
a conchis că „eșecul de a proteja drepturile fundamentale ale 
victimelor traficului este un obstacol important în calea pro- 
gresului luptei împotriva traficului și crimei organizate“ în 
statele din Balcani. Raportul a scos în evidenţă o tendinţă îngri- 
jorătoare — o creştere a activităţilor împotriva traficului de per- 
soane în regiune, dar puţine progrese în asistența acordată 
victimelor — și sublinia faptul că „legea era aplicată în mod 
ineficient, că nu existau alternative pentru femei și copii... mai 

degrabă decât o diminuare efectivă a amplorii traficului“ și că 
„nu se înregistrase o creștere reală a numărului urmăririlor judi- 
ciare sau al condamnărilor pronunțate împotriva traficanţilor“ 

Având toate aceste evaluări îngrijorătoare la dispoziţie, majo- 
ritatea dintre ele publicate de însuși Departamentul de Stat, 
rămâne un mister de ce SUA au decis să promoveze Turcia, 
Grecia şi Bosnia, dacă nu adoptăm o viziune cinică asupra diplo- 
maţiei SUA în această regiune. 

Însă ceea ce este şi mai revelator este strania clasificare a trei 
dintre țările care au fost într-adevăr retrogradate la Nivelul 3. 
Nici Cuba, nici Coreea de Nord nu apăruseră înainte pe vreuna 
dintre listele TIP dar, dintr-odată, erau cei mai mari contra- 
venienţi! Absența lor anterioară decurge din faptul că guvernul 
SUA nu are ambasade în aceste țări, ceea ce face dificilă strân- 
gerea dovezilor pentru a lua o decizie în cunoștință de cauză 
cu privire la clasarea lor pe niveluri. Când a fost întrebat despre 
calitatea dovezilor, la conferinţa de presă din data de 11 iunie 
2003, Miller, directorul biroului antitrafic, a răspuns: „Infor- 
maţiile referitoare la Coreea de Nord și Cuba nu sunt ambigue. 
Cuba are o afacere de turism sexual administrată de guvern și 
care folosește minori. Cuba nu face eforturi de prevenire, protec- 
ţie sau de urmărire judiciară. Nu există dovezi, fie ele și ambi- 
gue, în acest sens. Același lucru poate fi spus despre Coreea 
de Nord, unde relatări, rapoarte ale ONG-urilor au dovedit 
existența traficului pentru munca forțată și unde nu se fac efor- 
turi. Așadar, poate că informaţiile nu sunt atât de numeroase 
ca în țările unde avem ambasade, dar există informaţii impor- 
tante și ele nu sunt ambigue.“ 

Da, Burma, Cuba şi Coreea de Nord au probleme cu traficul 
de persoane, dar, în termeni de volum, ele sunt de departe depă- 
şite de multe ţări situate la Nivelul 1 și 2. Culmea, Burma se 
află chiarlângă Thailanda, a cărei capitală, Bangkok, este notorie 
la nivel internaţional ca locul de perdiţie al Asiei de Sud-Est. 

Este destinaţia numărul unu pentru turiștii sexuali din America 
de Nord, Marea Britanie, Europa și Japonia, iar guvernul 
Thailandei tărăgănează de zeci de ani rezolvarea acestei situații. 
Cu toate acestea, Thailanda este clasată la Nivelul 1, în vreme 
ce Burma, o ţintă politică a SUA, este trecută pe lista neagră, 
fiind clasată la Nivelul 3. 

Şi urmează, bineînţeles, Coreea de Nord. Este ca și când 
decidenţii de la Departamentul de Stat ar fi bătut din greșeală 
la calculator Nord în loc de Sud, pentru că ţara care are o 
problemă gravă de trafic de persoane este Coreea de Sud. Femei 
din Rusia, Ucraina și Filipine sunt traficate în baruri de pe lângă 
bazele militare americane din Coreea de Sud, iar aceste baruri 
continuă să prospere sub patronajul armatei și cu știința și 
sprijinul guvernului. 

Şi iată, în sfârșit, Cuba. Ea nu este neapărat o ţară de desti- 
nație pentru traficul de persoane, dar este în mod sigur un 
magnet pentru bărbaţii cu bani între două vârste din Canada 
şi SUA, care se îmbulzesc în barurile de pe plajă bine garnisiţi 
cu dolari şi mânaţi de un singur scop: acela de a cumpăra fete 
şi femei tinere sărace și disperate. Ciudat, nu-i așa? Pentru acţiu- 
nile demne de dispreţ ale bărbaţilor americani, guvernul american 
loveşte în Cuba! Miller a fost interpelat chiar în legătură cu 
acest aspect pe 9 decembrie 2003, când a fost întrebat la un 
briefing de presă în străinătate cum se gândeşte guvernul SUA 
că-și va rezolva Cuba problema prostituţiei în creștere, în 
condiţiile în care atât de mulți bărbaţi americani se duc acolo 
în excursii sexuale. Miller a recunoscut problema: „Da, ameri- 
canii se duc în Cuba“, a admis el: 


Și, foarte interesant, dacă ne uităm la situația din Cuba, aceasta 
a primit o evaluare slabă în raport şi lucrul acesta ne aduce 
din nou la două aspecte pe care le-am abordat deja: unul este 
turismul sexual, iar celălalt complicitatea guvernului. Cuba, 
presupun că pentru a atrage valută [forte], are o industrie a 

turismului sexual foarte dezvoltată. Oricine se îndoiește de asta 

poate verifica pe internet. Și noi credem că această industrie 
a turismului sexual implică şi minori. Și dată fiind natura 
guvernului cubanez, industria turismului sexual presupune 
complicitatea acestuia, pentru că ea este controlată de guvern 
sau afiliată lui. Așadar, aceasta este îngrijorarea Biroului la 
care lucrez în legătură cu Cuba. 


Dacă Miller este într-adevăr preocupat să facă ceva în legă- 
tură cu situaţia nefericită a tinerelor femei din Cuba, ar trebui 
să înceapă prin a face ordine în propria ogradă, prinzându-i 
pe turiștii americani care invadează Cuba în căutare de sex ieftin. 

Pe scurt, decizia administraţiei Bush de a pune pe lista neagră 
Cuba, Coreea de Nord şi Burma pentru trafic de persoane miroase 
a alte interese de politică externă. SUA folosesc femeile traficate 
drept pioni politici. Pentru aceasta, Departamentul de Stat al 
SUA şi administraţia Bush ar trebui să-și plece capul de rușine. 

Pe 14 iunie 2004, Departamentul de stat a publicat cel de-al 
patrulea raport TIP anual. Secretarul de stat Colin Powell a 
descris tomul, care se referea la 141 de țări, ca fiind „cel mai 
cuprinzător raport mondial cu privire la eforturile guvernelor 
de combatere a formelor grave de trafic de persoane sau sclavie 
modernă“ 

„Concluziile sale“, a remarcat domnul Powell, „vor creşte 
nivelul de conștientizare globală și vor stimula țările să ia măsuri 
eficiente pentru a combate traficul de persoane.“ 

Reușita majoră? În înțelepciunea lor colectivă, oamenii de 
la Departamentul de Stat au decis că, decât să retrogradeze o 
ceată de țări leneșe la Nivelul 3, mai bine inventează pur și simplu 
un alt grup. Ei, nu este chiar un nivel în toată puterea cuvân- 
tului. Este un subnivel al Nivelului 2. Cu alte cuvinte, adeväratul 
Nivel 2 este destinat țărilor care fac „eforturi semnificative“ pentru 
a pune capăt traficului, dar nu au ajuns încă la stadiul acesta, 
iar noua listă de urmărire a Nivelului 2 este, în principiu, o 

retrogradare. Este rezervată țărilor care nu merită pe deplin o 
clasare la Nivelul 2, dar care nu sunt considerate atât de rele 
încât să fie retrogradate la dezonorantul nivel inferior. Potrivit 
raportului, acest Subnivel 2 este pentru ţări în care „numărul 
total al victimelor formelor grave de trafic de persoane este 
foarte însemnat sau în creștere semnificativă; sau nu s-au fur- 
nizat dovezi cu privire la creșterea eforturilor pentru combaterea 
formelor grave de trafic de persoane în anul anterior“ 
Printre cele 42 de ţări care au alunecat în mod suspect pe 
lista de urmărire a Nivelului 2 se numără Rusia, Grecia, Turcia 
și Serbia, precum și Japonia, Thailanda și India. Totuși, în 
conformitate cu orice standarde rezonabile, majoritatea celor 
77 de ţări din ambele liste ale Nivelului 2 aparţin Nivelului 3. 
În apărarea lor, oficialii de la Departamentul de Stat au subliniat 
că scopul exerciţiului de evaluare nu este acela de a sancţiona 
țările, ci de a le stimula să acţioneze pentru a rezolva ceea ce 
Powell numește „afacerea îngrozitoare“ a traficului de ființe 
umane. Dar au trecut patru ani lungi de lingușire, stimulare 
şi atenţionare și majoritatea ţărilor fac în continuare mai puţin 
decât minimul necesar pentru a opri violurile. În acest ultim 
raport se menţiona că zece țări nu se ocupă în mod cores- 
punzător de problema traficului de persoane, drept pentru care 
erau retrogradate la Nivelul 3, printre ele aflându-se, din nou, 
Burma, Coreea de Nord și Cuba. Se considera că numai 25 de 
țări, în principal din Europa de Vest, îndeplineau standardele 
Statelor Unite. Faptul că aceste țări sunt ţările de destinație 
principale pentru femeile și fetele traficate ridică multe întrebări 
cu privire la deciziile care se află în spatele acelor evaluări. 


Raportul TIP a fost conceput pentru a salva femei și fete 
de la nenorocirea de a fi vândute în comerţul de carne vie mon- 
dial. Trebuia să reprezinte o luare de poziţie fermă, cu tărie și curaj. 
Trebuia să inspire autoritate. Trebuia să stabilească responsa- 
bilități. Din păcate, este doar plin de evaluări ipocrite. În ciuda 

întregii agitaţii și a zăngănitului de arme, SUA au coborât acest 
proces la puţin mai mult decât nivelul unui joc diplomatic. 
Administraţia Bush și Departamentul de Stat par mulţumite 
să danseze tangoul diplomatic cu o mulțime de țări care au în 
mod evident rezultate vrednice de dispreţ în tratarea problemei 
traficului de femei şi fete. În această chestiune, un lucru trebuie 
să rămână clar: nu există diplomaţie posibilă pentru viol. 

Raportul TIP din 2003 a confirmat cele mai rele așteptări. 
Declaraţiile Departamentului de Stat, potrivit căruia guvernele 
străine fac eforturi serioase, și compromisurile sale din final 
fac ca totul să sune a gol. Situaţia globală a traficului de persoane 
nu s-a ameliorat. 

Nu mai avem nevoie de un alt raport sau de o altă conferință 
internaţională despre traficul de persoane ca să înţelegem 
situaţia. Imaginea ei a fost descrisă în repetate rânduri de un 
număr incalculabil de victime. În timpul documentării pentru 
Natașele, am vorbit cu multe dintre ele. Poveştile lor m-au răvă- 
şit la culme. Îmi era aproape imposibil să concep imensitatea 
suferinţei lor. Le sunt recunoscător celor care au avut curajul 
să vorbească cu mine. Știu că a fost extrem de dificil pentru ele 
să retrăiască acele coşmaruri și să relateze umilințele pe care au 
fost forțate să le îndure, mai ales unui bărbat. Pentru mine, ele 
sunt eroinele acestei epopei triste şi poate că relatarea suferin- 
ţelor și umilinţelor lor va genera în cele din urmă un angajament 
ferm la nivel mondial pentru a pune capăt acestei imense trage- 
dii a drepturilor omului. Pentru că, în fiecare zi, sute de mii 
de fete şi femei tinere sunt violate în bordeluri din toată lumea. 
Vieţile le sunt furate. Trupurile le sunt devastate, spiritul distrus. 
Aceasta, în numele decenţei umane, ar trebui să oblige fiecare 
țară să facă tot ce-i stă în putere să oprească traficul. 

MULȚUMIRI 


Multe persoane au contribuit la scrierea acestei cărți și merită mul- 
țumirile noastre. Mai întâi de toate, vreau să mulțumesc familiei mele, 
formată din Anna și Larisa, care m-a sprijinit în această călătorie nespus 
de dificilă. Bruce Westword, agentul meu, a înţeles urgenţa și însemnă- 
tatea acestei povești și a adus-o rapid de la idee la realitate. Cynthia 
Good mi-a fost un susținător puternic și entuziast de-a lungul fazelor 
de cercetare și redactare. Susan Folkins, editorul meu, a fost o voce 
calmă și o călăuză puternică în momentele dificile, iar Karen Alliston 
a făcut o corectură riguroasă manuscrisului. 

Doresc să mulțumesc în mod deosebit lui Lesia Stangret, care m-a 
asistat de-a lungul acestui proiect cu cercetările ei minuțioase, cu tradu- 
cerile și viziunea ei editorială critică. Doresc, de asemenea, să mulțumesc 
Andreei Mozarowski pentru intuițile ei iniţiale și pentru îndrumare; 
lui Stefko Bandera pentru ajutorul acordat în Kiev; și Lorenei Zuzolo, 
pentru ajutorul acordat în Italia. 

De-a lungul drumurilor sumbre ale traficului de persoane m-am 
întâlnit și am vorbit cu multe persoane devotate. Vreau să mulțumesc 
în special lui Madeleine Rees, Nomi Levenkron, Sigal Rozen, Leah 
Gruenpeter-Gold, Nissan Ben Ami, Martina Vandenberg, Don Cesare 
Lo Deserto, Oleksander Mazur și Derek Chappell. 

Am întâlnit, de asemenea, mulți polițiști și soldați din trupele de 
menţinere a păcii care lucrează neobosit să oprească traficul. Ei trebuie 
lăudaţi. Totuși, din nefericire, este adevărat că eforturile lor sunt zădărni- 
cite în repetate rânduri de acţiunile atâtora dintre colegii lor, corupți 
şi amorali. 

În ultimul rând, și cel mai important, recunoştinţa mea cea mai 
adâncă se îndreaptă către multele tinere curajoase care au găsit puterea 
de a-mi împărtăși poveștile lor. 

„Nataşele“ sunt cele mai căutate mărfuri pe care Europa de Est 
le-a exportat după căderea Cortinei de Fier și nu sunt neapărat 
rusoaice. Amatorii de delicii exotice le pot găsi în toată lumea. 
Nimeni nu face distincţia dintre ele și femeile care au ales să 
practice prostituţia. Se aseamănă, umblă la fel de provocator 
îmbrăcate, sunt la fel de aspru judecate. Însă nimeni nu știe sau 
nimănui nu-i pasă că ele sunt victimele unor rețele de traficanţi 
care le ademenesc cu promisiunea că în străinătate vor lucra ca 
dansatoare sau cameriste. Odată plecate de acasă, descoperă 
realitatea înspăimântătoare: agresiuni, violuri, abuzuri din par- 
tea unor proxeneți lacomi care vor să-și recupereze înzecit banii 
cu care le-au cumpărat, indiferenţă și complezenţă din partea 
clienţilor și a polițiștilor corupți. Victor Malarek, ziarist de 
investigaţie, a mers pe firul acestor reţele care au reinventat 
sclavia şi a scris o carte în care descoperim că printre „Nataşe“ 
se află multe femei traficate din România, iar printre cei care 
ar trebui să le scoată din ghearele proxeneţilor se află polițiști 
și oficiali corupti. 

